
Mic avertisment 


Un memento să 
nu luaţi lucrurile 
prea În serios 


Aș vrea să lămuresc un lucru. Nu am pretenţia că cele scrise în 
această carte sunt „adevărate“ ca atare, cel puţin nu mai ade- 
vărate decât orice alte viziuni subiective despre lume, precum 
creștinismul, budismul sau știința. Este mai bine să considerați 
ideile din această carte drept niște instrumente utile. De fapt, tot 
ce spun eu aici despre modalitatea preferată de input senzorial, 
limbajul corpului și altele asemenea nu este decât o halucinație, 
o metaforă sau, dacă preferați, un model explicativ care descrie 
realitatea văzută într-un anume fel. Diverși oameni preferă di- 
verse modele explicative, diverse halucinaţii, pentru a-și descifra 
realitățile. Unii le clasifică drept religioase, alții filosofice, iar 
alții științifice. În ce categorie ar trebui încadrate metaforele din 
această carte? Depinde mult pe cine întrebaţi. Unii le-ar putea 
considera științifice. Alții ar argumenta că psihologia și psiho- 
fiziologia nu sunt științe. Unii ar critica modelele din această 
carte ca fiind generalizări simpliste ale unor fenomene com- 
plexe, drept pentru care nu ar merita atenția nimănui. Nimic din 
toate acestea nu contează. Ce contează este că aceste metafore 

specifice, aceste modele s-au dovedit niște unelte neobișnuit de 
utile pentru a înţelege și a influenţa alți oameni. Însă aceasta nu 
înseamnă că sunt „adevărate“ sau că descriu lucrurile așa cum 
„sunt acestea de fapt“. Aș vrea să vă amintiți această idee. Tot 
ce susțin eu este că, dacă aplicaţi ceea ce urmează să învățați, 
rezultatele vor fi foarte interesante. Și sper că asta vă interesează. 


Capitolul 


În care explic ce înțeleg eu printr-o sintagmă așa ciudată precum „citirea 
gândurilor”, ce nu a înțeles Descartes și în care începe călătoria noastră. 


Citirea gândurilor!? 
0 definiţie a conceptului 


Cred absolut și cu tărie în fenomenul de citire a gândurilor. 
Pentru mine, acesta prezintă la fel de mult mister ca și înțelegerea 
a ceea ce spune cineva când îmi vorbește. Ba chiar ar putea fi mai 
puţin misterios. Din punctul meu de vedere, citirea gândurilor nu 
are nimic controversat. De fapt, este complet naturală. Cu toții 
facem asta, tot timpul, fără măcar să ne dăm seama. Dar desigur 
că suntem mai mult sau mai puţin pricepuți și mai mult sau mai 
puţin conștienți de acest lucru. Eu sunt convins că, dacă știm ce 
facem și cum facem, vom putea să ne antrenăm să devenim și mai 
buni. Și acesta este și scopul cărții de față. Deci ce facem, mai 
exact? La ce mă refer când spun că ne citim gândurile unii altora? 
Ce înseamnă, de fapt, „citirea gândurilor“? 

Pentru început, aș vrea să explic la ce nu mă refer. În psiholo- 
gie există ceva denumit citirea gândurilor şi este unul dintre mo- 
tivele pentru care atât de multe cupluri ajung să facă terapie. Se 
întâmplă când o persoană presupune că cealaltă persoană poate 
să-i citească gândurile: 

„Dacă chiar mă iubește, ar trebui să știe că nu voiam să merg 
la petrecerea aceea, deși am fost de acord să merg!“ 

sau 

„Nu-i pasă de mine, altfel și-ar fi dat seama cum mă simt!“ 

Astfel de pretenţii de citire a gândurilor sunt mai degrabă 
niște explozii de egocentrism. O altă versiune ar fi să presupuneți 
că puteţi citi gândurile altcuiva când, de fapt, nu faceţi decât 
să proiectați propriile atitudini și valori în gândurile acelei 
persoane. 

„O, nu, acum o să mă urască!“ 

sau 

„După cum zâmbește, sigur a făcut vreo prostie. Exact cum 
bănuiam!“ 

Această atitudine poartă denumirea de greșeala lui Othello. 
Nimic din cele de mai sus nu înseamnă a citi gândurile, în sensul 
despre care scriu eu aici, ci reprezintă doar un comportament 
prostesc. 


MAREA GREȘEALĂ A LUI DESCARTES 


Pentru a înţelege citirea gândurilor așa cum urmează să o 
descriu eu, este important să înțelegeți mai întâi un alt concept. 
Filosoful, matematicianul și omul de știință René Descartes (cu- 
noscut și drept Cartesius) a fost unul dintre giganții intelectuali 
ai secolului al șaptesprezecelea. Efectele revoluţiei stârnite de el 
în domeniul matematicii și filosofiei vestice se mai simt și as- 
tăzi. Descartes a murit de pneumonie în 1650, în palatul regal 
din Stockholm, unde o medita pe regina Christina. Descartes era 
obișnuit să lucreze în patul lui călduros și confortabil, așa cum 
îi stă bine unui filosof francez, așa că podelele reci din piatră 
ale castelului i-au venit de hac, cum era de așteptat, odată ce s-a 
instalat iarna. Descartes a făcut mult bine, dar a făcut și câteva 
greșeli grave. Înainte de a muri, a introdus noţiunea că mintea 
și trupul sunt separate. Aceasta a fost cea mai mare prostie pe 
care putea să o spună, dar Descartes câștigase atenţia elitei 


intelectuale datorită unor maxime valoroase, precum cogito ergo 
sum (gândesc, deci exist). Așadar, această noțiune ciudată (și la 
bază religioasă) că ființele umane sunt făcute din două substanțe 
diferite — trup și suflet — a câștigat teren. 

Sigur că au fost și voci care l-au contrazis, dar acestea au fost 
acoperite de ovaţiile care sărbătoreau ideea lui Descartes. Abia re- 
cent biologii și psihologii au putut să demonstreze științific exact 
opusul afirmației lui Descartes și acum știm că trupul și mintea 
sunt, de fapt, legate inextricabil atât din punct de vedere biolo- 
gic, cât și psihic. Dar viziunea lui Descartes a fost dominantă 
atâta vreme, încât încă este acceptată ca adevăr de majoritatea 
oamenilor. Cei mai mulți dintre noi încă facem deosebire, chiar 
dacă inconștient, între trupurile noastre și procesele de gândire. 
Dacă vreţi ca restul acestei cărți să aibă vreo logică pentru dum- 
neavoastră, este important să înțelegeţi că cele două nu trebuie 
diferențiate, chiar dacă la început vi se va părea un pic ciudat să 
gândiţi astfel. 

Iată cum se întâmplă lucrurile: 

Nu puteți avea măcar un singur gând fără să vi se întâmple 
și ceva fizic. Când aveţi un gând, în creierul dumneavoastră se 
produce un proces electrochimic. Pentru ca dumneavoastră să 
creați un gând, anumite celule nervoase trebuie să-și trimită me- 
saje conform anumitor tipare. Dacă ați mai avut un gând înainte, 
tiparul este deja stabilit. Nu faceți decât să repetaţi tiparul. Dacă 
este un gând complet nou, creaţi un nou tipar sau o nouă rețea 
de celule nervoase. Acest tipar vă influenţează și corpul și poate 
schimba răspândirea hormonilor (cum sunt endorfinele) atât 
prin corp, cât și în sistemul nervos autonom. Sistemul nervos au- 
tonom controlează respirația, mărimea pupilelor, fluxul sangvin, 
transpirația, roșeața și așa mai departe. 

Fiecare gând vă afectează corpul într-un fel sau altul, uneori 
într-un mod foarte evident. Dacă vă este frică, vi se usucă gura, 
iar fluxul sangvin din coapse se accelerează pentru a vă pregăti 
să o luați la fugă. Dacă începeţi să aveți gânduri sexuale despre 

tipa de la casa de marcat din supermarket, veți observa niște 
reacții foarte evidente în corpul dumneavoastră, chiar dacă n-a 
fost decât un gând. Uneori, reacțiile sunt atât de mici, încât sunt 
imperceptibile cu ochiul liber. Dar ele există întotdeauna. Acest 
lucru înseamnă că observând pur și simplu schimbările fizice care 
au loc într-o persoană, ne putem face o idee despre ce simte, ce 
emoții are și ce gândește. Antrenându-vă să observați, veți învăța 
și să vedeţi lucruri care înainte erau prea subtile ca să le observați. 


CORP ȘI SUFLET 


Dar asta nu e tot. Nu numai gândurile ni se reflectă în corp, 
ci şi reciproca este valabilă. Ceea ce se întâmplă cu corpul nostru 
ne afectează procesele psihice. Puteţi verifica și singuri. Încercaţi 
următoarele: 


încleștați-vă fălcile 

încruntați-vă 

priviți fix un punct imobil din fața dumneavoastră 
rămâneți așa câteva secunde. 


Dacă ați procedat corect, în curând veţi începe să vă simțiți 
nervoși. De ce? Pentru că tocmai ați făcut aceleași mișcări mus- 
culare pe care le face fața dumneavoastră când vă simţiţi nervoși. 
Emoțţiile nu au loc numai în mintea dumneavoastră. La fel ca toate 
celelalte gânduri ale noastre, ele au loc în tot corpul. Dacă activați 
mușchii asociați cu o emoție, veți activa și veți resimți acea emoție 
sau, mai degrabă, procesul psihic, acela care, în schimb, vă va 
afecta corpul. În acest caz a fost vorba despre sistemul dumnea- 
voastră nervos autonom. Poate nu ați observat, dar când aţi făcut 
testul de mai sus, pulsul vi s-a accelerat cu 10-15 bătăi pe minut, 
iar fluxul sangvin a crescut în mâini, pe care le simțiți acum mai 
calde sau cu mâncărimi. Cum s-a întâmplat așa ceva? Folosindu-vă 


mușchii așa cum tocmai v-am sugerat, i-ați spus sistemului ner- 
vos că sunteți furios. Și repede! 

După cum vedeţi, funcționează în ambele sensuri. Este foarte 
logic, dacă vă gândiţi un pic, orice altceva ar fi destul de ciudat. 
Dacă avem un gând, acesta ne afectează corpul. Dacă se întâmplă 
ceva cu corpul nostru, acest lucru ne afectează gândurile. Dacă 
tot nu vi se pare logic, s-ar putea să fie din cauză că de obicei 
folosim cuvântul „gând“ pentru a ne referi la un fel de proces sau 
secvenţă, în timp ce cuvântul „corp“ este folosit pentru a ne referi 
la o entitate fizică. O altă modalitate de a descrie acest fenomen 
cu termeni mai direcți este: nu puteţi gândi nimic fără ca aceasta 
să aibă efecte asupra proceselor dumneavoastră biologice. Aceste 
procese nu au loc doar în creier, ci în întreg organismul. În toată 
ființa dumneavoastră. Cu alte cuvinte, uitaţi de Descartes. 


FĂRĂ CUVINTE ȘI INCONȘTIENT 


Partea psihică și cea biologică sunt două laturi ale aceluiași 
lucru. Dacă înțelegeţi asta, atunci sunteţi deja pe drumul cel bun 
pentru a deveni un cititor de gânduri fantastic. Ideea de bază a 
citirii gândurilor, așa cum folosesc eu expresia, este de a ajunge 
să înțelegeți procesele psihice ale altor oameni, observându-le 
reacţiile și trăsăturile fizice. Sigur că nu putem „citi“ ce se întâm- 
plă în mintea lor la propriu (mai întâi, asta ar presupune ca toată 
lumea să gândească în cuvinte și vom vedea că nu se întâmplă în- 
totdeauna așa), dar, de fapt, nici nu avem nevoie. După cum știți 
acum, dacă vedem ce se întâmplă la exterior poate fi suficient 
pentru a înțelege ce se întâmplă în interior. Unele dintre lucru- 
rile pe care le observăm sunt mai mult sau mai puțin permanente: 
statura, postura, tonul vocii etc. Dar multe lucruri se schimbă în 
permanenţă când vorbim cu cineva: limbajul corpului, mișcările 
ochilor, ritmul vorbirii etc. Toate acestea pot fi considerate comu- 
nicare nonverbală sau fără cuvinte. 

Adevărul este că cea mai mare parte a comunicării dintre doi 
oameni este fără cuvinte. Ceea ce comunicăm prin cuvinte repre- 
zintă uneori mai puţin de zece la sută din întreg mesajul. Restul 
îl comunicăm prin corpul nostru și prin calitatea vocii.” Ironia 
este că încă insistăm să acordăm cea mai mare atenţie celor spuse 
de cineva, mai precis cuvintelor pe care acea persoană alege să 
le folosească, și doar ocazional ne gândim la modul în care au 
fost spuse. Reformulând, comunicarea fără cuvinte, care poate 
reprezenta peste nouăzeci la sută din comunicarea noastră totală, 
nu are loc numai fără cuvinte. Cea mai mare parte a acesteia are 
loc și inconștient. 

Cum adică? Sigur că nu putem comunica fără să ne dăm 
seama, nu-i așa? Păi, de fapt, putem. Chiar dacă ne uităm la toată 
persoana cu care vorbim, aproape întotdeauna suntem cel mai 
mult atenţi la ce ne spune. Felul în care își mișcă ochii, mușchii 
faciali sau restul corpului nu prea ne atrage atenția decât în ca- 
zurile evidente (de exemplu, când cineva face ce ați încercat și 
dumneavoastră mai devreme: se încruntă, își încleștează fălcile 
și ne privește fix, cu pumnii strânși). Din păcate, nu ne prea pri- 
cepem nici să ghicim ce ne spun oamenii cu cuvinte: suntem în 
permanență expuși la nenumărate sugestii și insinuări ambigue 
care trec chiar pe lângă conştientul nostru. Dar acestea dansează 
puţin cu inconştientul nostru, acea parte din noi care numai 
nesemnificativă nu este și care stochează o mulțime de păreri, 
prejudecăți și idei preconcepute despre lume. 

Adevărul este că întotdeauna ne folosim tot corpul pentru a 
comunica, de la gesturi entuziaste cu mâinile la modificări ale 
mărimii pupilelor. Același lucru este valabil și pentru modul în 
care ne folosim vocile. Deși adesea nu ne pricepem să observăm 
în mod conștient semnale, inconștientul face acest lucru în locul 


* Mai exact, vocea este descrisă drept comunicare întraverbală, spre deose- 
bire de limbajul corpului, care este nonverbal. Pentru a-mi ușura sarcina 
şi a face această carte mai ușor de înțeles, am hotărât să le reunesc sub 
denumirea de comunicare fără cuvinte. 


nostru. Orice comunicare, indiferent dacă are loc prin limbajul 
corpului, miros, tonul vocii, stări emoționale sau cuvinte, este 
absorbită, analizată și interpretată de conștientul nostru, care 
apoi trimite o reacţie adecvată prin aceleași canale fără cuvinte, 
inconștiente. Deci nu numai că mintea noastră conștientă ratează 
cea mai mare parte din ce ne spun oamenii, dar nu prea știm 
nici ce reacții transmitem. Iar reacțiile noastre inconștiente, fără 
cuvinte, pot contrazice cu ușurință opiniile pe care noi credem 
că le avem sau ceea ce exprimăm noi în cuvinte. Evident, comu- 
nicarea inconștientă are un mare impact asupra noastră. Acesta 
este motivul pentru care aveți senzaţia aceea supărătoare că ci- 
neva care părea foarte amabil în timpul conversaţiei nu prea v-a 
agreat, de fapt. Pur și simplu aţi detectat niște semnale ostile la 
nivel inconștient și acum acestea stau la baza unei percepții a 
cărei origini n-o cunoaşteţi. 

Dar mintea noastră inconștientă nu este perfectă. Trebuie să 
cuprindă, să înțeleagă și să interpreteze multe și toate în același 
timp și nimeni n-a învățat-o cum să procedeze. Așa că adesea face 
greșeli. Nu vedem tot, pierdem nuanțele și interpretăm greșit 
unele semne. Astfel ajungem la niște neînțelegeri inutile. 

De aceea există cartea de faţă. 


FACEŢI ASTA DEJA, DAR AȚI PUTEA 
S-0 FACEŢI șI MAI BINE 


Împreună, vom vedea ce facem, cu adevărat, fără cuvinte și 
în mod inconștient când comunicăm cu alți oameni și ce în- 
seamnă. Pentru a ajunge cât mai buni posibil la comunicare — și 
la citirea gândurilor! — este important să învăţaţi să detectați 
și să interpretaţi corect semnele fără cuvinte pe care oamenii 
din jur le arată inconștient când comunică cu dumneavoastră. 
Fiind atenți și, direcționându-vă propria comunicare fără cu- 
vinte, puteți să hotărâți ce mesaj să comunicaţi și să vă asiguraţi 

că nu sunteți greșit înțeleși din cauza semnalelor ambigue pe 
care le transmiteți. De asemenea, puteți ajuta persoana cu care 
comunicaţi folosind acele semne pe care știți că cealaltă persoană 
le va detecta cel mai ușor. Dacă folosiți corect comunicarea fără 
cuvinte, veți putea să-i influenţaţi pe cei din jurul dumneavoastră, 
ca să dorească să meargă în aceeași direcție și să atingă aceleași 
scopuri ca dumneavoastră. Nu este vorba despre nimic urât sau 
imoral. Deja faceți asta, inconștient. Diferenţa este că, în prezent, 
nu aveţi habar ce mesaje transmiteţi sau ce efect aveți asupra oa- 
menilor din jur. 

A venit momentul să schimbaţi această situaţie. Și vorbesc 
serios. Scopul meu este să vă ofer aceste cunoștințe în modul 
cel mai ușor, direct și practic posibil. Tocmai am cumpărat niște 
paturi suprapuse pentru copiii mei, de la IKEA. Dacă ar fi avut 
un manual de instrucțiuni de unsprezece pagini, care în primele 
zece pagini ar fi explicat de ce este așa minunat să ai paturi și ar fi 
concluzionat cu „deja ai toate uneltele care îți trebuie pentru a-ţi 
construi propriul pat! Treci la treabă! Asigură-te că ai un cadru 
solid! Și nu uita de salteaua confortabilă!“, aș fi fost foarte furios 
și l-aș fi pocnit cu un imbus pe primul angajat al IKEA care mi-ar 
fi ieșit în cale. Dar am observat că sunt multe cărți care exact asta 
fac. În toată cartea ţi se promit explicaţii despre cum să realizezi 
diverse, dar nu ești cu nimic mai deștept când ai terminat de citit. 
Tot nu ai idee ce trebuie să faci, practic, pentru a deveni o per- 
soană mai bună (despre asta este vorba de obicei). Sau cum să 
îmbini nenorocitele alea de scânduri, de exemplu. Sper că această 
carte nu este una dintre acelea. Vreau să fie la fel de clară și de 
directă ca instrucțiunile de la IKEA. Când veți citi cartea, veţi 
înțelege despre ce vorbesc, concret și practic. Veţi începe să vă 
antrenați cu diferite metode de a citi gândurile și de a influența 
gândurile oamenilor, în timp ce o veţi citi. Veţi ști cum să îmbinați 
scândurile. Și nici măcar nu veţi avea nevoie de un imbus. 


Încă ceva: nimic din cartea de față nu este descoperirea mea. 
Tot ce veţi citi colaționează și se bazează pe lucrări ale unor 


adevăraţi maeștri din diversele domenii discutate. Adevărata 
muncă a fost depusă de oameni precum Milton H. Erickson, 
Richard Bandler și John Grinder, Desmond Morris, Paul 
Ekman, Ernest Dichter, Vance Packard, William Sargant, Philip 
Zimbardo, William James... ca să numesc doar câțiva. Fără ei, 
această carte ar fi fost o lectură foarte rapidă. 


Gata cu vorba! Să-i dăm drumul! 


Capitolul 2 


În care învăţaţi să vorbiti în limba maternă, discutăm despre ciclism și despre 
cum să stabiliţi o relație bună cu oricine vă place, fără a rosti un cuvânt. 


Rapportul 


Le este și de ce îl doriti 


Există un motiv foarte bun pentru care vrem să știm ce gândește 
altcineva: acest lucru ne ajută să stabilim un rapport. Acesta este 
un termen recunoscut la nivel internaţional, folosit în dome- 
niul comunicării fără cuvinte și de aceea îl voi folosi și eu aici. 
Rapportul este ceva ce încercăm întotdeauna să stabilim cu oa- 
menii pe care îi întâlnim, indiferent dacă suntem într-un context 
de afaceri, în care vrem ca oamenii să înțeleagă modul în care 
prezentăm noi o idee, sau pur și simplu dorim să atragem atenția 
tipei sexy de la casa de marcat din supermarket, la care visam 
cu câteva pagini în urmă. În ambele cazuri, reușim numai dacă 
stabilim un rapport. 

Cuvântul „rapport“ provine din cuvântul franțuzesc rapproche- 
ment, care înseamnă, în linii mari, „a stabili/restabili armonia și 
relaţiile prietenești“. Altfel spus, stabilind un rapport, creăm o 
relaţie de încredere reciprocă, acord, cooperare și deschidere la 
ideile celuilalt. Pare util, nu? 


* Rapport: termen provenit din orientarea „Programarea Neuro-Lingvis- 
tică“ utilizat pentru definirea unei relații armonioase între comunica- 


tori. (N.red.) 


kk 


Rapportul este baza oricărei comunicări profunde, cel puțin 
atunci când vreți ca persoana respectivă să asculte și să fie in- 
teresată de lucrurile pe care le aveți de spus. Când încercați să 
transmiteți un mesaj, chiar dacă doar încercaţi să vă convingeţi 
copiii să golească mașina de spălat vase, dacă nu v-aţi asigurat 
că aveți un rapport cu persoana cu care vorbiţi, puteţi nici să nu 
vă mai deranjați. Oricum nu vă va asculta. Rapportul este și o 
condiție prealabilă pentru cei care se plac la nivel personal. Cât 
de personal, asta depinde de dumneavoastră, dar fără rapport 
nici nu are rost să încercați. 

De fiecare dată, fie reușim, fie nu reuşim să stabilim rapport 
cu oamenii din jurul nostru. Învăţând cum se face, de fapt puteţi 
învăța cum să stabiliți întotdeauna rapport chiar și cu oamenii 
cu care, în mod normal, nu v-aţi înțelege. Ca o ciudățenie, ade- 
sea astfel de oameni deţin funcţii din care, prin deciziile sau 
atitudinile lor cu privire la opiniile și ideile dumneavoastră, vă 
pot influența în mare măsură viitorul. N-ar fi drăguţ dacă v-ar 
înțelege, în sfârșit, și chiar ar începe să le placă de dumneavoas- 
tră și să vă aprecieze sugestiile? 

Înţeleg dacă nu vă daţi seama ce legătură are rapportul cu ci- 
tirea gândurilor, dar trebuie să insist că are legătură. Ceea ce veţi 
învăţa să observați la alții, pentru a stabili rapportul, vă va spune 
și care este starea lor psihică, cum înţeleg ei lumea, ce gândesc și 
cum se simt. Citirea gândurilor începe în acest stadiu preliminar, 
ca o condiție pentru crearea unor relații bune. 


REGULA DE BAZĂ A RAPPORTULUI 


Regula de bază pentru a stabili rapport este chiar foarte sim- 
plă, dar se bazează pe o profundă înţelegere a modului în care 
funcționează oamenii. Regula de bază a unui rapport este să vă 
adaptaţi la modul în care preferă celălalt să comunice. (Dacă aţi 
studiat marketingul, ați fost învăţaţi să comunicaţi întotdeauna 

la nivelul populaţiei țintă. La fel este și aici.) Puteţi face asta în 
nenumărate moduri, pe care le vom vedea imediat. Acestea sunt, 
aproape fără excepţie, metode fără cuvinte pe care persoana cu 
care comunicaţi le va detecta numai la nivel inconștient. 

Adaptându-vă la altcineva realizați două lucruri importante. 
Ajutaţi cealaltă persoană să înţeleagă mai ușor ce spuneţi, 
deoarece vă exprimaţi (fără cuvinte) exact așa cum ar fi făcut 
și aceasta. Destinatarul nu mai trebuie să „traducă“ ceea ce 
comunicaţi fără cuvinte în ceva ce înțelege mai bine, pentru că 
acum comunicaţi în modul pe care îl preferă (și pe care îl înțelege 
cel mai bine). Când barierele de comunicare sunt eliminate ast- 
fel, când persoana cu care discutați nu mai trebuie să „filtreze“ 
informațiile pe care i le daţi ca să le înțeleagă, pericolul de a 
înţelege greșit este redus la minim. Pentru a vă putea adapta la 
o altă persoană, mai întâi trebuie să vă asiguraţi că înțelegeți 
cum preferă aceasta să comunice. Cu alte cuvinte, învățând să 
observați cum comunică alți oameni, învăţaţi și să înţelegeți ce 
încearcă, de fapt, aceștia să spună. 

Un alt lucru pe care îl realizați este că vă faceți mai plăcut 
pentru persoana respectivă. Motivul este simplu: adaptându-vă 
la modul de comunicare al celuilalt, îi arătaţi că sunteţi la fel ca 
el, din moment ce expresiile dumneavoastră seamănă cu ale sale. 
Iar oamenilor le plac oamenii care le amintesc de ei înșiși. De 
cine ne place nouă cel mai mult? De noi înșine. De cine ne place 
pe urmă? De oamenii care seamănă cu noi. Ne place să petrecem 
timp cu oameni care sunt ca noi, care văd lumea la fel ca noi și 
cărora le plac, respectiv nu le plac aceleași lucruri ca și nouă. 
Studiile au arătat că preferăm și să angajăm oameni care sunt ca 
noi. Ne alegem drept cei mai intimi prieteni pe cei care ne fac să 
ne simțim în largul nostru așa cum suntem. Și cine poate să facă 
mai bine acest lucru decât oamenii care sunt deja ca noi? 


Aici cred că ar trebui să fac un scurt comentariu. Când spun să 
vă adaptați la altcineva, sigur că asta nu înseamnă că trebuie să vă 


eliminaţi propria personalitate. Stabilirea unui rapport în acest 
fel este ceva ce faceți la început, când abia aţi cunoscut persoana. 
În orice relaţie sau întâlnire, ne adaptăm unii la alții, până când 
se stabilește un rapport. Puteţi facilita această procedură stabi- 
lind rapportul în mod conștient, oferindu-vă în mod altruist să 
vă adaptaţi, întrucât probabil veţi fi mai conștienți de procedură 
decât persoana cu care vă întâlniți. Nu este mai ciudat decât a 
vă oferi să vorbiţi într-o limbă străină cu cineva care o înțelege 
mai bine decât propria dumneavoastră limbă. Vă adaptaţi la 
modul în care preferă să comunice cealaltă persoană. Acceptând 
preferințele altcuiva, vă întâlniți cu persoana pe terenul familiar 
ei și îi oglindiţi experiențele pentru a le afirma și a le echivala. 
Adaptându-vă la altcineva, începând să vorbiți o limbă străină 
cu el, îi spuneţi minţii lui inconștiente: „Sunt ca tine. Eşti în 
siguranță cu mine. Poţi să ai încredere în mine“. 

După ce se stabilește rapportul, puteți începe să vă schimbaţi 
propriul comportament pentru a obține aceleași schimbări și în 
celălalt. Odată ce aţi stabilit rapportul, nu mai este nevoie să-l 
urmaţi pe celălalt sau să vă adaptaţi la el, vă va urma el bucuros. 
Așa funcționează de obicei rapportul. Ne luăm unii după alții, cu 
rândul, tot timpul. 

Vă asigur că cineva care își vorbește propria limbă mai bine 
decât limba dumneavoastră vă va înțelege mai ușor și vă va plăcea 
mai mult dacă nu insistați să vorbiți în limba maternă. Dar de în- 
dată ce această persoană a hotărât că vă place, nu o va deranja să 
încerce să se exprime în limba dumneavoastră, chiar dacă stâlcit. 

Dacă vă aflați în rapport, persoana respectivă vă va accepta 
mai ușor ideile și sugestiile. Vedeţi, când cineva vă place, are 
tendinţa să vrea să fie de acord cu dumneavoastră. Acest lucru 
înseamnă că, dacă vă adaptaţi la o persoană și îi arătați că sunteţi 
la fel ca ea, aceasta va simţi nevoia să fie de acord cu dumnea- 
voastră. Lucrurile pe care le spuneţi sunt genul de lucruri la care 
s-ar fi putut gândi și ea (din moment ce semănați așa de mult). 
Dacă v-ar contrazice, ar fi ca și cum s-ar contrazice pe sine. 

Odată ce sunteți în rapport, puteți să preluaţi conducerea și 
să aduceţi persoana cealaltă într-o stare psihică mai potrivită 
pentru a vă înţelege clar mesajul sau ideile, precum și valoarea 
lor. Acesta este un caz de influenţă fără control. Nu încercăm 
să manipulăm pe nimeni în sensul sinistru al termenului. Dacă 
ideea dumneavoastră nu este bună, nu va convinge pe nimeni, in- 
diferent cât de bun este rapportul dumneavoastră. Noi încercăm 
să creăm o relaţie reciproc avantajoasă, în care să puteţi discuta 
subiectul în mod creator și constructiv, cu respect și înțelegere. 
Nu „controlăm“ și nu înșelăm alți oameni ca să le inculcăm opinii 
pe care nu le au în realitate. Doar ne asigurăm că aceștia se află 
în starea optimă pentru a înţelege avantajele efective ale ideii 
pe care o prezentăm, folosind numai mijloace simple, precum 
mișcarea corpului sau ajustarea vocii conform anumitor principii. 


De ce funcționează rapportul: 

Dacă sunt la fel ca tine, mă vei înțelege și îţi va 
plăcea de mine. 

Dacă îţi place de mine, vei vrea să fii de acord 
cu mine, 


SITUAȚII ÎN CARE ESTE NEVOIE DE RAPPORT 


Niciodată nu este prea târziu pentru a începe să stabiliți ra- 
pport cu cineva. Poate că aveţi o relaţie foarte proastă cu o per- 
soană și vreți să schimbaţi acest lucru. Data următoare când vă 
întâlniți, începeţi să stabiliți rapport cu ea. Probabil nu veţi reuși 
să răsturnațţi situația din prima, dar dacă veți continua să încercați 
să stabiliți rapport de fiecare dată când vă întâlniți, foarte curând 
veți observa o mare diferenţă în felul în care cealaltă persoană vă 


tratează. Sigur, sunt unii oameni cu care pare imposibil să ai un 
rapport. De obicei, nici nu prea vrei, oricum, și e în regulă. Nu 
spun că trebuie să aveţi rapport cu toată lumea pe care o întâlniți. 
Spun doar că se poate. 

Când este util rapportul? Cam tot timpul. Am menţionat mai 
sus câteva situații. Iată câteva alte exemple din viața de zi cu zi: 


e Când vreți să comunicaţi clar cu persoana cu care trăiţi (și 
poate să înțelegeţi ce a încercat să vă spună în toţi anii 
aceștia). 

e Când încercaţi să recâștigaţi respectul copiilor dumnea- 
voastră. 

e Când discutaţi cu autorităţile. 

Când aveţi de-a face cu oameni dubioși în poziții de 
autoritate, care vă pot provoca probleme, ca, de exemplu, 
funcționari bancari prost dispuși sau alți operatori. 

e Când sunteţi sunați de un agent de vânzări (în acest caz, 
s-ar putea să căutați mai degrabă lipsa unui rapport).” 

e Când sunteți la un interviu pentru un loc de muncă. 


În situaţii profesionale, capacitatea de a stabili rapport este o 
abilitate importantă. Elaina Zuker, expert american în comuni- 
care, ne dă următorul exemplu: 


e Adesea trebuie să realizați din ce în ce mai multe, în timp 
ce resursele dumneavoastră devin din ce în ce mai puţine. 
De multe ori, veți descoperi că sunteţi în concurenţă cu 


* Toate aceste tehnici pot fi folosite și invers, pentru a distruge rappor- 
tul (veţi observa că unii oameni cu care nu reușiți deloc să vă înțelegeți 
sunt adevăraţi maeștri în această artă). Tot ce trebuie să faceţi pentru a 
distruge rapportul este să folosiți metode de comunicare cât mai diferite 
posibil de cele folosite de cealaltă persoană. Lipsa de rapport este o mo- 
dalitate eficientă de a încheia rapid o întâlnire sau de a determina niște 
persoane care vă deranjează să vă lase în pace. Pur și simplu deveniți prea 
obositor și enervant ca să mai vrea să discute cu dumneavoastră. 

colegii dumneavoastră pentru niște resurse limitate. 
Munca dumneavoastră ar putea să depindă de abilitatea 
dumneavoastră de a stabili rapport cu niște oameni 
importanţi, de exemplu persoana care vă alocă resursele. 
Pentru a fi un director de succes, trebuie să rămâneți 
deschis și să încurajați comunicarea reciprocă. Dacă faceți 
„cum vă taie capul“, riscaţi să-i îndepărtați și pe superiorii, 
şi pe subordonații dumneavoastră. În ziua de azi, directorii 
și șefii de echipă trebuie să fie experți în lucrul cu oamenii. 
Și totul începe de la a stabili rapport. 

Ca să-i convingeţi pe oameni să urmeze o idee inovatoare, 
creatoare este nevoie de un set dezvoltat de abilităţi de 
comunicare. Indiferent cât de bună este ideea, nu va duce 
nicăieri dacă nu-i puteţi convinge pe oamenii potriviți de 
cât de bună este. 

Când sunteţi la mijlocul unei organizaţii, aveţi oameni 
deasupra, cărora le raportați, și alți oameni pe care vi se 
cere să-i conduceţi. În ambele cazuri, trebuie să puteţi 
stabili rapport și să influențați oamenii pentru a obţine 
rezultatele pe care le doriți. 

În organizaţiile cu structură orizontală, adesea vă treziți 
că aveţi mai multă responsabilitate decât putere efectivă. 
Trebuie să munciţi prin alți oameni. În structurile 
orizontale, rezolvaţi lucrurile stabilind rapport și lucrând 
împreună. 

Aveţi know-how, competenţe profesionale, cunoștințe de 
specialitate, tot felul de lucruri pe care le-aţi învățat în 
toată experiența dumneavoastră, dar acestea nu înseamnă 
nimic pe lângă abilitatea de a stabili rapport. Piaţa 
locurilor de muncă este foarte mobilă în prezent. Puteţi 
ajunge în situaţia de a vă schimba locul de muncă, fie de 
voie, fie de nevoie, dar oricât de competenţi ați fi, nimeni 
nu vrea un expert cu care nu se poate discuta. 


PERFECȚIONAȚI CEEA CE ȘTIȚI DEJA 


Ţineţi minte! Deja folosiți majoritatea tehnicilor de citire a 
gândurilor pe care le voi aborda în această carte. Numai că nu vă 
daţi seama. De asemenea, probabil nu le folosiți la capacitate ma- 
ximă. Ce vom face noi aici va fi să trecem în revistă aceste tehnici, 
să le șlefuim un pic pentru a le face eficiente și apoi să le punem 
la loc în inconștient. Și din moment ce, într-un fel, cunoaşteţi 
deja toate aceste lucruri, nu există niciun motiv pentru care să 
vă simţiți intimidaţi de volumul de informaţii și de numărul 
de tehnici din paginile următoare. De fapt, vă va fi mai ușor să 
învățați toate acestea decât multe alte lucruri. Iată un model de 
funcționare a procesului de învăţare: 


Pasul 1. Ignoranţă inconștientă. Exemplul clasic este mersul pe 
bicicletă. În pasul 1, acest lucru înseamnă că nu știu să merg 
pe bicicletă, dar nici nu știu că există mersul pe bicicletă. 

Pasul 2. Ignoranţa conștientă. Nu știu să merg pe bicicletă, dar 
am auzit despre mersul pe bicicletă și știu că nu știu să merg 
pe bicicletă. 

Pasul 3. Cunoașterea conștientă. Știu să merg pe bicicletă, dar 
numai când mă concentrez și sunt atent la ce fac. 

Pasul 4. Cunoașterea inconștientă. Știu să merg pe bicicletă și 
pot s-o fac fără să mă gândesc măcar la asta. 


Adevărata învăţare se întâmplă numai în pasul 4 și deja ați 
ajuns acolo. Cu toate acestea, ne vom întoarce la pasul 3, pen- 
tru a vă cizela abilitățile și poate mai adăugăm câte ceva la ele. 
Întoarcerea la pasul 4 va fi sarcina dumneavoastră și veţi avea tot 
timpul din lume pentru asta. După ce faceţi exerciţiile din carte, 
începeţi să folosiți metodele, una câte una, până când observați 
că le aplicaţi automat (adică ați ajuns la pasul 4). Numai atunci 
veţi începe să folosiți o altă metodă. Nu încercaţi să le faceți pe 

toate în același timp, pentru că nu veți reuși decât să vă zăpăciți. 
Nu vă grăbiţi și amintiţi-vă să vă distrați! Chiar este foarte dis- 
tractiv, mai ales când vă daţi seama cât este de ușor și cât de bine 
funcționează. 


Capitolu 


În care învățați cum să folosiţi limbajul trupului și alte metode fără cuvinte, 
pentru a obține ceea ce doriţi într-un mod total diferit de ceea ce credeti. 


happortu 
în practică 


Folosirea conştientă 


a comunicării inconstiente 


Acum respiraţi adânc. În următoarele câteva pagini, vă voi bom- 
barda cu fapte, metode și tehnici care pot fi folosite pentru a 
stabili rapport. Veţi învăţa totul, de la limbajul trupului și tonul 
vocii la nivelurile de energie și părerile personale. Bineînțeles că 
ideea este să folosiți toate acestea în viața reală și cu cât începeți 
mai devreme să le aplicaţi, cu atât mai bine. Dar nu vă grăbiţi! 
Aveţi răbdare pentru a învăţa să stăpâniți diferitele metode. 

Nu aveţi de ce să vă faceţi griji că „veţi fi prinși“ exersând 
stabilirea rapportului cu oamenii. Vă promit că nimeni nu se va 
plânge de faptul că ați devenit mai ușor de înțeles și mai plăcuți 
în conversații sau chiar că brusc păreţi să le citiți gândurile. Deși, 
o vreme, veţi fi foarte conștienți de tot ceea ce faceţi, acest lucru 
nu se aplică și celor din jurul dumneavoastră. 

AȘA, DAŢI DIN FUND! 
Cum să folosiţi limbajul trupului 


Așa cum am spus mai devreme, stabilim rapport adaptându-ne 
la destinatar, în câteva zone diferite. Prima dintre acestea este 
limbajul trupului. Mie nu-mi place în mod deosebit expresia 
aceasta. „Limbaj“ sună de parcă ar exista undeva un vocabular 
pe care puteți să-l învăţaţi, pur și simplu. Sigur că există astfel 
de cărți. Ele vă învaţă că atunci când cineva își ține degetul mic 
așa înseamnă cutare și cutare lucru, iar când fac așa cu piciorul 
stâng înseamnă cutare și cutare lucru. Dar nu este așa de simplu. 
Gesturile noastre nu înseamnă același lucru în toate situaţiile 
sau pentru toți oamenii. Să scrii într-un dicționar de limbaj al 
corpului că braţele încrucișate înseamnă „a păstra distanța/dez- 
acord/îndoială“ — și știu că multă lume s-ar grăbi să scrie așa 
ceva — este greșit, pe de o parte pentru că ignoră expresiile mult 
mai complexe și dinamice pe care le pot avea corpurile noastre 
și, pe de altă parte, pentru că pare să spună că limbajul trupului 
există izolat, independent de toate celelalte lucruri. Probabil că 
la un moment dat v-aţi încrucișat brațele și v-a trecut prin minte 
gândul: „Păi asta fac oamenii când sunt nervoși sau distanți. Dar 
eu nu sunt nervos!“. Exact. Poate că a existat un alt motiv: poate 
vă era frig și v-aţi încrucișat braţele ca să vă încălziţi, sau era doar 
un gest confortabil prin care să vă odihniţi brațele preț de o clipă. 
Ca să fim siguri că cineva chiar vrea să păstreze distanţa sau are 
îndoieli, trebuie să căutăm alte semne fizice vizibile și să ținem 
seama de contextul în care face aceste gesturi. Cum arată restul 
corpului? Are braţele tensionate sau relaxate? Dar fața? Am avut 
o discuţie aprinsă? Este răcoare în cameră? Și așa mai departe. 

Aș prefera să înlocuiesc expresia „limbajul trupului“ cu alt- 
ceva, de exemplu „comunicare prin intermediul corpului“. Dar și 
aceasta sună destul de sec. Și pentru că nu vreau să creez confuzie 


adăugând încă un termen într-un domeniu deja supraîncărcat cu 
termeni și definiții, voi rămâne la expresia „limbajul trupului“, 
care, așa cum v-aţi dat seama, denotă ceva mult mai variat și mai 
dinamic decât crede multă lume. 


POTRIVIRE ȘI OGLINDIRE 


Deci cum folosiți limbajul corpului pentru a crea rapport? 
Pe scurt, copiaţi ce face cealaltă persoană. Sau, ca să folosesc 
termenul adecvat, deveniți un ecou al posturii acesteia. Cu alte 
cuvinte: observați postura celeilalte persoane, unghiul în care își 
înclină capul, felul în care își ţine braţele etc. și faceți la fel. Dacă 
persoana respectivă își mișcă o parte a corpului, vă mutați și 
dumneavoastră aceeași parte a corpului. Puteţi proceda în două 
moduri: acestea se numesc potrivire și oglindire şi ambele se ba- 
zează pe aceeași idee. Metoda pe care alegeţi să o folosiți depinde 
numai de poziția dumneavoastră față de persoana în cauză. La 
potrivire, când persoana se mișcă, vă mișcați și dumneavoastră 
partea corespondentă a corpului (de exemplu, dacă își mișcă 
braţul drept, vă mișcaţi brațul drept). Potrivirea este adecvată 
dacă sunteți așezați sau staţi în picioare lângă persoana căreia îi 
urmăriți limbajul trupului. La oglindire, mișcaţi partea opusă a 
corpului (de exemplu, dacă persoana își mișcă braţul drept, dum- 
neavoastră vă mișcaţi brațul stâng) ca și cum ați fi imaginea ei în 
oglindă. Oglindirea se folosește când sunteți așezați sau staţi în 
picioare faţă în față. 

Bineînţeles că, dacă v-aţi apuca să copiaţi pe cineva prea fidel, 
ar părea foarte ciudat. Mai întâi, ar fi o schimbare evidentă în 
propriul comportament când treceţi de la felul în care vă mișcați 
de obicei la modul în care se mișcă persoana cu care vorbiți. Și 
dacă ați continua să îi imitați întocmai mișcările, ar fi extrem de 
evident ce intenţii aveţi. În loc să creaţi rapport, aţi da impresia 

că sunteți un schizofrenic. Dacă vreţi să vă faceţi o idee despre ce 
nu trebuie să faceţi, vizionaţi filmul Anunţ periculos*. 

Când creaţi rapport adaptându-vă la modul de comunicare al 
altei persoane, este important să procedaţi cu discreţie și trep- 
tat. Pentru început, faceți schimbări foarte mici și înmulțiţi-le 
pe parcurs, cu foarte mare prudență. Puteţi hotărî cât de repede 
sau de încet să faceţi aceste schimbări în funcție de măsura în 
care simțiți că obţineţi răspunsul dorit. Cu cât cealaltă persoană 
devine mai interesată și mai implicată, cu atât mai deschis puteți 
să-i imitați limbajul trupului. Același lucru se aplică și după ce ați 
stabilit rapportul. 


Când vă adaptaţi comportamentul la cel al altei 
persoane, trebuie să fiţi subtili și să procedaţi treptat. 


La început, ar trebui să folosiţi gesturi reprezentative (alt 
termen simandicos). Cu alte cuvinte, imitați cealaltă persoană, 
dar numai puţin. Atâta timp cât urmăriți cu consecvență limbajul 
corpului acesteia, puteţi să vă atenuaţi mișcările. Dacă persoana 
își încrucișează braţele, puteţi să vă puneţi mâna dreaptă pe în- 
cheietura stângă. Faceţi același lucru ca și celălalt, dar la o scară 
mai mică. Astfel, evitaţi ca interlocutorul dumneavoastră să se 
întrebe în mod conștient ce puneţi la cale. 

O altă modalitate de a masca faptul că imitați pe cineva con- 
stă în a vă întârzia mișcările. În loc să faceţi un gest imediat 
după ce l-a făcut persoana respectivă, puteți aștepta douăzeci 
sau treizeci de secunde pentru a-l face și dumneavoastră. Atâta 
timp cât sunteţi consecvenţi, inconștientul celeilalte persoane 


* Single White Female. (N.t.) 


tot va înregistra faptul că aveţi aceleași modele de mișcare și că 
sunteţi „la fel“. 

O a treia modalitate de a ascunde ceea ce faceți este de a imita 
mișcările faciale ale celeilalte persoane. Aceasta nu-și poate vedea 
propria față, așa că nu poate compara felurile în care arătați. Dar 
expresiile faciale ale celuilalt reflectă ceea ce simte (pentru că 
procesele noastre psihice și cele fizice sunt legate între ele). Dacă 
vede o expresie corespunzătoare pe fața dumneavoastră, va per- 
cepe că vă simțiți la fel ca el, pentru că arătaţi la fel ca el. Și acest 
lucru reprezintă o legătură extrem de puternică. Din cauză că nu 
ne putem vedea propriile fețe, este practic imposibil să descope- 
rim că cineva ne imită expresiile faciale. Simțim doar afinitate. 
Aveţi grijă doar ca tot ceea ce reflectați să fie o expresie specifică, 
și nu felul natural de a fi al cuiva. Unii oameni arată triști, serioși 
sau nervoși când, de fapt, sunt relaxaţi, în funcție de cum sunt 
construite chipurile lor. Asiguraţi-vă că știți cum arată de obicei 
persoana pe care o imitaţi, ca să puteţi diferenţia între expresia 
sa obișnuită și expresiile de emoție autentică. 

De asemenea, asigurați-vă că vă mișcaţi cu aceeași viteză, în 
același ritm cu celălalt. Acest lucru este extrem de important în 
cazul gesturilor interactive, cum ar fi strânsul mâinilor. Dacă 
persoana este înceată, aveți nevoie de o strângere de mână în- 
ceată și invers. Dacă observați că celălalt vorbește repede și pare 
tensionat, trebuie să accelerați strângerea mâinii. Și alte gesturi 
ritmice, precum încuviințarea din cap, trebuie adaptate la ritmul 
potrivit. Veţi învăța mai târziu, în carte, cum să vă faceţi o idee 
chiar de la prima întâlnire despre ritmul în care cineva vorbește 
sau gândește. 


NU INTERPRETAȚI PREA MULT 


Așa cum am scris mai devreme, majoritatea gesturilor noas- 
tre nu au un înţeles universal, același pentru toată lumea. Însă 

există un fel de dicționar pentru limbajului trupului, valabil pen- 
tru majoritatea oamenilor. Vom folosi adesea aceleași gesturi de 
fiecare dată când suntem într-o anumită dispoziție, chiar dacă 
nimeni altcineva nu folosește gesturile respective. Așa că încercați 
să nu vă încredeţi prea mult în interpretarea pe care o daţi lim- 
bajului trupului unei persoane la prima întâlnire. De exemplu, 
observați dacă își mișcă piciorul stâng, dar evitaţi să interpretați 
imediat acest gest ca fiind un semn de nervozitate dacă nu există 
și alte indicaţii în acest sens. După un timp, veţi învăţa să asociați 
mișcările și pozițiile anumitor persoane cu gânduri și emoții spe- 
cifice. Poate că mișcarea piciorului stâng a fost totuși un semn, 
dar acel principiu se va aplica numai aici și nu va dezvălui neapă- 
rat ceva despre altcineva. Cu toţii ne exprimăm într-un mod care 
ne este specific. Odată ce dobândiţi abilitatea de a citi limbajul 
trupului altora, veţi observa că veți deveni tot mai buni la anticipa- 
rea a ceea ce urmează să spună cineva chiar înainte de a o spune. 
Citiţi gândurile! 


Începând să-i observați pe ceilalți într-un mod nou, veţi în- 
cepe și să observați schimbări la aceștia, schimbări care, deși nu 
puteți să le imitaţi, vă pot oferi numeroase informaţii despre ceea 
ce simt și ce gândesc persoanele în cauză. Veţi observa de îndată 
modificări în culoarea pielii. Când ne este teamă, adesea pielea 
noastră devine palidă. Dacă roșim, nu este obligatoriu ca roșeața 
să se ducă în obraji. Ea poate fi observată și în vârful urechilor, 
pe frunte sau pe mandibulă. Veţi observa când se dilată pupilele 
cuiva, ca semn de interes și implicare, dar despre acestea vom 
discuta mai târziu. Vreau doar să vă spun că în curând veți începe 
să observați lucruri pe care până acum n-aţi fi crezut că le poate 
vedea cineva. 

Ce faceți când cineva folosește în mod evident un limbaj al cor- 
pului care blochează sau pune o distanță? Îl oglindiţi și pe acesta? 
Nu s-a ajuns la un consens în această privință. Unii consideră 
că aceasta ar fi o idee foarte proastă, alții o recomandă. Cei care 


recomandă această metodă susţin că, din moment ce unul dintre 
motivele pentru care stabilim rapport este să-i putem influenţa pe 
ceilalți când este necesar, ar trebui să stabilim rapport imitându-le 
limbajul corpului și apoi, treptat, să ne schimbăm propriul limbaj 
al corpului pentru a-i determina să fie mai deschişi și pozitivi. 
Astfel putem să determinăm schimbări în ceilalți. Este o idee 
bună, dar cred că trebuie să ținem seama și de context. Dacă în 
aer plutește tensiunea, cred că putem face mai mult decât să oglin- 
dim un limbaj al trupului blocant. Sunt atât de multe alte lucruri 
pe care le putem face pentru a stabili rapport, iar încrucișarea 
braţelor poate să nu fie cea mai bună idee. Însă, dacă nu sunt alte 
semne că într-adevăr este un caz de limbaj al trupului blocant, 
oglindirea ar putea fi logică. După cum spuneam, încrucișarea 
braţelor ar putea însemna pur și simplu că este frig în cameră. 


LIMBAJUL TRUPULUI CA TERAPIE 


Unul dintre scopurile pentru care stabilim rapport în mod 
conștient este, așa cum am mai spus, să-i putem induce persoanei 
în cauză o stare psihică (dorită). Putem face acest lucru pentru 
că, atunci când suntem în rapport, vrem să ne urmăm reciproc. 
Dacă nu procedăm așa, rapportul se strică și, inconștient, am 
face aproape orice ca să evităm acest lucru. Un bun exemplu de 
cât de util poate fi să putem influenţa pe cineva este când reușim 
să schimbăm limbajul corpului unei persoane care ne blochează 
într-un limbaj mai deschis, așa cum menționam mai devreme. 
Reţineţi, nu schimbaţi doar limbajul trupului, ci întreaga atitu- 
dine a persoanei respective. Cele două sunt legate între ele, mai 
ţineţi minte? Ce se întâmplă cu corpul se întâmplă și cu mintea. 

O altă utilitate deosebită este transformarea stărilor negative 
ale prietenilor și persoanelor iubite. Aceasta este o metodă terape- 
utică clasică pe care o puteți folosi și dumneavoastră cu ușurință. 
Este utilă când prietenul dumneavoastră se simte puţin abătut, 

fără vreun motiv anume. Poate este o zi ploioasă de luni, în ultima 
săptămână de dinainte de salariu. Oglindiţi limbajul corpului ace- 
lui prieten! Nu exprimați emoțiile negative, cu corpul dumnea- 
voastră, la fel de intens ca prietenul dumneavoastră; nu vreţi să-l 
faceţi să se simtă și mai rău. Vreți doar să stabiliți rapport și să 
fie evident că-i înţelegeţi starea. După ce v-aţi asigurat că sunteți 
în rapport, permiteţi-i propriului corp să se deschidă treptat și 
să devină pozitiv. Îndreptaţi-vă spatele, faceţi gesturi mai largi, 
mișcați-vă brațele mai departe de trunchi și începeţi să zâmbiți. 
Pe măsură ce faceți asta, asiguraţi-vă că prietenul adoptă, la rân- 
dul său, aceste schimbări. Când rămâne în urmă și nu vă mai ur- 
mează gesturile, puteţi să luaţi un pic de distanţă și să restabiliți 
rapportul. Când influențați pe cineva, în cadrul rapportului, faceți 
doi pași înainte, unu înapoi. 

Când aţi determinat o schimbare suficientă a limbajului tru- 
pului celuilalt înseamnă că i-ați schimbat și dispoziţia, în egală 
măsură. Tristeţea va dispărea cu desăvârșire. Vedeţi, este impo- 
sibil să vă simţiţi trişti când staţi cu spatele drept, bărbia sus și 
zâmbiţi. Ia încercați! 

Doar amintiți-vă să nu procedaţi așa cu cineva care are o pro- 
blemă reală. Cineva în doliu, de exemplu, are nevoie să rămână 
în starea aceea o vreme. Doliul este o stare în care ne păstrăm 
energia și analizăm în mintea noastră evenimentele care au deter- 
minat emoția respectivă. Dacă faceți acest exercițiu cu o persoană 
care trece printr-o stare autentică de doliu, procesul psihic de 
care aceasta are nevoie pentru a trece peste durere va fi blocat. 
În aceste cazuri, este mai bine să lăsaţi persoana să fie tristă, ca 
un rău necesar. Dar pentru cineva care este doar puţin abătut, 
este perfect! 

La început, totul vi se poate părea nenatural, nepotrivit pen- 
tru dumneavoastră. Este absolut corect, în acest caz, nici nu 
este potrivit. Nu încă. Senzaţia de nenatural durează doar până 
când vă obișnuiți. Când aţi învățat să mergeţi pe bicicletă, le- 
gătura dintre mișcarea circulară de pedalare și înaintare a fost 


complet nenaturală, la început. Dar apoi ați învățat cum să o 
faceţi și, în cele din urmă, ați ajuns în a patra etapă a învățării, 
iar mersul pe bicicletă a devenit una dintre abilitățile internali- 
zate, inconștiente. A devenit parte din dumneavoastră. La fel, și 
abilitățile dumneavoastră practice de a stabili rapport pot deveni 
o parte din dumneavoastră. Tot ce vă trebuie pentru a dobândi 
acest obicei este să începeți. 


EXERCITII DE OBSERVARE 


1. Data viitoare când mergeţi la un restaurant, puteți observa 
singuri cum oamenii care sunt în rapport își urmează reciproc 
gesturile. Găsiţi un cuplu sau un grup de prieteni care par să 
aibă o relaţie intimă, apropiată și bine consolidată. Urmăriți-i 
cum urmează și influențează, cu rândul, limbajul trupului 
celuilalt în timp ce discută. 


2. Aţi putea încerca și să identificați oameni care stau așezați la 
fel ca persoana care se află cel mai aproape de ei, în cameră. 


3. Sau încercați să vă daţi seama cine cu cine se cunoaște și 
cine nu într-un autobuz, tramvai sau metrou aglomerat. Iată 
un indiciu: căutați oameni care stau așezați sau se mișcă în 
același fel. Chiar dacă nu sunt chiar unul lângă altul, acest tipar 
va fi evident pentru dumneavoastră. 


EXERCITII PENTRU OAMENII TIMIZI 


Puteţi face aceste exerciții dacă sunteți un pic intimidați de 


ideea de a imita persoana cu care vorbiți. 

1. Urmăriţi un talk-show sau o dezbatere la televizor. Staţi 


în aceeași poziție și mișcați-vă în același fel ca persoana 
intervievată. Veţi observa că veți ști, mai mult sau mai puțin, 
ce urmează să spună chiar înainte să o spună. Aceasta nu 
este neapărat ceva surprinzător. La urma urmei, stă așa cum 
stă pentru că are anumite gânduri. Dacă îi urmăriți mișcările 
și poziţiile, veți iniția aceleași procese psihice și dispoziții și 
la dumneavoastră. Fiți atenți la modul în care vi se schimbă 
emoțiile și propria percepție de sine când adoptați diferite 
posturi ale corpului. 


2. Stabilirea rapportului la distanță. Dacă vă aflați într-un 
spațiu public sau într-un alt mediu social, puteți alege pe cineva 
cu care nu sunteți în contact direct, cineva din capătul celălalt 
al camerei, și puteți începe să vă adaptați la limbajul trupului 
persoanei respective. Să nu fiți prea surprinși dacă, în curând, 
această persoană vă va întreba dacă vă cunoașteți de undeva. 
Normal că i se va părea că v-a mai văzut undeva, deoarece 
sunteți propria sa imagine. Așa că ar trebui să alegeți pe cineva 
cu care nu v-ar deranja să staţi de vorbă, nu o persoană pe care 
mai degrabă aţi evita-o. Aceasta este, de fapt, o metodă secretă 
de a agăța persoanele cu care sunteți prea timizi pentru a vorbi 
direct și de a le stârni interesul față de dumneavoastră. 


3. O bună metodă de a scăpa de senzația că persoana respectivă 
vă va „prinde“ este de a o face să vă povestească despre sine. 
Apoi, începeţi să-i oglindiți limbajul trupului fără rușine, în 
timp ce scoateţi sunete de încuviințare, precum „îhâm“ și 
„aha“. Observaţi că nu este atentă la ceea ce faceți. Când vorbim 
despre noi înșine sau când suntem foarte nervoși, ne izolăm 

de restul lumii. Vorbim despre noi, nouă înșine, cu noi și rar 
observăm ce face altcineva. 


CE SUNET ARE VOCEA DUMNEAVOASTRĂ 
IN REALITATE? 
Cum să vă folosiţi vocea 


Vocea este un alt instrument important pentru a stabili rap- 
port. Și aici funcționează același principiu: vă adaptaţi propria 
voce la felul în care celălalt și-o folosește pe a sa. Sigur că, și în 
acest caz, acest lucru trebuie să se întâmple treptat și cu discreţie. 
La fel ca pentru limbajul trupului, nu este nevoie de o imitare 
exactă și perfectă. Adevărul este că și dacă ați reuși să imitați per- 
fect limbajul corpului cuiva fără ca acest lucru să pară neobișnuit, 
ar fi extrem de ciudat dacă brusc aţi vorbi cu exact aceeași voce 
ca persoana cu care staţi de vorbă. Oricum, dat fiind că fiecare 
dintre noi este unic, nu am putea să imităm perfect o voce, 
chiar dacă am vrea. (De aceea sunt atât de apreciați imitatorii 
buni.) Dar întotdeauna există o trăsătură a vocii unei persoane 
la care vă puteţi adapta, o caracteristică pe care puteţi măcar să o 
aproximați. Ascultaţi și vedeți cum folosește persoana respectivă 
următoarele elemente de vorbire: 


TONALITATEA 


Este o voce gravă sau subțire? Fenomenul interesant numărul 
1: mulți bărbaţi vorbesc cu o voce mai gravă decât cea pentru care 
este făcut laringele lor, iar multe femei vorbesc cu o voce mai 
subțire decât ar trebui. Acest lucru se întâmplă din cauza impac- 
tului cultural asupra comportamentului dumneavoastră. Credem 
că astfel ne punem în valoare masculinitatea sau feminitatea. 
Rezultatul este că o mulțime de bărbaţi vorbesc cu tonuri gutu- 
rale care sunt greu de deslușit, până își uzează corzile vocale, 
în timp ce multe femei adoptă o voce diafană și plângăcioasă pe 

care nici măcar nu pot să o ridice suficient încât să atragă atenţia 
oamenilor. Ridicol. 


TIMBRUL 


Este o voce bogată cu numeroase timbre diferite sau este o 
voce subţire și diafană? Fenomenul interesant numărul 2: ca 
urmare a amprentelor culturale, considerăm că vocile bogate și 
pline sunt puternice, serioase și de încredere, iar vocile mai dia- 
fane par feminine și seducătoare. O voce diafană poate și să dea 
impresia că este copilăroasă. 


MELODICITATEA 


Este o voce monotonă, care rămâne tot timpul pe același ton? 
Adesea, vocile monotone nu folosesc intonaţia descendentă la 
finalul unei afirmaţii sau pe cea ascendentă la finalul unei între- 
bări. De aceea, este greu să ne dăm seama ce vrea, de fapt, să 
spună cineva cu o voce monotonă — a pus o întrebare sau a afir- 
mat ceva? Sau a fost chiar o glumă? La polul opus ar fi o voce me- 
lodică, ce folosește multe tonuri diferite în vorbire. Scandinavii, 
în special norvegienii, sunt faimoși pentru discursul lor melodic 
și „cântat“. 


RITMUL 


Persoana vorbește repede sau lent? Vorbim cu aceeași viteză 
cu care gândim și înțelegem lucrurile, așa că dacă vorbiţi prea 
lent, îl veţi plictisi pe cel cu care vorbiţi, iar acesta se va gândi la 
altceva decât la mesajul pe care încercați să-l comunicaţi. În cel 
mai rău caz, acesta ar putea deveni nerăbdător să terminaţi, ca 


să poată încheia conversaţia înainte să piardă și mai mult timp. 
Pe de altă parte, dacă vorbiţi prea repede, riscați ca persoana să-și 
piardă concentrarea și să rateze punctele importante din ceea ce 
aveţi de spus. 


PUTEREA ȘI VOLUMUL 


Adaptarea propriului volum al vocii la volumul altcuiva este o 
tactică bună. O persoană care vorbește încet va aprecia dacă vă veți 
reduce volumul. Cineva care strigă cuvintele când vorbește vă va 
respecta mai mult și vă va recunoaște ca pe un egal dacă vă ridicați 
volumul vocii. Adevărul este că dacă vorbiţi și mai tare, puteţi de- 
termina o persoană cu gura mare să-și coboare volumul, deoarece 
astfel atrageți atenția oamenilor la nivelul volumului propriu. 


După cum puteți vedea, o voce are proprietăți diferite pe 
care le puteţi oglindi. Dacă ar fi să alegeţi o singură trăsătură, 
v-aş recomanda să vă adaptaţi ritmul. În mare măsură, rapportul 
înseamnă să oglindiți ritmul celeilalte persoane și, în cazul dis- 
cursului, are rezultate deosebit de bune. Unii pretind că adaptarea 
ritmului vocal este cea mai importantă tehnică pentru a stabili ra- 
pport. Nu sunt sigur că acest lucru este complet adevărat, dar este 
o tehnică foarte puternică. Vocea are o importanţă aparte, pentru 
că uneori este singurul instrument pe care îl avem la dispoziție 
pentru a comunica, de exemplu la telefon. În Statele Unite s-a 
făcut un studiu în numele unei companii de telemarketing care 
voia să-și mărească veniturile. Aceasta vindea abonamente la 
reviste și de aceea intra în contact cu fiecare client potenţial o 
dată sau maximum de două ori înainte să dea greș sau să încheie 
tranzacţia. Pentru experiment, echipa de vânzări a fost împărțită 
în două grupuri. Un grup a continuat să lucreze la fel ca înainte, 
iar celălalt a primit o instrucțiune suplimentară: să încerce să-și 
adapteze ritmul vorbirii la ritmul persoanei sunate. Folosind doar 

această diferență de metodologie, al doilea grup a crescut vânză- 
rile cu treizeci la sută, în timp ce primul grup nu a îmbunătăţit 
deloc cifrele precedente de vânzări. Repet, nu au făcut decât 
să-și adapteze ritmul discursului la persoana cu care vorbeau. 
Chiar dacă nu lucraţi în vânzări, o creștere pozitivă de treizeci 
de procente înseamnă foarte mult, indiferent cu ce vă ocupați și 
ce relații aveţi, mai ales dacă tot ce trebuie să faceți este să aveţi 
grijă cât de repede sau de lent vorbiţi. 


Vorbim în același ritm în care gândim sau 
nțelegem. Dacă vorbiti prea lent, vă veti plictisi 
interlocutorul. Dacă vorbiti prea repede, acesta 
ar putea să-și piardă concentrarea. Când vorbiti 
u viteza potrivită, gândurile dumneavoastră 
sunt exprimate în cuvinte în același ritm în care 
interlocutorul este obișnuit să gândească. 


— 


E> 


EXPRESII IDIOMATICE 
Schimbarea expresiilor 


Lucrurile despre care urmează să discutăm nu sunt chiar lip- 
site de cuvinte, dar tot aș vrea să le menționez, pentru că vă oferă 
încă o modalitate de a stabili rapport cu ceilalți. Cu toții preferăm 
să folosim limba în modul propriu. Mai jos voi da câteva exemple 
de astfel de amprente personale asupra limbii și expresii idioma- 
tice. Întotdeauna este bine să ne putem adapta la acestea sau la 
alte practici lingvistice similare. Desigur, trebuie să știți destul de 
multe despre referințele culturale implicate pentru a putea să vă 
adaptaţi comunicarea într-un mod credibil. 


ARGOUL 


La argou este greu să ne adaptăm deoarece acesta este specific 
unor tendinţe, zone geografice și grupuri de vârstă. Se schimbă 
permanent și o expresie care este „marfă“ astăzi ar putea să fie 
„naşpa“ mâine. Dacă simțţiţi că sunteți destul de pricepuţi pentru a 
oglindi un anumit tip de argou folosit de persoana cu care vreţi să 
fiți în rapport, dați-i drumul! Dar dacă nu știți cum să răspundeţi 
la „care-i treaba, frate?“, mai bine nu mai încercați. Situaţia 
aceasta e foarte posibil să devină jenantă. Argoul funcționează și 
ca indicație a apartenenţei dumneavoastră la un anumit grup, de 
exemplu un grup de vârstă, așa că trebuie să vă gândiţi care sunt 
posibilităţile să fiți luaţi în serios când vă daţi drept membru al 
grupului respectiv. Dacă dați peste o expresie de argou care indică 
un grup de vârstă, iar dumneavoastră nu aveţi vârsta potrivită 
pentru a o folosi, puteți arăta că sunteți destul de modern ca să 
știți sensul ei și ca să răspundeţi, dar acest lucru nu înseamnă că 
o puteți folosi și dumneavoastră, decât dacă sunteţi „îndreptățiți“. 
Adică doar dacă puteţi fi consideraţi în mod plauzibil ca făcând 
parte din grupul de oameni care folosesc acel argou. 


JARGONUL 


În multe conversații se folosesc expresii care sunt necesare 
numai pentru subiectul respectiv de discuție. Când vorbiţi despre 
ambarcațiuni, probabil veți folosi termeni specifici. Folosind jar- 
gon în aceeași măsură ca persoana cu care discutaţi, îi arătați aces- 
teia că înțelegeţi la fel de bine și aveţi la fel de multe cunoștințe 
despre subiect. Acest lucru este valabil în ambele sensuri. Dacă 
cineva foloseşte mai mulți termeni tehnici decât aţi folosi în 
mod normal, dar aveţi cunoștințele necesare pentru a vă adapta 
la discursul său, daţi-i drumul. Dacă cineva folosește mai puţini 
termeni tehnici decât aţi folosi în mod normal, folosiți-i și 

dumneavoastră mai cu reținere. Dacă cineva arată spre ecran și 
spune „computerul s-a stricat“, probabil n-are rost să îl întrebaţi 
câte partiții are pe discul C, mai bine îl întrebaţi dacă a apăsat pe 
butonul verde. 


EXPERIENȚELE PERSONALE 


Deşi au petrecut mult timp în școală, oamenii, cu câteva 
excepţii, nu vorbesc ca în manualul de gramatică. Tindem să adă- 
ugăm cuvinte superflue, care nu sunt necesare: gen, peste tot, 
mai ales, știi, la sfârșitul unei propoziţii și așa. Sau să începem 
propoziţiile cu „deci“. Dacă auziți pe cineva că vorbește astfel, 
faceţi la fel! 


„CUVINTE DE TRANSĂ" (TICURI VERBALE) 


Cu toţii avem niște cuvinte preferate. Cuvinte pe care le folo- 
sim frecvent, în tot felul de situaţii. Ele pot fi expresii de argou, 
fragmente de jargon sau ceva complet diferit. Adesea, sunt cu- 
vinte auzite la altcineva, pe care ne-am obișnuit să le spunem 
des. Uneori, acestea ne atrag atenţia în mod dureros, de exemplu 
când ne surprindem că folosim un astfel de cuvânt și izbucnim: 
„AAAAAAHHH! Trebuie să termin odată cu «super» ăsta!“. Dar 
mai sunt și alte cuvinte pe care le folosim cu plăcere și pe care 
nu le observăm mereu astfel. Milton H. Erickson, cel mai mare 
nume în hipnoterapie și un om foarte înțelept și venerabil, le-a 
numit „cuvinte de transă“, ca în transa hipnotică. O modalitate 
foarte rapidă de a intra în rapport cu cineva este de a fi atenţi la 
cuvintele sale de transă, adică acele cuvinte pe care le folosește 
des, și apoi să le folosiţi și dumneavoastră. Începând să vorbiţi 
limba sa, îi arătați că sunteţi la fel și cu siguranţă veţi fi înțeleși, 
din moment ce folosiți până și aceleași cuvinte. 


kk 


Aș înțelege dacă mi-ați spune că vi se pare că cer prea mult. 
Cum să fiți atenţi la modul în care își folosește cineva vocea, să 
vă adaptaţi propria voce la vocea celuilalt, iar în timpul acesta să 
descoperiţi și să imitaţi felul în care celălalt folosește limbajul, 
preferabil strecurând acolo și o analiză sintactică, și să mai și 
ţineţi minte ce voiaţi să spuneți? Credeţi-mă, nu este așa de greu 
cum pare. Când vă adaptaţi limbajul trupului la limbajul altora, 
deja faceți multe dintre lucrurile acestea. Să vă dau un exemplu 
banal de citire a gândurilor: știu că, la un moment dat, ați în- 
cheiat o conversație telefonică, iar ceilalți oameni din cameră au 
știut cu cine ați vorbit, fără ca dumneavoastră să fi menționat 
vreun nume sau să le fi dat vreun indiciu în timpul conversaţiei. 
Când i-aţi întrebat de unde au știut, au spus că au auzit din felul 
în care ați vorbit. Sună cunoscut? Mă gândeam eu. Și-au dat 
seama cu cine vorbeaţi pentru că sunați ca persoana de la celălalt 
capăt al firului, adică v-aţi adaptat vocea și limbajul ca să sunaţi 
mai mult ca persoana cu care vorbeaţi. Probabil era cineva apro- 
piat de dumneavoastră, cu care sunteți în rapport. Rețineți, vrem 
acceptare și respect. Vrem interacțiune socială. Vrem rapport. 


RESPIRAŢI, LA NAIBA, RESPIRAŢII 
Rapport prin respiraţie 


O metodă de bază pentru a stabili rapport eficient constă în a 
vă adapta respiraţia la cea a altei persoane. Dar majoritatea scri- 
itorilor și instructorilor care fac acest lucru uită să menţioneze 
un lucru, și anume cât de înnebunitor de dificil este, de obicei, să 
vezi pe cineva respirând. Chiar și după un curs extins de formare, 
poate fi aproape imposibil să vezi cum respiră cineva. (Nu vă zic 
nici să nu mai încercați; dimpotrivă, dacă observați brusc modul 

în care respiră cineva, ar trebui cu siguranţă să vă adaptaţi la mo- 
delul său de respiraţie.) 

Respirația este vizibilă în moduri diferite, în funcție de felul 
în care respiraţi: greu sau ușor, cu pieptul sau cu diafragma. 
Urmăriţi stomacul, pieptul, umerii și gâtul persoanei. Uneori, 
puteţi descoperi ritmul în care respiră cineva observând mișcarea 
umbrei pe care o fac umerii acesteia. De asemenea, ascultați-o 
vorbind. Nu vorbim în timp ce inspirăm, așa că dacă observați 
când face pauză în vorbire, vă dați seama când inspiră.” 

Când încercaţi să urmăriți respirația cuiva, adică să respirați 
cu aceeași viteză și intensitate ca persoana respectivă, intrați 
în același „tempo corporal“ ca aceasta. Acest lucru înseamnă că 
multe dintre aspectele la care ar fi trebuit să fiți atenţi, în alte 
circumstanţe, pentru a intra în rapport vă vin firesc acum. Când 
schimbaţi ritmul respirației, limbajul trupului și vorbirea vor 
urma automat. De asemenea, vă va fi mai ușor să găsiți un nivel 
potrivit al vocii. 

Dacă vă puteți sincroniza complet vocea cu a altei persoane, 
legătura dintre dumneavoastră poate fi magică. Din păcate, acest 
lucru nu este deloc ușor. Din cauza diferenţelor fizice, uneori 
este chiar imposibil și să respirați exact la fel ca altcineva. Fosta 
mea soţie are cam un metru șaizeci înălțime și, când ne-am că- 
sătorit, cântărea 47 de kilograme. Eu am un metru șaptezeci și 
nouă înălțime și 73 de kilograme. În plus, ea respira cu pieptul, 
ceea ce însemna că inhala mai puţin aer decât era capacitatea 
plămânilor ei. Nu puteam să respir ca ea decât un minut, apoi 
îmi pierdeam suflul. Sigur că n-o să vă asfixiați acum încercând 
să respirați la fel ca o altă persoană. Dar încercaţi să vă apropiați 
cât de mult puteți ca mod de a respira, fără să vă chinuiti. 

După cum spuneam și mai devreme: folosiți-vă cunoștințele 
despre tempoul celeilalte persoane pentru toate acţiunile rit- 
mice, precum încuviințările din cap sau strângerile de mână, 


* Cu excepţia cazului în care sunt foarte vorbăreți. 


astfel încât și aceste mișcări să fie ritmate corect și să nu vă strice 
rapportul. 

La început, veți fi mai eficienţi încercând să observați tempoul 
general al persoanei, nu să respirați întocmai ca ea, apoi înce- 
pând să respiraţi în acel ritm fără să vă faceţi griji că trebuie să 
urmăriţi fiecare răsuflare în parte. Este posibil ca, după o vreme, 
să începeţi să respirați exact la fel, dar dacă nu, măcar aţi realizat 
cel mai important lucru: sincronizarea tempoului general. 

Observând respiraţia cuiva și încercând să respirați la fel repre- 
zintă și o modalitate foarte bună de a înțelege în ce dispoziţie este 
cineva. Este util să știți așa ceva când simtiți că sunteţi în rapport 
cu cineva, dar că ceva deranjează relaţia. Începeţi să urmăriți 
respiraţia celuilalt. Dacă observați că respiră repede și din partea 
superioară a pieptului, chiar dacă pare calm și sigur, cu siguranță 
este îngrijorat de ceva și încearcă să ascundă acest lucru. Aceste 
informaţii sunt valoroase în multe situații. Avantajul este că nu 
trebuie să ţineţi minte ce dispoziții corespund unui anume tip de 
respiraţie. Pur și simplu respirând la fel ca cealaltă persoană, veți 
simți, la rândul dumneavoastră, dispoziția sa, în cazul acesta, an- 
xietatea, şi veţi şti exact în ce stare emoţională se află. 


EXERCIȚIU DE GUIBĂRIT 


trebuiască să explicaţi că face parte dintr-un exercițiu de 
stabilire a rapportului (poate partenerul dumneavoastră), 
cuibăriți-vă lângă acea persoană astfel încât să-i simțiți clar 
respirația. Începeţi prin a observa diferența enormă dintre a 
respira în sincronizare cu celălalt și a respira fără sincronizare. 


ul 

Urmăriţi respiraţia celuilalt cam un minut. Apoi, schimbaţi cu 
grijă ritmul propriei respirații. Dacă cealaltă persoană adoptă 
inconștient schimbarea din respirația dumneavoastră, atunci 
aţi stabilit rapport folosindu-vă respirația. 

În cartea lor Equilibirium, Martin Nyrup și lan Harling 
sugerează să faceți acest lucru dezbrăcați. Dacă sunteți atât de 


norocoși încât să aveţi pe cineva lângă care să vă cuibăriți goi 


(recomand să fie o persoană pe care o cunoașteți), de exemplu 
la culcare, ar trebui să încercați să respirați sincronizați și 
nesincronizați în aceste condiții. Veţi simți o diferență foarte 
clară și tangibilă între o conexiune totală, pe de o parte, și 
senzaţia de disconfort că sunteți înstrăinați de persoana 
apropiată dumneavoastră, de cealaltă parte. 


IEPURAȘUL ENERGIZER 
FAȚA DE MOTANUL GARFIELD 
Fiţi atenţi la nivelurile energetice 


Haideţi să lărgim cadrul un pic și să adoptăm o viziune mai 
holistică a persoanei cu care încercaţi să stabiliţi rapport. Sigur, 
va trebui să observați ce stare emoţională și ce niveluri energetice 
are această persoană. Mai departe, în această carte, vă voi învăța 
să identificați diferite stări emoționale mult mai detaliat decât 
este posibil strict pe baza respirației. Cea mai bună cale de a de- 
termina nivelurile energetice ale unei persoane, însă, este de a 
observa postura și respirația acesteia și de a vă folosi cunoștințele 
prealabile despre ea. 


Unii oameni sunt mai retrași înainte de prânz. Se duc la 
muncă dimineața, mormăie ceva care seamănă cu „'neaţa“ și 
se adâncesc în scaunele lor. Poartă un semn invizibil cu „nu 
deranjați“ până pe la ora unsprezece și abia după prânz sau după 
a cincea ceașcă de cafea își deschid cu adevărat ochii și se târăsc 
afară din carapace. Acest lucru nu înseamnă că munca lor este 
mai puţin eficientă, ci doar că partea lor socială are nevoie de 
mai mult timp ca să pornească. Rar se întâmplă ca acești oameni 
să aibă un tempo corporal rapid, chiar și după cinci cești de 
cafea (care doar îi agită). Sunt ca motanul Garfield. Cu toții avem 
dispoziția aceasta uneori, dar pentru unii dintre noi aceasta este 
o stare permanentă. 

La capătul opus sunt oamenii mereu plini de energie, 
perseverență și determinare. Aleargă aproape zece kilometri 
până la serviciu în fiecare dimineață, se năpustesc în birou cu un 
zâmbet uriaș cu jumătate de oră înaintea tuturor și nu ratează 
aproape niciodată jocurile de squash din pauza de prânz. Iar la 
sfârșitul zilei aleargă înapoi spre casă. 


EXERCITIU DE ENERGIZARE 


Vă amintiți cum ați folosit limbajul trupului pentru a provoca o 
schimbare pozitivă la prietenul dumneavoastră care se simțea 
abătut? A funcționat pentru că starea noastră fizică și cea 
psihică sunt conectate. Puteți folosi același principiu pentru a 
vă schimba propria dispoziție sau propriul nivel energetic. Pur 
şi simplu începetți să vă comportați de parcă ați fi mai energici 
sau fericiți. Imaginatți-vă ce față ați avea, cum ați sta așezați sau 
în picioare și cum v-aţi mișca dacă ați avea mai multă energie 

decât aveți chiar în acest moment. La început, s-ar putea să vă 
simțiți un pic ciudat, dar în curând veți observa că într-adevăr 
sunteți mai energici și pozitivi decât adineauri. Permiteți 
reacţiilor corporale pe care le controlați, mușchii și mișcările, 
să activeze acele procese în creierul dumneavoastră. Cu alte 
cuvinte, prefaceți-vă până vă iese pe bune. 

Sau, cum spunea psihologul american William James 

la sfârșitul secolului trecut: „Acţiunea pare să se supună 
sentimentului, dar, de fapt, acțiunea și sentimentul se îmbină; 


și reglând acțiunea, care se află sub un control mai direct al 


voinței, putem regla indirect sentimentul, care nu este supus 
aceluiași control“. 

Deci cea mai bună modalitate de a vă face pe dumneavoastră 
înșivă fericiți când nu sunteți este să staţi ca și când n-aţi avea 
nicio grijă pe lume, să priviţi în jur cu o expresie fericită pe 
chip și să vă comportaţi de parcă ați fi fericiți! 


Am avut odată un coleg așa. Avea, de fapt are șase copii. În 
ora aceea pe care o petrecea singur la birou în fiecare zi, după ce 
alergase sau venise pe bicicletă la muncă, edita filmele cu familia 
înregistrate în weekend, inclusiv coloane sonore suplimentare. 
Nu semăna deloc cu Garfield, ci era mai degrabă tipul iepurașului 
Energizer. 


Garfield și iepurașul Energizer pot să nu se înțeleagă deloc. 


Poate că sunteți unul dintre oamenii aceia care apar la servi- 
ciu plesnind de energie. Dacă vă întâlniți cu un coleg somnoros 
și introvertit, de a cărui decizie aveţi nevoie disperată pentru un 
proiect, poate ar fi o idee bună să vă temperaţi un pic. Încercați 


să nu fiți entuziast cât pentru amândoi, măcar la început. Dacă 
vă duceţi la el cu un salut zgomotos și îl bateți puternic pe spate, 
făcându-l să-și verse cafeaua peste mesajele din Inbox, răspunsul 
negativ este garantat. Este valabil și invers. Dacă sunteţi unul 
dintre acei oameni înceţi, prudenti, probabil că v-ar prinde bine 
o modalitate de a vă energiza un pic. Este posibil ca letargia dum- 
neavoastră să fie un pic enervantă pentru cei mai dinamici din 
jur. Din fericire, există o modalitate ușoară de a face acest lucru. 

Nivelurile energetice nu sunt așa greu de înțeles. Ţine mai 
mult de o judecată sănătoasă, decât de o analiză detaliată, să 
vă adaptaţi instrumentele de comunicare, deși rezultatele vor fi 
aceleași, desigur. Amintiți-vă ce v-am învățat despre observaţie, 
urmărire și stabilirea rapportului. Oare ora opt dimineaţa este 
cel mai bun moment pentru a arăta cuiva minunatul dumnea- 
voastră proiect plin de idei bune? Aţi putea programa întâlnirea 
după-amiază, când știți că cealaltă persoană va fi mai receptivă? 
Dacă nu se poate, asigurați-vă că vă prezentaţi într-un mod com- 
patibil cu felul în care se simte celălalt. Altfel, v-aţi putea lovi de o 
rezistență dură. Nu pentru că ideile dumneavoastră n-ar fi bune, 
ci pentru că nivelul dumneavoastră energetic și cel al persoanei 
cu care vorbiţi nu sunt în concordanţă. 


VORBIŢI CU CONVINGERE 
Fiţi consecvenţi în ceea ce spuneti și ce faceti 


Când comunicăm cu cineva, îi provocăm diferite stări emo- 
tionale persoanei respective, indiferent dacă vrem sau nu. Putem 
s-o facem intenționat, ca atunci când îi spunem cuiva ceva ca să-l 
facem fericit, supărat sau surprins. lată câteva exemple de expre- 
sii la care dorim un răspuns emoțional: 

„Pe ăsta îl știi?“ 

„Nu pot să-l sufăr pe Mel Gibson!“ 
„Știi ce s-a întâmplat pe urmă?“ 
„Te iubesc.“ 


Putem și s-o facem fără intenţie, ca atunci când ceea ce spu- 
nem declanșează un lanţ de emoţii în persoana cu care vorbim 
fără ca noi să ne dăm măcar seama. „Ce mai faci?“ este o între- 
bare pe care o punem adesea fără alt scop decât de a răspunde la 
un salut. Dar dacă lucrurile merg destul de rău, chiar și o între- 
bare inocentă ca aceasta ar putea determina cealaltă persoană să 
izbucnească în lacrimi. 

Schimbăm stările emoționale ale oamenilor și afișând, deci 
proiectând propriile emoții. Dacă suntem fericiți, oamenii din 
jurul nostru tind să se simtă bine. Dacă suntem triști, și ei sunt 
la fel, chiar dacă nu spunem nimic. Adesea, chiar le cerem oame- 
nilor să intre în alte stări emoționale în mod intenționat: 

„Înveselește-te!“ 

„Calmează-te!“ 

Ca să-i facem să înţeleagă ce vrem să spunem și ca să părem 
credibili, trebuie să proiectăm emoția pe care o cerem când 
spunem astfel de lucruri. Dacă vreţi să calmaţi pe cineva, cel 
mai rău mod în care puteţi face asta este să-l apucaţi de umeri, 
să-l scuturaţi bine și să-i țipaţi în față: „CALMEAZĂ-TE, CE 
DRACU'!!!“. Dacă vreți să faceți pe cineva să se relaxeze, trebuie 
să fiți relaxat. Ca părinte, sunt foarte conștient de cât de dificil 
poate fi uneori. Dar este important. Pentru a aduce persoana 
cu care vorbiți în starea emoţională pe care o cereți trebuie să 
exemplificați și să arătaţi la ce vă referiți. Mai degrabă căscaţi 
când întrebaţi „și tu ești obosit?“, decât să spuneţi asta în timp 
ce vă faceţi exercițiile de gimnastică. Bine, asta dacă vreți să 
provocați oboseală. 

Dacă vreţi să calmaţi pe cineva, trebuie să radiați calm la 
rândul dumneavoastră. Nu vorbiţi prea tare, evitaţi să vă foiți 
și asiguraţi-vă că respirați adânc, nu din capul pieptului. Dacă 


vreţi să faceți pe cineva să se simtă încrezător, nu puteţi doar 
să vorbiți despre a fi încrezător, trebuie să vă comportaţi ca o 
persoană încrezătoare. Astfel, faceţi și o sugestie clară, adică o 
propunere sau o instrucțiune dată pentru a declanșa procese în 
inconștientul celeilalte persoane (vă voi spune mai multe despre 
această chestie deşteaptă mai târziu). Nu doar le arătați la ce vă 
referiți, ci îi faceţi să înţeleagă ceea ce spuneţi într-un mod di- 
rect, emoțional, și le arătați că nu este așa complicat să ajungă și 
ei acolo. Stabilind o cale de înțelegere emoțională, determinaţi 
şi persoana cu care comunicaţi să experimenteze aceeași trăire 
într-un mod intim și personal. Când vorbim despre ceva, ne 
raportăm la acel lucru la un nivel extern și analitic, dar când o 
înțelegem emoțional, devine o experienţă internă și personală. 
Întotdeauna, experienţele interne sunt cele mai puternice. 
Gândiţi-vă numai la diferența dintre a vorbi despre o îmbrăţișare 
drăgăstoasă și a primi o astfel de îmbrăţișare. Ce aţi prefera? 


Dacă există o discordanţă între cuvintele rostite și mesajul 
comunicat prin limbajul trupului și tonul vocii, mesajul fără 
cuvinte va avea prioritate. Dacă cineva ţipă la dumneavoastră să 
vă calmaţi, comunică două stări emoționale diferite: cea externă 
(cuvintele) și cea internă (experienţa). Pe care o veţi urma? O 
astfel de situație vă face să vă relaxaţi sau vă încordează? Nu este 
nevoie să fiți expert în cititul gândurilor ca să vă dați seama că al 
doilea este răspunsul corect. 


AIKIDO PENTRU OPINII 
Arta nobilă de a fi de acord cu celălalt 


Un alt instrument puternic pentru a stabili rapport este 
acordul. Știu, pare ceva ce ar face un fraier. Dar vorbesc serios. 

Iată cum se procedează: încercați să găsiți măcar o atitudine sau 
o opinie a celeilalte persoane cu care sunteți dispuși să fiți de 
acord. Este extrem de important dacă intenţionaţi să faceți acea 
persoană să se răzgândească mai târziu cu privire la un anumit 
subiect. Dacă vreţi să-i informați pe ceilalți despre cum stau lu- 
crurile, de fapt, riscați să vă loviți de rezistenţă în momentul în 
care spuneți unei persoane că se înșală. Va intra în defensivă, 
în loc să vă asculte. (Atenţie, ființa umană este singurul animal 
de pe planetă care este pregătit să ucidă ca să-și apere opiniile.) 
Dacă vreţi să convingeţi pe cineva să vă adopte opiniile, cel mai 
rău lucru pe care puteţi să-l faceţi este să-l confruntaţi direct. 
Rapportul înseamnă să faceți persoana cu care comunicaţi să-și 
dea seama că o înțelegeţi, că sunteți exact ca ea. Același lucru este 
valabil și pentru opinii. 

Sigur, nu trebuie să vă trădați propriile valori și principii 
pentru asta. Dar, de obicei, există ceva cu care să puteţi fi de 
acord. Dacă într-o negociere întâlniți o persoană cu care sunteți 
pe poziţii diametral opuse, poate că totuși amândurora vă plac 
ambarcaţiunile. Sau World of Warcraft. Chiar dacă dumneavoas- 
tră consideraţi că cealaltă persoană a înţeles complet greșit pro- 
blema discutată sau că pur și simplu este nebună, puteți totuși 
să fiţi de acord că, dacă erați în poziția sa (adică dacă înţelegeaţi 
greșit totul, dar desigur că n-o să spuneţi așa ceva), gândeați la 
fel ca ea. Chiar dacă aveţi de-a face cu un adevărat escroc, ideea 
că „aș face la fel dacă aș fi în locul tău“ rămâne valabilă. Simpla 
rostire a cuvintelor „dacă aș fi în locul tău, aș gândi la fel ca tine“ 
poate face minuni pentru rapport. Dacă vă gândiţi un pic, chiar 
este evident că dacă aţi fi cealaltă persoană, ați face la fel ca ea. 
Dar acest lucru nu este perceput așa, ci, mai degrabă, ca o dovadă 
că cineva ne înţelege. 

Să găsim un lucru cu care să fim de acord și să-l luăm drept 
punct de plecare este un principiu asemănător cu cel folosit în 
arta marțială Aikido. Dacă încercaţi să contracaraţi opiniile 


celuilalt spunând „nu ai dreptate!“, nu veţi face decât să începeţi 
un meci mental care, în final, se va dovedi epuizant și neproduc- 
tiv pentru amândoi. În loc să îl contracaraţi, alăturaţi-vă celui- 
lalt spunând: „Și eu gândesc la fel“. Energia celeilalte persoane, 
pe care ați fi încercat s-o controlați prin eforturi îndelungate, 
poate fi folosită acum pentru a vă îndrepta împreună spre o altă 
destinaţie. Adoptaţi rolul unui adept, în loc să fiți un obstacol. 
Persoana cu care discutaţi nu se va supăra deloc, pentru că acum 
lucraţi împreună pentru un scop comun, în loc să vă luptaţi unul 
cu altul pentru a vedea cine are dreptate. Sunteţi în rapport. Vă 
aflați pe aceeași lungime de undă și vedeți lucrurile la fel. Aikido 
înseamnă să nu vă opuneţi forței adversarului și să o folosiți pen- 
tru a-l răsturna, dacă este nevoie. 


SHAKESPEARE PREȘEDINTE 


Într-o mare măsură, poate în integralitate, realitatea noastră 
este formată din ceea ce credem noi că este adevărat. Prin ur- 
mare, a manipula convingerile cuiva înseamnă a-i influența reali- 
tatea. Politicienii abili știu acest lucru de multă vreme. Când ești 
în opoziţie, este întotdeauna mai bine să începi prin a fi de acord 
cu cea mai populară opinie, înainte de a exprima schimbările în 
bine pe care ai vrea să le adaugi. În piesa lui Shakespeare Iulius 
Cezar, Brutus, omul cel mai apropiat de dictatorul roman, este 
acuzat că l-a ucis pe Cezar, o crimă de care este vinovat. Et tu, 
Brute?' Dar la funeraliile lui Cezar, Brutus ţine un discurs pasio- 
nal prin care convinge poporul că, de fapt, a făcut o faptă bună. 
Indiferent cât de mult l-a iubit pe Cezar, Brutus și-a dat seama 
că domnia amăgitoare a acestuia îi ducea pe toţi spre ruină. Deși 
a înțeles consecinţele pentru el, personal, Brutus a hotărât că 


*  Şitu, Brutus? (în limba latină în original). (N.L.) 

aceasta era singura soluţie. Crima lui abominabilă a fost moti- 
vată de iubirea lui pentru Roma, nu de ura față de Cezar. 

N-ai cum să nu iubeşti un tip ca ăsta, așa că poporul este 
gata să-l ierte. Însă Marc Antoniu așteaptă, și el, cu discursul 
pregătit pentru funeralii. Vrea să-l vadă pe Brutus condamnat 
pentru crimă, așa că alege să vorbească ultimul, pentru a avea 
ocazia să audă mai întâi ce are Brutus de spus. Când îi vine rân- 
dul, Antoniu își începe discursul cu o afirmaţie surprinzătoare: 
este de acord cu toată lumea și îl laudă pe Brutus ca fiind un 
om onorabil. Anunţându-i clar pe toți că este de acord cu ei, 
îşi pregătește scena pentru discurs. În timpul acestuia, folosește 
argumente emoţionale inteligente pentru a face audiența să 
conchidă că crima fusese nejustificată și că ucigașul ar trebui 
alungat. Dacă ar fi început prin a-și spune adevărata părere des- 
pre subiect, nimeni nu l-ar fi ascultat. Deci în loc să se opună și 
să fie un obstacol, începe prin a fi de acord, pentru a-și putea 
asuma rolul de adept. Cu siguranță că Marc Antoniu avea cen- 
tura neagră la Aikido pentru opinii. Iar cu astfel de abilități 
oratorice, Shakespeare, care a scris totul, ar fi trebuit să intre 
în politică. 


MAI ÎNTÂI FIŢI DE ACORD, APOI PRELUAȚI CONDUCEREA 


Pe scurt: nu ar trebui să vă trădaţi propriile valori și principii 
când folosiţi tehnica Aikido pentru opinii. Nu ar trebui nici să 
mințiți. Orice rapport trebuie să se bazeze pe sinceritate. Uneori 
nu este deloc greu să găsiți opinii sau valori comune, dar sunt 
situații în care aceasta poate fi o problemă. În negocieri și dez- 
bateri, se presupune că diverșii participanţi au păreri opuse. 

Dacă vă opuneţi ferm subiectului discutat sau negociat, poate 
fi o idee bună să găsiți un alt subiect cu privire la care să aveţi 
păreri comune. Dacă nu puteţi găsi deloc valori comune, ceea ce 
se poate întâmpla dacă vă certaţi cu cineva care poartă o folie de 


aluminiu pe cap”, puteţi să spuneţi oricând: „Dacă aș fi în locul 
tău, aș gândi exact la fel ca tine. Și eu aș fi supărat din cauza 
transmisiunilor radio pe care le trimit ăștia prin dinţii mei“. 

Dacă cineva se năpustește în cameră cu un nor de furie 
deasupra capului, dă cu pumnul în masă și ţipă: „Așa ceva e 
INACCEPTABIL!!!“, cel mai bine este să vă ridicaţi, să trântiți 
orice aţi avea în față și să spuneți tare: „Sunt de acord. Înţeleg 
COMPLET de ce ţi se pare inacceptabil! Dacă aș fi în locul tău, și 
eu aș crede la fel!“. Adică, folosiţi tehnica Aikido pentru opinii, 
oglindind, în același timp, limbajul trupului, tonul vocii și nive- 
lul energetic ale persoanei respective. Apoi, după ce mai reduceți 
un pic volumul și ritmul vocii și poate chiar vă așezați pe margi- 
nea mesei, continuaţi: „Dar știi ceva? Cred că există o soluţie“. 
Începeţi să preluaţi conducerea, îndreptându-l pe celălalt și spre 
o stare emoțională mai adecvată, și spre o nouă abordare sau idee 
care credeţi că ar putea să-i schimbe viziunea asupra situaţiei. În 
afară de faptul că astfel puneţi piatra de temelie pentru a rezolva 
împreună problema, aceasta este și o modalitate extraordinară 
de a stinge incendiul în cazul persoanelor irascibile. O persoană 
furioasă caută opoziţie, luptă, vrea să fie contracarată de cineva 
ca să se poată descărca pe acesta. Susținându-i furia, afirmând că 
are dreptul să fie supărată și fiind de acord cu aceasta, puteţi să-i 
învingeți repede furia. 

Scopul dumneavoastră, și scopul în orice rapport, este de a-l 
face pe celălalt să-și dea seama că-l înțelegeți. Că simțiți la fel ca 
el, că sunteţi la fel ca el. Astfel, va fi mult mai dispus să vă asculte 
sugestiile. Dacă păreţi să fiți pe aceeași lungime de undă, cea- 
laltă persoană va face mai multe eforturi pentru a vedea valoarea 
ideilor dumneavoastră, deoarece aceasta este o modalitate de a 
rămâne în rapport. Dacă aș fi în situaţia ta, și eu aș simţi exact la 
fel. E o nimica toată. 


* Unii oameni cred că folia de aluminiu apără creierul împotriva câmpuri- 
lor electromagnetice, controlului minții și citirii gândurilor. (N.t.) 

KUNG FU PENTRU OPINII: UN „SI“ APLECAT, 
UN „DAR“ ASCUNS 
Conectarea diferitelor propoziţii 


O tehnică simplă pentru a da impresia că sunteţi de acord 
și a face oamenii să accepte argumente posibil dubioase constă 
în a folosi cuvântul „și“ în loc de „dar“. Cuvântul „dar“ denotă 
rezervă, în timp ce „și“ unește frazele și propoziţiile. Funcţia 
de unire a lui „și“ este atât de puternică, încât nu contează dacă 
două propoziţii conectate, de fapt, se contrazic una pe alta. 
Politicienii abili au învăţat cum să utilizeze conectarea prin „și“. 
Comparați aceste două situaţii, în care Agneta, politician, începe 
prin a marca niște puncte populiste vorbind despre un subiect pe 
care toată lumea îl consideră important. 


SITUAȚIA 1 


Agneta: Vrem să îmbunătăţim serviciile medicale, așa că tre- 
buie să mărim taxele. 

Annefrid: Și noi vrem să îmbunătăţim serviciile medicale, dar 
vrem să reducem taxele. 


SITUAȚIA 2 


Agneta: Vrem să îmbunătăţim serviciile medicale, așa că tre- 
buie să mărim taxele. 

Annefrid: Sunt de acord cu tine, trebuie să îmbunătăţim servi- 
ciile medicale și de aceea vrem să reducem taxele. 


kkk 


În prima dezbatere, Annefrid se poziţionează de cealaltă parte 
a baricadei folosind cuvântul „dar“, ceea ce înseamnă că o con- 
trazice pe Agneta. Astfel, Annefrid pierde multe voturi. În a doua 
dezbatere, Annefrid va marca aceleași puncte ușoare ca Agneta, 
deși nu și-a schimbat mesajul și deși încă se opune mesajului 
Agnetei. „Și“ dă oricărei propoziţii o calitate aproape cauzală, 
ceea ce urmează după „și“ fiind perceput drept o consecință 
aproape inevitabilă a orice îl precede. Rezerva exprimată prin 
„dar“ are efectul opus. 


CUM SĂ VĂ FACEŢI PRIETENI 
PRIN CORESPONDENȚĂ 
Rapport prin e-mail 


Aceleași principii pe care le-aţi folosi într-o întâlnire perso- 
nală sau un apel telefonic se vor aplica și în cazul comunicărilor 
scrise, care devin din ce în ce mai importante în viețile oameni- 
lor, datorită unor tehnologii noi, precum e-mail, mesaje de tip 
text și chat. Principala diferență este că nu vă puteți adapta la 
factori ca limbajul trupului sau ritmul vorbirii. Însă tot puteţi să 
urmaţi experiențele, opiniile și așteptările celeilalte persoane. 
Chiar și în scris, puteţi încerca să adoptați același ton sau aceeași 
dispoziţie. Persoana cu care comunicaţi este serioasă, veselă, 
formală sau informală? Scrie propoziţii lungi sau scurte? Câteva 
paragrafe scurte sau unul lung? Dar utilizările personale ale lim- 
bii, precum jargonul și expresiile străine? Puteţi identifica vreun 
„cuvânt transă“? Găsiţi forma de exprimare pe care o folosește 
cealaltă persoană și adaptaţi-vă la aceasta cât de mult puteţi. Dacă 
primiți un astfel de e-mail: 


hei... apropo de vineri... rămâne valabil? /sa, 

nu ar trebui să răspundeţi astfel: 
Bună, Samus! 


Am analizat subiectul și am conchis că cea mai eficientă soluţie ar 
fi să programăm întâlnirea după-amiază. Te rog să-mi răspunzi când 
este convenabil pentru tine, ca să-mi confirmi dacă o poți include în 
programul tău actual. 


Cu stimă, 
Henrik Fexeus. 


Un răspuns mai adecvat ar fi: 


salut — vineri după-amiază mai bine? 


hf 


Acest aspect este extrem de important în cazul comunicării 
prin e-mail. E-mailul nu a înlocuit scrisoarea scrisă, așa cum se 
anticipa odată. Cel puţin, nu în ceea ce privește modul în care îl 
folosim pentru a comunica. Mai degrabă, e-mailul a înlocuit te- 
lefonul. Când trimitem e-mailuri, ne exprimăm într-un fel foarte 
apropiat de cel în care vorbim. Problema este că vorbirea depinde 
în întregime de folosirea vocii și a feţei (sau chiar a corpului) 
pentru a avea un sens. Avem nevoie de tonul vocii, de ritm, de 
intonaţie crescătoare sau descrescătoare la sfârșitul propoziţiilor, 
de emfază prin intermediul sprâncenelor, al mișcărilor capului 
și așa mai departe, pentru a putea cu adevărat să decodăm ceea 
ce ni se spune. (Vom vorbi mai târziu despre folosirea expresi- 
ilor faciale pentru a scoate în evidenţă anumite cuvinte.) Dar în 
e-mail nu este disponibil niciunul dintre aceste aspecte. Folosim 
cuvintele la fel ca atunci când vorbim, dar fără cadrul în care 
avem nevoie să le plasăm pentru a le înțelege pe deplin. De aceea 
au fost inventate emoticoanele sau „smilies“. Cele mai obișnuite 


sunt :-) și :-(, dar și ;-) și :p sunt comune și mai sunt câteva, ca 
8=B-(]), de exemplu (deși rar avem nevoie să folosim un emo- 
ticon pentru o persoană care poartă ochelari, are implanturi în 
buze și bonetă de bucătar). Ideea este că a trebuit să construim 
un întreg alfabet de simboluri abstracte pentru a clarifica ce vrem 
să spunem, de fapt. Și cu toate acestea, nu este de ajuns. Folosim 
și niște acronime ciudate, precum “*lol*, imho, *s*, rotfl (în caz 
că nu știți, acestea înseamnă „laugh out loud“, „in my humble 
opinion“, „smiles“ și „rolling on the floor laughing“) și altele, 
ca să ne asigurăm că oamenii nu vor lua în serios o glumă sau 
că nu vor crede că încercăm să ne dăm mari. Folosirea acelorași 
cuvinte, expresii și descrieri ca și cealaltă persoană devine vitală, 
deoarece nu numai că este o cale de a stabili rapport, dar și cre- 
ează un anumit nivel de înţelegere. 


0 SCURTĂTURĂ VECHE 
Cum să-i faceţi pe oameni să vorbească 
despre ei înșiși 


Faptul că toată lumea vrea, de fapt, să vorbească despre sine 
este o veche perlă de înțelepciune. În cartea sa How to Make 
Friends and Influence People**, publicată în 1936, Dale Carnagie, 
un maestru al rapportului la vremea sa, scria că, dacă vrei ca oa- 
menii să creadă că ești un partener de conversaţie extraordinar, 
tot ce trebuie să faci este să-i pui să vorbească despre ei înșiși. 
După aceea poţi doar să stai acolo, dând din cap și scoțând câte 
un sunet de încurajare din când în când. 


„Râd tare“, „după umila mea părere“, „zâmbete“, „mă tăvălesc pe jos de 
râs“. (N.t.) 

** Secretele succesului. Cum să vă faceți prieteni și să deveniți influenţi, apărută 
la Curtea Veche în 2013. (N.t.) 

Așa cum spuneam mai devreme, să convingi o persoană să 
vorbească despre sine este și o bună modalitate de a o aduce 
într-o stare în care nu acordă atenţie în mod conștient la ceea 
ce faci. Este o idee bună pentru acele ocazii în care ați vrea să 
exersaţi potrivirea limbajului trupului. Dar, mai presus de toate, 
să-i faceţi pe oameni să vorbească despre ei înșiși este o scurtă- 
tură rapidă către rapport. 


PROBA 
Asiguraţi-vă că sunteți în rapport 


Sunt câteva modalități diferite de a vă asigura că sunteţi în 
rapport cu cineva. Unul dintre motivele pentru care stabiliți ra- 
pport este acela că vreţi să puteți influența o altă persoană. Și 
atunci de ce să nu verificați dacă puteţi să faceţi acest lucru? 
Schimbaţi ceva în limbajul corpului sau în ritmul vorbirii și 
vedeți dacă cealaltă persoană vă urmează. Dacă da, va adopta 
aceleași schimbări. Persoanele aflate în rapport conduc și ur- 
mează pe rând. Dacă persoana cu care stabiliți rapport nu vă ur- 
mează când încercaţi să conduceţi, urmaţi-o dumneavoastră și 
restabiliți relația. Apoi așteptați o nouă oportunitate de a începe 
să conduceţi. Majoritatea interacțiunilor implică urmare și con- 
ducere în permanență, înainte și înapoi, până ce ambele părți 
sunt de acord sau conversaţia se încheie. În schema de la pagina 
65 puteţi vedea cum funcționează. 


PE CE SE CONCENTREAZĂ CELĂLALT? 


Este bine să observați pe ce se concentrează celălalt dacă 
vreți să fiți siguri că îi stârniți interesul. Ar fi bine să stea așezat 


Celălalt rezistă 


Celălalt vă urmează 


„..Şi tot așa 


confortabil, preferabil cu ambele picioare pe podea sau cu un 
picior peste celălalt, astfel încât să fie clar că nu e pregătit de 
plecare. Dacă sunteţi în picioare, picioarele celeilalte persoane 
ar trebui să fie orientate direct spre dumneavoastră. Nu contează 
dacă sunt încrucișate sau nu. O poziţie cu picioarele depărtate și 
poate chiar cu degetele mari de la mâini înfundate în buzunarele 
pantalonilor denotă o atitudine încrezătoare. Este o poziţie de 
macho și cel mai des folosită de bărbaţi. O persoană care își ține 
picioarele paralele are o atitudine neutră față de dumneavoastră. 
Picioarele încrucișate înseamnă fie că persoana are nevoie la toa- 
letă, fie că se simte inferioară față de dumneavoastră. Însă toate 
aceste poziţii ale picioarelor înseamnă că persoana este pregătită 
să vă asculte. Nu diferă decât locul pe scara socială în care se 
poziţionează celălalt față de dumneavoastră. 

Pe de altă parte, „poziţia de cowboy“, cu un picior îndoit ușor 
și talpa orientată lateral, indică faptul că persoana deja se înde- 
părtează mental de dumneavoastră. 

Încrezător... Neutru... Inferior... Îndepărtându-se... 


Acesta este un moment Tai Chi de înghețare. Persoana din 
ultima fotografie a început să-și mute greutatea pe un picior și 
să se miște, apoi a înghețat în mijlocul mișcării. Nu confundați 
această poziție cu cea în care persoana doar își ține un picior 
în față. Adesea facem asta, dar ne menţinem centrul de greu- 
tate în spate. Deocamdată, persoana stă nemișcată, dar odată 
ce mișcarea se încheie, centrul său de greutate se va muta pe 
celălalt picior, acesta se va întinde și ea se va îndepărta. Acest 
lucru nu înseamnă neapărat că persoana în cauză s-a săturat de 
compania dumneavoastră, deși ar putea să însemne și asta. Doar 
înseamnă că undeva, în mintea ei, a început să se gândească la ce 
va face în continuare. Poate trebuie să plece la o anumită oră sau 
a observat pe altcineva cu care ar trebui să vorbească acum, când 
are ocazia și așa mai departe. Indiferent cât de mult își dorește 
interlocutorul să continue să vă asculte, nu mai beneficiaţi de 
atenţia lui neabătută, așa că ați putea la fel de bine să-i faceţi o 
favoare și să terminați conversaţia cât mai curând posibil. Orice 
aţi face, nu încercați să trageţi niște concluzii finale, importante, 
la sfârșitul discuţiei. Probabil nu și le va aminti, oricum. Dacă 
mai aveţi lucruri importante de spus, mai bine le păstraţi pentru 
data viitoare când vă întâlniți, așa că ar trebui să încheiați repede 
discuţia și să stabiliți o altă întâlnire. 


Ca să fiți absolut siguri că se concentrează asupra dumnea- 
voastră, celălalt ar trebui să vă privească în ochi în timp ce vorbiți 
și nu să se uite pe lângă dumneavoastră, la urechi, sau să nu sca- 
neze camera după ieșirile de urgenţă (atât fizice, cât și psihice). 
Dacă sunteți așezați, o persoană interesată se va înclina ușor spre 
dumneavoastră. 


OBSERVAȚI PUPILELE 


Puteţi să observați, de asemenea, dimensiunea pupilelor celei- 
lalte persoane. Poate părea dificil să fiți atenţi la astfel de lucruri, 
dar este mai ușor decât credeți. Ce vă interesează este modificarea 
dimensiunii pupilelor. Când ne interesează ceva, pupilele noastre 
se dilată. Sigur, pupilele sunt influențate și de lumină și întune- 
ric. În camerele întunecate, avem nevoie de mai multă lumină ca 
să putem vedea, așa că pupilele se măresc. Adevărul este că tot 
ce trebuie pentru ca pupilele cuiva să se mărească este să purtați 
haine închise la culoare când vorbiţi cu persoana respectivă. Deci 
pupile mărite nu înseamnă neapărat că aveţi rapport sau că ci- 
neva este interesat de dumneavoastră. Ele pot fi doar o reacție 
la lumină sau o indicație că persoana este sub alte influențe, de 
exemplu alcool sau droguri. Așa că pe dumneavoastră vă intere- 
sează, de fapt, schimbările. Dacă vedeţi că pupilele cuiva se dilată 
deși condițiile de mediu rămân la fel (de exemplu lumina), acesta 
este un semn că persoana a devenit mai interesată și implicată în 
ceea ce spuneți. 

Nu știu dacă este adevărat sau nu, dar sunt numeroase cărți 
care descriu cum negustorii de jad din China antică purtau oche- 
lari mânjiţi cu funingine pentru a-și ascunde pupilele. Tradiția 
cerea târguială și ciorovăială pentru prețul pietrelor prețioase, 
așa că dacă vânzătorul vedea un interes crescut al cumpărătorului 
pentru un anumit giuvaer, evident că preţul creștea. 

EXERCIȚIU PENTRU PUPILE 


Începeți să discutați cu cineva despre un subiect extrem de 
plictisitor, cum ar fi faptul că s-a stricat copiatorul de la birou. 
Observați dimensiunea pupilelor interlocutorului în acel 
moment. Aceasta este dimensiunea neutră, determinată de 
condițiile de iluminat. Acum, schimbaţi subiectul și discutați 
despre un subiect care știți că o interesează mult pe persoana 


respectivă: copiii sau barca sa. Observați cum dilatarea 


pupilelor este tot mai evidentă pe măsură ce persoana devine 
din ce în ce mai interesată de conversație. Este ca și cum v-aţi 
uita la lentilele unui aparat de fotografiat când se deschid. 


Așadar, oamenii au încercat să-și controleze comportamentul 
cât de mult au putut, dar singurul lucru care le trăda mereu inte- 
resul era dimensiunea pupilelor. Când s-a descoperit acest lucru, 
negustorii chinezi de jad au început să poarte ochelari fumurii. 
Mai recent, jucătorii de poker au descoperit aceeași șmecherie. 
Data viitoare când urmăriţi la televizor unul dintre marile cam- 
pionate, uitați-vă câți jucători din finală poartă ochelari fumurii. 
Alte accesorii populare sunt eșarfele și pălăriile. Puteţi să aveţi 
cea mai bună față de poker, tot nu puteţi să vă controlați sistemul 
nervos autonom. Că vă place sau nu, pupilele vor reacționa, la fel 
ca alte lucruri, precum pulsul și transpiraţia, atunci când sunteţi 
epuizat sau agitat. 

O persoană interesată are pupilele dilatate, iar cineva 
care manifestă interes față de dumneavoastră este cineva de 
care veţi fi interesați. Este de la sine înțeles că ne plac oame- 
nii cărora le place de noi, nu? În acest context, modificarea 


dimensiunii pupilelor este un semnal extrem de puternic, la care 
inconştientul reacționează foarte repede. Într-un experiment 
celebru, unor bărbaţi li s-au arătat fotografii identice ale feței 
unei femei, singura diferenţă fiind aceea că pupilele ei fuseseră 
mărite într-una din fotografii. Diferența era atât de mică, încât 
nici n-ai fi observat-o dacă n-ai fi știut de ea. Aceste două foto- 
grafii au fost arătate unui grup de bărbaţi heterosexuali, care au 
fost apoi întrebaţi care fotografie li s-a părut mai atrăgătoare. Cei 
mai mulți au răspuns că fotografia cu pupilele mai mari arăta o 
persoană mai atrăgătoare decât fotografia nemodificată — deși 
subiecții testului nu au putut să explice de ce li se părea așa, 
având în vedere că nu observau nicio diferență între cele două 
fotografii. Cel puţin, nu la nivel conștient. Dar femeia dintr-una 
din cele două fotografii avea pupile mai mari, ceea ce denota un 
interes mai mare față de bărbatul care o privea, față de clona ei 
din cealaltă fotografie. Și, pentru subiecţii testului, acest lucru o 
făcea mai atrăgătoare. 

Cu siguranţă, frumuseţea este definită de ochii care o privesc 
și de șansele pe care estimăm noi că le avem. 


CÂND NU VA FUNCȚIONA? 
Situaţii în care nu ar trebui să urmaţi 
comportamentul altei persoane 


Sigur că sunt unele situaţii în care nu ar trebui să vă adaptaţi 
la comportamentul altei persoane. V-aș îndemna să nu urmaţi 
ceea ce persoana ar putea considera enervant sau neplăcut la ea, 
cum ar fi un șchiopătat sau un handicap. La fel, nu ar trebui 
să oglindiți bâlbâiala sau respirația astmatică a cuiva. Numeroși 
oameni cu un dialect puternic sunt foarte conștienți de acest 
lucru, mai ales dacă s-au mutat din regiunea în care se vorbește 

dialectul respectiv. Nu este deloc neobișnuit să te rușinezi de di- 
alectul tău, mai ales în marile zone urbane. De aceea, ar trebui 
să evitați să vorbiţi în dialect dacă nu faceţi așa în mod obișnuit. 
În general, ar trebui să evitaţi orice fel de ticuri sau comporta- 
mente nervoase. După cum am spus și mai devreme, nu ar trebui 
să fiți de acord cu lucruri cu care, de fapt, nu sunteţi de acord. 
Nu vă ignorați propriile sentimente. De obicei, sunt foarte multe 
lucruri cu care sunteţi mai pregătiți să fiți de acord. Când ci- 
neva trece prin niște emoţii negative intense, precum furia sau 
tristeţea, ar trebui să evitaţi să deveniți la fel de furioși sau de 
trişti. Dar puteţi să vă adaptaţi propriul nivel de angajament și 
energie, astfel încât să puteţi înțelege mai bine situaţia în care se 
află respectiva persoană și ceea ce simte, și să stabiliți rapport. 

Maestrul hipnozei clinice Milton H. Erickson a spus o chestie 
deșteaptă, care merge la fel de bine în situațiile în care doriți ra- 
pport, ca și în viaţă, în general: oricând faci ceva, dacă vezi că nu 
funcționează, oprește-te, orice ai face atunci, și fă altceva. Dacă 
nu obţineţi rezultate urmând limbajul trupului cuiva, ar trebui să 
faceţi altceva. Începeţi să-i urmaţi vocea sau opiniile sau efectiv 
modelele sale de gândire (vom discuta despre acest subiect în 
capitolul următor). 


Instrumentele pe care vi le-am arătat sunt mai mult decât su- 
ficiente pentru a stabili rapport, dar toate se articulează în jurul 
ideii de a copia comportamentul altcuiva, fără a ști ce l-a deter- 
minat. Până acum, ne-am mulțumit să-i observăm pe ceilalți din 
afară. În capitolul următor, vom pătrunde în minţile lor, pentru a 
înţelege ce gândesc, de fapt, alți oameni și cum să ne dăm seama. 


Oricând faci ceva, dacă vezi că nu funcționează, 
opreşte-te, orice ai face atunci, și fă altceva. 


— Milton H. Erickson 


Dacă vă gândiţi la diverse situaţii din viata dum- 


neavoastră în care 


veti da seama prob 


nu aţi făcut deloc progrese, vă 
abil că motivul pentru care v-aţi 


împotmolit a fost că vă încăpăţânaţi să încercaţi 
aceeași soluție la nesfârșit. 


sunt adesea și cel 


mai greu 


Cele mai simple soluții 
de găsit. Cuvintele lui 


Erickson sunt într-atât o regulă de bază pentru 
orice situaţie în viată, încât aș vrea să le repet: 


Oricând faci ceva, dacă vezi că nu funcționează, 
oprește-te, orice ai face atunci, și fă altceva. 


Capitolul 4 


În care veţi mânca o lămâie, veţi face o plimbare pe plajă şi veţi înţelege cum 
impresiile noastre senzoriale ne determină gândurile și comportamentul. 


Simţurile 
și gândirea 


Modul în care impresiile 


noastre senzoriale 
ne determină gândurile 


Până acum, aţi învăţat cum gândurile, sentimentele și stările 
noastre psihice ne afectează fizic și că reciproca este valabilă. 
Acum este momentul să ne întoarcem la început, chiar la început, 
pentru că adevărul este că am început de undeva de la mijloc. 
Dacă e să învățați să citiți gândurile, cred că ar trebui să discutăm 
un pic despre ce sunt gândurile, cu adevărat. Dar nu vă faceţi 
griji: acesta nu este un subiect teoretic și strict academic. La fel 
ca orice altceva din această carte, sunt informații pe care le veți 
putea folosi cu siguranţă în practică. 

Când gândim, de obicei inițiem unul din aceste două procese: 
fie ne amintim, adică repetăm gânduri pe care le-am mai avut, 


fie construim gânduri noi, pe care nu le-am mai avut. În oricare 
din aceste două situaţii, impresiile noastre senzoriale joacă un 
rol important în procesul de gândire. Simțurile auditiv, vizual, 
tactil, gustativ, olfactiv și al echilibrului sunt importante nu doar 
pentru că le folosim ca să navigăm în mediul nostru înconjurător, 
ci și când ne gândim la lucruri care nu sunt legate de impresiile 
senzoriale directe pe care le avem. Ne folosim amintirile despre 
diferite impresii și experienţe senzoriale pentru a gândi. Când ne 
amintim ceva, de exemplu o vacanţă care ne-a plăcut, vizualizăm 
cum a fost, ne imaginăm sunetele pe care le-am auzit acolo, poate 
chiar și mirosurile și așa mai departe. Când rememorăm, recreăm 
impresii senzoriale pe care le-am mai avut. Însă impresiile senzo- 
riale sunt importante și pentru a construi gânduri noi. Citiţi acest 
text și încercaţi să vă concentrați cât de mult posibil: 


Imaginați-vă că vă plimbaţi pe o plajă. Sunteţi desculți și simțiți 
cum nisipul vă cedează sub pași. Este seară, așa că nisipul ce se 
strecoară printre degetele dumneavoastră de la picioare este plăcut 
și rece. Soarele a coborât la asfinţit și trebuie să vă mijiţi ochii ca 
să-l priviţi. Singurul sunet pe care îl auziţi este cel făcut de valurile 
care se sparg de țărm și se retrag și, din când în când, țipătul vreunui 
pescăruș ce se năpustește deasupra apei. Vă opriţi o clipă și inspirați 
adânc. Simţiţi mirosul de alge în aer. Vedeţi o scoică în nisip și o 
ridicaţi. Ţineţi scoica în palmă, atingându-i suprafaţa aspră și albă 
cu degetul mare. Puneţi scoica în buzunar și vă reluați plimbarea. 
Acum, începeţi să auziți murmure și râsete și, în lumina din față, 
întrezăriți siluetele unor oameni așezați pe terasa unui restaurant. 
Începeţi să simţiţi mirosul de mâncare și vă daţi seama cât vă e de 
foame. Vă lasă gura apă și grăbiţi pasul pe măsură ce miresmele și 
zgomotele se intensifică. 


Dacă aţi fost cu adevărat concentrați asupra acestei povești, 
probabil că ați auzit valurile spărgându-se de țărm, ați simţit nisi- 
pul dintre degetele de la picioare și mirosul de alge. Ba chiar cred 
că v-a lăsat gura apă la sfârșit. Și toate acestea în ciuda faptului 

că nu aţi avut niciodată o experiență exact precum cea descrisă 
de mine. Din moment ce nu v-o puteți aminti, trebuie să o 
construiți. Pentru a înțelege povestea, aţi construit un puzzle din 
alte amintiri similare. Aţi ținut în mână o scoică, așa că știți ce 
senzaţie vă dă. Știţi cum miros algele. Dar poate că nu v-aţi plim- 
bat niciodată pe o plajă la asfinţit și nu aveaţi o astfel de amintire 
pe care să o puteți folosi, așa că aţi creat-o din imagini pe care 
le-aţi văzut, din poveștile altor oameni, din scene de film și alte 
impresii care v-au ajutat să recreaţi experienţa. Într-un fel, ați 
creat o experienţă nouă în mintea dumneavoastră, care a devenit 
la fel de reală de parcă aţi fi trăit-o cu adevărat. Întotdeauna ne 
folosim astfel impresiile senzoriale când gândim. Uneori facem 
acest lucru în minte, intern, așa cum ați procedat adineauri, când 
ați rătăcit prin povestea aceea. Alteori, ne folosim impresiile sen- 
zoriale extern, ca atunci când percepem lumea din jurul nostru. 
Trecem în permanenţă de la o stare la alta, de la folosirea internă 
a simțurilor (în mintea noastră) la folosirea lor externă (când 
experimentăm mediul în care ne aflăm). Cu cât ne concentrăm 
mai mult pe ceea ce ne spune cineva sau pe conținutul unui text 
pe care îl citim, cu atât devenim mai interiorizați. De exemplu, în 
momentul acesta nici nu aveți habar cum se simte degetul mare 
de la piciorul stâng. 

Asta până vi s-a amintit de el și, în mod automat, v-aţi orientat 
spre exterior, ca să vă asiguraţi. Degetul mare? Îmi aduc aminte, 
am și eu! 

Creierul nostru nu face distincţia foarte bine între utilizarea 
internă și cea externă a simțurilor noastre și în ambele cazuri 
sunt activate mai mult sau mai puțin aceleași zone din creier. 


PREFERĂM DIFERITE TIPURI DE IMPRESII SENZORIALE 


Ce vreau eu să spun este că impresiile noastre senzoriale 
constituie o parte importantă din conținutul gândurilor noastre. 


EXERCITIU ACRU sau O HALUCINAȚIE IEFTINĂ 


Imaginaţi-vă că ţineţi în mână o lămâie decojită. Simţiţi cât 
de grea și de moale este. Se lipește un pic, din cauza sucului. 
Simţiți mirosul pătrunzător al sucului. Iar acum, imaginați-vă 
că luați o îmbucătură zdravănă din jumătate de lămâie. 
Imaginaţi-vă că sucul acru vă umple gura și vă alunecă pe gât. 


Dacă chiar v-aţi imaginat acest lucru, ați avut o reacție fizică: 

vi s-a făcut gura pungă și a crescut producţia de salivă. N-aţi 
făcut decât să vă folosiți imaginaţia și o impresie senzorială 
internă. Creierul dumneavoastră a reacționat, trimițând către 
corpul dumneavoastră (în acest caz, gura) aceleași semnale ca 
și când impresia senzorială ar fi fost externă, adică de parcă ați 
fi mușcat dintr-o lămâie. 


lată o întrebare interesantă la care să meditați: dacă creierului 
nostru îi este așa de greu să diferențieze între situațiile 
imaginare și experienţele reale, cum ne dăm seama ce este real 
şi ce este halucinație? Există vreo diferență reală? Iată ceva la 
care merită să vă gândiţi. 


De asemenea, preferăm anumite impresii senzoriale în detri- 
mentul altora. Preferinţele variază în funcție de oameni, dar un 
mare număr de persoane preferă impresiile vizuale pentru a se 
gândi (intern) sau a experimenta (extern) lumea. Alţii preferă 
impresiile auditive. Un al treilea grup preferă impresiile chi- 
nestezice, adică toate impresiile fizice, precum atingerea, tem- 
peratura și așa mai departe. Elementele interne care corespund 

impresiilor senzoriale chinestezice sunt emoţiile noastre. Din 
acest grup fac parte oamenii foarte emotivi. („Cum te simți?“ se 
poate referi atât la starea emoțională, cât și la o gleznă luxată.) 
Un număr mic de oameni preferă senzațiile gustative și olfac- 
tive. Însă, din motive practice, sunt adesea incluși în categoria 
chinestezicilor. 

În fine, există un grup de oameni care nu preferă niciuna 
dintre impresiile senzoriale menționate când raționează despre 
lume. Aceștia folosesc deducţia logică și principii logice și le 
place să delibereze cu grijă, chiar când dezbat cu ei înșiși. Sunt 
numiți adesea gânditori digitali sau binari, întrucât, pentru ei, 
totul este corect sau greșit, da sau nu, negru sau alb. Rar există 
compromis pentru ei. Pe ei îi consider neutri, deoarece nu sunt 
așa de dependenți de stimulii externi ca grupurile vizual, auditor 
sau chinestezic. 

Sigur că toți folosim aceste impresii senzoriale, dar într-o mă- 
sură mai mare sau mai mică. Unul dintre simțurile noastre este 
dominant și îl folosim cel mai mult. Celelalte sunt folosite pen- 
tru a verifica dacă informaţiile pe care ni le-a dat simţul nostru 
dominant sau primar sunt corecte. De asemenea, ne diferențiem 
și prin modul în care stabilim care simțuri sunt prioritare și 
prin ponderea pe care le-o acordăm. Unii oameni sunt extrem 
de vizuali, de exemplu. Se bazează aproape în exclusivitate pe 
experienţele lor vizuale și abia dacă folosesc și alte simțuri. Alţii 
sunt, în cea mai mare parte, auditivi, dar își folosesc și impresiile 
vizuale aproape la fel de mult. Alţii sunt în principal vizuali, dar 
își folosesc amintirile, mai întâi pe cele emoţionale și apoi pe cele 
auditive, pentru a-și susține și verifica experienţele vizuale. Și așa 
mai departe... 


SIMȚURILE DIFERITE REPREZINTĂ MODURI DE GÂNDIRE DIFERITE 


Acesta este un lucru interesant. În funcție de impresia senzo- 
rială preferată, înțelegem lumea într-un anumit mod, care poate 
fi diferit de modul în care alții înțeleg lumea. Ni se par impor- 
tante lucruri diferite și comunicăm în moduri diferite, în funcție 
de impresiile senzoriale pe care le folosim pentru a interpreta 
lumea din jurul nostru. Dacă știți o modalitate simplă de a afla ce 
impresii senzoriale preferă o persoană, veți putea și să înțelegeți 
destul de bine cum gândește, cum preferă să comunice și ce i se 
pare important sau neinteresant. Acest gen de cunoștințe despre 
alți oameni vă vor îmbunătăţi imens capacităţile de citire a gân- 
durilor, ca să nu mai vorbesc de capacitatea de a stabili rapport. 
Și acum să vă spun care este modalitatea aceea simplă. 


PRIVIND ÎN JUR 
Mișcările oculare și impresiile senzoriale 


În neuroștiință este un lucru cunoscut faptul că, atunci când 
gândim, activăm diferite părți ale creierului și, în funcţie de 
partea activată, ochii noștri se mișcă în anumite feluri. Această 
conexiune a fost numită LEM”, sau mișcarea laterală a ochilor. 
La sfârșitul anilor șaptezeci, studentul în psihologie Richard 
Bandler și lingvistul John Grinder au formulat o teorie a ceea 
ce ei au numit indicii de accesare a ochilor (EAC”). Aceștia 
înţeleseseră deja că impresiile senzoriale erau foarte importante 
pentru procesele de gândire și acum pretindeau că, observând 
mișcările ochilor, își puteau da seama care impresii senzoriale 
erau activate. Modelul EAC arăta astfel: 


* Lateral Eye Movement (în engleză în original). (N.t.) 
** Eye Accessing Cues (în engleză în original). (N.t.) 

Construirea imaginii 


Construirea sunetului Rememorarea sunetului 


Senzaţia și atingerea (chinestezic) Vorbind cu sine, neutru 


Acest model se aplică majorităţii, dar există și excepţii, pre- 
cum oamenii care sunt imaginea în oglindă a acestui model. 
Orice persoană care nu respectă acest model va avea, oricum, 
propriul model, care poate fi ușor descoperit cu ajutorul unor 


întrebări de control. Dar despre acestea vom vorbi mai târziu. 
Observaţi că folosesc cuvântul „control“. Fac acest lucru pentru 
că trebuie să simplific și să generalizez. Dacă, după ce puneţi câ- 
teva întrebări de control, observați că persoana cu care discutați 
nu pare să urmeze acest model, atunci nu-l folosiți. Amintiţi-vă 
cuvintele lui Erickson: dacă nu funcționează, faceți altceva. Cu 
toate acestea, modelul EAC este foarte util de obicei (dacă este 
corect sau nu, acesta este un alt subiect, care nu ne interesează 
deocamdată, atâta timp cât modelul funcționează). Se pare că, 
până la urmă, se adeverește vechiul refren că ochii sunt fereastra 
sufletului. Sau măcar a minții. 

Modelul spune așa: oamenii care gândesc în imagini privesc 
în sus și spre stânga când își amintesc și în sus și spre dreapta 
când construiesc imagini noi în minte. Un exemplu de gând nou 
construit pe baza unei imagini ar fi să vă imaginaţi tabloul Mona 
Lisa pictat de un puști de cinci ani. (Reţineţi că acest lucru este 
diferit de ideea populară, dar mult prea generalizată, că oamenii 
privesc spre dreapta când mint.) Pentru gândurile auditive, ochii 
se mișcă lateral: spre stânga pentru amintiri (de exemplu, când 
vă gândiţi la ce v-a spus cineva) și spre dreapta pentru gânduri 
noi (de exemplu când vă gândiţi la ce ați dori să vă spună cineva). 
Senzaţiile fizice și emoţiile sunt situate în partea de jos și spre 
dreapta. Din păcate, pentru acest gen de experienţe, amintirile 
și gândurile nou construite nu sunt separate. Când gânditorii 
interni (oamenii neutri sau digitali) vorbesc cu ei înșiși pentru 
a rezolva probleme logice, aceștia privesc în jos și spre stânga. 

Dacă întrebaţi o prietenă cum și-a petrecut concediul și 
aceasta privește mai întâi în sus și spre stânga, apoi în jos și spre 
dreapta, atunci știți că prima dată își amintește cum a fost şi apoi 
își confirmă amintirea rememorând cum se simțea atunci. 

Recent, Kevin Hogan, expert american în limbajul trupului, 
și-a exprimat îndoielile cu privire la modelul EAC, în pofida 
reputației de care s-a bucurat în cei treizeci de ani de la formula- 
rea sa. Într-un studiu, acesta a ajuns la concluzia că modelul nu 

este deloc relevant pentru cum sunt, de fapt, folosite mișcările 
ochilor. Tot ce pot să fac eu, personal, este să judec modelul în 
baza propriilor mele experienţe de utilizare, care au fost mai 
mult decât multumitoare. Este posibil ca Hogan să aibă dreptate. 
Oricum, nu ar conta prea mult. Așa cum explicam la început, nu 
trebuie să ne facem prea multe griji pentru ce este, de fapt, adevă- 
rat, într-o privință sau alta. Ce funcționează, asta ne interesează. 


TESTUL DA VINCI (EXERCIȚIU) 


Testaţi modelul EAC și aflați dacă funcționează. Puteţi să faceți 
testul chiar acum. Fixați-vă privirea într-un punct aflat sus, în 
stânga și încercați să vizualizați faimosul tablou Mona Lisa. 
L-aţi văzut de multe ori, chiar dacă poate nu i-ați acordat vreo 
atenţie deosebită. Încercați să includeți cât mai multe detalii. 
Faţa, hainele, culorile, detaliile din fundal și așa mai departe. 
Gândiţi-vă la aceste aspecte timp de douăzeci sau treizeci de 
secunde. Gata? Bine. Ștergeți-vă tabloul din minte. Acum 
fixați-vă privirea în jos, spre dreapta și faceți același lucru. 


Încercaţi să vă imaginați Mona Lisa. 


Deși tocmai ați făcut asta și nu ar trebui să vă fie greu s-o 
vizualizați din nou, este mult mai dificil de data aceasta. Așa 
e? Acest lucru se întâmplă pentru că partea vizuală a creierului 
dumneavoastră nu este la fel de activată. Pe scurt, nu păstrăm 
imaginile jos, în dreapta, ci sus, în stânga. 


ÎNTREBĂRI DE CONTROL 


Pentru a fi siguri că modelul EAC chiar se aplică tuturor, 
puteți pune niște întrebări de control care să oblige persoanele 
respective să se gândească la anumite impresii senzoriale. Apoi, 
priviți-le în ochi când răspund. Iată câteva exemple de întrebări 
de control: 


MEMORIA VIZUALĂ 


Cum arată covorul din sufrageria ta? 
Ce culoare are mașina ta? 
Descrie înfățișarea celui mai bun prieten al tău. 


CONSTRUCȚIA VIZUALĂ 


Cum i-ar sta cu păr lung/scurt? 
Imaginează-ţi că-i văruiești casa în dungi. 
Cum ţi-ai scrie numele cu susu-n jos? 


MEMORIA AUDITIVĂ 


Cum începe cântecul tău preferat? 
Imaginează-ți sunetul alarmei când se declanșează. 
Îți amintești exact ce a spus înainte să plece? 


CONSTRUCTIA AUDITIVĂ 


Ti-l poţi imagina pe Barack Obama vorbind după ce a luat heliu? 
Ce fel de voci crezi că aveau Stan și Bran? 
Cum ar suna Bruce Springsteen sub apă? 

MEMORIE CHINESTEZICĂ 


Îţi aduci aminte cât de cald a fost vara trecută? 
Cum miroase o pereche de șosete vechi, purtate? 
Imaginează-ţi că mănânci o lămâie... 


VORBIREA CU SINE (DIALOGUL INTERN) 


Poți să te întrebi dacă vorbeşti des cu tine însuți? 
Ce spui când ești complet singur și se întâmplă ceva rău? 


VORBIREA ȘI ÎNȚELEGEREA 
Cum ne afectează simţurile limbajul 


O altă modalitate de a afla ce fel de impresii senzoriale pre- 
feră cineva este de a-l asculta vorbind. Vorbirea este plină de 
predicate, cuvinte care descriu acțiunile, și de metafore, imagini 
și comparații pe care le folosim pentru a descrie lucrurile. Felul 
preferat de impresii senzoriale determină cuvintele și expresiile 
pe care le folosim când vorbim. 


CUVINTE VIZUALE 


O persoană vizuală folosește cuvinte care au sens în contexte 
vizuale. Aceasta preferă cuvinte precum: a privi, a focaliza, a 
descrie, a pătrunde, strălucitor, a vizualiza, perspectivă, a vedea, a 
prevedea, a clarifica, a ilustra, a dezvălui, iluzie, spectacol, viziune, 
lumină și folosește expresii precum: 

Trebuie să văd în detaliu despre ce este vorba. 


Înţeleg punctul tău de vedere. 

Vreau să ne vedem. 

Arată-mi la ce te referi. 

Peste zece ani o să privești în urmă și o să râzi. 
Viitorul se arată luminos. 

E o persoană colorată. 

Fără urmă de îndoială. 

Nu mai vezi lucrurile la fel. 

Ca un fulger pe cerul senin. 


CUVINTE AUDITIVE 


O persoană auditivă va folosi cuvinte diferite care îi sună real: 
a spune, emfază, ritm, tare, ton, monoton, surd, sunet, a întreba, a 
spune, a discuta, a comenta, audibil, a asculta, mut, țipând, diso- 
nant, voce, armonios. 

Aceasta spune, de exemplu: 

Ascultă ce am de spus. 

El își exprimă opiniile cu voce tare. 

Ce culoare stridentă! 

Suntem pe aceeași lungime de undă. 

A trăi în armonie cu natura. 

Îmi sună cunoscut. 

Cuvânt cu cuvânt. 

N-am auzit niciodată așa ceva. 

Cred că vorbesc în numele tuturor. 

Vorba vine. 


CUVINTE CHINESTEZICE 


O persoană chinestezică (de regulă, o persoană orientată spre 
atingere sau emoții, dar în acest context și o persoană al cărei 

simț principal este gustul sau mirosul) se simte cel mai confor- 
tabil folosind termeni ca: a atinge, a mânui, a apăsa, strâmt, cald, 
rece, contact, tensiune, stres, solid, dureros, a ţine, a înșfăca, tangi- 
bil, lumină, egal, tare, acru, suculent. 

Aceasta va sublinia expresii precum: 

Ia vezi ce gust are asta! 

Ce împuţiciune! 

Ne aruncăm cu capul înainte în ceva nou? 

În cele din urmă, îl lovi [ideea]. 

Între ciocan și nicovală. 

Simţeam în tot corpul. 

Am atins doar la suprafață. 

Îmi stă pe limbă. 

Are o personalitate fragilă. 

Un bun punct de plecare. 

E dulce. 


CUVINTE NEUTRE 


În fine, oamenii neutri preferă dialogul intern cu cuvinte care 
nu sunt legate de simţuri, precum: a decide, a determina, a gândi, 
a-și aminti, a ști, a nota, a înţelege, a estima, a alerta, a procesa, a 
motiva, a învăţa, a schimba, a conștientiza, a putea, statistic, logic. 

Pe scurt, am putea spune că aceștia vorbesc mai mult sau mai 
puțin ca o lucrare academică. 


Ironia este că, făcând eforturi să nu fie înţeleși greșit, oamenii 
neutri lasă loc de interpretare. Întrucât cei care ascultă adesea 
o fac din punctul de vedere al unei impresii senzoriale diferite, 
aceștia sunt liberi să interpreteze mesajul, adesea modificând 
cumva mesajul original. Evitând să utilizeze cuvinte asociate cu 
impresiile senzoriale, „neutrii“ tind și să-și facă propriul discurs 


mult mai greu de înțeles, deoarece devine mai abstract fără cu- 
vintele senzoriale. La urma urmei, folosim cuvintele senzoriale 
pentru a face lucrurile mai ușor de înțeles, comparându-le cu 
ceva cu care avem o relaţie directă, cum ar fi să vedem, să simțim 
sau să auzim ceva. 

Așa cum probabil aţi început deja să bănuiți, simţul nostru de 
bază ne afectează nu numai limbajul, ci și ceea ce se va bucura 
de atenția noastră și ceea ce ni se pare important. Dacă o per- 
soană vizuală, o persoană auditivă și o persoană chinestezică ar 
merge împreună la un concert și ar fi întrebate cum li s-a părut, 
conversaţia lor ar putea suna în felul următor (puteţi să ghiciţi 
cui aparţin replicile?): 


— Au reorchestrat toate cântecele, foarte interesant. Foarte 
buni muzicieni, dar mă întreb de ce era nevoie să cânte așa de 
tare? 

— N-am văzut prea mult, dar a fost un spectacol superb. 
Finalul a fost incredibil de strălucitor. 

— Mie mi s-a părut foarte aglomerat și cald, dar tot a fost o 
experiență care m-a marcat profund. 

(Întrebat de ce nu a mers și el cu ei, prietenul lor neutru 
mormăie: 

— Și eu m-am întrebat același lucru.) 


SIMȚURILE NOASTRE DETERMINĂ CINE SUNTEM 


Chiar și lucrurile de bază care ne definesc, cum ar fi ocupaţia 
pe care ne-am ales-o, sunt afectate de simţurile noastre primare. 
Arhitecţii trebuie să fie buni la vizualizarea modelelor tridimen- 
sionale complexe. Pentru aceasta, au nevoie de un simţ vizual 
bine dezvoltat. Aproape toţi cei care lucrează în radio sunt per- 
soane auditive. Un bun atlet trebuie să fie chinestezic pentru 

a-și înţelege corect corpul. Oamenii neutri sau interni sunt buni 
de avocaţi. Studiile efectuate cu privire la profesiile alese de oa- 
meni au arătat că aceasta nu este doar o teorie interesantă, ci 
purul adevăr. 

Lucruri și experiențe complet diferite pot fi semnificative 
pentru o persoană vizuală și nesemnificative pentru o persoană 
chinestezică sau auditivă. Știind care este simțul primar al per- 
soanei cu care comunicaţi, puteți să adaptaţi ceea ce îi spuneți. 
Aflaţi ce impresii senzoriale preferă și folosiți cuvintele pe care 
le-ar folosi aceasta. Dacă persoana este vizuală, întrebaţi-o dacă a 
văzut avantajele, o persoană auditivă trebuie să audă despre toate 
beneficiile, iar o persoană chinestezică trebuie să știe că simțiți că 
e bine. Folosiţi metafore și descrieri în același fel și asigurați-vă 
că vorbiţi despre lucrurile importante pentru persoana respec- 
tivă. Cu alte cuvinte, lucrurile pe care se concentrează, pe care le 
pândește și care cântăresc greu pentru ea. Cu o persoană vizuală, 
vă recomandăm să vorbiţi în imagini, să pictaţi tablouri ale unui 
viitor luminos, să-i spuneți cum să se concentreze asupra viziu- 
nii dumneavoastră și să privească lucrurile în perspectivă. Nu are 
rost să-i ziceți unei persoane vizuale că trebuie să construiască 
o fundaţie solidă pentru a evita capcanele viitoare. Acestea sunt 
cuvinte chinestezice și nu va înţelege ce-i spuneți. Sunt sigur că 
vi s-a întâmplat să vă certați cu cineva care chiar părea să spună 
același lucru și totuși nu puteaţi să cădeți de acord. De obicei, se 
întâmplă așa: 

— Dar nu vezi la ce mă refer? 

— Ba da, aud ce-mi spui, dar nu îţi înţeleg argumentul. 

Pur și simplu vorbiţi limbi diferite. Însă acum vă puteţi adapta 
discursul la felul în care celălalt înțelege, gândește și comunică 
cu lumea: 

— Dar nu vezi la ce mă refer? 

— Bine, o să mă uit cu atenţie de data aceasta. 


RAPPORT $I GRUPURILE DE OAMENI 
Rapport cu mai mulţi oameni odată 


În cazul în care comunicaţi cu mai mulți oameni odată, la o 
ședință, de exemplu, ar trebui să folosiţi toate impresiile senzo- 
riale în comunicarea dumneavoastră. Să presupunem că faceţi 
o prezentare. Pe lângă faptul că le spuneţi ce subiect abordaţi 
(pentru indivizii auditivi), asiguraţi-vă că folosiți întotdeauna 
un flipchart sau o prezentare Powerpoint (pentru vizuali) și că 
înmânați copii ale documentului dumneavoastră (pentru chines- 
tezici). Astfel puteți maximiza capacitatea de înțelegere a tuturor. 
La fel, asigurați-vă că expresiile pe care le folosiți cuprind diver- 
sele tipuri de cuvinte senzoriale. Treceţi în revistă punctele cele 
mai importante și scrieți un scenariu dinainte. Dacă vă exprimați 
ca de obicei, o mare parte din cei prezenți, cei care nu au același 
simţ primar ca dumneavoastră, nu vor înţelege prea bine ce 
încercaţi să comunicaţi. Când aveţi de spus un lucru important, 
spuneţi-l de patru ori, câte o dată pentru fiecare grup de impresii 
senzoriale: 

— Sper că vedeți cât este de important să vă concentrați pe 
acest aspect, să auziţi ceea ce vă spun și să simțiți greutatea argu- 
mentelor mele, acestea fiind la baza unei alegeri raționale. 


Una dintre cele mai frecvente greșeli în comunicare 
este să interpretăm lipsa unei reacții semnificative 
drept rezistență la mesajul nostru, când, de fapt, 
aceasta este, de obicei, rezultatul propriei noastre 
incapacităţi de a comunica ideea respectivă într-un 
mod pe care audiența noastră să îl poată înțelege. 

SIMȚURILE DOMINANTE 
Cum să găsim simțul dominant 
al unei persoane 


Uneori poate fi dificil să identificăm simțul primar al cuiva 
aplicând modelul EAC sau ascultând cuvintele pe care le folosește. 
Oamenii cu modalități senzoriale mai apropiate folosesc dife- 
ritele tipuri de cuvinte cam în aceeași măsură. lar unii oameni 
sunt, pur și simplu, greu de descifrat. 


PUNEȚI ÎNTREBĂRI DESCHISE 


Puteţi pur și simplu să-i întrebaţi direct: „Cum aţi vrea să vă 
prezint acest subiect?“. Adesea, oamenii își cunosc destul de bine 
preferințele, pentru a vă putea da un răspuns util la această între- 
bare. Unii vă vor cere să le spuneți ce aveţi de spus; alții să scrieți 
și să le daţi niște diagrame sau poze pe care să le privească; alții 
vă vor răspunde că, pentru ei, cel mai important lucru este ca 
situația să le inspire o senzaţie plăcută, ca să știe că pot avea în- 
credere în dumneavoastră. 

Mai puteţi și să folosiți vechiul truc al vânzătorului, și anume 
să puneţi întrebări de control și să ascultați răspunsurile. Pentru 
început, întrebaţi: „Arată bine așa?“. Dacă nu primiţi un răspuns 
semnificativ, schimbaţi cu: „Ce aspecte ați mai discutat înainte?“ 
sau „aș vrea să știu ce vă inspiră cazul de față“. Fiți atenţi la tipul 
de întrebări care funcționează cel mai bine și continuaţi folosind 
același gen de cuvinte și expresii. 


ATRIBUTE FIZICE 


Impresiile senzoriale preferate sunt legate de anumite atri- 
bute fizice. Aș vrea să precizez că cele de mai jos reprezintă ge- 
neralizări. Ele sunt cele mai evidente la persoanele cu simțuri 
primare extrem de dominante, dar funcționează destul de bine 
și ca tipar al unei prime impresii despre o persoană, până să o 
observați mai îndeaproape. 

Oamenii foarte vizuali sunt deosebit de preocupaţi de cum 
arată lucrurile și ei înșiși. Sunt extrem de atenţi la culori, forme 
şi lumini. O persoană foarte vizuală are un ritm alert. Întrucât 
imaginile vin mai repede decât cuvintele, o persoană vizuală tre- 
buie să vorbească repede ca să țină pasul și adesea are o voce 
clară și destul de puternică. Ritmul alert cu care vorbește o face 
să respire mai repede, din capul pieptului, pentru că nu are timp 
să se odihnească așa cum trebuie. Limbajul corpului urmează 
ritmul cuvintelor și este rapid și agitat. Dat fiind că memoria vi- 
zuală este activată prin ridicarea privirii, persoanele vizuale au 
adesea ochii în acea poziție, deși de obicei au grijă să păstreze 
contactul vizual cu persoana cu care vorbesc. 

Deseori, la școală, profesorii le spun copiilor vizuali care în- 
cearcă să găsească un răspuns la întrebarea lor: „Răspunsul nu se 
află în tavan!“. Sigur, dacă sunt obligaţi să privească drept în față, 
nu vor găsi răspunsul. 

O persoană extrem de tonală sau auditivă gândește în același 
ritm în care vorbește. Acest lucru înseamnă că are un tempo mai 
lent decât o persoană vizuală. Mișcările sale sunt concentrate, 
dar într-un mod relaxat, și adesea face gesturi în zona mediană. 
Dat fiind că folosește amintiri auditive când gândește, este ușor 
distrasă de zgomote. Dacă începeţi să vorbiți cu o persoană 
tonală, care încearcă să priceapă ceva, aceasta își pierde șirul 
gândurilor. Spre exemplu, dacă cineva vorbește cu mine în timp 
ce număr linguriţele de cafea, cu siguranță încurc proporţiile. O 
persoană auditivă își înclină capul când se gândește, de parcă ar 

asculta ceva. Respiră din diafragmă și vorbește melodic, cu o voce 
ritmică, variată. 

O persoană foarte chinestezică este foarte conștientă de 
senzațiile pe care i le provoacă lucrurile, atât la interior, cât și la 
exterior. Ea observă soarele care îi bate în ochi, dacă scaunul pe 
care se așază este tare sau dacă puloverul cu care se îmbracă este 
confortabil; sau dacă este un pic cald, dar, în mare, se simte bine. 
O persoană extrem de chinestezică are un tempo lent. Înainte să 
spună ceva, trebuie să fie sigură că este bine. Vorbește lent, încet 
şi profund, sau cu o voce subţire și înaltă. În cazul său, limbajul 
trupului este minim și orice gesturi ar face, acestea sunt încete 
și se concentrează în zona stomacului. O persoană chineste- 
zică respiră abdominal, așa cum ar trebui să facă toată lumea. 
Contactul vizual nu este așa de important pentru a comunica cu 
alți oameni, ci atingerea este mai importantă. Arhetipul pentru o 
persoană chinestezică ar fi Moș Crăciun, un bărbat supraponde- 
ral, bărbos, îmbrăcat cu un pulover gros, sau mămicile de genul 
Betty Crocker“, pe care le vedeai peste tot înainte. 

Pentru oamenii neutri sau care raționează intern nu s-au 
găsit caracteristici corespunzătoare. Mulţi oameni neutri arată 
precum cei chinestezici, dar nici pe departe toți. Există o teo- 
rie care încearcă să explice această conexiune. Ideea este că, din 
moment ce simțurile noastre chinestezice, adică cele corporale 
și emoționale, sunt printre primele simţuri pe care le dezvoltăm, 
iar gândirea abstractă (simţul neutru) apare mult mai târziu, este 
posibil ca unii neutri să fi fost chinestezici la început. Apoi, o 
traumă emoţională din primii ani de viață i-a determinat să-și 
blocheze emoțiile în spatele unui zid de raţionare abstractă și 
strict logică. Din câte mi-am dat eu seama, juriul încă deliberează 
cu privire la această teorie. 


* Un personaj fictiv, imaginea companiei General Mills, reprezentând 
gospodina tipică americană. (N.L.) 


OBSERVAȚI TEMPOUL 


Pe scurt, ce încercam să spun în secțiunea precedentă este 
că, observând ce tempo are o persoană în discurs și în limbajul 
corpului, puteți să vă daţi seama cam care ar putea fi simțul său 
primar, chiar înainte de a avea ocazia să-i urmăriți privirea sau 
să identificaţi anumite cuvinte specifice. Și reversul este adevărat. 
Dacă știți care este simțul său primar, veți ști și ce tempo va folosi 
în respirație, discurs și mișcare. O persoană vizuală are un tempo 
rapid; o persoană chinestezică, unul lent; iar o persoană auditivă 
se situează undeva la mijloc. Dacă știți toate aceste lucruri, știți și 
ce să faceți. După puţină practică, veți putea să urmăriți mișcările 
ochilor celeilalte persoane în timp ce gândește. Dacă o persoană 
vizuală privește în sus și spre dreapta când vă descrie ceva, puteţi 
să-i oglindiți procesul de gândire și să vă mișcaţi ochii la fel. 
Astfel veți avea impresia că vedeţi aceeași imagine ca ea. La fel, 
puteți să ascultați aceleași sunete pe care le aude persoana, sau să 
încercați să simțiți același lucru pe care îl simte aceasta. Nu este 
ceva care ne atrage atenția în mod conștient, ci se înregistrează 
inconștient și consolidează senzația de apartenenţă și de rapport. 


Dacă înţelegeți ce fel de impresii senzoriale preferă celălalt, 
veţi înțelege ce încearcă să vă spună. Adaptând cuvintele pe care 
le folosiţi la felul în care celălalt gândește și percepe lumea, vă 
veţi exprima fără teamă că veți fi neînțeleși. Dar și mai important, 
vă veți exprima la fel ca aceasta și veți vorbi despre lucruri pe care 
persoana în cauză le consideră semnificative. Astfel, îi arătaţi că 
gândiţi la fel și, în același timp, dobândiți o înţelegere fantastică 
și intimă a modului în care funcționează procesele sale psihice. 

Mai devreme v-am spus să urmăriți comportamentul extern, 
precum limbajul corpului, tonul vocii, tempoul și nivelurile de 
energie pentru a stabili rapport. Odată ce ați înțeles simțurile do- 
minante și modelul EAC, puteţi chiar să vă adaptaţi la modul în 
care gândește cealaltă persoană. Poate credeți că mai buni de atât 

în citirea gândurilor n-aveţi cum să ajungeţi. Dar mai aveți până 
acolo. Vedeţi dumneavoastră, mai este ceva care ne influenţează 
procesele psihice: emoţiile. Felul în care ne simțim la un moment 
dat are impact asupra gândurilor noastre și afectează modul în 
care ne interpretăm experiențele, cum ar fi întâlnirea cu alți 
oameni. Din fericire, la fel ca în cazul limbajului corpului și al 
simţurilor primare, putem observa ce simt alți oameni, chiar 
când se străduiesc să o ascundă. În capitolul următor vă voi 
învăța cum să faceţi acest lucru, ce înseamnă diferitele expresii 
emoţionale și ce să faceți când identificați o astfel de expresie. 


0 CURIOZITATE 


Înainte de a încheia acest capitol, aș vrea să mai spun ceva 
despre utilizarea unor cuvinte diferite pentru sisteme senzoriale 
diferite. Am hotărât să includ această secțiune mai târziu în carte 
deoarece sper că până acum ați avut timp să observați acest feno- 
men. Dacă încă nu aţi făcut-o, faceţi-o. Dacă ați făcut acest lucru 
deja, sunt sigur că ați avut rezultate bune. 

În cazul acesta, poate vă interesează că este posibil să vă fi 
spus o ditamai minciuna. Un grup de psihologi britanici au în- 
ceput la modul serios să se întrebe dacă transmitem informații 
despre sistemele senzoriale dominante prin felul în care utilizăm 
limba, așa cum am descris eu. 

Dacă au dreptate și nu există, de fapt, nicio corelaţie între 
acestea, va fi nevoie să se explice de ce acest sistem a adus rezul- 
tate pozitive în peste treizeci de ani de utilizare. Daţi-mi voie să 
încerc eu o explicație mai întâi (presupunând că noi toți ne-am 
înșelat și că psihologii au dreptate): poate că, tot căutând tipare 
ca acestea, devenim mai concentrați și receptivi la nuanțele sub- 
tile din comunicarea altor oameni, în general; astfel, simţim mai 
bine ce încearcă să ne spună la un nivel mai profund, indiferent 


de metoda de comunicare. Așa că, indiferent dacă se va dovedi 
într-un final că cercetătorii au avut sau nu dreptate, chiar nu 
există niciun motiv să nu fiți atenți la ce vă spun alţi oameni. Și 
sunt sigur că ați descoperit același lucru și dumneavoastră. 


Capitolul ð 


În care emotiile sunt deromantate, suntem atacati de un tigru 
și studiem cu atenţie o miriadă de mișcări musculare. 


Emotiile 
Cum ne dezvăluim întotdeauna 
emotiile 


Emotțiile sunt o parte importantă din noi. Adesea le permitem să 
ne controleze deciziile și acțiunile. Adică nu facem mereu ceva 
doar pentru că trebuie; uneori, suntem conduși de emoții (sau, 
cel puțin, aşa ne explicăm noi în mod rațional comportamentul 
după aceea). Uneori, nici măcar nu suntem conștienți ce emoții 
trăim. Însă, din fericire pentru noi, cititorii de gânduri, ființele 
umane își dezvăluie întotdeauna emoțiile, chiar și atunci când 
sunt conștiente de ele sau vor să le ascundă. O mare parte din 
citirea gândurilor constă în a înțelege cum își filtrează sau in- 
terpretează alți oameni experiențele și impresiile. Simţurile do- 
minante reprezintă una dintre cheile de care aveţi nevoie pentru 
a descoperi aceste secrete. Capacitatea de a vedea în ce stare 
emoțională se află o altă persoană este o altă parte importantă 
a puzzle-ului. 


ÎNCĂ O DATĂ, MAI CU SIMȚIRE! 
Ce este o emoție, mai exact? 


Toţi știu ce este o emoție, până când li se cere să dea 
o definiție. 
— Beverly Fehr și James Russel 


Înainte de a studia efectiv expresiile faciale, cred că ar fi bine 
să lămurim mai întâi conceptul de emoţii. Ce este o emoție, mai 
exact? Au fost sugerate multe teorii cu privire la emoții și sursa 
acestora. Concluzia a fost că toți oamenii au aceleași emoții de 
bază și că acestea sunt declanșate de aceleași lucruri. 


EMOȚIILE CA MECANISM DE SUPRAVIEȚUIRE 


Cea mai obișnuită cauză a unei emoții este senzația sau con- 
vingerea că ne este ameninţată fie siguranța personală, fie starea 
generală de bine. Prin urmare, o teorie populară afirmă că, la ori- 
gine, emoţiile sunt mecanisme biologice de supraviețuire, niște 
scurtături care înlocuiesc deliberările raționale în situații în care 
pur și simplu nu avem destul timp pentru a gândi cum se cuvine. 
În anumite situaţii, avem nevoie să putem reacționa imediat, 
automat, doar pentru a supravieţui. Să presupunem că aţi fi un 
om din epoca de piatră și un tigru mare s-ar repezi asupra dum- 
neavoastră. Dacă ar trebui să faceți o analiză de intenționalitate 
a tuturor implicaţiilor faptului că un tigru e atât de aproape și să 
luaţi în considerare diversele opțiuni de care dispuneți pentru a 
scăpa, aţi ajunge gustare pentru tigru. Ideea este că întotdeauna, 
în mod inconștient, căutăm anumite evenimente și semne în me- 
diul înconjurător. Dacă observăm un anume semn, se declanșează 
o emoție care are legătură cu semnalul respectiv. Se transmite 

un mesaj la sistemul nervos autonom, pentru a activa anumite 
procese, în timp ce același mesaj este transmis către conștientul 
nostru pentru a ne spune ce e pe cale să se întâmple. În cazul în 
care vă interesează, iată cum se întâmplă mai în detaliu: 

Informaţiile emoţionale pot urma două căi către creier. 
Ambele încep în același punct: receptorii noștri au primit un 
semnal și l-au trimis la o parte din creier numită talamus. De 
acolo, semnalul este transmis la amigdală, care este o parte mică 
a creierului, în formă de migdală, despre care se crede că este 
implicată în reacțiile emoţionale. Amigdala este conectată la 
părțile creierului care controlează pulsul, presiunea sangvină și 
alte reacţii din sistemul nervos autonom. Cu toate acestea, sunt 
mai multe modalităţi de a ajunge la amigdală. Una dintre acestea 
este o autostradă care duce direct la amigdală, ceea ce determină 
o reacție imediată care declanșează sistemul nervos autonom, dar 
fără a avea vreo idee la ce reacționează de fapt. Cealaltă modali- 
tate constă în traversarea unor zone mai dens populate, ceea ce 
durează mai mult. Mai întâi, semnalul ajunge la acea parte din 
creier responsabilă de atenţie și gândire (cortexul cerebral) și 
abia apoi ajunge la amigdală. Durează mai mult, dar astfel avem 
o idee despre semnificația semnalului. 

Din punct de vedere strict practic, acest lucru înseamnă că 
dacă ceva mare se repede răgind spre noi, acest stimul va declanșa 
emoția frică. Printre altele, frica înseamnă că pulsul este accelerat 
și că sângele este pompat în mușchii mari ai picioarelor noastre, 
pentru a ne pregăti să fugim dacă va fi nevoie. Din moment ce 
corpul reacționează înaintea minţii, faceți o manevră evazivă și 
scoateţi mașina de pe șosea înainte să aveți timp să gândiţi: „La 
naiba! Camionul ăla merge pe contrasens!“. Sau poate vă daţi 
seama că doar v-aţi speriat de o umbră și acum staţi în noroi până 
la mijloc fără vreun motiv serios. 

Corpul dumneavoastră are nevoie de mai mult timp decât 
au nevoie gândurile pentru a reveni la normal. Acest lucru în- 
seamnă că, deși pericolul a fost evitat, inima va continua să bată 


cu putere și veți avea gura uscată o vreme, indiferent dacă se jus- 
tifică sau nu. 

Cu alte cuvinte, emoțiile au fost la origine un sistem automat 
de ieșire din situații amenințătoare. Ele determină schimbări 
necesare în diferite părți ale creierului nostru și ne afectează sis- 
temul nervos autonom, care, în schimb, reglează funcții precum 
respirația, transpiraţia și ritmul cardiac. Dar emoţiile ne schimbă 
și expresiile faciale, vocile și limbajul corpului. 


La origine, emoţiile erau mecanisme automate de 
declanșare a sistemului nervos autonom, fără să 
avem nevoie ca mai întâi să ne gândim la ceea 
ce se întâmplă. Astfel, acestea ne-au ajutat să 
supraviețuim și să evoluăm ulterior în niște bipezi 
miopi, delicati și înceţi. 


Nu suntem emotivi tot timpul. Emoţiile vin și pleacă și une- 
ori se înlocuiesc unele pe altele. Unii oameni sunt mai emotivi 
decât alții, dar chiar și ei au momente când nu simt vreo emoție 
anume. Există o diferenţă între emoție și dispoziție. Emoţia este 
mai scurtă și mai intensă, în timp ce dispoziția poate să dureze o 
viaţă și funcţionează ca fundal pentru emoții. 

Mai demult, emoțiile erau considerate nesemnificative din 
punct de vedere psihologic. Darwin a conchis că multe dintre 
expresiile noastre emoţionale nu mai îndeplinesc nicio funcție, 
deoarece sunt încă folosite în același fel ca atunci când săream 
din copac în copac. Sunt pur și simplu rămășițe dintr-o eră în 
care oamenii erau ființe mai primitive. Cei mai mulți au fost de 
acord că emoțiile vor deveni din ce în ce mai puțin importante cu 
trecerea timpului și că, în cele din urmă, vor dispărea pe măsura 

dezvoltării oamenilor. Sună destul de plictisitor, nu? Din fericire, 
oamenii de știință contemporani nu sunt de acord cu această te- 
orie. Astăzi înțelegem că emoţiile au, de fapt, un rol central în 
toată viața omului, pentru că ele sunt cele care adună la un loc 
toate lucrurile importante pentru noi, legate de alți oameni, de 
evenimente și de lumea întreagă. 

Când avem o emoție, spunem că „simțim“ ceva. Ceea ce 
„simțim“, de fapt, sunt aceste reacţii fizice, declanșate, care se 
desfășoară în noi. Unele schimbări sunt obositoare și neplăcute, 
în special cele care necesită eforturi fizice considerabile. Alte 
schimbări sunt mult mai plăcute. Acestea sunt ceea ce am con- 
sidera emoții pozitive. Dar experienţa la care ne referim când 
spunem că „simţim“ bucurie sau furie este, de fapt, felul în care 
experimentăm reacţiile biologice automate care au loc în noi. 
Poate că sună sec sau lipsit de romantism și îmi pare rău dacă am 
demistificat încă un cuvânt vag. Mai întâi „citirea gândurilor“ și 
acum „emoţii“. Dar dacă vă gândiţi un pic, acestea nu și-au pier- 
dut deloc din importanţă. Emoţiile (și citirea gândurilor!) sunt la 
fel de fantastice și uimitoare ca înainte. Pentru că deși acum știți 
de ce simţiți furnicături în tot corpul de fiecare dată când vă uitaţi 
la persoana iubită din viața voastră și știți că acesta este doar un 
efect secundar al unei reacții biologice automate, tot nu schimbă 
cu nimic faptul că într-adevăr simțiți acele furnicături calde, mi- 
nunate, în fiecare centimetru al corpului. 


ALȚI DECLANŞATORI EMOȚIONALI 


Sigur că nu ne luptăm să supravieţuim de fiecare dată când 
avem o emoție. Emoţiile noastre s-au dezvoltat în timp, au devenit 
mai numeroase și mai sofisticate. Nu toate emoțiile sunt univer- 
sale, unele sunt împărtășite doar cu alte persoane din aceeași 
cultură. Emoţiile pot fi declanșate și altfel decât prin modalitățile 
strict automate. Adesea se menţionează nouă moduri diferite de 
a declanșa o emoție: 


AAAA! UN TIGRU ÎN FAȚĂ! 


Este modul cel mai obișnuit de declanșare a unei emoții, odată 
ce a fost detectat semnul corect în împrejurimi. Problema este că 
nu avem timp să ne întrebăm dacă emoția este sau nu reacția potri- 
vită. La urma urmei, ne-am putea înșela. Poate tigrul nu era decât 
o stâncă. Și noi tocmai am aruncat cea mai bună suliță spre ea. 


OARE DE CE A FĂCUT ASTA? 


Putem declanșa emoţii gândindu-ne la ce se întâmplă. Când 
înțelegem ce se întâmplă, se face o conexiune cu baza noastră 
de date emoționale și se produce procesul automat. Greșelile 
vor fi mai puţine, dar durata va fi mai mare. (Aha, deci era un 
tigru, până la urmă!!! Exact cum credeam. Hmmmm, acum îmi 
mănâncă piciorul.) 


VĂ AMINTIȚI CÂND V-AŢI ÎNDRĂGOSTIT PRIMA DATĂ? 


Ne stârnim singuri emoții amintindu-ne situaţii în care am 
simțit emoţii puternice. Putem fie să începem să ne simțim ca în 
momentele acelea, fie să simțim emoţii noi, ca reacţie la ce am 
simţit atunci. Putem să fim dezamăgiți acum de cât de furioși eram 
înainte. Este ceea ce se numește o ancoră, dar voi reveni asupra ei. 


N-AR FI DRÀGUT DACĂ... 


Imaginaţia ne permite să creăm scene sau gânduri imaginare, 
care pot trezi emoții în noi. Este destul de ușor să vă imaginați 
cum ar fi dacă, să spunem, aţi fi ridicol de îndrăgostiţi. Încercați. 
Știți, când vă simţiți de parcă... parcă... (simţiți deja ceva?) 

A, NU VREAU SĂ VORBESC DESPRE ASTA. 
N-0 SĂ FAC DEGÂT SĂ MĂ SUPĂR DIN NOU 


Uneori este destul să vorbim despre cât de furioși am fost, ca 
să ne înfuriem din nou. Vorbind despre experienţe emoţionale 
din trecut, resuscităm acele emoții chiar dacă nu dorim să le 
resimțim. 


HAHAHAHA!!! 


Întotdeauna este mai amuzant să vezi o comedie cu cineva care 
râde decât cu cineva deprimat. Putem simți emoții prin empatie, 
adică văzând pe cineva trăind o emoție, aceasta se răspândește 
la noi și simțim același lucru. Emoţia persoanei respective poate 
trezi alte emoţii în noi și, de exemplu, putem răspunde cu frică 
la furia altcuiva. 


NU! OBRAZNIGULE! NU AI VOIE SĂ ATINGI ARAGAZUL! 


Lucrurile de care părinții și alte autorităţi ne spun în copilărie 
să ne temem sau să ne placă vor primi aceleași reacții din partea 
noastră ca adulți. Copiii preiau sentimente prin imitație, văzând 
cum reacționează adulții la diferite situații. 


JA STAI LA RÂND CA TOATĂ LUMEA! 


Oamenii care încalcă normele sociale provoacă emoţii puter- 
nice. Normele variază în diferitele culturi, desigur, iar încălcarea 
uneia dintre acestea poate provoca orice de la dezgust la bucurie, 
în funcţie de normă și de persoana care a încălcat-o. 


CAPUL SUS! 


Având în vedere că emoţiilor le corespund expresii fizice 
clare, putem declanșa trăirea psihică, internă, folosindu-ne în 
mod conștient mușchii (în special pe cei faciali) așa cum am 
face-o dacă am avea într-adevăr emoția respectivă și, astfel, putem 
s-o declanșăm în noi. Aţi încercat să faceți acest lucru la începu- 
tul acestei cărți, când aţi încercat să vă enervaţi, ţineţi minte? Și 
exercițiul de energie pe care l-aţi făcut mai devreme funcționează 
la fel, chiar dacă v-a implicat tot corpul. 


NU TE STRÂMBA LA MINE! 
Expresiile noastre faciale inconștiente 


În filmul Prestigiul, Rebecka Hall joacă un personaj căsătorit 
cu un magician, interpretat de Christian Bale. Uneori, acesta 
spune adevărul când zice că o iubește, alteori minte. Una dintre 
temele majore ale filmului constă în felul în care ea își poate da 
seama întotdeauna dacă el minte sau spune adevărul privindu-l 
în ochi. 

Când nu suntem siguri de ce vrea să spună cineva, privim 
persoana respectivă în ochi. Învățăm să facem asta înainte de a 
învăța să mergem, deși, orice am crede noi, nu ne uităm doar 
la ochi. Adevărul este că analizăm cu atenţie întreaga față. Faţa 
omului are peste patruzeci de mușchi, majoritatea necontrolați 
în mod conștient, pe care îi folosim pentru a exprima informații 
foarte detaliate despre noi înșine. Acest lucru înseamnă că întot- 
deauna divulgăm câte ceva despre noi, chiar și atunci când nu 
încercăm s-o facem. De fapt, este o ironie faptul că nu suntem 
mai buni la interpretarea acestor semne. 

MULTE EMOȚII MICI 


Suntem destul de capabili să ne dăm seama când cineva este 
fericit sau foarte furios. Dar adesea ne scapă complet lucrurile 
acestea și nu vedem că cineva este supărat până nu ne-o strigă în 
față. La fel, uneori încurcăm expresiile faciale și am putea crede 
că cineva surprins este speriat sau că cineva este furios când, de 
fapt, doar se concentrează pe o problemă. Nu ajută nici faptul că 
o schimbare în fizionomia cuiva poate însemna ceva dacă este o 
ilustrare conștientă a ceea ce se spune și cu totul altceva dacă este 
inconștientă. Dacă eu vă spun ceva și ridicați din sprâncene, asta 
poate însemna că vreți să-mi arătaţi că vă îndoiți sau că puneţi 
sub semnul întrebării vorbele mele. Dar ar putea fi și o expresie 
a surprizei autentice. Un zâmbet afectat poate fi folosit pentru 
a arăta că am înţeles că glumeați, dar ar putea fi și o expresie 
inconștientă a dispreţului. Lucrurile se complică rău de tot dacă 
exprimăm mai multe lucruri în același timp cu fețele noastre. 

Adesea arătăm două emoţii simultan. Dacă suntem surprinși 
și apoi fericiţi când înțelegem în ce constă surpriza, vom exprima 
surpriză urmată de bucurie. Între cele două există o fază în care 
arătăm atât expresia precedentă, cât și pe cea nouă. Vom arăta 
surprinși și fericiți în același timp. Sau, când trăim o emoție cu 
adevărat mixtă, ca amestecul minunat de frică și bucurie pe care 
îl simțim când ne dăm într-un montagne russe. De asemenea, 
adesea încercăm să ne ascundem sentimentele adevărate și să 
arătăm altceva, ca atunci când suntem triști, dar încercăm să 
arătăm fericiţi. În astfel de cazuri, emoția ascunsă va transpărea 
aproape întotdeauna, ceea ce înseamnă că în mod inconștient 
arătăm și emoția pe care încercăm să o ascundem, și pe cea pe 
care ne prefacem că o simțim, de fapt. Uneori ne folosim expre- 
siile faciale drept comentarii, nu numai la ce spunem noi, ci și la 
celelalte expresii faciale ale noastre! De exemplu, când suntem 
trişti, dar ne stoarcem un zâmbet ca să arătăm că ne simţim bine. 
Poate că, până la urmă, nu este așa ciudat că încurcăm lucrurile. 


EMOȚIILE NE UMANIZEAZĂ 


Să privim oamenii în ochi este o idee bună, așa cum am spus. 
La urma urmei, nenumăratele noastre expresii faciale sunt cele 
care ne dezvăluie umanitatea. Nu sunt primul care subliniază 
faptul că George Lucas a folosit măști de plastic pentru a acoperi 
chipurile soldaţilor imperiali din Războiul stelelor, astfel încât, 
fără ochi și feţe la vedere, să pară mai inumani. În zilele noastre, 
avem de-a face cu o versiune mai modernă a soldaţilor lui Lucas, 
mulțumită popularei toxine care acționează asupra nervilor, 
Botox. Din ce în ce mai mulți oameni trecuți de vârsta a doua 
își injectează bucuroși așa ceva în ei — mai exact, în fețe. Botox 
cauzează paralizie locală (doar este o toxină care acționează 
asupra nervilor), astfel netezind ridurile. Din nefericire, acest 
lucru înseamnă și că nu vă mai puteţi folosi unii mușchi faciali, 
deoarece sunteți paralizați. Adică obţineţi nu numai pielea unei 
păpuși Barbie, ci și gama ei de expresii faciale. 

Odată stăteam de vorbă cu un director de magazin din Statele 
Unite, care spunea că Botox începea să devină o adevărată pro- 
blemă pentru el, care petrecea foarte mult timp în negocieri. Nu 
putea să citească reacțiile clienţilor săi la diferitele propuneri pe 
care li le prezenta, deoarece aceștia nu mai puteau avea expresii 
faciale nuanțate. Mi-a spus că îl alarmau discuţiile cu ei. Păreau 
artificiali, inumani, deoarece chipurile lor rămâneau la fel, indi- 
ferent dacă erau furioși sau fericiți. Eu cred că aș deveni paranoic 
după un timp și m-aș aștepta să-și rupă măștile de pe față și să 
se transforme în oameni-șopârlă, cum fac extratereștrii în seria- 
lul V. „Au încredere totală în mine, Diana. HAHAHAHAHA!!“ 
N-ai decât să mănânci șoareci, șopârlă nenorocită! Am pornit o 
mișcare de rezistenţă în depozit...” 


* Serial SF american, în care o rasă extraterestră vine pe pământ cu intenții 
bune, în aparenţă, dar își dezvăluie adevărata natură pe măsură ce devine 
tot mai integrată în societate. (N.t.) 

KEE 


Vă dau un sfat: încercați să nu vă injectați toxine care 
acționează asupra nervilor faciali. 


Dar să revenim. Dând atenţie schimbărilor din fizionomia 
cuiva, putem primi informații nu numai despre emoţiile actuale 
ale persoanei, ci și despre emoţiile pe care urmează să le simtă. 
Ideea este că, din moment ce mușchii reacționează mai repede 
decât mintea (voi explica mai în detaliu în curând), putem vedea 
ce emoție începe să se manifeste la cineva chiar înainte ca per- 
soana respectivă să o conștientizeze. Adică înainte să înceapă să 
o „simtă“. Acest lucru este util dacă este vorba despre o emoție 
care nu este foarte folositoare în situația respectivă, de exemplu o 
emoție de furie sau frică. Dacă vedeţi semne timpurii ale unei ast- 
fel de emoţii, mai aveţi șansa de a ajuta persoana să evite starea 
în cauză. Odată ce emoția a avut timp să se instaleze, va fi mult 
mai dificil, adesea chiar imposibil, să mai faceți ceva. 


GREȘEALA LUI OTHELLO 


Marea problemă cu emoţiile este că, odată ce simțim una, este 
foarte greu să avem gânduri care nu ne confirmă acea emoție. 
Suntem „sclavi ai pasiunii“, ceea ce este chiar o descriere bună. 
Amintirile și impresiile noastre despre lume devin brusc foarte 
selective. Când simţiţi din plin o emoție, aceasta vă va împiedica 
să vă amintiți lucruri pe care, de fapt, le cunoaşteţi, dar v-ar con- 
trazice emoția. Ceea ce reușiţi totuși să vă amintiţi este adesea 
distorsionat. La fel, veți percepe lumea ca și cum ar fi filtrată 
de emoția aceea. Dacă este o emoție negativă, nu veţi vedea 
posibilități pozitive și oportunități. Pe de altă parte, veți deveni 
foarte buni să percepeţi tot ce vă confirmă sentimentele. De ase- 
menea, vă veţi aminti brusc lucrurile pe care le-aţi dat uitării cu 
ani în urmă, dar care întăresc emoția prezentă: „Apropo, îţi aduci 


aminte chestia aia pe care ai făcut-o acum opt ani?!“. Vi se pare 
cunoscut? Când avem o emoție puternică, pur și simplu nu încer- 
căm să o contrazicem. Dimpotrivă, vrem să o consolidăm și să o 
păstrăm. Uneori, această atitudine ne ajută, dar adesea provoacă 
probleme. Paul Ekman, cercetător în domeniul emoţiilor, a denu- 
mit acest fenomen „greșeala lui Othello“, după gelosul personaj 
principal din Othello, de Will Shakespeare (iar el!). 

Othello era furios pentru că iubita lui, Desdemona, îl trădase 
și se iubise cu un alt tip, numit Cassio (Cassio era cel mai bun 
prieten al lui Othello și toată povestea era o minciună a male- 
ficului Iago — celălalt prieten bun al lui Othello). Othello și-a 
ieșit din minți de furie și gelozie și a amenințat că o omoară 
pe Desdemona. Desdemona îi spune lui Othello să meargă să-l 
întrebe pe Cassio și se va convinge că bănuielile lui sunt neînte- 
meiate, dar asta nu ajută, pentru că Othello îi spune că deja l-a 
ucis pe Cassio. Când Desdemona își dă seama că nu mai are nicio 
posibilitate de a-și dovedi nevinovăția, chiar se teme că va fi omo- 
râtă. Din moment ce Othello este blocat în starea lui emoțională, 
cu o percepţie extrem de selectivă a lumii, îi interpretează reacția 
greșit. Nu-și dă seama că și o persoană nevinovată ar reacționa cu 
stres și frică într-o astfel de situaţie. Othello consideră că reacţiile 
ei emoționale sunt dovada că într-adevăr avea ceva de ascuns, așa 
că o sufocă cu o pernă. 

Este ușor să ne gândim la Othello ca la o brută sau un nebun 
romantic, dar adevărul este că a căzut în aceeași capcană în care 
cădem cu toţii când ne aflăm într-o stare emoțională puternică. 
Este extrem de dificil să ne vedem pe noi înșine și acțiunile noas- 
tre în mod obiectiv când suntem plini de emoție. Este nevoie de 
mult antrenament. Din acest motiv, este important să învățați să 
recunoașteți semnele începerii unei stări emoționale negative, 
pentru a o putea încetini înainte să se instaleze în toată regula. 

Vă amintiţi că v-am povestit cum puteți ghida pe cineva cu 
limbajul corpului pentru a-l face să se simtă mai bine? Când îi 
modificaţi starea emoțională, îl și ajutaţi să înlocuiască percepția 

aceea selectivă negativă cu una pozitivă. Punctul lui de vedere 
negativ poate fi înlocuit cu o viziune pozitivă, care constituie o 
modalitate mult mai utilă de a se privi pe sine și situaţia în care 
se află. 


Emoţiile puternice ne pot distorsiona perceptiile 
despre lume. Emoţiile negative blochează 
experiențele posibil pozitive și promovează 
gândurile negative uitate. Nu faceți ceva ce ati 
putea regreta mai târziu dacă sunteți blocaţi într-o 
stare emoțională negativă. Incercati să așteptați 
până trece emoția și abia apoi să actionati, chiar 
dacă este greu. 


INFORMAȚIILE INCONȘTIENTE 


Vă puteţi da seama când cineva se supără sau se enervează, 
când i se face frică sau devine ostil, chiar înaintea persoanei 
respective, fiind atent la expresiile ei faciale. Astfel veți ști ce 
va simți persoana chiar înainte ca ea să simtă. Acesta repre- 
zintă un nivel superior de citire a minţii, așa că fiți atenți cum 
gestionaţi informaţiile pe care le primiți. Acestea sunt lucruri 
pe care persoana cu care vorbiți nu a hotărât în mod conștient 
să vi le împărtășească și sunt informaţii personale. Simplul fapt 
că înţelegeți viața emoțională a cuiva nu reprezintă automat o 
invitaţie în spaţiile sale cele mai intime. Trântindu-i pur și sim- 
plu în față observaţiile dumneavoastră, puteţi comite o mare 
indiscreţie, ceea ce poate distruge orice relație ați avea cu per- 
soana respectivă. De aceea, este mai bine ca aceste observaţii să 


constituie baza pentru opțiunile dumneavoastră de comunicare, 
și nu pentru o confruntare directă. 


CEI ȘAPTE SAMURAI 
Sapte expresii emoționale universale 


Paul Ekman este un renumit psiholog și cercetător american 
care a studiat efectele pe care le au asupra noastră diverse stări 
psihice și modul în care acestea se reflectă în corpurile și chipu- 
rile noastre. În călătoriile sale în jurul lumii pentru a studia felul 
în care ne exprimăm emoţiile, acesta a descoperit șapte emoții de 
bază pe care cu toții le manifestăm în același fel, fie că locuim în 
Papua Noua Guinee, fie în Springfield, Idaho. Cele șapte emoții 
de bază sunt: 


surpriza 
tristeţea 
furia 
frica 
bucuria 
dezgustul 
disprețul 


Bineînţeles, emoţiile nu se limitează la acestea șapte; de 
exemplu, bucuria este mai bine înțeleasă ca un concept care 
încorporează mai multe emoţii pozitive și nu doar una singură, 
specifică. Însă emoţiile care nu se regăsesc pe această listă pot 
fi exprimate în moduri diferite sau pot fi declanșate de lucruri 
diferite, în funcţie de cultura și de locul în care trăim. Dar pentru 
ceea ce ne interesează pe noi, aceste șapte emoţii sunt suficiente. 

Ekman a efectuat o analiză sistematică a modului în care fie- 
care emoție afectează mușchii faciali, adică ai expresiei noastre 
când trăim diferite emoţii. Pentru imaginile următoare am folosit 
ca punct de plecare modelul lui Ekman și, pentru o mai mare 
claritate, am folosit expresii faciale întregi și puternice. Nu veţi 
întâlni prea des astfel de expresii emoționale în viața reală. De 
obicei, expresiile oamenilor sunt parţiale și mult mai subtile 
decât imaginile de mai jos. Dar odată ce știți ce să căutați, veţi 
putea detecta ușor chiar și emoţiile exprimate subtil. 

Modificările subtile ale feței pot arăta către ce emoție se în- 
dreaptă o persoană, chiar înainte ca aceasta să-și dea seama sau 
chiar când nici măcar nu este conștientă de aceasta. Dar acest 
lucru poate însemna și că persoana este foarte conștientă de ceea 
ce simte și face tot ce poate pentru a ascunde starea respectivă 
arătând o emoție diferită sau nearătând deloc emoție. Expresiile 
subtile, inconștiente sunt indiciile dumneavoastră cu privire 
la ce simte persoana în cauză cu adevărat. Voi descrie și ce se 
întâmplă cu fața dumneavoastră când încercaţi să nu vă arătaţi 
adevăratele emoții. 


TREI FELURI DE EXPRESIE SUBTILĂ 


Există trei categorii de expresii faciale emoţionale sub- 
tile. Acestea sunt numite: expresii ușoare, expresii parțiale și 
microexpresii. 

O expresie ușoară folosește toată fața, dar fără prea mare 
intensitate. Aceasta cuprinde toate părțile diferite ale chipului, 
dar schimbarea nu este foarte evidentă. O expresie ușoară poate 
indica o emoție slabă, care poate fi slabă în general sau numai 
pe moment. Ar putea fi și o emoție puternică, abia declanșată 
și care nu s-a dezvoltat pe deplin încă, sau o emoție puternică 
precedentă, care acum se risipește. O expresie slabă poate fi și 
rezultatul unei încercări eșuate de a ascunde o emoție puternică. 


De exemplu, când cel plasat pe locul al doilea la American Idol 
îl îmbrățișează pe câștigător, încercând din răsputeri să nu pară 
dezamăgit. 

O expresie parțială folosește doar una sau două dintre părțile 
feței necesare pentru o expresie facială completă. Aceste expresii 
parţiale pot fi puternice sau slabe, dar cel mai adesea sunt slabe. 
O expresie parţială indică unul din aceste două lucruri: fie este 
o emoție slabă autentică, deoarece este slabă în general, fie toc- 
mai se risipește. Însă o expresie parţială poate fi și o încercare 
nereușită de a ascunde o emoție puternică. 

Microexpresiile sunt expresii faciale extrem de rapide, dar com- 
plete, care dezvăluie ce simte cu adevărat o persoană. Acestea pot 
dura numai a douăzeci și cincea parte dintr-o secundă și sunt 
foarte dificil de observat în mod conștient. Frecvent, acestea sunt 
rezultatul unei întreruperi. Începem să arătăm sau să simțim 
frică, ne dăm seama și apoi încercăm să ne ascundem expresiile 
sub o altă emoție. Dar, pentru o clipă, pe tot chipul nostru a fost 
vizibilă o expresie completă de frică. Microexpresiile apar adesea 
în toiul altor lucruri, cum ar fi în mijlocul unui discurs sau în 
timp ce ne aplecăm și așa mai departe. Ele sunt imediat urmate 
de încercarea de a le ascunde. Majoritatea oamenilor nu observă 
microexpresiile, cel puţin nu conștient, dar oricine are o vedere 
normală le poate vedea. Nu este nevoie decât de puţin antrena- 
ment. Întotdeauna microexpresiile indică o emoție reprimată 
sau refulată, dar expresia în sine nu arată dacă este reprimare 
conștientă sau refulare inconștientă. 


EXPRESIA NU DEZVĂLUIE CAUZA 


Ţineţi minte că, atunci când detectați o emoție, tot nu știți ce 
a provocat-o. Othello a uitat acest lucru și a interpretat ceea ce a 
văzut din propria perspectivă emoțională. Dacă vă dați seama că 
cineva este supărat din felul în care arată, nu înseamnă neapărat 

că este supărat pe dumneavoastră. Persoana în cauză ar putea fi 
supărată pe ea însăși sau poate doar își amintește o situație mai 
veche în care a fost supărată și care a declanșat aceeași emoție și 
acum. Așa că, dacă lăsați expresiile emoţionale ale altor persoane 
să vă influențeze propriul comportament, mai întâi trebuie să vă 
asiguraţi că știți care este cauza acestor emoții. De obicei, cel mai 
bine este să nu spuneți ce ați văzut și să fiți atenţi la oportunitățile 
pe care vi le pot aduce aceste informaţii. Voi detalia modul în care 
trebuie abordată fiecare emoție în parte, dar majoritatea acestor 
metode constau în a oferi celeilalte persoane ocazia subtilă de a-și 
exprima sentimentele, în loc de a o confrunta direct, iar emoția 
pe care ați observat-o abia dacă este menționată. „Am impresia că 
ai niște sentimente despre care încă nu am vorbit, nu-i așa?“ Însă, 
uneori, nu ar trebui să comentaţi nimic. 


Sunt trei categorii diferite de expresii faciale 
subtile, toate putând indica o încercare conștientă 
de a ascunde o emoție puternică. Primele două 
pot indica și o emoție afișată liber, dar slabă, 

sau o emoție abia declanșată (dar care poate 
deveni puternică). 


Expresii ușoare = se afișează întreaga expresie, 
dar cu o intensitate mică. 
Expresii parțiale = se afișează numai o parte a 
expresiei (de exemplu sprâncenele). 
Microexpresii = se afișează întreaga expresie, 
cu intensitate, dar numai pentru o fracțiune de 
secundă. 


NEUTRU 


În fotografia de mai jos sunt eu într-o dimineaţă obișnuită 
de noiembrie. Așa arăt eu când fața mea este complet relaxată. 
Fiecare față este diferită de celelalte, iar unele au anumite trăsă- 
turi care ne fac să credem că exprimă o emoție chiar dacă nu este 
adevărat. După cum vedeţi, am buze destul de subțiri și o gură 
relativ mică. Colțurile acesteia sunt ușor căzute. Din acest motiv, 
oamenii care nu mă cunosc adesea au impresia ca sunt supărat 
de ceva când, de fapt, eu doar sunt relaxat. Acest lucru se întâm- 
plă din cauză că buzele subţiri sunt unul dintre atributele care 
indică supărarea. De aceea, dacă nu este extrem de evident, să 
nu credeți niciodată că o persoană pe care abia aţi întâlnit-o este 


Neutru 
„A, s-au reunit membrii formaţiei Westlife?“ 

într-o anumită stare emoţională. Poate că așa arată ea. Așadar, 
înainte să-mi puteţi citi emoţiile, trebuie să știți cum arăt când 
sunt relaxat, altfel nu veţi avea cu ce să-mi comparați expresiile. 
Fiecare emoție va fi ilustrată printr-o poză care redă o expresie 
facială completă, în care emoția este exprimată pe cât de clar posi- 
bil. Pentru claritate, expresia va fi puternică, deși rar se întâmplă ca 
astfel de expresii să fie atât de puternice în viaţa de zi cu zi. Expresia 
completă este apoi descompusă în diversele sale componente. 


SURPRIZA 


Surpriza este emoția care durează cel mai puţin, așa că haideţi 
să începem cu ea. Când suntem surprinși? Când se întâmplă 


Surpriză: expresie completă 
„Cea care a trecut pe lângă geamul nostru nu era Kristen de la etajul patru?“ 


ceva neprevăzut; când ceea ce credem noi că urmează să se în- 
tâmple se dovedește brusc a fi altceva. Nu trebuie să avem idee 
despre ce urmează să se întâmple, pentru că altfel nu am mai fi 
surprinși. Surpriza durează doar câteva secunde, până înțelegem 
ce s-a întâmplat. Apoi se transformă în altă emoție, care este o 
reacție la ceea ce ne-a surprins. Atunci putem spune: „Ce surpriză 
frumoasă!“. Dar, de fapt, surpriza în sine nu are nicio valoare. 
Bucuria pe care o simțim vine după ce înțelegem ce s-a întâmplat, 
cum ar fi un vizitator neașteptat. 

Din moment ce surpriza apare când nu suntem pregătiți pen- 
tru ea, practic nu avem cum s-o ascundem, chiar dacă am vrea. Să 
fim surprinși nu este o problemă decât dacă obiectul surprizei ne 
era cunoscut dinainte, desigur. 

Surpriza nu înseamnă doar să ne speriem și să tresărim, ca 
atunci când auzim niște zgomote puternice, neașteptate. Acesta 
este doar un reflex fizic, care, de fapt, pare opusul surprizei. Ne 


Surpriză: sprâncenele și fruntea 

strâmbăm fețele și ne ghemuim ca să ne protejăm. Când suntem 
surprinși, fețele noastre se deschid cât de mult posibil. Surpriza 
afectează trei zone ale feței în mod distinct. 

Sprâncenele sunt arcuite. Pielea de sub sprâncene se va ri- 
dica, iar oricine nu mai este chiar așa de tânăr va avea riduri pe 
frunte. Cei care au deja astfel de riduri când sunt relaxaţi vor avea 
riduri mai adânci și mai distinctive. Dacă cineva își ține sprân- 
cenele cum fac eu în imagine, fără ca acest gest să fie însoţit 
de acțiunea corespunzătoare a gurii și a ochilor, atunci nu mai 
este vorba despre surpriză. Iar dacă sprâncenele rămân fixe câ- 
teva momente, acest lucru înseamnă că vă îndoiți, că puneţi sub 
semnul întrebării sau sunteți uimiți de ceea ce auziți. Poate fi o 
situație serioasă sau nu, ca atunci când pur și simplu nu vă vine 
să credeţi ce tocmai vi s-a spus. După cum vedeţi în fotografie, 
întreaga mea față pare să exprime această atitudine întrebătoare, 
deși singurul lucru diferit sunt sprâncenele. Poza este, de fapt, 
un montaj isteţ între poza cu expresia neutră și cea cu surpriza 
totală. Sprâncenele și fruntea sunt luate din faţa surprinsă, iar 
restul din fața neutră. Toate imaginile din următoarele câteva 
pagini sunt realizate la fel, cu imaginea neutră folosită ca bază și 
diverse părți ale feței adăugate ulterior. După cum puteţi vedea, 
multe expresii faciale sunt schimbate integral (și exprimă emoții 
complet diferite) când se modifică o singură parte a feței. 

De asemenea, se pare că o persoană care pune o întrebare la 
care știe deja răspunsul sau care pune o întrebare retorică tinde 
să accentueze întrebarea ridicând din sprâncene. Invers, dacă nu 
știe răspunsul, își coboară sprâncenele și se încruntă, ceea ce 
arată concentrare (dar adesea confundată cu supărare). Încercaţi 
și dumneavoastră. Întrebaţi: „Cum vom rezolva situaţia aceasta?“ 
o dată cu sprâncenele coborâte și o dată cu ele ridicate. Observaţi 
cum nuanţa întrebării se schimbă de la colaborare pentru rezol- 
varea problemei (cu sprâncenele coborâte) la un grad ridicat de 
confruntare (cu sprâncenele ridicate). 

Așa cum puteți vedea în fotografia alăturată, ochii sunt larg 
deschiși. Pleoapele superioare sunt ridicate, dar cele inferioare 


Surpriză: ochii 


sunt relaxate. La mulți oameni se va vedea albul ochilor deasupra 
irisului (membrana colorată care înconjoară pupila). Uneori, 
se poate vedea și albul ochilor sub iris, dar acest lucru depinde 
de cât de adânciți sunt ochii și dacă pielea de sub ochi este în- 
tinsă când gura este deschisă (a se vedea imaginea de la pagina 
următoare). 

Cel mai adesea, ochii larg deschiși apar împreună cu sprânce- 
nele ridicate sau cu gura deschisă, sau cu ambele, dar pot apărea 
și izolat. Atunci fac parte dintr-o expresie foarte scurtă, de inte- 
res crescut, genul de lucru care ne face să spunem: „UAU!“. 

Când suntem surprinși, efectiv rămânem cu gura căscată. Cât 
de mult, depinde de intensitatea emoțţiei. Surpriza poate avea 
grade diferite de intensitate și după gură se vede cât de surprins 
este cineva. Ochii și sprâncenele arată întotdeauna mai mult sau 
mai puţin la fel, dar cu cât cineva are gura mai deschisă, cu atât 
este mai surprins. Când nu vedeţi decât o gură deschisă, puteţi 

Surpriză: gura 


spune despre persoana respectivă că a rămas cu gura căscată. 
Poate fi o expresie inconștientă a unei emoții justificate sau un 
semnal conștient care are rolul de a arăta emoția. 


Când vrem să ne ascundem sentimentele reale, adesea mimăm 
surpriza. Dar surpriza adevărată durează atât de puţin, încât nu 
prea o putem folosi pentru a disimula altceva. Mimarea surpri- 
zei este dată de gol, de obicei, de faptul că durează prea mult. 
Surpriza este cea mai rapidă emoție și ar trebui să se vadă numai 
câteva secunde înainte de a se transforma în altă emoție. 


TRISTEȚEA 


Tristeţea sau jalea este una dintre cele mai durabile emoții. 
Când folosesc cuvântul „jale“ nu mă refer la genul de expresie 


Tristeţe: expresie completă 
„ET sună acasă“ 


extremă care se manifestă la înmormântări, de exemplu. Toate 
emoţiile au o formă extremă de expresie (de exemplu, forma 
extremă a fricii este fobia). Eu mă refer la expresiile cele mai co- 
mune ale stărilor emoționale. 

Sunt multe lucruri care ne pot face fericiți, dar tristețea apare 
de obicei când pierdem ceva. Poate ne pierdem încrederea în noi 
după ce greșim ceva la muncă, poate suntem respinși de un pri- 
eten sau un partener, poate ne-am pierdut un membru într-un 
accident, sau a murit cineva, desigur, sau poate am pierdut un 
lucru de care eram foarte atașați. Spunem că ne simțim la pă- 
mânt, deprimați, trişti, dezamăgiţi, nenorociţi, neajutoraţi sau 
disperat de nefericiți. Devenim pasivi și retrași, ceea ce ne per- 
mite să ne păstrăm energia și să ne recăpătăm puterea. Dar avem 
tendinţa de a confunda tristețea cu supărarea. Ne supărăm pe cei 
care ne-au făcut nefericiţi, ca o formă de apărare. 

Tristeţea are și o funcție socială, pentru că o persoană care 
prezintă semne de tristețe adesea primește ajutor, alinare și încu- 
rajări de la ceilalți. Din nu știu ce motiv, unii bărbaţi au adoptat 
o tradiţie ciudată când erau tineri, și anume că nu trebuie să arate 
nimănui că sunt triști. Prin urmare, mulți oameni fac tot ce pot 
pentru a-și ascunde sentimentele când sunt triști. Dar acest lucru 
nu înseamnă că vor și reuși. Probabil nu vor reuși, pentru că ex- 
presiile faciale apar involuntar. Apar chiar și când nu le dorim. 
Oamenii care încearcă să-și suprime emoţiile prezintă aproape 
întotdeauna niște urme vizibile. 

În forma sa cea mai accentuată, singurul semn de tristeţe sau 
jale ar putea fi lipsa tensiunii musculare la nivelul feței. Dar în 
cele mai multe cazuri, există o reacţie la sprâncene și frunte. 
Părțile interioare ale sprâncenelor sunt contractate și ridicate. 
Observaţi că nu se ridică întreaga sprânceană, ci numai capătul. 


Tristeţe: sprâncenele, fruntea și pleoapele superioare 


Aceasta este una dintre acele mișcări musculare pe care este cel 
mai greu să le faci în mod conștient. Eu le numesc „sprâncenele 
lui Woody Allen“, pentru că par să fie trăsături mai mult sau mai 
puțin permanente pe fața sa... 

Mișcarea sprâncenelor înseamnă și că se vor crea sau se vor 
adânci ridurile verticale dintre sprâncene, iar colţurile interioare 
ale pleoapelor superioare vor fi ridicate și vor deveni triunghiu- 
lare. Unii oameni ridică din sprâncene foarte discret. Diferența 
poate fi foarte mică, aproape invizibilă, mai ales dacă persoana 
respectivă încearcă să-și ascundă expresia. Dar triunghiul pleoa- 
pelor tot va fi evident. Așa că, dacă nu sunteți siguri, puteţi veri- 
fica acest aspect. Și opusul este valabil: dacă vedeţi triunghiul 


Woody Allen, cu sprâncenele mereu ridicate 

Tristeţe: pleoapele căzute 


la nivelul pleoapelor unei persoane care pare în stare neutră, 
acesta este un semn sigur că începe să se simtă tristă sau că este 
foarte tristă, dar încearcă pe cât posibil să-și ascundă starea, 
controlându-și expresia facială. Pe lângă acest aspect, pleoapele 
unei persoane triste vor atârna mai jos decât în mod normal. 
Această mișcare este adesea văzută împreună cu expresia restului 
feţei, dar poate apărea și autonom, ca în poza de mai sus. 


Dacă tristeţea este profundă, și pleoapele inferioare sunt afec- 
tate și tensionate. 


Gura tristă este adesea confundată cu expresia folosită pentru 
a arăta disprețul. Colţurile unei guri triste sunt orientate în jos, 
iar buza inferioară poate fi proeminentă când ne bosumflăm. În 
bărbie pot apărea riduri. Diferenţa este că, atunci când simțim 


Tristeţe: gura 


neplăcere sau dispreţ, se ridică buza superioară. Chiar dacă avem 
colțurile gurii orientate în jos, când exprimăm dispreț nu avem 
buza inferioară proeminentă. Dacă se vede numai o gură tristă, 
ca în fotografia de mai sus, este imposibil să ne dăm seama ce 
simte cu adevărat persoana respectivă. Acesta este unul dintre 
puţinele cazuri în care un singur element al unei expresii faciale 
nu este suficient pentru a identifica emoția subiacentă. 


În fotografia de pe pagina următoare apare o caracteristică 
nouă. Privirea coborâtă este frecventă la oamenii triști. Sigur că 
ne coborâm privirea de câteva ori pe zi fără să ne simțim neapă- 
rat triști, dar dacă facem acest gest în timp ce avem sprâncene 
triste, ca în fotografie, semnele sunt foarte clare. Se mai poate 
întâmpla și să se ridice obrajii, ochii devenind astfel mai înguști 
decât de obicei. 

Tristețe: privirea 


Dacă o persoană care nu este tristă se preface astfel, va arăta 
acest lucru în partea de jos a feţei, în special gura, și privind în 
jos. Lipsa oricăror semne de tristeţe la nivelul ochilor, sprânce- 
nelor și frunţii este un semn clar că aceasta este o emoție falsă. 
(Doar dacă nu aveţi de-a face cu unul dintre puţinii oameni care 
nu-și folosesc acea parte a feței pentru a exprima tristeţe, desi- 
gur. Există și astfel de persoane, dar sunt rare.) Ca să vă asiguraţi 
că expresia este autentică, ar trebui să căutați forma triunghiu- 
lară de pe pleoapele superioare. 

Dacă cineva este trist, dar încearcă să-și ascundă starea, în 
general se va concentra asupra gurii, ca să nu-l dea de gol. De 
obicei, puteţi recunoaște „ochiul triunghiular“ și, de asemenea, 
sprâncenele. 


SUPĂRAREA 


Supărare: expresia completă, două versiuni 
„Pauză de publicitate? IAR?!“ 

Cel mai banal motiv pentru care ne supărăm este că ceva 
sau cineva nu ne lasă să facem ce vrem. Cineva se pune în calea 
noastră. Şi ne supărăm și mai tare dacă obstacolul este pus acolo 
pentru noi, personal. Dar putem deveni frustraţi și când lucrurile 
nu merg așa cum ar trebui, ceea ce este, de fapt, un alt caz în care 
apar obstacole în calea noastră. 

Uneori, ne supărăm pe noi înșine. O altă cauză posibilă este 
violența sau ameninţarea violenței. Aceasta ne poate supăra și 
speria în același timp. Desigur, ne supărăm și când oamenii 
acționează în moduri cu care nu suntem de acord sau ne dezamă- 
gesc. Nu simțim supărare pură o perioadă foarte îndelungată, ci 
aceasta tinde să se amestece cu altă emoție, de exemplu frică sau 
dispreţ. Supărarea este emoția cea mai periculoasă, pentru că ne 
poate determina să facem rău fizic sau psihic persoanei pe care 
suntem supăraţi. Impulsul de a-i răni pe alții apare când suntem 
foarte tineri și cu toții trebuie să învăţăm să-l controlăm pe mă- 
sură ce ne maturizăm. 

Și atunci de ce este bine să ne supărăm? Supărarea ne acti- 
vează și ne motivează să schimbăm ceea ce ne-a supărat. Este 
necesar doar să înțelegem corect ce ne-a supărat așa de tare. 
Adesea ne supărăm pe cine nu trebuie. Aproape întotdeauna este 
o prostie să acționăm când suntem supăraţi, deoarece atunci 
totul este interpretat și perceput prin prisma supărării. De fapt, 
în astfel de situații, cel mai bine este să tăcem și să nu acționăm 
deloc până când emoția începe să se risipească și putem din nou 
să percepem lucrurile mai nuanțat. 

Dacă suntem amenințați în vreun fel, ajută să ne supărăm, 
pentru că astfel limităm teama, care ne poate bloca. Supărarea ne 
determină să luptăm cu amenințarea. 

Spre deosebire de celelalte expresii, supărarea necesită o mo- 
dificare a tuturor celor trei zone faciale. Altfel, nu ne putem da 
seama dacă o persoană este supărată sau simte altceva. 


kkk 


Supărare: sprâncenele 


Când ne supărăm, sprâncenele noastre se contractă și co- 
boară. Între ele pot apărea riduri, dar pe frunte nu. Dacă vedeţi 
această mișcare fără a fi corelată cu altceva, ar putea însemna 
câteva lucruri diferite: persoana este supărată, dar încearcă să-și 
ascundă starea; persoana este un pic iritată sau începe să se ener- 
veze; persoana este serioasă sau se concentrează; persoana este 
confuză. 

Dacă cineva face acest gest în timp ce-i vorbiți, dar nu i-ați 
prezentat o problemă dificilă, este un semn că are nevoie să-i 
explicați mai clar, pentru că este clar că trebuie să se concentreze 
ca să urmărească ce-i spuneți. Darwin l-a denumit „mușchiul 
dificultății“. Se pare că îl folosim de fiecare dată când ne con- 
fruntăm cu ceva dificil sau de neînțeles. 


kk 

Supărare: ochii și pleoapele 


Pleoapele devin încordate și ochii rămân fixați o perioadă în- 
delungată. Pleoapa inferioară poate fi mai mult sau mai puțin ri- 
dicată, în funcţie de cât suntem de supăraţi. Din cauza presiunii 
exercitate de sprânceana care apasă în jos, pleoapa superioară 
arată de parcă ar fi coborâtă, iar ochii par îngustaţi. Dacă cineva 
are ochii așa, fără alte indicii, ar putea însemna furie reținută, 
dar la fel de bine ar putea fi și un semn că persoana încearcă să se 
concentreze. Chiar dacă și ochii, și sprâncenele sunt indicii, ex- 
presia tot ar putea fi una de concentrare sau de supărare. Dar 
când ochii devin încordaţi, de obicei este vorba despre concen- 
trare vizuală, ca atunci când trebuie să ne concentrăm privirea 
asupra unui obiect. Ca să fim siguri că este supărare, trebuie să 
putem vedea și gura. 


Supărare: două tipuri diferite de guri supărate 

Sunt două tipuri de guri supărate. Cea închisă, cu buzele 
lipite, se folosește în atacurile fizice (într-o bătaie) sau când 
încercaţi să vă abțineţi de la a spune ceva ce chiar vreți să spuneți. 
Gura deschisă se folosește când vreţi să le spuneți tuturor cât 
sunteți de supăraţi (adesea tare). 

Dacă se vede doar gura, este greu să ne dăm seama ce în- 
seamnă. O gură închisă poate fi un semn de iritare sau de furie 
controlată, dar, ca în cazul sprâncenelor, poate însemna și con- 
centrare sau efort. Dar de data aceasta nu este vorba despre efort 
psihic, ci de unul fizic, ca atunci când vreţi să ridicați ceva greu. 

Dar gura închisă, cu buzele strânse, este unul dintre primele 
semne care apar când cineva începe să se enerveze. Este ușor să 
vedeți cum toată zona maxilarului se încordează. Adesea, această 
încordare se vede chiar înainte ca persoana să-și dea seama că 
se enervează. 


Este greu să detectăm dacă supărarea este mimată, deoarece 
expresia aceasta folosește mușchi pe care este ușor să-i controlăm 
în mod conștient și toată lumea știe cum să facă asta. De exem- 
plu, ţinem minte să folosim sprâncenele când mimăm această 
emoție. Ca să ne dăm seama dacă este falsă, trebuie să fim atenţi 
la durată. Expresia este simultană cu cuvintele sau acțiunile ori 
este întârziată? De fapt, supărarea este cea mai bună mască dacă 
vrem să ascundem o altă emoție, pentru că ne blocăm toată fața, 
lăsând doar sprâncenele să ne indice adevărata stare emoțională. 
Din fericire, trăim într-o cultură în care nu prea este de ajutor 
să ne plimbăm toată ziua cu o faţă furioasă. Dacă cineva este 
supărat, dar încearcă să o ascundă, supărarea sa se va vedea în 
tensiunea din pleoape, în privire sau în sprâncenele contractate. 


FRICA 


Frica este emoția pe care o cunoaștem cel mai bine, din sim- 
plul motiv că este ușor să speriem animalele în cadrul unor ex- 
perimente. Frica este declanșată de pericolul unui rău fizic sau 
emoțional. Exemple de lucruri care declanșează frica: obiecte 
care se mișcă repede în direcția noastră sau când ne pierdem 
echilibrul și cădem, la propriu și la figurat. Frica mai poate fi 
declanșată și de amenințarea cu durerea, de exemplu când știi că 
trebuie să mergi la dentist. Cei mai mulți dintre noi, deși nu toți, 
ne speriem ușor de șerpi și reptile sau la gândul că am putea să 
alunecăm și să cădem de la înălțime. 


Frica: expresie completă 
„Cum? Lynyrd Skynyrd s-au reunit?“ 

Din punct de vedere biologic, frica ne pregătește fie să ne 
ascundem, fie să fugim. Sângele năvălește în mușchii mari ai 
picioarelor, pregătindu-ne să fugim dacă este nevoie. Dacă nu 
fugim, încercăm să ne ascundem. Dar facem asta la fel ca anima- 
lele, de exemplu căprioarele care îngheaţă în lumina farurilor. 
Poate vi se pare o reacţie ciudată, dar are logică, deoarece anima- 
lele de pradă cu privirea slabă nu pot detecta prada dacă aceasta 
nu se mișcă. Când „înlemnim de frică“, de fapt ne ascundem. 

Dacă nu putem nici să fugim, nici să ne ascundem, sunt șanse 
mari ca frica noastră să se transforme în supărare. Cu alte cu- 
vinte, în cazul în care comanda care îi spune sistemului nervos 
să se pregătească de fugă sau de ascuns nu pare utilă, o vom 
schimba cu una care ne mobilizează pentru acţiune. Pentru a face 
față situaţiei, ne supărăm pe orice ne-a amenințat. Când simțim 
frică, expresiile noastre faciale indică două lucruri: „Există un 
pericol prin apropiere, fii atent!“ și „AJUTOOOOR! SCOATE-MĂ 
DE AICI!“. Ce bine că avem expresii faciale, pentru că adesea ră- 
mânem fără cuvinte când ceva ne emoționează foarte tare. Sau, 
cum spunea Porcușorul”: „Ajutor, ajutor, un hefelant horibil! 
Jutor, jutor, un alefent olibir! Ajto, ajto, un efelant orabil!“. 


Sprâncenele sunt ridicate, dar rămân drepte când arătăm 
frică. La fel ca atunci când suntem surprinși, sprâncenele sunt ri- 
dicate, dar sunt și contractate, motiv pentru care capetele interi- 
oare se apropie mai mult decât în cazul surprizei. O altă diferență 
este că nici nu sunt la fel de ridicate. 

Apar și riduri pe frunte, deși în cazul fricii acestea nu se în- 
tind pe toată fruntea. Dacă se manifestă numai sprâncenele, fără 
celelalte elemente, acesta este un semn de îngrijorare sau de 
teamă controlată. În fotografia alăturată, întreaga mea faţă arată 
controlată, dar este un montaj în care tot ce se află sub sprâncene 
a fost luat din fotografia neutră originală. 


* Personaj fictiv din Winnie-the-Pooh, serie de cărți pentru copii și desene 
animate. (N.t.) 


Frică: sprâncenele 


Ochii sunt deschişi și tensionați. La fel ca în cazul surprizei, 
pleoapele superioare sunt ridicate, așa că putem să vedem albul 
ochilor, dar în acest caz pleoapele inferioare sunt tensionate și 
ridicate, în loc să fie deschise, așa că acoperă o parte din iris. 
Ochii tensionaţi apar adesea împreună cu sprâncenele ridicate 
(ca în situaţia de față) sau împreună și cu sprâncenele, și cu 
gura, dar pot apărea și singuri. În acest din urmă caz, durata este 
foarte scurtă și arată o frică autentică, dar care este fie moderată, 
fie controlată. 


Gura este deschisă sau întredeschisă. Buzele sunt încordate 
și pot fi strânse, spre deosebire de gura mai relaxată din cazul 
surprizei. Dacă doar gura se manifestă, este semn de anxietate 
sau îngrijorare. Dacă nu se vede decât o gură închisă, temătoare, 
o scurtă perioadă de timp, înseamnă că persoana se teme și 

Frica: ochii 


încearcă să nu arate acest lucru sau că își amintește o ocazie 
în care i-a fost frică, sau că folosește gestul în mod conștient în 
cadrul unei conversații, de exemplu: „Vaaai! Ce m-am speriat!“. 


Când cineva se preface că îi este frică, de obicei uită să-și fo- 
losească sprâncenele și fruntea și-și foloseşte doar gura. La fel, 
probabil uită și de ochi. 

Dacă vedeţi pe fața cuiva frică numai la nivelul sprâncenelor, 
poate din cauză că persoana respectivă încearcă să exprime cu 
restul feței o altă emoție decât frică, înseamnă că acela este, de 
fapt, un semnal suficient și autentic de frică. Singura dată când 
fruntea și sprâncenele nu sunt incluse într-o expresie autentică 
de frică este atunci când frica este într-adevăr paralizantă, ca în 
cazurile de șoc. Atunci se folosesc numai ochii și gura. 


Frică: gura 


DEZGUSTUL 


Urmaţi aceste instrucțiuni: înghiţiți o dată — ACUM — ca 
să aveți gura uscată. Așteptaţi un pic, până când simțiți că aţi 
produs din nou salivă. Este posibil să dureze un pic. Gata? Bine. 
Acum imaginaţi-vă că scuipaţi această salivă într-un pahar. 


Și apoi că o beţi. 


Folosesc acest experiment al gândurilor, inspirat de cercetăto- 
rul în domeniul emoţiilor Paul Ekman, când ţin cursuri. De obi- 
cei, sugestia mea declanșează expresia facială de la pagina 135. 
Dispreţul sau repulsia înseamnă, de obicei, să fii scârbit de ceva, 
de exemplu, de gustul a ceva ce vrei să scuipi imediat. Poţi simţi 

dezgust și numai la gândul de a mânca anumite lucruri. Același 
lucru este valabil și pentru anumite mirosuri sau pentru senzația 
pe care ţi-o dau lucrurile soioase. Dezgustul poate fi provocat și 
de unele acțiuni, precum torturarea animalelor sau abuzarea se- 
xuală a copiilor. Dar factorii care declanșează dezgustul oricând 
sunt, de fapt, excreţiile corporale: fecalele, fluidele corporale, 
sângele și voma. Emoţia este declanșată abia când acestea pără- 
sesc corpul, ca în testul cu saliva de mai sus. Atâta timp cât saliva 
era în gură, nu era nicio problemă. Singura diferență între prima 
și a doua oară când v-am rugat să vă înghițiți saliva a fost că a 
doua oară aceasta se aflase în afara corpului dumneavoastră o 
scurtă perioadă de timp. Și iată, acum sunteți dezgustați. 

Noi nu simțim dezgustul decât începând cu vârsta de pa- 
tru-cinci ani, dar după aceea ne fascinează complet. De aceea 
magazinele de cadouri vând vomă falsă, ne plac filme precum 
Tăntălăul și gogomanul* şi Mary cea cu vino-ncoace** şi o mulțime 
de oameni își inspectează batistele după ce și-au suflat nasul. 
Poate că tot acesta este și motivul pentru care toaletele germane 
arată așa cum arată. (În caz că nu știți, acestea sunt prevăzute 
cu un mic „raft“ pe care trebuie să aterizeze fructul strădani- 
ilor dumneavoastră, în loc să cadă împroșcând în apă. Mai întâi 
ajunge pe raft, pentru inspecţie, fie că vă place, fie că nu. Vă las 
pe dumneavoastră să hotărâți dacă aceasta este consecința unor 
probleme serioase de control și a anxietăţii de separare — ghiciţi 
ce înseamnă „retenție anală“ — sau dacă este doar un pretext ca 
adulții să chicotească și să spună: „Ha! Caca!“.) 

Ca adulți, considerăm că cel mai tare ne dezgustă oamenii 
care comit imoralități, politicienii, huliganii și așa mai departe. 
Însă imoralitatea înseamnă lucruri diferite în culturi diferite. 

Dezgustul este o emoție extrem de puternică. Psihologul John 
M. Gottman din Washington a petrecut paisprezece ani realizând 
interviuri video cu 650 de cupluri căsătorite. Împreună cu colegii 


* Dumb and Dumber. (N.t.) 
** There's Something about Mary. (N.t.) 


Dezgust: expresie completă, două versiuni 
„Nu, serios, nu-i nimic. Toată lumea se deranjează la stomac la 
moment dat.“ 


un 

săi de la „Laboratorul de iubire“, acesta a descoperit că poţi găsi 
indicii despre viitorul relaţiei în doar trei minute de conversaţie 
înregistrată. Unul dintre cele mai puternice indicii este dezgustul. 
Dacă se vede vreun semn inconștient, subtil, de dezgust, mai ales 
din partea femeii, din punct de vedere statistic, cuplul respectiv 
nu va mai fi căsătorit după patru ani. 

Sigur că simțim dezgust ca să ne îndepărtăm de ceea ce ne-a 
provocat dezgustul. S-ar putea crede că dezgustul nostru față de 
sânge și de reziduurile corporale ne-a ajutat să evităm infecțiile. 
Pe de altă parte, acesta ne-a limitat empatia și potenţialul social. 
Simţind dezgust față de ceilalți oameni, îi facem mai puțin umani. 
Dezgustul a fost (și încă este) folosit cu succes în propaganda po- 
litică și religioasă, deoarece ne este mai ușor să fim inumani cu 
oamenii de care ne simțim dezgustaţi. Exact ca în Războiul stelelor. 
Sigur că este mult mai ușor să omori zeci de soldați imperiali dacă 
nu trebuie să le vezi chipurile. 

În cele două imagini de pe pagina anterioară, dezgustul se vede 
din încreţirea nasului și buza superioară ridicată. De asemenea, 
buza inferioară poate să fie ridicată și proeminentă, gura fiind 
închisă, sau coborâtă și proeminentă, gura fiind deschisă. În plus, 
ridurile pot să apară pe nas și pe laturile acestuia. Cu cât dezgustul 
este mai mare, cu atât mai multe riduri vor apărea. Și obrajii vor 
fi ridicaţi, iar pleoapele inferioare vor fi împinse în sus și ochii se 
vor îngusta. Din cauza aceasta, sub ochi vor apărea riduri și cute. 

În caz de dezgust puternic, sprâncenele coboară, dar, de fapt, 
ele nu sunt foarte importante pentru această expresie emoțională. 
Unii oameni interpretează sprâncenele coborâte drept un semn de 
supărare, dar acestea nu sunt contractate la mijloc, iar pleoapele 
superioare nu sunt ridicate, așa cum se întâmplă în cazul supără- 
rii. Dacă vrem să exprimăm dezgust faţă de ceva, fără să simțim 
efectiv dezgust în acel moment, vom folosi numai parţial expresia. 
De exemplu, ne încrețim nasul și spunem: „Ce pute! Cât de des 
curăță ăștia cușca hamsterului?“. Dacă folosim în mod conștient 
expresia, o păstrăm pe chip o durată mai îndelungată, ca să fie 
clar că ilustrăm dezgustul în mod conștient. 


kk 


Dat fiind că este o expresie atât de evidentă, dezgustul este 
ușor de mimat și adesea îl folosim în conversații ca să ilustrăm 
ceva. Fruntea și sprâncenele nu sunt folosite prea mult pentru 
a exprima dezgustul, ceea ce înseamnă că nu li se va simţi lipsa 
când cineva mimează starea. Din acest motiv, dezgustul este și 
foarte ușor de ascuns, având în vedere că este exprimat cu precă- 
dere în partea de jos a feței. 

Dacă nu sunteţi siguri, căutaţi încreţitura de la baza nasului. 
De obicei, este destul de sus pe față ca să poată fi controlată. Dar 
cel mai adesea nici nu ne gândim măcar să încercăm să ascundem 
această emoție. Nu cred că sunt mereu conștienți de ea, la fel cum 
suntem conștienți de alte emoţii. Când aud „emoţii“, cei mai 
mulți oameni se gândesc la tristeţe, iubire, supărare și altele ase- 
menea. Rareori se gândesc la dezgust. Așadar, chiar când zâmbim 
cu gura, dezgustul pe care îl simțim, de fapt, se va vedea cu 
ușurință pe restul feței, fără ca noi să ne dăm măcar seama. 
Cineva ar fi trebuit să-i spună acest lucru și faimoasei Tina”, chef 
suedez, înainte să pozeze pentru coperta acestei cărți de bucate: 


GENOM SVERIGE 


EN MATRESA 


Uitaţi-vă la nasul încreţit, la obrajii 
ridicaţi și la forma buzei supe- 
rioare. Oricât ar încerca ea să zâm- 
bească, degeaba. Se vede de la o 
poştă că Tinei nu-i plac cartofii reci 
și murdari. 


* Tina Nordström, vedetă de televiziune din Suedia, gazdă a unor emisiuni 
culinare și autoare a unor cărți de bucate. (N.t.) 

DISPREȚUL 


Dispreţul este foarte similar cu dezgustul. Cu toate acestea, 
există câteva diferențe importante între cele două, care ţin atât 
de modul în care le exprimăm, cât și de semnificația acestora. 
Dispreţul este resimțit numai pentru alți oameni și pentru acțiunile 
lor. Spre deosebire de dezgust, disprețul nu poate fi simţit față 
de lucruri. Gândul la o versiune tehno a melodiei „Macarena“ a 
formaţiei Los del Rios poate provoca dezgust (de fapt, dacă mă 
gândesc bine, și frica este o posibilitate), dar nu și dispreţ. Însă 
putem simți dispreț pentru cei care aleg să folosească o versiune 
tehno a „Macarenei“ ca ton de apel. Nu simțim neapărat nevoia să 
fugim de oamenii pe care îi disprețuim, dar ne simțim superiori 
lor. Adesea, avem un sentiment de superioritate morală. 

Mai există și un tip clasic de dispreț sociocultural dintr-o 
poziție inferioară, ca disprețul pe care îl au adolescenţii pentru 
adulți sau cei needucaţi pentru cei cu studii înalte. Acest fel de 
dispreţ este o modalitate de a te simţi superior celor situați mai 
sus decât tine pe scara socială. Cei care sunt nesiguri de poziţia 
sau situaţia lor personală folosesc adesea disprețul ca pe o armă. 
Numeroși oameni chiar își păstrează puterea și condiția expri- 
mând dispreț față de cei care le sunt inferiori. Este o metodă 
foarte eficientă, dar poți să te simți foarte singur în vârf dacă nu 
te place nimeni. 

V-am spus mai devreme despre descoperirile lui Gottman cu 
privire la semnele inconștiente de dezgust manifestate în cuplurile 
căsătorite și cum relaţia era mai afectată dacă femeia era cea care 
resimțea dezgust. Gottman a măsurat și disprețul. Când partea do- 
minantă din relație (de obicei bărbatul) manifestă semne subtile 
de dispreţ, cealaltă parte (de obicei femeia) se simte la pământ, 
convinsă că problemele lor nu pot fi rezolvate, că se confruntă cu 
o adevărată criză a mariajului sau relaţiei și chiar se îmbolnăvește 
mai des. Acest lucru nu se întâmplă în cazul expresiilor subtile 


de supărare sau dezgust, ci este specific disprețului. De aceea, 
aveţi toate motivele din lume să vă feriți de dispreţ în orice fel 
de relație. 

Acum câțiva ani, eram într-o relaţie care stagna. De câteva 
luni, devenisem din ce în ce mai deranjat de stilul de viață al par- 
tenerei mele. Într-o zi, mi-am dat seama brusc că, atunci când mă 
gândeam la ea, activam anumiți mușchi ai feței. Șocat, am înțeles 
că adoptam expresia facială de dispreț. Odată ce am devenit 
conștient de ea, a fost mai ușor să evit acea reacţie musculară, 
ceea ce m-a ajutat să-mi percep partenera și relaţia, în general, 
într-un mod pozitiv. Însă a fost prea târziu, relaţia era deja 
condamnată. Desigur, au fost și alte motive pentru care s-a termi- 
nat, dar disprețul meu inconștient față de relație probabil că 
nu a ajutat. 


Dispreţ: expresie completă 
„Cum adică nu citești cărți dacă nu au poze?“ 

Dispreţul se exprimă la nivelul feţei printr-un colţ al gurii ten- 
sionat și ridicat. Rezultatul este un zâmbet afectat. La fel, se poate 
exprima și printr-o buză superioară ridicată într-o parte a gurii, 
un fel de jumătate de gură de dezgust. Gândiţi-vă la Elvis (sau la 
Billy Idol, dacă și-l mai aduce aminte careva) înainte să înceapă să 
cânte. Gestul poate fi subtil, doar un zvâcnet al buzei de sus, sau 
atât de evident încât să se vadă dinţii, în funcţie de intensitatea 
disprețului. Expresia este adesea urmată de un val de aer dat afară 
pe nas, un fel de pufnit. Ochii tind să privească în jos — efectiv 
privim de sus persoana pentru care simțim dispreț. 

Dacă această expresie face parte din expresia noastră facială 
naturală, din cauza felului în care arătăm, am încurcat-o. Cariera 
fostului prim-ministru suedez Göran Persson a fost murdărită cu 
apelative de „arogant“ sau „superior“ sau chiar „bădăran“. Dacă a 
meritat-o sau nu, nu am de unde să știu. Dar ce știu este că avea 
un zâmbet cam afectat. Dacă singura informaţie pe care ați avea-o 
despre cineva ar fi acest articol din presă, sincer acum, ați cum- 
păra un aparat video la mâna a doua de la persoana în cauză? 


Gâran — un client dificil sau doar o 
victimă a mușchilor săi faciali? 


BUCURIA 


De fapt, sunt foarte multe emoții pozitive diferite, la fel ca va- 
rietatea de emoţii negative pe care tocmai le-am discutat, dar, din 
nefericire, nu avem nume potrivite pentru ele. Așadar, „fericire“ 
și „bucurie“ va trebui să fie de ajuns. 

Emoţiile pozitive includ să te bucuri de impresiile senzoriale, 
precum mirosuri sau obiecte frumoase, să te amuzi de ceva sau, 
pur și simplu, să te simți mulțumit. Diferența dintre acestea este 
mai puțin evidentă la nivelul feței și mai mult identificată prin 
voce. Majoritatea expresiilor de bucurie au sunete specifice — 
există o gamă întreagă, de la „ţipete de încântare“ la „oftaturi 
de ușurare“. Alte variații de bucurie sunt entuziasmul, ușurarea 
și uimirea, pe care le trăim când suntem copleșiți de ceva de 
neînțeles. Extazul este o altă emoție de tipul bucuriei, deoarece 
descrie un sentiment de împlinire după o luptă grea cu o provo- 
care dură, un fel de mândrie și bucurie interioare. Mai există un 
sentiment pe care îl au părinţii când copiii lor realizează ceva 
măreț, o combinaţie de bucurie și mândrie care se numește na- 
ches în idiș. Și mai există și o emoție legată de bucurie, care nu 
prea este acceptată social: Schadenfreude”. 

Acestea sunt emoții importante pentru funcționarea lumii în 
care trăim, deoarece lupta noastră pentru a le obține ne moti- 
vează să facem lucruri bune pentru noi. Ne facem prieteni și de- 
venim curioși în legătură cu experienţe noi. Emoţiile pozitive ne 
încurajează și să desfășurăm activități care sunt esenţiale pentru 
supraviețuirea omenirii, de exemplu relaţiile sexuale și îngrijirea 
copiilor. În plus, ştiinţa ajunge treptat să susțină teoria că oame- 
nii cu o perspectivă optimistă asupra vieţii trăiesc mai mult. 

Există diferențe evidente între un zâmbet natural și unul 
fals. La zâmbetul adevărat se folosesc doi mușchi importanți: 


* Sentimentul de bucurie sau plăcere când vezi sau afli despre nefericirea 
altcuiva. (N.t.) 


i Arta de a citi gândurile 


ul HENRIK FEXEUS 


Bucurie: expresie completă 
„Oh, chiar se împacă până la urmă?“ 


mușchiul zigomatic mare, care ridică colțurile gurii, și mușchiul 
orbicular al ochiului, care tensionează zona din jurul ochiului. 
Acești mușchi fac ochii să mijească, pielea de sub pleoapa inferi- 
oară se contractă, sprâncenele coboară și pe lateralul feței apar 
riduri. Deși putem să controlăm în mod conștient mușchiul zigo- 
matic mare și să ridicăm colțurile gurii astfel încât să formăm un 
zâmbet, nu putem proceda la fel și cu mușchiul din jurul ochiului. 
Mușchiul orbicular al ochiului este împărțit în partea interioară 
și partea exterioară. Partea exterioară poate fi controlată în mod 
conștient numai de zece la sută dintre oameni. Iar când aceasta nu 
joacă niciun rol, diferenţa este foarte evidentă. Când acest mușchi 
nu este contractat, spunem despre cineva că „zâmbește cu gura, 
dar nu și cu ochii“. Faptul că putem controla conștient mușchiul 
orbicular al ochiului înseamnă, pe de o parte, că zâmbetul este 


incomplet, deci fals, și pe de altă parte că zona de sub ochi este 
liberă să trimită alte semnale, inconștiente. Într-un zâmbet ade- 
vărat, și sprâncenele sunt coborâte un pic, dar o persoană care 
simulează un zâmbet nu-și va coborî conștient sprâncenele. 
Încercaţi să faceţi acest lucru intenţionat și veţi vedea că veţi 
arăta precum cineva care are drept hobby să sperie copiii mici. 

Conform unor studii, când se întâlnesc, cuplurile căsătorite 
fericite zâmbesc și își folosesc mușchii ochilor, în timp ce cu- 
plurile căsătorite nefericite nu își folosesc mușchii ochilor. De 
asemenea, oamenii care zâmbesc mult folosind acești mușchi au 
presiunea sangvină mai mică și se simt mai fericiți. Poate că tre- 
buie activat mușchiul orbicular al ochiului pentru a activa niște 
centri ai plăcerii din creier, iar cine zâmbește doar cu gura are 
de pierdut. 


Putem să detectăm zâmbetele false incredibil de repede. Când 
îi învăţ pe oameni cum să perceapă schimbările rapide ale ex- 
presiilor faciale, folosesc o secvenţă de imagini pentru a simula 
microexpresiile. Una dintre aceste imagini îi pune mereu în difi- 
cultate pe cei care dau testul. Ideea este că microexpresia ar tre- 
bui să reprezinte o persoană fericită. Dar persoana din fotografie 
nu este un mare actor, așa că bucuria se vede numai la nivelul 
gurii, nu și al ochilor. Deși timpul de afișare a imaginii este atât 
de scurt încât singura schimbare observată conștient este o gură 
mare, zâmbitoare, majoritatea cursanților au impresia că ceva nu 
este în regulă, dar nu știu ce anume. Nu-și dau seama că tocmai 
au reacționat la o expresie facială nesinceră decât mai târziu, 
când o văd ca imagine fixă. 

Deci dacă vreți să mimaţi bucuria în mod credibil, trebuie 
să afișați un zâmbet imens. Atunci, aproape toate schimbările 
determinate de mușchiul ocular se petrec pur și simplu datorită 
acestui zâmbet larg, care împinge obrajii în sus și încreţeşte pie- 
lea de sub ochi. Ochii devin mai înguști și în lateralul lor apar 
riduri. Astfel, este mult mai greu să-ţi dai seama dacă zâmbetul 

este autentic sau nu. Singurul indiciu rămân sprâncenele și pie- 
lea de dedesubt, care, în cazul unui zâmbet sincer, sunt coborâte 
de către mușchiul ocular exterior. 


UN AMESTEC DE EMOȚII 


La final, aș vrea să vă arăt niște fotografii cu emoţii ameste- 
cate, în care o față exprimă mai multe emoţii în același timp. 
Acest lucru este foarte des întâlnit la expresiile faciale obișnuite. 
Trebuie să vă daţi seama ce emoție exprimă fiecare parte a feţei, 
și repede. Mai jos, sunt prezentate câteva poze, fiecare conținând 
elemente a două emoţii diferite. Încercaţi să ghiciţi despre ce 
emoții este vorba și ce parte a feței le exprimă. Răspunsurile se 
găsesc la pagina 146. Dar încercaţi singuri, fără să trageţi 
cu ochiul. 

AJUTOR! VĂD OAMENI EMOȚIONAŢI! 
Cum să răspundeţi la emotiile incipiente 


Ce ar trebui să faceți când observați expresii emoționale sub- 
tile (ca acelea pe care tocmai ați învățat să le recunoașteţi) la 
persoana cu care vorbiți? În cazul expresiilor subtile, nu aveţi 
de unde să știți dacă persoana respectivă vrea sau nu să știți care 
este starea sa emoțională. Înainte de a hotărî să răspundeți la 
emoția în cauză, ar trebui să stabiliţi dacă ceea ce vedeţi este o 
emoție slabă sau o emoție puternică ținută sub control. Pentru 
aceasta, cel mai ușor este să fiți atenţi la context. Dacă observați 
emoția chiar la începutul conversaţiei, atunci probabil sursa 
emoţiei nu este ceea ce spuneți, ci persoana resimțea deja emoția 
când a început conversaţia. Poate nici nu are legătură cu relația 
dintre dumneavoastră, ci cu ceva care s-a întâmplat mai devreme. 
Dar este posibil să aibă legătură cu așteptările pe care le are de la 
conversaţie sau de la cursul pe care crede că poate să-l ia aceasta. 

Majoritatea expresiilor emoționale nu durează mai mult de 
câteva secunde. Durata lor depinde de intensitatea emoției. O ex- 
presie scurtă, intensă, rapidă este un indiciu că emoția respectivă 
este deghizată în mod conștient sau inconștient. O expresie mai 
puțin intensă, care durează mai mult, denotă adesea o reprimare 
conștientă a emoţiei (presupunem că persoana nu cedează și nu 
vă spune pur și simplu cum se simte). 

Există emoții care nu ați vrea să erupă cu toată forța. Ar trebui 
să răspundeți la acestea de îndată ce recunoașteţi semnele, de 
preferat chiar înainte ca persoana în cauză să devină conștientă 
de ele. În cazul altor emoții, este suficient să le răspundeţi in- 
direct și să le asiguraţi și lor un loc în conversaţie. Iată câteva 
strategii sănătoase pentru a răspunde la fiecare dintre emoţiile 
de bază despre care am discutat (deși am sărit peste surpriză și 
bucurie, deoarece nu prea este nevoie să fie „gestionate“). 

TRISTEȚEA 


Dacă ar trebui sau nu să răspundeți la tristeţea cuiva depinde 
de relația și de comunicarea prealabilă dintre dumneavoastră și 
persoana respectivă. Toţi oamenii, chiar și copiii dumneavoastră, 
au nevoie de puţină intimitate pentru a se confrunta cu ceea ce îi 
întristează și pentru a se retrage o vreme. Puteţi să fiţi precauţi 
și să începeţi o conversaţie întrebând dacă totul este în regulă, 
dar și asta depinde de context și de relaţie. Important este ca, 
atunci când vedeți semne de tristeţe la cineva, să le luaţi în serios. 
Aceste semne indică o problemă și că persoana are nevoie de con- 
solare. Mai rămâne să vă întrebaţi dacă dumneavoastră sunteți 
persoana potrivită pentru asta și dacă momentul este propice. 

Dacă știți pe cineva mai apropiat de persoana în cauză, 
spuneţi-i ce aţi văzut. Din cauza relaţiei profesionale, ar putea fi 
mai dificil pentru un manager să-și consoleze un angajat, decât 
ar fi pentru un coleg. Dacă este vorba despre o relație strânsă, în 
familie sau cu copiii, trebuie să-i spuneți clar persoanei triste că 
sunteți alături de ea dacă are nevoie de dumneavoastră, să staţi 
de vorbă așa cum îi convine, când îi convine. 


SUPĂRAREA 


Când observați că cineva este supărat, amintiți-vă că nu știți 
nici cauza supărării, nici împotriva cui este îndreptată aceasta. 
Nu are neapărat legătură cu dumneavoastră. De asemenea, 
amintiți-vă că ceea ce ar putea părea semne de supărare ar putea 
fi, de fapt, semne de concentrare sau de confuzie. Poate că nu 
ați explicat destul de clar. Dacă știți că este supărare și vreți să 
răspundeţi la această emoție, o idee bună ar fi să evitați com- 
plet cuvântul „supărare“. Poate că persoana respectivă face tot 
ce poate ca să nu-și exteriorizeze sentimentele și ultimul lucru 


de care are nevoie este să comenteze cineva despre asta. Pur și 
simplu nu se zice: „Mamăăă, ce față supărată ai!“. 

O idee mai bună ar fi să răspundeți mai târziu, poate în ziua 
următoare, când emoţiile nu mai sunt la fel de intense și nu vor 
avea același impact asupra conversaţiei. Dacă purtaţi o negociere 
sau o conversaţie și ați ajuns într-un punct mort deoarece cineva 
și-a pierdut cumpătul, este momentul pentru o pauză de cafea. 


Sau ați putea să continuaţi a doua zi. 


Metoda cea mai eficientă de a gestiona supărarea unei per- 
soane și de a o deturna este tehnica Aikido pentru opinii, despre 
care aţi citit deja. „În locul tău, și eu aș fi reacționat exact la fel. 
Fără discuţie. Bei cafeaua cu zahăr sau cu lapte?“ Dacă această 
abordare nu funcționează, atunci ar trebui măcar să vă asiguraţi 
că nimeni nu ia nicio decizie sau măsură care ar putea avea 
consecințe mai târziu. Când suntem supăraţi, avem tendința să 
nu judecăm corect și pe îndelete. 


FRICA 


Dacă vedeţi pe cineva speriat, mai întâi asiguraţi-l că este în 
siguranță. De exemplu, dacă trebuie să daţi niște vești proaste 
unui angajat și acesta începe să manifeste semne ale fricii, 
asigurați-l mai întâi că locul lui de muncă nu este în pericol sau 
că sunteți foarte mulțumiți de eforturile pe care le face. Dacă toc- 
mai aţi îngrijorat pe cineva, daţi-i ceva de care să se sprijine, ca 
să nu cadă (metaforic vorbind). 

Dacă este o conversaţie între prieteni apropiaţi, puteţi fi 
mai direcți și să-i spuneţi că pare să îl deranjeze ceva și poate 
vrea să vorbească despre asta. De asemenea, puteți să-i oferiţi 
siguranţă și susținere stabilind rapport sau folosind contactul 
fizic direct dacă aveţi o relaţie foarte apropiată. Îmbrăţișările sunt 

întotdeauna o bună modalitate de a oferi susținere (presupunând 
că sunt folosite corect — vom mai discuta despre acest subiect în 
capitolul despre ancore), la fel și echivalentele lor verbale. 


DEZGUSTUL 


Dezgustul este adesea confundat cu supărarea. Dacă cineva 
începe să manifeste semne subtile de dezgust, de exemplu 
o încrețitură mică a nasului, acesta este probabil o indicație a 
faptului că emoția abia s-a declanșat. Ar trebui să încercaţi să 
răspundeți imediat, într-un mod subtil, fără să menţionaţi ce 
aţi observat. Aţi putea întreba persoana dacă simte că a fost tra- 
tată nedrept și dacă puteți face ceva ca să rezolvaţi situația. Nu 
deveniți defensivi, pentru că astfel dezgustul său poate exploda 
complet. Aşteptaţi să termine de vorbit și abia apoi prezentați-vă 
argumentele. Este important să nu ignoraţi această stare și să 
încercaţi să o transformați cu orice cost. Este dificil, deoarece 
declanșatorii dezgustului sunt adânc înrădăcinaţi în noi. Dar 
amintiți-vă de cercetările lui Gottman în Laboratorul de iubire: 
dacă nu reușiți să schimbaţi starea de dezgust, relația dumnea- 
voastră ar putea fi condamnată. 


DISPREȚUL 


Dacă cineva manifestă semne de dispreţ, ar putea fi dispreţ 
față de sine, față de subiectul discuţiei sau față de dumneavoas- 
tră, ca persoană. Dacă bănuiți că ar putea fi îndreptat împotriva 
dumneavoastră, cel mai bine este să ignorați. Ar putea fi vorba 
despre vechiul dispreț din inferioritate, resimţit de angajaţi față 
de șefii lor, de elevi față de profesori și, în cel mai rău caz, de 
copii față de părinți. Sau poate persoana respectivă crede că ştie 
mai multe decât dumneavoastră despre subiectul discutat și că nu 
aveţi deloc dreptate. 


Cel care manifestă dispreț se simte superior. Din păcate, 
aceasta este o situație greu de schimbat, indiferent cât de buni 
sunteți la a stabili rapport. Cel mai bine este să evitați persoana 
de acum înainte, dacă se poate. Dacă aveţi o relație personală, 
oricum nu este una benefică. Dacă este cineva cu care trebuie să 
vă întâlniți frecvent la serviciu și care vă afectează munca prin 
deciziile sale, este mai bine să lăsaţi pe altcineva să facă pro- 
puneri și sugestii în locul dumneavoastră, în cadrul întâlnirilor. 
Aţi putea și să vedeți dacă mai există cineva cu aceeași funcție, 
cineva cu care să puteţi comunica direct pentru a obține rezul- 
tatele dorite. 


0 MICĂ REPETIȚIE 


Aţi făcut progrese mari ca viitori cititori de gânduri. A venit 
momentul să luaţi o pauză, ca să vă gândiţi la toate lucrurile 
pe care le-aţi învăţat. Aţi învățat să identificați o gamă largă de 
semne care fac parte din comunicarea fără cuvinte, inconștientă. 
Aţi învăţat să vă adaptaţi la modul de comunicare al altei per- 
soane în aceste zone diferite, pentru a putea stabili o relație 
bună la momentul potrivit. Aţi învăţat să folosiți acea relaţie 
pentru a determina schimbări pozitive în comportamentul și 
atitudinile celuilalt. Aţi învăţat să identificați simțuri primare 
diferite la oameni diferiți. Aţi învățat cum simțurile primare 
influențează gândirea, vorbirea și înțelegerea oamenilor. Aţi 
învățat să recunoașteți schimbările subtile ale mușchilor faciali, 
schimbări care indică diversele stări emoționale în care intră 
o persoană, și modul în care aceste stări emoționale modifică 
experiența întâlnirii. Aţi învăţat cum să deturnați emoţiile nega- 
tive, la nevoie. 


Aţi învăţat toate aceste lucruri. Măcar în teorie. 

KEE 


Sugestia mea este să vă asiguraţi că ați învățat toate aceste lu- 
cruri și în practică. Lăsați cartea deoparte. Duceți-vă în lume ca să 
puneţi în practică citirea gândurilor și fiți perseverenţi! În a doua 
jumătate a acestei cărți se presupune că puteţi să faceți tot ce ați 
citit până acum. Ca să vă motivez și mai mult, o să vă povestesc o 
întâmplare din viața reală, care ar trebui să vă demonstreze cât de 
mult contează să știți cum să folosiţi aceste tehnici. 


Capitolul O 


Un interludiu în care vă povestesc ce se poate întâmpla când vă folosiţi 
sau nu vă folosiţi abilităţile de citire a gândurilor. 


Niciodată nu este 
prea târziu 


0 poveste cu morală despre 
importanţa citirii gândurilor 


Acum un an sau cam așa ceva, eram maestru de ceremonii la o 
conferință de o zi care avea loc undeva în Suedia. Se desfășurau 
mai multe seminare diferite în același timp, fiecare cu progra- 
mul propriu, așa că erau multe de făcut și în curând am devenit 
foarte ocupat. Am ajuns la prânz, destul de târziu față de ceilalți 
participanți. Am observat un bărbat care stătea singur și încă mai 
mânca, așa că m-am așezat lângă el. În timp ce mă așezam, am 
început să-i povestesc un incident amuzant care se petrecuse mai 
devreme. M-am întrerupt brusc când am văzut reacția lui — mă 
fixa cu o privire extrem de dezaprobatoare. M-am simţit ca o in- 
sectă sub privirea lui. Aș fi putut să mă opresc atunci și să-mi 
continui prânzul în liniște, dar nu eram doar maestru de cere- 
monii, ci urma să fac și eu o prezentare în seara aceea. M-am 

gândit că ar fi o idee proastă să supăr pe unul dintre participanţi 
în ziua aceea. 

Mi-am dat seama că, nefiind atent cu adevărat la cine stătea, 
de fapt, la masa aceea, comisesem un păcat capital. Mă luase gura 
pe dinainte și începusem să vorbesc despre mine, fără să mă de- 
ranjez să aflu cu cine vorbeam. Când m-am uitat la bărbatul acela, 
am observat că prezenta atributele clasice ale bradichineziei': de 
constituţie solidă, îmbrăcat cu o cămașă de flanelă și avea chiar 
și barbă. Faptul că stătea și mânca singur era o dovadă în plus că 
observaţia mea fusese corectă, pentru că, m-am gândit eu, mânca 
mai încet decât ceilalți, în ritmul unui bradichinetic. Și mă trezi- 
sem eu să tot dau din gură ca să-i trezesc interesul cu o anecdotă 
extrem de vizuală. Nici nu-i de mirare că mersese prost. 

Așa că am stat acolo și am mâncat câteva minute, timp în care 
am început să stabilesc rapport urmându-i limbajul și ritmul 
corpului (care, așa cum era de așteptat, era mult mai lent decât 
al meu). Când am văzut că nu mai avea sprâncenele coborâte, 
contractate, ca atunci când mă fixa cu privirea, i-am pus câteva 
întrebări de control să văd dacă, într-adevăr, era bradichinetic. 
Vocea mea avea același ritm cu mișcările lui. L-am întrebat dacă 
îi place mâncarea și ce părere are despre conferință. După aceea, 
am repetat povestea de mai devreme. Dar de data aceasta m-am 
străduit să folosesc altfel de cuvinte și să accentuez elementele 
care m-am gândit eu că ar fi mai importante pentru el. Nu am 
mai înfățișat curba frumoasă descrisă de un obiect care zburase 
prin aer; în schimb, am subliniat cum m-am simţit când obiectul 
a aterizat în ceafa mea. A doua oară, povestea a fost un succes. 
Până la sfârșitul prânzului, am ajuns să ne înțelegem foarte bine. 

Probabil că, dacă ne-ar fi privit cineva, i s-ar fi părut foarte 
ciudat, pentru că, la nivel superficial, nu era mare diferență față 
de mai devreme. Prima dată i-am spus ceva și am primit ca răs- 
puns o privire furioasă. Un pic mai târziu, i-am spus același lucru 
și am fost recompensat cu aprobare. 


*  Încetinire generală a executării mișcărilor motrice. (N.t.) 


Îmi folosisem cunoștințele despre rapport, impresiile sen- 
zoriale și expresiile subtile ale emoţiilor pentru a transforma o 
situaţie neconfortabilă într-o relație bună în doar câteva secunde. 
Pur și simplu nu m-am mai gândit la mine și am devenit atent la 
celălalt. Niciodată nu este prea târziu să stabiliți rapport, chiar 
dacă ați început cu stângul. Din fericire pentru mine, s-a dovedit 
că bărbatul pe care îl cunoscusem era directorul firmei care mă 
angajase pentru ziua aceea. 


Cum era? 


Dacă sunt la fel ca tine, o să mă înţelegi și o să mă 
placi. 
Dacă mă placi, o să vrei să fii de acord cu mine. 


Lapitolul / 


În care învăţaţi să recunoașteți semnele presiunii puse asupra oamenilor, 
râdem de nasul lui Bill Clinton şi un student ne arată degetul. 


Fiti un detector 
de minciuni uman 


Semnele contradictorii 
și semnificatia lor 


În acest capitol și în următorul vreau să discut două cazuri speci- 
ale de „comunicare practică fără cuvinte“. Vedeţi dumneavoastră, 
sunt anumite semne inconștiente pe care le afișăm numai în anu- 
mite situații. Următorul capitol va aborda atracția. Veţi fi uimiți 
de ceea ce creează inconştientul când crede că a găsit o pereche 
potrivită pentru genele dumneavoastră (adică o „bunăciune“ 
interesantă). Dar înainte vom discuta despre un alt subiect inte- 
resant, și anume schimbările care pot fi văzute în comunicarea 
noastră fără cuvinte, când încercăm să mințim. 

Ca un cititor de gânduri, sigur că este important să vă dați 
seama când cineva vă minte. Aţi învăţat deja să identificați un 
anumit tip de semne false, odată ce ați învăţat să deosebiți o ex- 
presie facială falsă de una autentică. Însă, după cum veţi vedea, 
când este vorba despre minciuni, abia am intrat în subiect. 


Cel mai ușor ne este să mințim cu cuvintele, pentru că asta am 
exersat toată viața. Când vine vorba despre a minţi cu expresiile 
faciale, nu mai suntem la fel de buni, deși am făcut un pic de 
practică și în zona aceasta. Dar cel mai rău ne descurcăm când 
trebuie să mințim cu corpurile. Cei mai mulți dintre noi probabil 
că nici nu ne-am gândit că și corpurile noastre „vorbesc“. Așa că 
este o ironie că suntem foarte atenţi la ce ne spune cineva, dar 
dăm mai puțină importanţă expresiilor sale faciale. 

Dacă bănuim că cineva ne minte, ne concentrăm și mai mult 
pe ceea ce spune, în loc să facem exact opusul. Dacă vrem să știm 
ce ne spune cu adevărat cineva, ar trebui să ne pese mai puțin 
de cuvintele rostite și mai mult de ceea ce exprimă persoana cu 
restul corpului și cu tonul vocii. 

Dar chiar ne putem da seama când cineva minte? Da și nu. 
Putem detecta anumite semne manifestate pentru un anumit tip 
de minciuni, care implică un anumit nivel de stres emoţional. 
Deci ceea ce vedem de obicei este că persoana este stresată sau 
agitată, nu că minte neapărat. Dar, uneori, aceste semne sunt tot 
ce ne trebuie pentru a deduce că cineva spune neadevăruri. Mai 
sunt unele semne care apar numai când cineva minte. Șmecheria 
este să le identificați. 

Unii oameni se pricep foarte bine să-și dea seama când ci- 
neva încearcă să-i păcălească cu o minciună, iar alții nu învață 
niciodată cum să facă asta. Sigur, unii oameni sunt mincinoși 
înnăscuți și nu se trădează deloc (cei mai buni tind să fie 
psihopațţi), iar alții nu pot să mintă nici măcar despre numărul 
de gogoși mâncate fără să se dea de gol. Cu toții suntem diferiți, 
dar cei mai mulți dintre noi manifestăm câteva astfel de semne și 
ne putem îmbunătăți capacitatea de a le identifica. 


CE ESTE MINCIUNA? 


Arta detectării minciunilor fascinează mulţi oameni, îndeo- 
sebi pe cei care lucrează în poliție, armată sau justiție. Din mo- 
ment ce detectorul clasic de minciuni, poligraful, nu este demn 

de încredere”, cei care studiază minciunile (unul dintre aceștia 
fiind Paul Ekman, pe care l-am menționat mai devreme) au depus 
mari eforturi pentru a identifica semnele care ar putea indica o 
minciună. lar eforturile lor au dat ceva rezultate. Dar la ce ne 
referim, de fapt, când folosim cuvântul „minciună“? 

Cei mai mulți dintre noi mințim tot timpul, în sensul că ceea 
ce spunem nu reprezintă cu exactitate starea reală a lucrurilor. 
Majoritatea minciunilor din societatea noastră sunt banale însă, 
iar regulile noastre sociale implică un mare număr de minciuni 
banale. Dacă ne întreabă cineva: „Ce mai faci?“, adesea răspun- 
dem: „Bine, mulțumesc, tu?“, chiar dacă numai bine nu facem. 
Știm că persoana care ne-a pus această întrebare nu este cu 
adevărat interesată de o descriere detaliată a stării noastre și o 
folosește doar ca pe o formulă de salut. 

În unele situaţii, lumea se așteaptă să minţim și să arătăm alt- 
ceva decât ce simţim în realitate. Într-un concurs de frumuseţe, 
câștigătoarea are voie să plângă și să se emoţioneze, dar urmă- 
toarele clasate trebuie să arate cât de mult se bucură pentru 
câștigătoare și să suporte cu stoicism învingerea proprie. Dacă 
toate ar arăta cum se simt de fapt, probabil am vedea finalistele 
în lacrimi, iar câștigătoarea ţipând de bucurie și hohotind de râs. 
A-ţi ascunde emoțiile sau a te preface că simţi altceva decât în 
realitate este o altă formă de minciună. 

Sigur, pe noi nu ne interesează aceste tipuri de minciuni 
permise. Minciunile care ne interesează pe noi sunt cele spuse 
într-un context în care acest lucru nu este permis din punct de ve- 
dere social sau cultural, iar motivul pentru care cineva minte este 
câștigul personal. Acest lucru înseamnă și că minciuna trebuie să 
fie spusă în cunoștință de cauză, adică mincinosul trebuie să știe 


* Poligrafii nu sunt neapărat nedemni de încredere. Problema este că de fie- 
care dată este nevoie ca apoi să stea cineva să interpreteze rezultatele. Și 
aici se poate greși, pentru că orice interpretare nu este decât o opinie per- 
sonală. Poligraful este o mașină extraordinară care face „ping“. Problema 
apare când trebuie să-ţi dai seama ce înseamnă acel „ping“. 


că ceea ce spune nu descrie corect realitatea. Rețineți, minciuna 
poate consta într-o prefăcătorie, dar și în manifestarea sau nu 
a unei anumite emoţii. Dacă vă spun că am câștigat un meci de 
tenis pe care, de fapt, l-am pierdut, vă spun o minciună. Dar și 
dacă arăt fericire prin acțiunile mele și prin expresia facială când 
sunt trist, tot o minciună este. 

Când cineva minte, o face cu un motiv, ceea ce înseamnă că 
există o pedeapsă sau o recompensă. Minţiţi ca să obţineţi o 
recompensă pe care altfel n-aţi primi-o, sau pentru a evita o pe- 
deapsă pe care urmează să o primiți. Ar putea fi și o combinaţie 
a acestora: minţiţi pentru a obţine o recompensă la care nu aveţi 
dreptul, de exemplu aprecierea cuiva, dar dacă minciuna este des- 
coperită, aţi putea fi pedepsiți pentru ea când persoana încheie 
relația cu dumneavoastră. 


SEMNE CONTRADICTORII 


Semnele detectabile ale unei minciuni se văd când recom- 
pensa sau pedeapsa nu sunt banale, deci chiar există o miză mare 
pentru persoana care minte și acesteia îi pasă dacă minciuna i-a 
reușit sau nu. Apoi, persoana care încearcă să mintă se implică 
emoțional în minciună și tocmai această angajare în minciună dă 
naștere multora dintre semnele pe care le va căuta un cititor de 
gânduri. Odată identificate semnele, rămâne să ne dăm seama ce 
înseamnă acestea. 

În orice minciună se află două mesaje concurente: adevărul și 
falsitatea. Cuvântul „minciună“ se concentrează pe falsitate, dar, 
de fapt, ambele sunt la fel de importante. Și capacitatea de a le 
diferenţia este importantă. Din moment ce întotdeauna transmi- 
tem diferite mesaje în toate comunicările noastre, nu numai cu 
cuvinte, minciuna este de fapt o încercare mai mult sau mai puțin 
reușită de a controla aceste mesaje. La fel ca expresiile faciale, 


minciunile sunt încercări de a acoperi sau a masca un anumit 

mesaj cu un altul. Pentru a detecta când cineva minte, trebuie să 
fim atenți la acele elemente ale comunicării noastre pe care nu le 
putem controla foarte bine. O persoană care spune adevărul ex- 
primă același lucru prin comunicarea controlată în mod conștient 
ca și prin expresiile inconștiente. Dar dacă vedem o lipsă de ar- 
monie în exprimare, de exemplu între ceea ce exprimă mâinile și 
ceea ce exprimă cuvintele, putem bănui că există, de fapt, două 
mesaje. Căutăm semne contradictorii, semne inconștiente care 
spun altceva decât mesajul exprimat în mod conștient. Semnele 
pe care ne este greu să le controlăm exprimă adevăratele noastre 
gânduri și sentimente. 

Psihologul evoluționist american Robert Trivers are o soluţie 
la această problemă, pentru cei care vor să poată minţi liber. 
Secretul este să vă convingeţi pe dumneavoastră înșivă că min- 
ciuna pe care o spuneți este adevărul! Atunci, toate semnele, fie 
acestea conștiente sau inconștiente, vor exprima în mod auten- 
tic un singur mesaj. Minciuna n-o să vă prindă din urmă decât 
atunci când va trebui să mâncaţi și acea ultimă prăjitură pe care 
aţi ascuns-o și ați jurat că nu ați furat-o — din moment ce nici 
dumneavoastră nu mai credeți că ați luat-o. 


Semnele contradictorii inconștiente pe care le arată un min- 
cinos se numesc scăpări. Când cineva minte sau încearcă să-și as- 
cundă sentimentele de noi, vor fi scăpări în câteva zone diferite. 
Dar trebuie să fiți atenţi! Unii oameni nu au scăpări deloc, indife- 
rent cât de mult mint. Așa că nu puteţi interpreta lipsa scăpărilor 
ca pe o garanţie că cineva spune adevărul. Mai sunt unii oameni 
despre care vom crede că au scăpări, dar care de fapt se com- 
portă normal. Din acest motiv, este important să ne asigurăm 
că semnele pe care le detectăm sunt schimbări ale comportamen- 
tului cuiva, și nu modul în care persoana se comportă de obicei. 
Observaţi câteva tipuri diferite de scăpări la cineva înainte să 


hotărâți că persoana respectivă minte sau nu sau că este reținută 
în manifestarea emoţiilor. 

Dacă ați observat câteva semne contradictorii la cineva, acest 
lucru poate însemna că persoana vă minte, dar poate însemna 
și că simte altă emoție decât cea pe care încearcă să o afișeze. 
Adesea, vă veți da seama cu ușurință despre care dintre situaţii 
este vorba, datorită contextului. 

Reţineţi, de asemenea, că, deși ați observat câteva astfel de 
semne, nu știți neapărat ce le-a determinat. După cum veţi vedea 
în curând, acestea puteau avea cu totul alte cauze decât faptul că 
persoana minte. Puteţi vedea multe scăpări la cineva, dar acestea 
pot apărea din cauză că respectiva persoană tocmai s-a gândit 
la ceva care nu are nicio legătură cu conversaţia voastră. Când 
descoperiți aceste semne, următorul pas este să luaţi în conside- 
rare contextul și orice alte motive posibile ale comportamentului 
său, înainte să puteţi spune cu convingere că minte. 


DE CE TE SCARPINI LA NAS? 
Semne contradictorii în limbajul trupului 


Cel mai evident dintre toate aceste semne contradictorii pro- 
vine de la propriul sistem nervos autonom. Nu îl putem controla, 
chiar dacă descoperim că exprimăm niște semne prin intermediul 
său. Este foarte dificil, dacă nu chiar imposibil, să ne oprim la co- 
mandă din transpirat sau din înroșit, sau să evităm să ni se dilate 
pupilele când primim o mână câștigătoare la poker. Problema este 
că sistemul nervos autonom se activează numai când emoţiile sunt 
foarte puternice. Din fericire, există nenumărate alte semne și 
scăpări care apar chiar și când emoţiile nu sunt așa de puternice. 

FAȚA 


Adesea se spune că fața transmite două mesaje: ceea ce vrem 
noi să transmitem și ceea ce gândim cu adevărat. Uneori, cele 
două coincid, dar adesea sunt diferite. Când încercăm să contro- 
lăm mesajul pe care îl exprimăm, folosim trei metode: 


CALIFICAREA 


Comentăm despre expresia facială pe care o avem adăugând 
încă una. De exemplu, adăugăm un zâmbet la o expresie de altfel 
nenorocită, pentru a arăta tuturor că ne vom descurca până 
la urmă. 


MODULAREA 


Schimbăm intensitatea expresiei pentru a o slăbi sau a o în- 
tări. Facem acest lucru controlând numărul de mușchi folosiţi (ca 
atunci când arătăm o expresie facială parțială), cât de mult folo- 
sim acei mușchi (ca atunci când arătăm o expresie completă, dar 
de mică intensitate, adică o expresie ușoară) și cât timp afișăm 
expresia respectivă. 


FALSIFICAREA 


Putem să manifestăm emoție când nu simțim nimic în reali- 
tate (simulare). Putem încerca să nu dezvăluim nimic când, de 
fapt, simțim ceva (neutralizare) sau putem acoperi emoția pe care 
o simţim cu altă emoție pe care nu o simțim (mascare). 


KEE 


Pentru a putea pretinde în mod convingător că simțim o 
emoție, trebuie să știm cum să o exprimăm, ce mușchi să folo- 
sim și cum să-i folosim. Copiii și adolescenţii exersează strâm- 
bându-se în faţa oglinzii, dar pe măsură ce creștem, tindem să 
nu mai facem acest lucru. Din acest motiv, uneori nu avem o 
idee corectă despre felul în care arătăm, de fapt, când exprimăm 
diverse lucruri. Adesea, nici nu avem timp să ne pregătim, ci tre- 
buie să ne bazăm pe ceea ce simțim înăuntru și să sperăm că ne 
apropiem destul de mult. 

A fi neutri, a nu arăta absolut nimic este foarte dificil, mai 
ales când este vorba despre un subiect de care ne pasă, care ne 
provoacă o emoție puternică pe care dorim să o ascundem. De 
cele mai multe ori devenim atât de încordaţi, încât este evident 
că ascundem ceva, chiar dacă nimeni nu-și dă seama ce anume 
ascundem. Așa că preferăm calea mai ușoară și mascăm emoția, 
prefăcându-ne că simțim altceva decât emoția reală. Când încer- 
căm să ne controlăm expresiile faciale, tindem să folosim doar 
partea de jos a feţei, așa cum ar trebui să știți deja. Acest lucru 
înseamnă că ochii, sprâncenele și fruntea sunt libere să exprime 
adevăratele emoţii, ceea ce facem inconștient. Deoarece, chiar și 
atunci când facem un efort să zâmbim, nasul se poate încreţi a 
dezgust față de ceva (v-o aduceţi aminte pe chef Tina)? Tocmai ați 
citit capitolul despre emoții și ați aflat ce semnificaţie au semnele 
pe care le transmit ochii, sprâncenele și frunţile noastre, indife- 
rent de ce încercăm noi să exprimăm cu gurile, așa că nu reiau 
explicaţia aici. 


Masca cel mai des folosită pentru a ascunde emoţiile este 
zâmbetul. Darwin, care a scris multe lucruri bune, încă valabile, 
despre mușchii faciali și limbajul corpului, avea o teorie care 
explica acest fenomen. El susținea că, de obicei, încercăm să 
mascăm emoţiile negative și că cel mai îndepărtat de expresiile 
negative este zâmbetul. 

V-am arătat deja cum să faceţi diferenţa între un zâmbet fals 
și unul autentic. Zâmbetul autentic este întotdeauna simetric, 
ambele colţuri ale gurii sunt ridicate la fel de mult (presupunând 
că persoana respectivă nu suferă de vreo leziune a mușchilor fa- 
ciali). Nu poate să fie niciodată asimetric. Zâmbetul fals poate 
fi ori simetric, ori asimetric — caz în care apare doar pe o parte 
a feţei. Dacă vă uitaţi cu atenţie la un zâmbet afectat, vedeţi 
că acesta este ori o încercare nereușită de a arăta fericit (vi-l 
amintiți pe Göran Persson?), ori face parte dintr-o altă expresie, 
de exemplu dezgust sau dispreț (amintiţi-vi-l și aici tot pe Göran 
Persson). Zâmbetul autentic folosește și zona exterioară, și pe 
cea interioară din jurul ochilor, ceea ce este aproape imposibil 
de făcut în mod conștient. 

Actorii care reușesc să zâmbească natural, inclusiv cu ochii, 
recurg la o amintire pozitivă care să-i facă fericiți cu adevărat. 
Expresiile false de bucurie sunt trădate și de repeziciunea cu 
care sunt arătate. O expresie autentică de bucurie apare după 
ceva timp, iar una falsă tinde și să persiste prea mult. 


În aceste situaţii pot apărea și microexpresii. Eu cred că mi- 
croexpresiile joacă un rol major în ceea ce intuim despre alți oa- 
meni. Dacă simțim că cineva nu ne place, deși este politicos cu 
noi la suprafață, probabil intuiţia noastră se bazează pe limbajul 
corpului și alte forme de comunicare inconștientă pe care le-am 
detectat. Dar este posibil și să fi observat o microexpresie care 
ne-a divulgat ceea ce simte în realitate persoana respectivă cu 
privire la noi. Poate că s-a petrecut prea repede ca să o observăm 
în mod conștient, dar inconștientul nostru a avut destul timp să 
o înregistreze. 

Oricând apar, microexpresiile sunt niște scăpări în care 
putem avea încredere. Însă unii oameni nu au scăpări deloc, 
alții au doar în anumite situaţii, dar nu și în celelalte și așa mai 
departe. Faptul că nu vedem o microexpresie la cineva nu este 
o garanţie că persoana în cauză nu încearcă să-și suprime o 


emoție, dacă asta bănuiți. În acest caz, va trebui să căutaţi semne 
în altă parte. 


OCHII 


Este un lucru bine cunoscut faptul că îți poți da seama dacă 
cineva minte privindu-l în ochi. Credem că evitarea privirii și 
clipitul des sunt semne că persoana minte. Nu este neapărat 
greșit, dar, din moment ce toată lumea a auzit despre aceste lu- 
cruri, cineva care minte vă va privi în ochi mai mult decât în mod 
normal! Fiindcă ni s-a spus, încă din copilărie, că un mincinos 
nu stabilește contact vizual, este probabil ca un mincinos să facă 
tocmai opusul, și chiar cu vârf și îndesat. 

Există stări psihice în care evităm privirea în mod natural. 
Privim în jos când suntem triști, înclinăm capul în jos sau într-o 
parte când simțim rușine sau vină și privim brusc în altă parte 
când nu suntem de acord cu cineva. Un mincinos nu va proceda 
astfel, de teamă să nu se dea de gol că este mincinos (!). Cei mai 
buni mincinoși evită să fie descoperiți știind exact când să-și fe- 
rească privirea. 

Un alt factor care are legătură cu ochii este dimensiunea pu- 
pilelor. Așa cum am menționat mai devreme, pupilele se dilată 
când simţim emoţii precum apreciere sau interes. Încercați să vă 
asiguraţi că dimensiunea pupilelor se potrivește cu emoțiile pe 
care persoana în cauză pretinde că le simte. Cineva care se inte- 
resează activ de un lucru nu ar trebui să aibă pupile de mărimea 
unui vârf de ac decât dacă îi bate soarele în ochi. 

Când cineva care minte sau se află sub presiune emoțională 
clipește, ochii rămân închiși mai mult decât în cazul cuiva care 
spune adevărul. Zoologul britanic Desmond Morris, care a 
studiat și comportamentul uman, a observat acest fenomen la 
interogatoriile realizate de poliție și susţine că este o încercare 
inconștientă de a se izola de lume. 

Felul în care ne mișcăm ochii poate da indicii și despre gân- 
durile care ne trec prin minte. Când gândim, ne folosim destul de 
des amintirile, dar putem și să construim evenimente noi, pe care 
nu le-am trăit niciodată, cu ajutorul imaginației. Asta se întâmplă 
când suntem imaginativi, ne facem planuri pe termen lung, in- 
ventăm povești și așa mai departe. Vă amintiți modelul EAC pen- 
tru mișcările ochilor și impresiile senzoriale? Acesta ne spune că 
ochii fac mișcări diferite, după cum gândul este unul construit 
atunci sau este o amintire. Construim gânduri tot timpul și, 
uneori, a construi înseamnă a minţi. Dacă o persoană vizuală 
vă povestește ceva ce susţine că a făcut sau a trăit, dar deodată 
privește în sus și spre dreapta, în loc să privească spre stânga, 
conform modelului, acesta este un semn că persoana respectivă 
construiește un gând. Va trebui să vă întrebaţi dacă există vreun 
motiv pentru care această persoană să-și folosească creativitatea 
și imaginaţia în acel context. Să presupunem că ea spune: 

„A trebuit să lucrez până târziu și, din moment ce oricum aș 
fi întârziat la cină, am luat repede o pizza și o bere cu Josh, dar 
apoi am venit direct acasă.“ 

Dacă observați că își construiește gândul în timp ce spune 
„am luat repede o pizza și o bere cu Josh“, fiți precauţi. Evident 
este o problemă cu afirmaţia aceasta. S-ar putea să fiți victima 
unei minciuni sfruntate. 

Poate din acest motiv există clișeul potrivit căruia mincinoșilor 
le este frică de contactul vizual. Conform modelului EAC, ochii se 
mișcă în momentul în care se construiește o minciună, iar acest 
lucru i-ar împiedica pe mincinoși să păstreze contactul vizual, 
pentru că ar însemna să privească drept înainte. Pe de altă parte, 
merge să povestiţi cuiva o amintire în timp ce priviţi drept îna- 
inte (și păstraţi contactul vizual) deoarece această poziție a ochi- 
lor vă permite să vizualizați amintirile. 

Reţineţi, cele de mai sus funcționează numai dacă prindeţi 
pe cineva construind o minciună pe măsură ce o rostește. 
Dacă persoana are timp să-și pregătească minciuna, adică să o 


EXERCITIU DE CONSTRUCȚIE 


Am observat că pentru foarte mulți oameni modelul EAC nu se 
aplică în totalitate. Dar toți oamenii schimbă ceva în propriul 
comportament sau în mișcările ochilor, care arată că în acel 
moment construiesc o idee. Puteţi face următorul exercițiu 
pentru a vă îmbunătăţi abilitatea de a detecta când cineva face 
o construcție vizuală. 


Pasul 1 

Rugaţi persoana să vizualizeze ceva, ca în exercițiul precedent 
cu Mona Lisa. Lăsaţi-o cât timp are nevoie să-și picteze tabloul 
în minte, ocazie cu care îi puteţi observa mișcările ochilor. 


Pasul 2 

Acum rugaţi persoana să-și imagineze o altă versiune a acestei 
imagini, una care nu există. De exemplu, Mona Lisa pictată 
de un puști de cinci ani. Din nou, acordați-i suficient timp 

să îndeplinească această sarcină și să construiască imaginea 
cât mai detaliat posibil. Între timp, observați dacă urmează 
modelul EAC sau nu și încercați să detectați alte semne de 
construcție a gândurilor. 


Pasul 3 

Puteţi relua exercițiul, ca să vă asiguraţi că schimbările pe 
care le-aţi observat fac parte din comportamentul obișnuit al 
persoanei și nu sunt niște evenimente ciudate. (Dar nu uitaţi 
să folosiți o altă imagine a doua oară! Altfel, în pasul 2 nu va 
avea loc o construcție, deoarece persoana poate pur și simplu 
să recurgă la amintirea construită data trecută). 

construiască dinainte, este posibil să nu vedeţi nicio diferență în 
mișcarea ochilor, deoarece minciuna a devenit între timp o amin- 
tire, chiar dacă are un conţinut tot imaginar. La final, rețineți că 
acest model nu funcționează pentru toată lumea. Sunt numeroase 
excepţii, așa că înainte să vă puneţi partenerul să doarmă pe cana- 
pea, asigurați-vă că puteți cu adevărat să diferenţiați între amintire 
și construcție. 


MÂINILE 


Cu cât ne îndepărtăm mai mult de față, cu atât ne este mai ușor 
să mințim prin semne fără cuvinte, pentru că restul corpului nu 
este la fel de conectat la centrele emoționale din creierul nostru 
și îl putem controla mai bine. Așa că este bine că uităm să facem 
asta, adică să mințim cu restul corpului. Mâinile se află undeva la 
mijloc — suntem foarte conștienți de ele, deoarece le putem vedea 
în cea mai mare parte a timpului, dar ele transmit și numeroase 
semne inconștiente. 

Emblemele reprezintă un anumit tip de gesturi ale mâinilor. 
Acestea și cuvintele acționează exact la fel: sunt gesturi specifice, 
cu înțelesuri specifice, cunoscute de toți membrii unei anumite 
culturi. Un astfel de exemplu este gestul introdus de Winston 
Churchill, în care arătătorul și degetul mijlociu sunt întinse, iar 
celelalte sunt strânse în palmă. În cea mai mare parte a lumii occi- 
dentale, acest semn este recunoscut drept „V de la victorie“. Sigur 
că nu este o problemă să mințim cu acest tip de gesturi. Poți să 
arăţi liniștit semnul victoriei când cineva te întreabă dacă echipa ta 
a câştigat meciul pe care de fapt l-aţi pierdut grav de tot. 

Dar uneori folosim aceste tipuri de gesturi inconștient, cu 
un limbaj al corpului care aduce a scăpare freudiană. Când ges- 
turile de acest tip apar ca scăpări inconștiente, ele ne arată ce 
simte cu adevărat persoana respectivă, din simplul motiv că sunt 
inconștiente. Însă vor fi greu de detectat, pentru că adesea vor fi 


făcute din poziții neobișnuite ale corpului față de cele în care sunt 
făcute de obicei. Un exemplu ar fi gestul pe care Paul Ekman l-a 
descoperit când a aranjat ca niște studenți să fie intervievaţi de un 
profesor extrem de neînțelegător. Gestul inconștient pe care l-a 
descoperit în câteva cazuri a fost un pumn cu degetul mijlociu ridi- 
cat. Cunoscutul gest obscen. Dar în loc să fie o acțiune conștientă, 
cu pumnul ridicat, mâna se odihnea pe genunchi, iar degetul 
mijlociu era orientat spre podea. Era, fără nicio îndoială, un semn 
de antipatie profundă, deși persoana care făcea gestul nici nu-și 
dădea seama că îl face. 

Un alt gest inconștient des întâlnit este datul din umeri, pe care 
îl facem în mod inconștient pentru a arăta că nu știm, nu avem 
nicio părere sau nu ne pasă despre un anumit subiect. Dar în loc 
să împingem umerii în sus, să ridicăm mâinile și să întoarcem pal- 
mele în dreptul pieptului, așa cum am face în mod normal, când 
dăm din umeri inconștient ținem braţele drepte și lăsate în jos. 
Mișcarea umerilor lipsește sau este minimă, iar urmele vizibile ale 
emblemei sunt mâinile întoarse în sus sau spre exterior în dreptul 
mijlocului. 

Un alt tip de mișcări ale mâinilor sunt cele pe care le folosim 
ca să clarificăm ce spunem sau să ilustrăm un concept abstract. De 
exemplu, când ducem palmele paralel în dreptul ochilor și spunem 
„avea ochelari de cal“. Toată lumea își folosește astfel mâinile când 
vorbește, deși frecvența și intensitatea acestor gesturi sunt deter- 
minate de factori culturali și personali. În Scandinavia, nu prea ne 
folosim mâinile când vorbim, pe când italienii sunt stăpânii incon- 
testabili ai gesticulării. Însă toată lumea își folosește mâinile într-o 
măsură mai mare sau mai mică și, de fapt, depindem de aceste 
gesturi ca să-i înțelegem pe ceilalți, deși rar se întâmplă să obser- 
văm în mod conștient gesturile pe care le fac oamenii cu mâinile. 

Este imposibil să comunicăm cu cineva care își ilustrează cu- 
vintele făcând gesturi greșite din mâini. Când predau, adesea ilus- 
trez această idee stabilind contact vizual cu o persoană și apoi în- 
trebând-o cât este ceasul în timp ce arăt cu mâna spre fereastră. De 

fiecare dată, răspunsul este: „Ăăă... poftim?“, deși întrebarea în 
sine cere un răspuns foarte simplu. Dar sunt ocazii când ne redu- 
cem gesturile la minimum: când suntem foarte obosiţi; sau foarte 
trişti; sau foarte plictisiți; sau când chiar trebuie să ne gândim la 
ceea ce spunem; și să analizăm; cu atenţie; fiecare; cuvânt; de 
exemplu când mințim. 

Construirea unor gânduri noi este un proces intern solicitant. 
Când trebuie să ne concentrăm asupra lui, expresiile noastre 
externe sunt atenuate. Gesturile făcute cu mâinile sunt expresii 
foarte distinctive, iar absenţa acestora este întotdeauna evidentă. 

Când întreb studenţii cum își pot da seama dacă cineva minte, 
de fiecare dată cineva menţionează că mincinoșii se scarpină 
la nas. Chiar este adevărat că gesturile mâinilor spre faţă se 


Mi s-a spus că în timpul 
procesului cu Lewinsky 
Bill Clinton s-a scărpinat 
la nas de douăzeci și 
şase de ori. Și nu cred 
că numai specialiștii în 
limbajul trupului, dotați 
cu ochi de vultur, au 
observat acest lucru. 
Căutaţi poze pe Google după „nasul lui Clinton“ și 
iată ce veţi găsi: 


Bill se scărpina la nas atât de mult la televizor, 

încât consultantii lui în materie de media i-au spus 
să înceteze, deoarece sondajele arătau că pierdea în- 
crederea oamenilor scărpinându-se tot timpul la nas. 


înmulțesc când minţiţi, dar gestul cel mai comun nu este scăr- 
pinarea nasului. Acesta este al doilea ca frecvenţă. Pe primul loc 
se află acoperirea gurii, ca și cum aţi vrea să opriți minciuna să 
iasă sau ca și cum v-ar fi rușine de ceea ce urmează să spuneți. 
Probabil toate celelalte gesturi ale mâinilor îndreptate spre 
față — aranjarea ochelarilor, trasul de lobul urechii, scărpinatul 
nasului — sunt, de fapt, același gest de bază care a fost deturnat 
dinspre gură, pentru a face în schimb ceva mai puțin suspect. 

Puteţi vedea acest tip de mișcări ale mâinilor și la oamenii care 
pur și simplu ascultă pe cineva. Adesea ne acoperim gura când 
ne îndoim de ce ni se spune sau când nu credem că ni se spune 
adevărul. Este ușor să ne imaginăm o persoană surprinsă care 
gândește „nu pot să cred așa ceva!“ cu ochii mari și acoperindu-și 
gura cu mâna. Dacă observați acest comportament la cineva, este 
cazul să faceți un efort să fiți mai clari și să confirmaţi adevărul 
celor spuse de dumneavoastră. Asta dacă spuneți adevărul. Dacă 
nu, s-ar putea să vă mănânce nasul... 

Ca și în cazul celorlalte semne ale minciunii, faptul că cineva 
se scarpină la nas nu înseamnă neapărat altceva decât că are o 
mâncărime la nas. Dar dacă se întâmplă în mod repetat, ar fi o 
idee bună să căutați și alte semne de minciuni sau emoții ascunse. 


RESTUL CORPULUI 


Ar trebui să mai acordaţi atenție posturii și picioarelor. O 
persoană interesată are o postură vioaie, desigur, în timp ce o 
persoană neinteresată se micșorează un pic, fără să vrea. Dacă 
durează destul de mult, ajungem să ne sprijinim de un perete sau 
de marginea unei mese, până ne dăm seama ce plictisiți arătăm 
și încercăm să schimbăm ceva tușind și ajustându-ne postura 
într-un mod foarte evident. 

Nu reuşim deloc să ținem evidența semnalelor pe care le 
transmitem prin intermediul picioarelor. Probabil din cauză că 

petrecem atât de mult timp cu picioarele ascunse sub mese și 
pentru că am învățat să ne uităm doar la fețele oamenilor și să 
ignorăm restul. 

Un exemplu clasic de semne contradictorii ar fi acela al unui 
agent de turism care a petrecut ultimele 40 de minute încercând 
să vândă un pachet de vacanţă de 120 de dolari unui cuplu tânăr 
de îndrăgostiţi, dar în tot acest timp s-a gândit la alte vacanțe pe 
care ar fi putut să le vândă, pentru mai mulți bani, dacă nu ar fi 
fost prins cu puștii ăștia. În mod inconștient, lovește cu piciorul în 
direcția lor pe sub masă, un semnal evident agresiv. Sau exemplul 
fetei timide la o sesiune de întâlniri rapide, care încearcă să pară 
relaxată, dar ţine un picior încolăcit în jurul celuilalt pe sub masă. 


SCĂPĂRI GESTUALE 


Numeroase situații pot provoca tensiune nervoasă sau stres. 
Uneori este normal, de exemplu când mergem la un interviu 
important pentru un loc de muncă sau ținem un discurs la o pe- 
trecere somptuoasă, când ne simțim cu adevărat plictisiți și fără 
stare, când urmează să avem primul copil, să începem școala sau 
altele de genul acesta. Atunci spunem că avem „fluturi în stomac“. 

Putem simți tensiune nervoasă, stres și anxietate și când 
minţim în legătură cu ceva important. În astfel de situaţii sun- 
tem încărcaţi cu energie și anxietate, care trebuie să se descarce 
cumva. Dacă încercăm să nu arătăm nimic și doar să ne concen- 
trăm pe păstrarea calmului, în cele din urmă vom începe să tre- 
murăm. Ba chiar putem să leșinăm dacă suntem foarte tensionați. 
Așa că este mai bine să ne ocupăm timpul cu ceva. Există anumite 
acțiuni care ajută la descărcarea anxietăţii și a nervilor: scăpările 
gestuale. Aceste acțiuni sunt un semn clar că persoana respectivă 
este consumată de conflicte interne și tensiune. Scăpările gestu- 
ale sunt acțiuni mici, repetitive și fără semnificație. De exemplu, 
apăsarea repetată a butonului unui pix sau ruperea unei hârtii 


în bucățele sau bătutul din degete. Unele studii indică faptul că 
avem nevoie să facem tot timpul ceva cu mâinile, așa că uneori 
poate fi dificil să vă daţi seama dacă o persoană are scăpări gestu- 
ale sau nu. De aceea este important să confirmaţi că sunt acțiuni 
recurente, efectuate în buclă. 

O persoană care a găsit un gest care să o țină ocupată și prin 
care, astfel, să-și elibereze tensiunea poate părea extrem de calmă 
în toate celelalte privinţe. Este posibil nici să nu știe de ce a sor- 
tat toate scobitorile din borcan. Dar dumneavoastră vă puteți da 
seama că acesta este un semn de stres intern major. Trebuie să 
aflați și dacă este justificat. 


Retineti, scăpările gestuale pot fi complet naturale. 
Sunt numeroase situaţiile în care avem atâta 
energie, încât nu știm ce să facem cu ea și atunci 
„scapă“ prin activităţi fără sens, precum bătutul 
in degete, rosul unghiilor sau joaca cu lumânări 
inse. De asemenea, sunt momente în viată 

nergie sau frustrare decât putem noi elibera. 
riviti un adolescent care este obligat să stea 
liniştit mai mult decât o fractiune de secundă, să 
vedeți acolo scăpări gestuale. 


Aeroporturile din toată lumea au angajați care caută exact 
astfel de semne la călători, pentru a identifica persoanele cărora 
le este frică să zboare, dar încearcă să-și ascundă frica, deoarece 
aceste persoane ar putea provoca probleme odată ajunse în avion. 
Adesea se află în zona de fumat sau, dacă nu există așa ceva, în 
afara terminalului (iar după 11 septembrie 2001, numărul celor 

cărora le este frică să zboare cu avionul s-a mărit în multe țări): 
tipul în costum care scutură scrumul de la țigară mai des decât ar 
fi cazul, doamna sofisticată care rupe toate bețele de chibrit, pe 
rând, înainte de a le arunca în scrumieră. Uneori chiar fumatul 
în sine este o scăpare gestuală foarte evidentă, dacă pare să fie 
mecanic, fum după fum, în loc să fie un scurt moment de plăcere 
pentru fumătorul respectiv. Responsabilul de relații publice de la 
aeroportul Arlanda a confirmat, într-o conversaţie, că personalul 
de la vamă și securitate este instruit să observe astfel de semnale. 


PARI AGITAT, S-A ÎNTÂMPLAT CEVA? 
Modificări ale vocii 


Deși ne este ușor să alegem ce cuvinte vrem să folosim când 
vorbim, ne este mai greu să ne controlăm vocile. Stările noastre 
emoționale afectează felul în care vorbim. Și, de fapt, nici la ale- 
gerea cuvintelor nu suntem chiar așa de buni cum credem. 


TONUL VOCII 


Așa cum ați observat, fără îndoială, vocea dumneavoastră de- 
vine mai ascuțită când sunteţi supăraţi. Se schimbă tonul. Crește 
și volumul, la fel ca ritmul. Când sunteţi trişti, se întâmplă exact 
opusul. Vocea este mai gravă și mai adâncă. Vorbiţi mai rar și mai 
încet decât în mod obișnuit. 

Sunt unele indicaţii cum că, atunci când ne simțim vinovați că 
mințim, vocile noastre ar fi afectate la fel ca atunci când suntem 
supăraţi. Începem să vorbim mai repede, mai subțire și mai tare. 
Dacă, în loc de vină, simțim rușine că trebuie să mințim, vocile 
noastre sunt afectate la fel ca atunci când suntem triști. Devenim 


mai tăcuți, vorbim mai încet și mai rar. Dacă este adevărat și 
observați aceste schimbări ale vocii la o persoană, fără să existe 
vreun motiv rezonabil pentru care aceasta să fi devenit supărată 
sau tristă, atunci este posibil ca ea să vă mintă. 


MODIFICĂRI ALE DISCURSULUI 


Când mințim, se schimbă și felul în care vorbim, și calitatea 
vocii. De exemplu, încep să apară pauze în discurs. Începem să 
folosim pauze prea lungi sau prea scurte față de felul nostru 
obișnuit de a vorbi. Facem pauze bruște când nu le-am face în 
mod obișnuit, de exemplu în mijlocul propoziției. Sau înainte 
de a răspunde la întrebări al căror răspuns ar trebui să-l știm 
imediat. Încercăm să tragem de timp lungind vocalele, scoțând 
în minte un răspuns. De emoție, unii oameni încep să se bâlbâie, 
deși de obicei nu sunt bâlbâiți. 

Folosim repetiții și spunem același lucru, în același fel, de mai 
multe ori. Folosim repetiții și spunem același lucru, în același 
fel, de mai multe ori. Acest lucru se întâmplă din cauză că brusc 
ne place să vorbim cu fraze lungi, de parcă ne-ar fi teamă de ce 
s-ar întâmpla dacă am lăsa pe altcineva să strecoare un cuvânt, 
așa că începem să vorbim în fraze lungi, nesfârșite, fără capăt, 
iar o modalitate ușoară de a face acest lucru constă în a folosi 
repetiţia, pentru că astfel putem continua la nesfârșit, spunând 
același lucru de nenumărate ori, fără ca altcineva să poată stre- 
cura vreun cuvânt. 

Sau facem exact opusul. Brusc. Începem. Să. Vorbim. În. 
Propoziţii. Foarte. Scurte. De parcă. Ne-ar fi teamă. Să nu ne 
scape. Să nu spunem prea mult. 

Toate aceste tipuri de schimbări în discursul unei persoane 
sunt un avertisment serios că ceva se întâmplă. În acel moment, 
ar trebui să începeţi să căutaţi și alte indicii la nivelul feţei sau în 
limbajul corpului. 

MODIFICĂRI ALE LIMBAJULUI 


Oamenii care mint manifestă adesea câteva ciudățenii lingvis- 
tice. Încep să spună lucruri în feluri în care nu ar vorbi în mod 
normal. Multe dintre aceste ciudățenii lingvistice sunt atât de cu- 
noscute acum, încât au devenit clișee, atât de comune, încât sus- 
pectăm o minciună de îndată ce le auzim. Pot părea transparente 
chiar și mincinosului, dar tot nu îi este ușor să evite folosirea 
lor. Multe dintre aceste modificări ale vorbirii trec neobservate 
de majoritatea oamenilor. De aceea este o idee bună să învăţăm 
să le detectăm. 


DIGRESIUNI $I AIURELI 


Mincinoșii fac adesea mai multe digresiuni și dau explicaţii 
complicate care nu par să ducă nicăieri. Însă întrebările directe 
primesc răspunsuri scurte. 

„Păi, cred că ai putea spune că, da, adică, s-ar putea, mda, 
sigur că...“ 


ACELASI LUCRU DE FIECARE DATĂ 


Minciunile sunt adesea pictate în linii mari, fără prea multe 
detalii. Dacă vi se dau astfel de informaţii și puneţi aceeași între- 
bare mai târziu, probabil că mincinosul va repeta exact ce a spus 
și înainte. Cineva care spune adevărul probabil adaugă informaţii 
noi sau scurtează părțile spuse mai devreme. Amintirile nu sunt 
ceva ce scoatem dintr-o cutie din mintea noastră de fiecare dată 
când vrem să le privim și să le punem înapoi la fel. Amintirile 
noastre sunt afectate de tot ceea ce se întâmplă în mintea noastră 
în momentul în care vorbim despre ele. 

Prin urmare, cineva care nu minte poate să se concentreze 
pe lucruri diferite de fiecare dată când povestește ceva cuiva, în 


timp ce un mincinos spune mereu același lucru de teamă să nu 
se contrazică singur și rar dă detalii. Dacă rugați pe cineva care 
spune adevărul să vă dea mai multe detalii decât înainte despre 
un anume subiect, poate să o facă (mai puţin când amintirea este 
atât de veche, încât persoana a uitat detaliile). Dar pentru un min- 
cinos este imposibil, cu excepţia cazului în care construiește o 
minciună nouă chiar atunci. Se întâmplă cam așa: 

— Am fost singur toată noaptea. M-am uitat la televizor și apoi 
m-am culcat. 

— Ce ai văzut la televizor? 

— Ăăă... Păi... Era... 


ECRANE FUMURII 


Un mincinos va încerca întotdeauna să se apere ascunzându-se 
în spatele unui strat protector de cuvinte goale, cum ar fi folosi- 
rea exagerată a cuvintelor abstracte, despre care vă voi spune mai 
multe mai târziu, sau pur și simplu concluzii nelogice. Adesea, 
mincinoșii răspund astfel încât să pară că există o logică, dar de 
fapt nu există. Așa a procedat și Dave Dinkins, fost primar al New 
Yorkului, când a fost acuzat de fraudă fiscală: „Nu am comis o 
infracțiune, ci nu am respectat legea“. Păi asta ce e? Sau răspunsul 
lui Clinton când a fost întrebat despre aventura lui cu Lewinsky: 
„Depinde de definiția lui este“ sau „aș putea să răspund la această 
întrebare în ambele feluri, depinde de cum o formulaţi“. 


CREAREA DISTANȚEI PRIN NEGARE 


Mincinoșii tind să folosească negaţii. Ei încep să definească 
lucrurile drept ceea ce nu sunt, în loc de ceea ce sunt, care, de 
altfel, ar fi modul nostru obișnuit de a vorbi. În special minciunile 
politice sunt formulate ca negaţii. Un bun exemplu este renumita 
declaraţie a lui Nixon „nu sunt un escroc“. Normal ar fi fost să 

spună: „Sunt un om cinstit“. Era atât de conștient, atât de con- 
centrat pe ceea ce nega, încât și-a formulat minciuna în jurul 
acestei idei. 

Dacă un politician începe să vă spună că nu va crește taxele 
și nu va face economii în domeniul sănătăţii și așa mai departe 
(în loc să spună că vrea să menţină nivelul taxelor și al fondu- 
rilor pentru sănătate, care, de fapt, exprimă aceeași idee) și se 
concentrează din punct de vedere lingvistic pe ce nu se va în- 
tâmpla, atunci aveți motiv să bănuiți că schimbările respective 
vor avea loc. Taxele vor fi majorate și fondurile pentru sănătate 
vor fi reduse. Nu că asta ar surprinde pe careva. După cum spu- 
nea Bismark: „Să nu credeţi nimic în politică până nu a fost 
negat oficial“. 

„Nu mint“ (față de „Spun adevărul“) 


CREAREA DISTANTEI PRIN DEPERSONALIZARE 


Mincinoșii evită pe cât posibil să pronunţe cuvinte precum 
„eu“ sau „al meu“. Aceasta este o modalitate de a se distanţa de 
minciună. Din același motiv, un mincinos va tinde și să folosească 
generalizări, precum „întotdeauna“, „niciodată“, „toată lumea“, 
„nimeni“ și așa mai departe, pentru a evita să spună exact despre 
cine sau despre ce vorbește. 


„Relaxează-te. Așa ceva nu se întâmplă niciodată pe aici.“ 


CREAREA DISTANȚEI PRIN FOLOSIREA TIMPULUI TRECUT 


O altă modalitate de a vă distanța de minciuna pe care o 
spuneți este să schimbaţi momentul în care s-a petrecut și să 
exprimaţi conținutul minciunii la timpul trecut, în loc de timpul 
prezent. Un exemplu este răspunsul obișnuit la întrebarea: „Ce 


* Despre cuvântul magic „nu“ voi mai discuta într-un capitol viitor. 


faci aici?!“. Un mincinos ar putea răspunde: „Nu făceam nimic!“ 
(faţă de „Nu fac nimic“). 


EXPRIMAREA REZERVELOR 


O mulțime de minciuni nereușite din filme încep cu cuvintele: 
„Știu că n-o să-ţi vină să crezi, dar...“ sau „știu că sună ciudat, 
dar...“. Un mincinos care-și dă seama că este greu de crezut 
folosește frecvent aceste tipuri de rezerve. Astfel, confirmă orice 
suspiciuni pe care le-ar putea avea cealaltă persoană, dar, în 
același timp, îi explică acesteia că nu este nevoie de ele. Problema 
este că aceasta este o modalitate destul de banală de a ascunde o 
minciună. Simplul fapt că cineva își exprimă rezervele cu privire 
la ce urmează să spună ne face să ne întrebăm dacă ce începe să 
ne spună este adevărat. Cel mai amuzant este când spunem de la 
început că este o minciună, fără măcar să ne dăm seama: 

„Ascultă-mă pe mine, a fost ireal! Stai să-ți zic cum a fost...“ 


SOFISTIGARE LINGVISTICĂ 


Este un pic ciudat, dar oamenii care mint folosesc des forme 
de vorbire mai rigide decât în mod normal. Mulți încep brusc să 
respecte regulile gramaticale și de pronunție, pe care altfel nu le 
respectă, și renunță la expresiile preferate de argou și la abrevie- 
rile informale. Unii pretind că acest lucru se întâmplă din cauză 
că persoana în cauză este tensionată și de aceea se comportă mai 
formal. Eu cred că ar putea avea legătură și cu faptul că, în mod 
inconștient, aceasta dorește să sublinieze ceea ce spune și să-i 
iasă cât mai corect posibil. De fapt, vizat este subiectul minciunii, 
dar și forma în care este prezentată minciuna este afectată. Lipsa 
adevărului este compensată cu prisosință de comportamentul 
lingvistic cel mai corect. 

Dacă în sinea noastră nu ne pasă de ceva, dar ne prefacem 
că ne pasă, nu ne vom mulțumi cu un simplu: „Nu, asta nu sună 
bine“, ci vom folosi mai degrabă ceva de genul: „Cred că ar fi re- 
gretabil și inadecvat, în egală măsură.“ 


LUNGIREA CUVINTELOOODOR 


Pentru a formula o minciună este nevoie de timp, de unde 
și toate schimbările vocale, precum pauzele, bâlbâielile, vocalele 
lungite și așa mai departe. Din acest motiv, minciuna poate fi 
spusă cu un ritm mai lent decât ritmul obișnuit al mincinosului, 
cel puţin la început. 


(Observaţi distanțarea prin trecerea de la „este“ la „a fost“!) 


MIC AVERTISMENT 
Fiti atenti ce concluzii trageti 


Înainte de a încheia acest capitol, aş vrea să reiau câteva as- 
pecte importante pe care un cititor de gânduri trebuie să le aibă 
în minte când încearcă să-și dea seama dacă cineva minte (sau 
încearcă să-și ascundă adevăratele emoţii). Rețineţi, nu este su- 
ficient să identificaţi un singur astfel de semn. Un singur semn 
înseamnă doar că trebuie să fiți atenţi în caz că mai sunt și altele. 
Semnele trebuie și să reprezinte schimbări ale comportamentului 
persoanei respective. Dacă erau acolo de la început, nu aveţi de 
unde să știți dacă sunt din cauză că persoana minte sau dacă fac 
parte din comportamentul său obișnuit. 

De asemenea, trebuie să vă amintiți că semnele pe care le veți 
zări nu vă vor spune dacă este vorba despre o minciună (verbală) 


sau despre emoţii refulate. Pentru a afla, aveţi nevoie de context. 
La fel ca în cazul emoţiilor mascate, aceste semne pot fi deter- 
minate și de ceva ce nu are nicio legătură cu contextul în care vă 
aflați. Dacă aţi fi vorbit cu afaceristul acela căruia îi era frică să 
zboare cu avionul și ați fi presupus că scăpările lui gestuale erau 
un semn că vă minţea, v-aţi fi înșelat (cu excepţia cazului în care 
vorbeaţi despre zburatul cu avionul, desigur). 

Dacă detectaţi semne clare că ceva nu este în regulă, fiți 
precauţi. Daţi-i celeilalte persoane o ocazie să-și schimbe 
declarația sau să o completeze. Nu spuneți: „AHA! Te-am prins 
cu minciuna!“, ci spuneţi ceva de genul: „Cred că mai simți și 
altceva în legătură cu asta, ceva ce nu mi-ai spus? Sau „vrei să-mi 
explici ce ai spus? Poate este ceva ce ar trebui să-mi explici altfel, 
ca să înțeleg mai bine?“. 

Amintiţi-vă de tehnica Aikido pentru opinii. În cazul în 
care confruntaţi direct un suspect de minciună și îl acuzați că 
minte, probabil vă veţi lovi doar de rezistenţă și negare. Arătați 
înţelegere, stabiliți rapport. Aflaţi ce se întâmplă în realitate. În 
cele din urmă, dacă nu sunteţi sigur, presupuneţi întotdeauna că 
este sincer. 


În mod evident, nu este prea constructiv să suspectaţi pe toată 
lumea din jur că vă minte. Lucrurile pe care tocmai le-aţi învățat 
reprezintă niște abilități pe care este bine să le aveţi, dar veți avea 
o viață mai frumoasă dacă presupuneţi că nu aveţi nevoie de ele. 
Iar ceva ce vă poate face viața foarte, foarte frumoasă este să găsiți 
o persoană drăguță cu care să o împărțiți. Ceea ce și facem. Tot 
timpul. Din nefericire, de multe ori citim așa de greșit semnele 
de interes din partea altor oameni (și nici ei nu-s mai breji), încât 
ne tot căutăm fără să ne găsim. Următorul capitol vă va ajuta să 
schimbaţi această situație. 

Unii oameni prezintă mai mult sau mai put 
mod natural fiecare semn clasic al unui 
omportament de mincinos. Cunosc un astfel de 

ip şi tare s-a mai chinuit prietena lui cu el până a 
nvățat să-l cunoască. 
Retineti: trebuie să știți cum acţionează cineva 

în mod normal înainte să stabiliţi ce reprezintă o 
schimbare de comportament. 

In care vi se vor înroși urechile când veţi afla ce necuviincios vă comportati 
chiar dumneavoastră în pauza de cafea și veti călători în Marea Sudului 
drept recompensă. 


Artistul agățatului 
inconstient 


Cum flirtati cu oamenii 
fără măcar să vă dati seama 


Chiar este evident: una dintre situațiile în care este extrem 
de util să poți citi limbajul corpului celorlalți și să poți controla 
limbajul propriului corp este atunci când te simţi atras sau inte- 
resat de cineva. Când inconștientul nostru intră în starea aceea, 
posibilitățile de comunicare fără cuvinte, inconștientă, sunt 
enorme. Poate vă simţiți vinovați și vă gândiţi „dar eu am iubit“ 
sau „nu are rost să citesc așa ceva, eu am o căsnicie fericită“. 
Însă starea dumneavoastră civilă este complet irelevantă. Fiinţele 
umane sunt animale sociale. Avem nevoie să ne recunoască 
ceilalți și să ni se dea voie să recunoaștem alți membri ai haitei 
ca să ne putem simți bine. La fel ca în cazul emoțiilor, acesta este 
un mecanism important pentru funcționarea structurilor noastre 

sociale și pentru capacitatea noastră de a ne bucura de viaţă. 
Flirtul, un pic de recunoaștere e necesar, poate fi un lucru foarte 
mic și nevinovat. Sigur că, în cele din urmă, poate duce la procre- 
are și la perpetuarea speciei, dar în fazele sale inițiale, acesta este 
doar un tip de rapport mai specific orientat, ce reprezintă tot un 
fel de recunoaștere. 

De asemenea, eu personal cred că aceia care au relaţii stabile 
ar putea avea nevoie de un pic de flirt în viață, ca să-și condi- 
menteze un pic relaţiile. Și, în plus, chiar dacă doriți să flirtați 
cu altcineva în afară de partenerul dumneavoastră, ar fi drăguţ 
să căpătați mai multă încredere în sine știind că cineva este inte- 
resat de dumneavoastră doar pentru că v-aţi uitat la el. Sau, dacă 
nu sunteți într-o relaţie, cum vă manifestați propriul interes fără 
să fie prea evident? Sau dacă persoana aceea incitantă vine să 
vorbească cu dumneavoastră, cum îi păstraţi viu interesul ca să 
nu plece și să dispară? Care este cea mai bună modalitate de a 
respinge pe cineva? 

Știu că există cursuri de flirt unde se spun lucruri de genul 
„mângâiați-i cu privirea“ și „umeziţi-vă buzele“, dar nu despre 
asta vreau eu să vorbesc, ci, mai degrabă, despre toate lucrurile 
pe care, de fapt, le facem inconștient și fără cuvinte. Haideţi să 
vedem despre ce este vorba! 


RAPPORT ȘI CONTACT VIZUAL” 


Imaginaţi-vă că sunteţi într-un spațiu social oarecare. Sunt 
foarte mulți oameni acolo. Poate este o petrecere de Crăciun la 
serviciu, premiera unui film sau o nuntă. Poate fi sala de așteptare 
dintr-o gară, o grădiniță unde vă așteptați copiii sau cantina de la 
serviciu. Imaginaţi-vă că sunteţi acolo cu niște prieteni și staţi de 
* Ceea ce urmează să citiți este valabil și pentru femei, și pentru bărbaţi. De 


obicei, folosim aceleași metode când flirtăm. Atunci când metodele sunt 
diferite, voi indica acest lucru. 


vorbă. Brusc, inconştientul dumneavoastră detectează pe cineva 
la câțiva metri în dreapta, o persoană pe care inconștient o 
consideraţi interesantă. Primul lucru pe care îl faceţi este să 
stabiliți rapport cu persoana în cauză dintr-o parte în cealaltă a 
camerei. Vă amintiți exercițiul despre rapport de mai devreme? 
Începeţi să vă adaptaţi la limbajul trupului și la ritmul celeilalte 
persoane. În același timp, vă asiguraţi că celălalt are „cale liberă“ 
la corpul dumneavoastră, înlăturând orice obstacole, precum pa- 
hare, căști de bicicletă sau orice altceva ați putea ține în mâna 
dreaptă, astfel încât să nu fiți ascunși în spatele brațului sau al 
unui obiect. Inconștientul dumneavoastră are grijă de toate aces- 
tea în locul dumneavoastră. De fapt, se poate ca dumneavoastră 
să nici nu fi observat persoana respectivă. Ați inițiat un proces de 
comunicare, indiferent dacă știți asta sau nu. 

Următorul pas va fi să începeţi să o observați discret, cu câte 
o privire piezișă din când în când, destul cât să arătați că sunteți 
interesați. Concret, vă uitaţi la persoana în cauză până când vă 
întoarce privirea. Atunci, păstraţi contactul vizual un moment, 
apoi priviți în altă parte. Nu mișcaţi capul, care rămâne orientat 
spre persoana cu care sunteți acolo. Singurii care se mișcă sunt 


EXERCITIU DE FLIRTAT 


Dacă sunteți femeie, încercați acest test simplu. Imaginaţi-vă că 
în celălalt capăt al camerei se află un bărbat atrăgător. Priviți-l 
cu coada ochiului și apoi mutaţi-vă privirea în lateral. Uitaţi-vă 
din nou la el, dar de data aceasta, înainte de a va lua privirea 
de la el, uitați-vă mai întâi în jos. Aţi observat vreo diferență? Vi 
s-a părut cumva familiar? Mă gândeam eu că aşa o să fie. 

ochii. Femeile au acces la o armă devastatoare care, din păcate, 
nu este disponibilă pentru bărbați. Când încep să-și mute privirea 
după ce au stabilit un contact vizual, femeile privesc în jos preţ de 
o secundă. La asta se referă, de fapt, expresia „o privire furișă“. 
Privind în jos, lansați o invitație. Este un semn de supunere 
care spune „sunt inofensivă“ sau chiar „pot/vreau să fiu cuce- 
rită“. Din păcate, flirturile noastre inconștiente se învârt în jurul 
ideii de supunere a femeilor în fața bărbaţilor. Nu este corect din 
punct de vedere politic și nici de bun gust, din punct de vedere 
contemporan, dar așa funcționează lucrurile acestea. Așa a fost 
de la începuturile lumii și nu suntem nici pe departe singurele 
ființe care fac asta. Majoritatea ritualurilor de împerechere din 
lumea animalelor implică elemente de supunere a femelelor, iar 
dansul de împerechere al oamenilor nu face excepţie de la această 
regulă. Altfel, bărbaţii pur și simplu nu ar avea niciodată curaj să 


abordeze femeile. 


ETALAȚI-VĂ PENAJUL 


Acum să ne întoarcem la camera în care erați. După ce aţi con- 
firmat (inconștient) că cealaltă persoană va privește, vă etalați 
frumuseţea penajului, ca un păun. Sau, mai degrabă, realizați 
echivalentul uman: încercaţi să arătați mai bine pentru el sau ea. 
Vă aranjați ținuta, părul și bijuteriile. Adoptaţi o ţinută mai atentă 
și vă îndreptați spatele. Dacă sunteți bărbat, vă veți mândri, cel 
puțin în teorie, cu abdomenul musculos, ca să arătați ce mascul 
alfa sunteți. Iar dacă sunteți femeie, vă veți prezenta calitățile cât 
de bine știți. Pe scurt: indiferent cine sunteţi, începeți să arătați 
ce aveţi. 

Iar dacă sunteţi femeie, jucându-vă cu părul sau cu cerceii dați 
o dublă dovadă de supunere. Exact cum fac animalele pentru a 
arăta supunere, dumneavoastră vă expuneți cele mai sensibile 
părți ale corpului: încheieturile mâinilor. De asemenea, vă arătați 


palmele, ceea ce demonstrează că nu ţineţi vreo piatră sau alte 
obiecte pe care le-aţi putea folosi pentru a sparge capul oricărui 
bărbat care v-ar aborda. A arăta o mână goală este o modalitate 
foarte veche și primitivă de a manifesta intenţii prietenești. 
Cimpanzeii care se bat fac același lucru pentru a arăta că nu 
mai vor să se bată. Deşi nu mai suntem maimuțe, inconștientul 
nostru încă înregistrează importanţa gestului, iar noi, oamenii, 
ne-am dezvoltat propriile variante ale acestuia: motivul original 
pentru care întindem mâna ca salut este, de fapt, să arătăm că nu 
ținem în ea o sabie. 


PROVOCAREA 


A venit momentul pentru verificarea efectivă. Vă manifestați 
interesul examinând persoana, mijind un pic ochii și înclinând 
capul. O cântăriți din priviri. Cam asta este tot ce avem în arsenal 
noi, bărbaţii. Dacă încă nu s-a întâmplat nimic, trebuie să luăm 
o decizie conștientă de a aborda persoana pe care până acum am 
verificat-o inconștient. 

Femeile mai au o armă la dispoziție. Este distrugător de 
simplă și la fel de mortală. Repet, dacă sunteți femeie și puteţi 
încerca acest lucru în timp ce citiți aceste cuvinte, faceți-o. Veţi 
ști exact despre ce vorbesc. Iată poziţia: ţineţi capul și ochii în 
poziţia de examinare de mai sus. Mijiţi ochii și înclinați-vă capul. 
Apoi, puneţi o mână în șold și ridicați-l un pic. Asta e. Acum, ca 
femeie, nu mai sunteți supusă, ci reprezentați o adevărată provo- 
care. Poziţia aceasta spune: „Mă intrigi, dar ai curajul să vii până 
la mine?“. Mai direct de atât nu se poate. 

Reţineţi, acestea sunt tot tehnici inconștiente. Așa că, fără să 
știți că aţi făcut ceva ca să o încurajați, persoana respectivă stă în 
fața dumneavoastră, dorind să vă vorbească. Și nici n-aveţi idee 
cum s-a întâmplat. Probabil vă va întreba și dacă vă cunoaşteţi, 
pentru că îi păreți foarte familiară. Mai știți de cine îi amintiți? 

De ea însăși, desigur, pentru că aţi stat acolo și i-ați imitat lim- 
bajul corpului! 


POZIȚIA DUMNEAVOASTRĂ INDICĂ ÎNCREDERE ȘI INTERES 


Dacă staţi în picioare sau așezați față în faţă, acesta este un 
semn puternic de atracție, deoarece vă expuneți părțile vulnera- 
bile unul altuia. De obicei, când vorbim, stăm într-un unghi de 
45 de grade unul față de celălalt, pentru că, dacă am sta direct 
faţă în faţă, ar fi prea intim. Orice animal știe că lateralele sunt 
părțile cele mai protejate ale corpurilor noastre. Dacă staţi față 
în față, ori aveţi mare încredere unul în altul, probabil pentru 
că vă cunoașteţi foarte bine, ori este un semn de atracție. Dacă 
staţi prea aproape de celălalt sau dacă îl dominați fizic, veţi fi 
percepuți ca intruzivi și agresivi, în loc de umili și vulnerabili. 

Dacă vă întoarceți direct către cineva care nu se simte în lar- 
gul lui astfel, acesta își va manifesta disconfortul atingându-și 
gâtul, gulerul sau colierul. Este un semn care vă spune fie să vă 
îndepărtați, fizic, fie să schimbaţi subiectul conversaţiei. Ori 
sunteți prea aproape, ori vorbiți despre ceva care îl face să se 
simtă neconfortabil. 

Acum, că staţi față în faţă și discutați, tehnica flirtului se 
nuanțează. Puteţi profita de această ocazie ca să fiți atenţi la 
comportamentul inconștient al celeilalte persoane. Are pupilele 
dilatate și arată interes? Și-a deblocat limbajul trupului, fără 
mâini sau alte obstacole între voi? Asiguraţi-vă și că persoana 
în cauză stă cu ambele picioare pe podea și nu este pe cale să 
plece undeva. Acum este momentul să folosiți metodele de rap- 
port pe care nu le puteaţi folosi când eraţi încă la distanță. Dacă 
procedaţi corect, în curând veţi face cu rândul, pentru a urma și 
a conduce limbajul trupului celuilalt. 

Să ne imaginăm că v-aţi continuat conversaţia și, un pic mai 
târziu, v-aţi mutat pe o canapea sau, în cel mai rău caz, fiecare pe 


câte un scaun. Același lucru este valabil. Continuaţi să eliminați 
orice bariere dintre voi. Este o idee proastă să staţi cu picioa- 
rele încrucișate, deși este o poziţie în care ambele picioare ating 
dușumeaua. Motivul este că și piciorul devine o barieră. Deci 
ambele picioare ar trebui așezate pe podea. O altă barieră ade- 
sea îndepărtată o constituie ochelarii, care sunt fie daţi jos, fie 
ridicați pe frunte. 

După cum știți, o persoană interesată este atentă, energică și 
adesea se înclină un pic în față când îi vorbiți. Dacă cineva este 
neinteresat, nu are stare sau este agitat, semnele pot fi scăpări 
gestuale, despre care aţi citit deja. Dacă persoana se simte bine 
în compania dumneavoastră, ar trebui ca mâinile și picioarele să 
fie nemișcate și relaxate, nu să se bâțâie sau să bată în podea. 
Atenţie la mișcările mâinilor către față. Amintiţi-vă ce ați citit în 
capitolul despre minciună. 


CHESTII SENZUALE 


Un semn nou care va începe să apară acum, dacă nu a apărut 
deja, este atingerea discretă fie a propriei persoane, fie a unui 
obiect, cum ar fi un pahar cu vin. În funcţie de felul cum a evoluat 
relaţia, acesta ar putea fi un semn că respectiva persoană se simte 
un pic încolțită și trebuie să-și confirme simțul realității. Apoi, 
probabil își va atinge gâtul și privirea sa va rătăci un pic. Dar 
dacă relaţia încă este bună, acestea nu sunt decât niște mângâ- 
ieri inconștiente, simbolice, menite pentru dumneavoastră. Un 
comportament asociat constă în a introduce lucruri în gură, și 
nu mă refer la chipsuri sau sandviciuri cu brânză. Începem să 
sugem și să mestecăm măsline, cuburi de gheaţă, ciocolată sau 
orice altceva care poate fi mișcat între buzele noastre într-un mod 
destul de senzual. Adesea le și lingem un pic (buzele, nu măsli- 
nele). Poate că sună un pic ridicol, dar nu e nicio glumă. Cine v-a 
spus că inconștientul nostru este sofisticat? Nici n-ar fi nevoie, 

oricum, pentru că nu observăm aceste lucruri. Să privim pe ci- 
neva, de care suntem atrași, mâncând sau bând este un stimulent 
aproape de nesuportat pentru inconştientul nostru. 

Și de parcă atât n-ar fi de ajuns, în această etapă hotărâm să 
ne relaxăm un pic. Bărbaţii își lărgesc cravatele și își descheie 
nasturii de la cămașă sau își dau jos haina ori puloverul, iar fe- 
meile adesea se descalță, își desfac părul sau cel puţin încep să-și 
legene sandalele pe vârfurile degetelor de la picioare. De fapt, 
începem să ne dezbrăcăm. Nu suntem conștienți decât că ne 
simțim foarte bine în acel moment, dar, de fapt, a început dansul 
de împerechere. 


0 POVESTE ADEVĂRATĂ 


Înţeleg foarte bine dacă nu vă vine să credeți că acest com- 
portament este încă inconștient. Cu siguranţă, nu am rata ase- 
menea încercări ostentative de seducţie. Poate că nu le-am rata 
dacă am observa în tăcere persoana respectivă. Dar rețineți că 
sunteți ocupați să vă gândiţi la lucrurile despre care discutaţi, 
să-l ascultați pe celălalt și să interveniţi cu propriile comentarii 
inteligente și să arătaţi ce aveți mai bun. Pur și simplu nu avem 
timp să ne gândim conștient la aceste lucruri, mai ales când nu 
suntem chiar siguri de semnificaţia lor. Să vă spun o poveste ca 
să ilustrez cât suntem de neatenți. 

Cam acum un an, țineam un curs într-un complex hotelier de 
lux. Cum era foarte cald, stilul vestimentar era relaxat, uneori 
chiar minimal, chiar și în contextele mai formale. Într-o seară, 
eram la un restaurant în aer liber, unde luam cina. Un bărbat care 
a devenit celebru datorită fizicului și staturii sale impresionante 
a intrat și s-a așezat. Era imposibil să-l ignori, lucru evident pen- 
tru că toți oaspeţii i-au aruncat o privire înainte să se reîntoarcă 
la cina lor. 


La aproximativ un minut după ce s-a așezat, la el s-a dus o 
tânără. Avea părul lung, oxigenat, cam douăzeci și cinci de ani și 
purta un maiou foarte decoltat, o fustă scurtă și sandale. Stăteam 
prea departe de ei ca să aud conversaţia, dar am putut să le 
studiez comportamentul. El și-a întors scaunul ca să poată să o 
privească în față, ceea ce mi s-a părut un gest drăguţ, prin care 
îi arăta că este gata să îi acorde timpul și atenţia lui. (Desigur, 
dată fiind statura lui, era imposibil să pară slab sau vulnerabil în 
faţa ei astfel, dar, ceea ce este și mai important, nici nu prezenta 
vreo ameninţare, deoarece stătea așezat în timp ce ea stătea în 
picioare.) Au vorbit vreo două sau trei minute. 

În timpul conversaţiei, iată ce a făcut ea: mai întâi, a pus o 
mână pe masa lângă care stătea. Cum masa era destul de joasă, 
înseamnă că ea s-a aplecat într-o parte, având brațul ca sprijin 
și astfel împingându-și sânii în sus și spre el. După douăzeci de 
secunde, și-a mutat mâna pe masă un pic mai sus. Cum mâna 
era acum cu cincisprezece centimetri în fața picioarelor, tânăra 
se înclina ușor în faţă, ceea ce-i expunea decolteul chiar în fața 
bărbatului așezat. După alte douăzeci de secunde, a început să-și 
atingă gâtul, dar nu era un gest nervos, ci unul senzual — întâm- 
plător își plimba degetul de-a lungul colierului, mângâindu-l, și 
pe marginea maioului. Așa s-a scurs o jumătate de minut, apoi 
și-a scos sandaua dreaptă și a început să-și frece piciorul gol de-a 
lungul gambei stângi. În sus... și în jos. În sus... și în jos. 

Aproape că m-am înecat cu salata. Cum avea el să răspundă? 
Păi, el a făcut exact opusul a ceea ce făcea ea. Se uita oriunde, 
numai la ea nu, dădea răspunsuri scurte la întrebările ei (mi-am 
dat seama de asta, chiar dacă nu auzeam cuvintele), bătea cu 
picioarele în dușumea și își tot mișca mâinile. După o vreme, 
tânăra a trebuit să renunțe și s-a întors la masa ei. 

Când conversaţia s-a terminat, n-am putut să mă abţin. Am 
căutat femeia de îndată ce am putut și am întrebat-o despre ce au 
vorbit. Ea percepuse conversaţia ca fiind strict legată de afaceri. 

Se pare că el cumpărase un produs de la ea în urmă cu un an și ea 
voia să știe dacă era mulțumit de el. A fost chiar șocată când i-am 
descris comportamentul și atracția evidentă pe care o manifesta. 
A susținut că nu-și amintea deloc să fi făcut toate acele gesturi 
și era foarte îngrijorată că ar fi putut să facă o impresie proastă. 
Am crezut-o. 

Am discutat un pic și cu bărbatul. Am început prin a-i spune că 
înţeleg că așa ceva i se întâmplă probabil tot timpul și că trebuie 
să-l deranjeze. Mi-a răspuns prin a recunoaște că este adevărat, 
dar că face eforturi să le acorde tuturor timpul de care au nevoie 
și să fie drăguţ și politicos cu toată lumea. Când am descris com- 
portamentul pe care tocmai îl manifestase, a fost la fel de supărat 
ca femeia mai înainte. Era îngrijorat că dăduse impresia de lipsă 
de respect sau de înțelegere și m-a întrebat dacă ar trebui să-i 
ceară scuze acesteia. I-am spus că probabil nu este nevoie, deoa- 
rece niciunul dintre ei nu fusese conștient de comportamentul 
propriu, cu atât mai puţin de al celuilalt. 

Amândoi au fost exemple ca la carte de comportamente ex- 
puse aici și chiar nu aveau nicio idee despre asta. Cel puţin, nu 
conștient. Dacă aș fi discutat cu inconștientul lor, cu siguranță 
aș fi primit răspunsuri diferite. Dar amândoi erau convinși, în 
mod conștient, că avuseseră o scurtă conversaţie legată de afa- 
ceri. Rețineți acest lucru dacă aveți emoții să urmăriți limbajul 
trupului unei persoane — puteți scăpa neobservaţi cu mai mult 
decât credeţi. 


CÂND INTERESUL SCADE 


Ne întoarcem la canapeaua (sau scaunele) pe care staţi. Dacă 
deja v-aţi plictisit de celălalt și v-aţi săturat, sunt sigur că știți 
în ce fel v-a afectat comportamentul acest lucru. Pur și simplu 
începeţi să nu mai aveţi rapport. Barierele sunt ridicate la loc: vă 
puneţi din nou ochelarii, vă încrucișați braţele, ridicați picioarele 


de pe pământ sau puneţi picior peste picior. Corpul se tensio- 
nează. Nu mai există contact vizual. Mulți oameni par brusc mai 
interesaţi să șteargă praf invizibil sau pete imaginare de pe haine. 
În curând, cealaltă persoană va renunța și vă va spune că tocmai 
a văzut pe cineva cu care trebuie să stea de vorbă, se va scuza 
și va pleca. Când vă întoarceţi la prietenii dumneavoastră și vă 
întreabă unde aţi fost, le spuneţi că aţi vorbit puţin cu cineva ne- 
cunoscut. Atât. Faptul că ați dansat când sexy, când nesexy timp de 
jumătate de oră v-a ieșit complet din minte. 


Tot ceea ce v-am descris până acum se întâmplă fără cuvinte. 
După cum vă puteți da seama, nu este deloc imposibil să aveţi 
acest comportament, fără să fiți foarte subtili, în timp ce purtaţi 
o conversaţie absolut banală la nivel superficial. Dar gândiți-vă 
ce eficient ar fi dacă aţi și folosi cuvinte pe măsura acţiunilor! Vă 
puteți face periculos de irezistibili practicând rapportul și comu- 
nicarea fără cuvinte. 

În exemplul de mai sus am descris comportamente care pot fi 
prezente, pe rând, într-o singură întâlnire, dar sigur că ar putea 
să dureze mai mult sau chiar să includă un singur semn de fiecare 
dată. Ca în cazul colegilor de birou, unde toată lumea ȘTIE că se 
întâmplă ceva, indiferent cât neagă ei; chiar dacă de fiecare dată 
când se întâlnesc la copiator își expun încheieturile, își umezesc 
buzele (le umezesc, nu le ling) și stau faţă în față mereu. Situația 
aceasta poate dura la nesfârșit și, dacă nu se întâmplă altceva, 
probabil așa va fi. 

Fiinţele umane sunt animale sociale. Avem nevoie de 
recunoașterea celorlalți și să ni se permită să recunoaștem alți 
membri ai haitei ca să ne simțim bine. Nu trebuie să fie mai mult 
de atât decât dacă doriți, desigur. 


Până acum, ați învăţat să observați semnele inconștiente 
pe care le manifestă ceilalți oameni și ați aflat despre propriile 
semne. Aţi putut folosi aceste cunoștințe în multe feluri, dar 

premisa de bază a fost mereu aceeași. Acum suntem pregătiți 
pentru o nouă abordare. În următoarele două capitole, veţi învăța 
tehnici de influenţă reală. Influenţa pe care o puteţi avea prin 
rapport, de exemplu, este mai degrabă pasivă. În capitolul ur- 
mător vom discuta despre influențarea activă a opiniilor, ideilor 
și emoțiilor celorlalți — toate lucrurile pe care un bun cititor de 
gânduri trebuie să le poată face. 

Multe dintre aceste tehnici, precum „comenzile ascunse“ din 
capitolul nouă sau „ancorele“ din capitolul zece, pot fi folosite 
pentru a îmbunătăţi situaţia celorlalți. Alte tehnici vă pot ajuta 
să vă protejați de atacul constant al farselor sofisticate pe care 
ceilalţi vi le fac pentru a afla ce gândiţi, de obicei în scopuri co- 
merciale sau politice. 


Capitolul 9 


În care aflaţi cum alte persoane vă afectează gândurile direct 
și faceti o întelegere cu Omul-Păianjen. 


Priveste adânc 
în ochii mei 
Metode de sugestie 

și de influentă nedetectabilă 


A-i face pe oameni să simtă sau să acționeze într-un 
anume fel nu înseamnă a-i manipula. 
— Alvin A. Achenbaum, expert în marketing 


Citatul de mai sus provine din declarația lui Achenbaum în ca- 
drul unei audieri la Comisia Federală pentru Comerţ a Statelor 
Unite, cândva în anii șaptezeci ai secolului trecut. Comisia pentru 
Comerț devenea un pic îngrijorată de capacitatea forțelor pieței 
de a influența oamenii. Ori Alvin era un om foarte nechibzuit, 
ori (mai degrabă) folosea un discurs dezorganizat, precum cel 
despre care aţi citit în capitolul despre minciună. Sigur că a-i face 
pe oameni să simtă sau să acționeze într-un anumit fel înseamnă 
a-i „manipula“. 

Dar ce contesta Achenbaum era conotația negativă pe care 
tindem să o dăm cuvântului „manipulare“. De fapt, este vorba 
despre capacitatea de a influența pe cineva suficient de mult, 
încât să determinăm o schimbare în comportamentul aces- 
tuia, iar valoarea schimbării ar trebui să determine valoarea 
acțiunii. Schimbarea în bine este pozitivă, schimbarea în rău 
este negativă. 

Bănuiesc că Achenbaum a înţeles inconștient termenul ca 
fiind negativ și, de fapt, se referea la valoarea negativă, nu la 
termen în sine. Și, la urma urmei, de dumneavoastră depinde 
dacă manipularea (sau influenţa) va fi un lucru bun sau unul 
rău. Deja aţi înțeles cum ne influențăm și ne manipulăm reci- 
proc în mod constant prin comportamentul nostru. Uneori, 
nu avem nevoie decât de un „bună!“ prietenos și de un zâmbet 
pentru a influența pe cineva să ne răspundă prietenos la salut. 
Alteori, este mult mai complicat. Cred că aţi început să vă daţi 
seama că, din moment ce facem acest lucru tot timpul, fie că 
vrem, fie că nu, există o singură modalitate de a ne asigura că nu 
influențăm sau manipulăm pe cineva în mod negativ. Trebuie să 
știm ce facem, mai exact, ca să putem hotărî când să nu facem 
sau să procedăm altfel. 

Tehnicile pe care le-aţi învăţat până acum v-au permis, în 
principal, să identificați stările emoţionale ale celorlalți, prin 
intermediul unor indicii despre sentimentele și gândurile aces- 
tora. După cum aţi văzut, aceste tehnici pot fi folosite și pentru 
a influența procesele psihice ale celorlalți, determinându-le o 
schimbare de dispoziţie prin influențarea limbajului trupului, 
stabilind relaţii bune la întâlniri sau făcându-i să vă placă. Dar 
ca tehnici de influențare, acestea sunt chiar pasive, după cum am 
mai spus. Acum aș vrea să vă învăţ niște tehnici de influențare 
mai active. Dar aș vrea și să rețineți un lucru: scopul nostru este 
să-i influențăm pe ceilalţi, astfel încât să ajungă la o înţelegere 
și la stări emoţionale la care nu ar putea ajunge prea ușor sin- 
guri. Întotdeauna căutăm să-i ajutăm pe ceilalți să ajungă în cea 
mai bună și mai utilă stare psihică. Și asta este tot ce ar trebui 


să căutăm, deoarece influenţa este o sabie cu două tăișuri. Toate 
tehnicile pe care vi le prezint eu acum, ca să vă permit să ajutaţi 
oamenii, pot fi folosite și pentru a-i distruge complet pe oameni. 
Iar asta nu trebuie să faceți în niciun caz. Dacă aflu că folosiți 
tehnicile acestea în scopuri greșite, vin după voi cu ciomagul. 
Vorbesc serios. După cum zicea unchiul Ben al Omului-Păianjen: 


„Puterea mare aduce cu ea și o mare responsabilitate.“ 


PROPUNERI SUBTILE 
Sugestie pentru inconștient 


Folosirea sugestiei înseamnă plantarea de opinii, imagini și 
gânduri în minţile celorlalți, fără ca aceștia să fie conștienți. Ei 
cred că noua idee le aparține, când, de fapt, felul în care percep 
ei realitatea a fost manipulat de cineva. Media, în general, și 
publicitarii, în special, folosesc mult această tehnică. Cotidianul 
suedez Dagens Nyheter cunoștea foarte bine aceste metode când a 
folosit sloganul „Ale cui sunt opiniile dumneavoastră?“ în recla- 
mele sale timp de câțiva ani. 

Am putea spune că sugestia este o propunere pentru inconștientul 
nostru. De obicei, propunerile sunt făcute conștientului nostru, 
iar noi reflectăm asupra lor și luăm o decizie odată ce le-am auzit. 
Adesea, este vorba despre a ne comporta într-un anume fel sau a 
fi de acord cu o opinie sau alta. Motivul pentru care este mult mai 
eficient să facem propuneri inconștientului este că inconștientul 
nu analizează lucrurile la fel. 

Dacă cineva face o propunere conștientului nostru, filtrăm 
informaţiile, analizăm conținutul propunerii și apoi luăm o ho- 
tărâre cu privire la aceasta. Fie suntem de acord cu propunerea: 
„Sigur că vreau să mă duc la masă cu ei“, fie o respingem: „Nu, nu 
mi-e foame“ sau cerem mai multe informaţii înainte să hotărâm: 

„Depinde, iar vreţi cârnaţi?“. Dar sugestia făcută inconştientului 
trece pe lângă filtrele noastre conștiente, analitice. Prin urmare, 
nu este nevoie să ne gândim la ce se spune. Inconștientul nostru 
o interpretează ca fiind un adevăr obiectiv. Dacă cineva ne spune 
că „portocalele sunt gustoase“, putem decide în mod conștient 
dacă suntem de acord sau nu. Dar dacă același lucru este sugerat 
inconştientului nostru, îl vom accepta ca pe un fapt. Ca pe un 
adevăr. Portocalele sunt gustoase. 

Pe lângă faptul că media și publicitarii ne bombardează cu su- 
gestii, și noi folosim sugestiile în comunicarea zilnică. Tot timpul 
facem sugestii prin limbajul trupului, așa cum am văzut în capi- 
tolul despre flirt. Dar sugestiile ascunse în limbajul nostru pot 
fi extrem de eficiente și le vom analiza mai îndeaproape acum. 
Pentru că, la urma urmei, este mult mai ușor să citești gândurile 
cuiva dacă ai hotărât deja la ce se va gândi... 


Inconștientul nostru nu filtrează și nu emite 
judecăţi. 

El acceptă propunerile fără simţ critic, atâta timp 
cât ceea ce se spune nu este profund diferit de 
imaginea destinatarului despre sine sau de felul în 
care percepe acesta realitatea. 


NU GÂNDI AȘA 
Negațiile, „nu“ și negările 


O metodă foarte comună de a planta idei noi în capul cuiva 
este de a pretinde că nu e cazul pentru ceva. Înainte să putem să 


„nu facem“ ceva, trebuie să ne putem imagina ce vom pune după 
cuvântul „nu“. 


Nu vă gândiţi la un urs polar albastru. 


Pentru a înțelege această propoziţie, trebuie să vă asiguraţi că 
înțelegeţi ce înseamnă un urs polar albastru, ca să aplicaţi con- 
ceptul abstract de nu. Dar atunci este deja prea târziu. Deja v-aţi 
gândit la un urs polar albastru. 

Probabil nu v-aţi gândit niciodată la viața amoroasă a fami- 
liei regale suedeze, dar dacă vedeţi un titlu de ziar ca „Prinţesa 
Madeleine neagă legătura romantică cu Sting“, nu-l puteţi 
înțelege fără a înțelege mai întâi conceptul „Madeleine — legă- 
tură romantică — Sting“ și apoi să adăugați și faptul că nu este 
cazul. Deși acest titlu nu v-a învăţat nimic nou despre lume, în 
mintea dumneavoastră a apărut un gând nou. Și după cum ori- 
cine care a avut sau are copii mici știe, cuvântul nu păleşte ca 
semnificaţie destul de repede în comparație cu restul afirmației. 
Cu Sting? Cine ar fi crezut? 


NEGAȚIILE SUNT ABSTRACȚIUNI 


Asta deoarece conceptele abstracte precum nu sunt ultimele 
lucruri pe care le învăţăm când suntem mici. Tocmai pentru că 
sunt abstracte și nu au echivalente în lumea reală — spre deose- 
bire de urșii polari și Sting (deși nu sunt chiar sigur de Sting) — 
sunt greu de ținut minte. Dacă îi spuneţi copilului să nu se lase pe 
spate în scaun, în același timp plantați ideea de a se lăsa pe spate 
în scaun. Este ușor să-și imagineze cum se lasă pe spate în scaun. 
Cuvântul nu este pur și simplu un concept intelectual, pe care 
trebuie să ne amintim să-l aplicăm imaginii, ceea ce este dificil. 
De fiecare dată când îi spuneţi copilului să nu se lase pe spate în 
scaun, îi consolidaţi imaginea în care se lasă pe spate. În cele din 

urmă, va fi destul să vadă scaunul ca să-i răsară în minte gândul 
de a se lăsa pe spate, deși tot ce ați făcut a fost să-i spuneți să nu 
facă asta. Iată alte exemple de cum puteți să-i zăpăciți complet 
pe oameni: 


Nu vreau să te fac să pierzi șirul. 
Nu mai bei, nu-i așa? 
Nu-l mai lovi pe frățiorul tău! 


Un exemplu clasic: 
Nu-ţi face griji, nu este greu de găsit. N-ai cum să-l ratezi! 


Vedeţi ce imagini sau gânduri creează aceste propoziţii în 
mințile oamenilor? Un lucru valabil pentru toate sugestiile este 
că devin cu atât mai puternice, cu cât timpul de expunere este mai 
mare. Dacă ați avut probleme cu băutura și cineva vă întreabă la 
un moment dat dacă în continuare nu mai beţi, în mod obișnuit 
nu este o problemă. Dar dacă întrebarea aceasta vă este adresată 
de suficient de multe ori, formulată ca mai sus, ea va întări ima- 
ginea mentală a băutului până când problema dumneavoastră va 
putea fi readusă la viață cu ușurință. 

Acesta este și motivul pentru care copiii, când învaţă să 
meargă pe bicicletă și cum să nu dea peste diverse lucruri, se 
comportă ca niște rachete fără direcție. Se concentrează așa de 
tare să nu dea peste bătrâna aia, să nu dea peste bătrâna aia, să nu 
dea peste bătrâna aia, încât devine singurul traseu pe care pot să-l 
urmeze. Sau, așa cum am făcut eu odată, intră cu snowmobilul 
în singurul copac pe o rază de câțiva kilometri. Un copac care se 
afla la cinci metri de traiectoria mea. Copacul pe care încercasem 
atât de conștient să îl evit. 

Tot felul de oameni, de la jucători profesioniști de golf la 
antreprenori de succes, vă pot spune că, dacă vă concentrați pe 
evitarea obstacolelor în loc să vă concentrați pe obiective, atunci 


veți da direct peste obstacole. Acum știți de ce. Nu vă gândiţi la 
ursul polar albastru. 


UN CUVÂNT RĂU 


De fapt, eu cred că termenul nu ar trebui să fie scos din lim- 
baj, pentru că este imposibil să nu facem ceva. Întotdeauna facem 
ceva. Încercaţi să-i spuneţi unui copil să nu facă ceea ce face. 
Comparaţi asta cu a-i spune copilului ce vreţi să facă în loc și 
observați diferența. Și adulții funcționează exact la fel. Acţiunea, 
la fel ca raționarea, reprezintă energie în mișcare. Este imposibil 
să opriți energia odată ce s-a pus în mișcare. Singurul lucru pe 
care puteţi să-l faceţi este să o schimbaţi în altceva. Este practic 
imposibil să vă opriţi din ce faceți și să nu faceţi altceva sau să nu 
gândiţi altceva. Nu puteţi decât să redirecționaţi energia și să vă 
gândiţi la altceva în loc. 

Așa că, în loc să cereţi cuiva să nu facă ceva și, astfel, să-i 
băgaţi în cap un gând nenecesar, pe care altfel este posibil să 
nu-l fi avut (ca imaginea cu lăsatul pe spate în scaun), de ce nu-i 
spuneţi ce vreți să facă în loc de asta? Şansa de a obţine ce doriţi 
va fi mult mai mare. De asemenea, vă va obliga să vă exprimaţi 
într-un mod creativ și pozitiv decât dacă aţi fi procedat altfel. Dar 
este complicat! 

În general, trebuie să ne învăţăm să vorbim despre lucruri — și 
despre noi — ca despre ceea ce sunt și ce pot deveni, nu ca despre 
ceea ce nu sunt și ce nu pot să fie. Lucrurile sunt ceea ce spunem 
noi că sunt. În funcţie de ce spunem noi că sunt, creăm diferite 
imagini, diferite sugestii în noi înșine și în cei din jurul nostru. 
Amintiţi-vă de replica lui Nixon: „Nu sunt un escroc“. Puteţi fi un 
alcoolic care nu bea. Sau puteţi fi treaz. Puteţi încerca să nu fiți 
trişti. Sau puteţi încerca să fiți fericiţi. 

Recent am vorbit cu cineva care trecuse printr-un divorț în 
urmă cu șase luni. Încă era deprimat. Dar atitudinea lui generală 

s-a schimbat în mare parte când l-am pus să schimbe modul în 
care vede lucrurile și să înceapă să se vadă ca pe un tip celibatar, 
nu ca pe un divorțat. Modul în care descrieţi lumea influențează 
ideile pe care vi le faceți singuri și pe care și le fac cei din jurul 
dumneavoastră și care, la rândul lor, vor afecta felul în care treceţi 
prin viață. Mergeţi înainte. Sau nu mergeţi înapoi? Ce preferați? 


EXERCIȚIU GU CUVÂNTUL NU 


Încercaţi să evitați să folosiți cuvântul nu o zi întreagă și vedeți 
cât de des îl folosiți pentru că este comod. Este mult mai 

ușor să spuneți cuiva ce nu vreți decât să explicați ce vreți. 

Dar dacă vă forțați să faceți asta, veți vedea că veți deveni 

mult mai expresivi și pozitivi de fiecare dată când nu folosiți 
cuvântul nu. 


NEGARE NEJUSTIFICATĂ 


O sugestie care folosește nu este cea mai puternică atunci 
când este neașteptată. Spunând că dumneavoastră, personal, 
faceţi sau nu faceți ceva, spuneți indirect ceva despre restul lumii. 
Dacă Nixon ar fi folosit altă intonaţie în faimoasa lui replică și, 
în loc să spună „nu sunt escroc“, ar fi spus „eu nu sunt escroc“, 
atunci ar fi sugerat că existau alții care erau escroci. 

Denunţarea sau negarea bruscă a responsabilității reprezintă 
o modalitate inteligentă de a spune ceva despre alți oameni. Un 
politician care spune „partidul nostru nu este xenofob“ afirmă im- 
plicit că alte partide sunt. Sau nu? De fapt, politicianul nu a spus 
așa ceva. Dar acesta este gândul care ne vine în minte. Pentru că 


© 


dacă partidul lor nu este xenofob, înseamnă că celălalt trebuie 
să fie, nu? Și acum m-am hotărât cum să votez la următoarele 
alegeri. Până când citesc un titlu nou, adică, și uit cu totul de 
asta. Dar, desigur, încerc să.... nu... uit. 


PRELUAȚI CONTROLUL 
A vorbi pe câteva niveluri diferite 


Mai sunt și alte modalități de a ascunde sugestiile, propu- 
nerile către inconștient. Când vorbim unii cu alții, nu este în- 
totdeauna prea clar ce vrem să spunem. Poate fi interpretat în 
mai multe feluri. Dacă doar am asculta cuvintele, am avea des 
neînţelegeri. Dar fiind atenți și la tonul vocii, la limbajul trupului 
și la context, putem înțelege mai bine ce încearcă cineva să ne 
spună. Ne hotărâm asupra unei interpretări rezonabile a ceea ce 
auzim și răspundem bazându-ne pe aceasta. 

Dar inconştientul nostru înregistrează toate interpretă- 
rile posibile ale cuvintelor respective. Acest lucru înseamnă că 
este posibil să vorbim pe mai multe niveluri diferite simultan. 
Interpretarea a ceea ce auzim, pe care ne-o dă conștientul nostru 
(şi despre care credem că este interpretarea corectă), reprezintă 
nivelul superior. Sub acest nivel, ne putem exprima astfel încât 
ceea ce spunem să fie deschis pentru o altă interpretare. Aceasta 
va fi detectată de inconştientul nostru. Iar dacă acest mesaj „as- 
cuns“ este exprimat în mod constant, inconștientul nostru va 
începe să reacționeze la el. 

Îmi dau seama că sună complicat, dar aveți puţină răbdare 
și veţi înţelege totul în curând. Un exemplu simplu ar fi dacă 
mi-ar spune cineva: „Mi se face rău, Henrik“. Interpretarea mea 
conștientă ar fi că persoana respectivă începe să se simtă rău și 
vrea ca eu să știu. Dar sugestia cuprinde și un mesaj ascuns: „Mi 

se face rău, Henrik“. Aceasta se numește comandă subliminală. 
Bine, una singură, izolată, nu este foarte eficientă. Dar dacă 
persoana care spune asta folosește destule sugestii din acestea 
ascunse, voi începe să reacționez la ele și să mă simt rău, fără să 
știu de ce. 

„Mi se face rău, Henrik. Mă simt de parcă aș fi deranjat la 
stomac și îmi vine să vomit. Știi senzația...“ 

Nu vă recomand să citiți ultimele rânduri de prea multe ori! 

Dacă doriți să folosiți sugestiile în acest fel, puteţi să măriți 
impactul subliniindu-le cu atenţie. Schimbaţi-vă tonul sau 
încercaţi să stabiliți contact vizual când rostiți cuvintele care fac 
parte din sugestie. Procedaţi exact la fel pentru fiecare sugestie. 
Este tot ce vă trebuie pentru ca inconştientul persoanei pe care 
încercaţi să o influenţaţi să înțeleagă și să trateze lucrurile pe 
care le spuneţi cu o voce ușor mai gravă ca pe niște lucruri spe- 
ciale. Și exemplul de mai sus, în care se folosește cuvântul nu, 
cuprinde ideea aceasta de comenzi subliminale („să pierzi șirul“, 
„nu mai bei“), pe care le puteţi sublinia prin tonul vocii. 

Dacă aveţi impresia că toate acestea sunt un fel de hipnoză, 
nu este doar o impresie. Nu este hipnoză, dar hipnoza exploa- 
tează felul în care înţelegem limbajul. Comenzile subliminale fac 
parte din limbajul hipnotic. În hipnoterapie, ca și în multe alte 
forme de terapie, se folosește cu succes faptul că avem câteva ni- 
veluri de înțelegere. Folosind sugestia, puteţi face sugestii terape- 
utice inconștientului unui client fără ca acest lucru să se observe. 
Tatăl hipnozei moderne, Milton H. Erickson, pe care l-am mai 
menţionat de câteva ori, era de neegalat când venea vorba despre 
acest fel de comunicare paralelă. 


SUGESTII NEINTENȚIONATE 


Fiţi mereu atenți la sugestiile ascunse din partea altor oameni, 
indiferent că sunt prezentate ca niște sugestii obișnuite sau ca 


enunțuri care includ cuvântul nu. Mulți oameni folosesc sugestiile 
negative tot timpul, fără să-și dea seama. Astfel, fără să știe, pro- 
voacă multă anxietate. Evitaţi acest tip de persoană oricând puteţi. 
Chiar dacă descoperiţi sugestiile, poate fi dificil să evitați să fiți 
influenţaţi de acestea. Puteţi încerca să răspundeţi cu o reformu- 
lare a ceea ce tocmai au spus, dar folosind o sugestie pozitivă. 

Dacă cineva emană vibrații negative, în cel mai rău caz puteți 
folosi tehnica Aikido pentru opinii, ca să stabiliți mai întâi ra- 
pport. „Înţeleg perfect cum te simți, Thomas. Și eu m-aș simţi la 
fel în locul tău.“ 

Apoi, odată ce vă dați seama că vă ascultă, daţi-i sugestii po- 
zitive, care sunt scoase subtil în evidenţă prin tonul vocii și con- 
tactul vizual, în combinaţie cu o propunere efectivă de acțiune 
constructivă. „Am observat că mă simt mult mai bine, John, de 
când mi-am spus: Hei, ia ascultă! Ia-ţi un concediu“. Bateți-l cu 
propriile arme. 


ORICE CUVÂNT POATE FI 0 SUGESTIE 


Orice cuvânt sau expresie este o posibilă sugestie, deoarece 
inconștientul nostru scanează toate interpretările și face toate 
asocierile disponibile între toate mesajele diferite la care suntem 
expuși zilnic. Data viitoare când ascultați o reclamă la radio sau 
priviţi o reclamă la televizor, încercaţi să ascultați cuvintele și 
expresiile diferite folosite în aceasta. Dacă reclama este bună, 
înseamnă că fiecare cuvânt a fost atent selecționat pentru a avea 
un anumit efect asupra minții dumneavoastră. Sugestiile as- 
cunse pot declanșa asocieri la care nici nu vă așteptați. Dacă le 
folosiți corect, puteţi lega aproape orice asocieri doriţi de practic 
orice produs. 

În ziua de azi, gestul de a mânca o înghețată, folosit ca simbol 
pentru actul sexual, este un clișeu în publicitate. (Dacă aveţi vreo 
îndoială, uitați-vă la reclama pentru îngheţata Magnum, în care 

protagonista chiar are o chestie albă în colțul gurii.) Dar, dincolo 
de semnificația strict freudiană, relaţia dintre înghețată și sex a 
fost o găselniță. Cineva la o agenţie de publicitate probabil a ho- 
tărât să creeze o legătură între îngheţată și sex, pesemne îndem- 
nat de vreun analist al motivaţiilor, ca Ernest Dichter sau Louis 
Cheskin, care s-a gândit că așa ceva ar trebui să funcționeze. Și 
a funcționat așa de bine, încât toată lumea a folosit-o de atunci. 
Dar la fel de bine ar fi putut să se refere la orice altceva. 

În reclame, atât la televizor, cât și la radio, se folosesc anu- 
mite cuvinte ca să ne creeze o stare psihică sau emoţională speci- 
fică. Apoi, starea respectivă este asociată cu produsul sau logoul 
companiei. Cuvinte precum călduros, moale, curat, puternic, mai 
mare creează o stare complet diferită de cea declanșată de cu- 
vinte precum tensionat, îngrijorat, speriat şi slab. Deci, cea mai 
bună modalitate de a face pe cineva să se simtă într-un fel este 
să vorbiţi despre lucrul respectiv. Nu știu cum vă simțiți dum- 
neavoastră, dar eu simt acum un fel de mâncărime pe gât. Gâtul 
dumneavoastră cum e? Nu simțiți și dumneavoastră o mâncărime 
acolo, dacă staţi și vă gândiţi un pic? 


Așa credeam și eu... 


Dar ce ziceți de reclama asta, pe care am văzut-o la aeroportul 
Arlanda și care zice așa: „Vă aduceţi aminte ce sete vi se face în 
avion?“. Din întâmplare, această ofertă era făcută chiar când se 
aplicau noile măsuri de securitate, conform cărora nu aveai voie 
să iei o sticlă cu apă în avion decât dacă o cumpărai după contro- 
lul de securitate. La fel ca acest chioșc de ziare. 

Orice cuvânt, expresie, emoție sau imagine pe care le folosiți 
când vorbiţi cu cineva vor declanșa în persoana respectivă anu- 
mite stări și experiențe emoționale, la fel cum face și comunica- 
rea fără cuvinte. Așa că asigurați-vă că o conduceţi unde vreţi pe 
persoana în cauză, nu în altă parte. 


EXERCIȚIU DE ATENȚIE 


1. Găsiţi zece propoziții obișnuite care conțin sugestii ascunse, 
cum ar fi enunțuri care cuprind cuvântul nu, repetiții ale unor 
termeni de valoare sau comenzi subliminale. Gândiţi-vă la ce 
spuneţi dumneavoastră și ceilalți. 


2. Alegeţi un ziar și încercați să găsiți sugestii ascunse, precum 
enunțuri care cuprind cuvântul nu, repetiţii ale unor termeni 
de valoare sau comenzi subliminale. Începeți prin a vă uita 

la unul dintre editoriale. Apoi vedeți câte sugestii puteți găsi 
într-un articol care ar trebui să prezinte știrile în mod obiectiv. 

N-AM SPUS EU 
Sugestie prin insinuare 


O modalitate eficientă de a folosi sugestiile lingvistice este 
de a le ascunde printre cuvinte, ca insinuări sau implicaţii, și 
nu ca afirmaţii directe. După cum veţi vedea, această metodă 
funcționează foarte bine și nici nu ne dăm seama ce se întâmplă 
când auzim astfel de lucruri. 


OMITEREA UNOR INFORMAȚII 


Când vorbim unii cu alţii, folosim adesea multe scurtături 
lingvistice. Presupunem că persoana cu care vorbim înțelege și 
definește lucrurile la fel ca noi și că termenii folosiți au același 
sens pentru amândoi. Prin urmare, nu este nevoie să explicăm 
fiecare cuvânt pe care îl folosim. Acesta este un lucru bun, deoa- 
rece ar fi foarte obositor să vorbim astfel. În mod obișnuit, omi- 
tem nenumărate informații, pe care le presupunem subînțelese 
când discutăm unii cu alții. În cele mai multe cazuri, aceasta nu 
este o problemă. Fraza „era întuneric beznă afară“ este înțeleasă 
mai mult sau mai puţin la fel, deoarece conceptul de „întuneric 
beznă“ nu variază foarte mult. Afirmațiile de valoare sunt cele 
care pun probleme. „Cina de la Premiul Nobel a fost foarte plă- 
cută.“ Ce înseamnă „foarte plăcută“ pentru tine, spre deosebire 
de mine? 

Uneori, omitem prea multe informaţii sau se dovedește că 
persoana cu care vorbim înțelege anumite lucruri altfel decât 
noi. Atunci apar neînțelegerile. De asemenea, putem să omitem 
informaţii conștient, pe principiul „știi despre ce vorbesc“. „Și, 
ca de obicei, mi-a aruncat privirea aia, știi tu.“ Adevărul este că 
s-ar putea să nu știu, chiar deloc. Este posibil doar să cred că știu. 


Și atunci ne gândim la două lucruri complet diferite, fiecare fiind 
convins că el se gândește la adevăratul sens vizat. 


FOLOSIREA DE COMPARAȚII FĂRĂ REFERINȚĂ 


Un bun exemplu de omisiune de informaţii îl reprezintă 
toată mâncarea congelată din supermarketuri. Chiar acum am în 
cuptorul cu microunde niște somon afumat de la marca suedeză 
Familjen Dafgârd. Pe ambalaj scrie: „Folosim propria reţetă de 
supă ca să preparăm sosul, ceea ce-i dă un gust mai bun și mai 
multă profunzime...“. Acum ceva vreme, parcă era o regulă pentru 
producători să scrie pe ambalaje lucruri precum cele de mai jos: 

O reţetă nouă, mai bună! 

Un sos nou pentru un gust mai bun! 

Sau o sticlă de șampon care se laudă că are o formulă nouă, 
îmbunătăţită! 

(Oricum, ce naiba e formula șamponului?!) 

Ambalaj de detergent care exclamă cu mândrie: Acum și mai 
albe! 

Nu mă îndoiesc că toate acestea sunt adevărate. Întrebarea 
este: cu ce se face comparație? Mai bună decât ce? Mai albe decât 
ce? Mai gustos și mai bogat decât ce? Toate aceste afirmaţii sunt 
comparații, dar omit termenul de comparaţie. Minţilor noastre 
le place ca lucrurile să aibă o logică și să vadă legăturile dintre 
lucruri atât de mult, încât, dacă acestea nu există, le creează. De 
aceea teoriile conspirației sunt atât de atrăgătoare, pentru că de- 
odată lucrurile capătă logică. Când citim propoziții precum cele 
pe care le-am menţionat, completăm spaţiile goale chiar noi, 
inconștient. Suntem atât de obișnuiți să facem asta, încât credem 
automat că știm cu ce se face comparațţia și completăm cu propria 
noastră interpretare, convinși fiind că este cea potrivită. 

„Sos nou cu și mai multă savoare!“ — probabil vor să spună 
mai multă savoare decât înainte, nu? Dar adevărul este că există 

o multitudine de interpretări diferite, la fel de plauzibile: mai 
multă savoare — decât celelalte produse ale noastre; mai multă 
savoare — decât produsele concurenţilor noștri, mai multă sa- 
voare — decât înainte, dar încă destul de fadă. Și așa mai departe. 
Unele interpretări par mai plauzibile decât altele: „Mai multă 
savoare decât un castravete“ le poate părea unora o interpretare 
mai puţin plauzibilă, dar de unde știm noi că nu acesta este sen- 
sul vizat? 

Oameni diferiţi au interpretări diferite. Singurul lucru pe care 
îl au în comun este acela că toți aleg o interpretare în care cred 
și pe care o cred singura interpretare plauzibilă. De asemenea, 
preferăm interpretarea care este cea mai relevantă pentru noi, 
deoarece la aceasta ne gândim prima dată. Omiţând conștient 
informaţii în acest fel, puteţi lăsa destinatarii mesajului să îl 
completeze chiar ei cu sens. Cu alte cuvinte, nespunând nimic, 
eu pot să vă fac să trăiţi ceva care este adevărat și, în același timp, 
are și o relevanță personală pentru dumneavoastră. Aceasta este 
o modalitate foarte inteligentă de a stabili o relație personală cu 
cititorul. De asemenea, lăsaţi în sarcina destinatarului să vină cu 
idei bune și adevărate despre produs. Dumneavoastră nici măcar 
nu trebuie să aveți ceva de spus! 

Omițând informaţii sau exprimându-vă ambiguu, puteţi face 
destinatarul să completeze conținutul, ceea ce garantează că 
acesta i se va părea și adevărat, și personal. Un copywriter cu care 
am discutat mi-a spus că îi plăcea la nebunie să folosească această 
tactică pentru a-l face pe cititor să se implice emoțional. Un exem- 
plu extraordinar în acest sens este posterul electoral intenționat 
(sper) amuzant al partidului ecologist suedez Miljöpartiet și al 
campaniei sale electorale din Stockholm, în 2006. 

Pe poster scrie: „Ce fel de asistență medicală doriți pentru bă- 
trânii noștri? Exact asta“. La nivel superficial, mesajul pare să fie 
că noi dorim cu toții, evident, același lucru pentru cei în vârstă 
și că nici măcar nu mai este nevoie să discutăm despre asta. Dar 
posterul spune de fapt că indiferent ce credeţi despre acest subiect, 


Vilken vård 
och omsorg 
vill Du att 


våra äldre 
ska ha? 


Just det. 


miljöpartiet de gröna 


indiferent ce înseamnă pentru voi asistența medicală, aceea este opi- 
nia pe care o reprezentăm noi, Miljöpartiet. 


CREDEM CĂ El ȘTIU 


Vorbind despre cineva la modul general, astfel încât persoana 
cu care discutați să fie nevoită să completeze singură spațiile lă- 
sate libere, puteți da și impresia că știți mai multe despre subiect 
decât știți de fapt. Un bun exemplu este metoda de interogare 
folosită în China în anii 1950. Când cineva era arestat, i se spunea 
numai: „Știm tot, mai bine mărturisești“. Apoi, bietul prizonier 
era lăsat în celulă câteva zile ca să-și dea seama la ce se refereau. 
În cele din urmă, după destul timp de gândire, toți mărturiseau 
ceva ce făcuseră și considerau ei că trebuia să fie infracțiunea de 
care erau bănuiţi. Problema este că, după fiecare mărturisire, 
răspunsul era că, deși infracţiunea mărturisită era una serioasă, 
nu era cea de care era bănuit prizonierul. Înapoi în celulă sau 

la alte metode inventive de interogare, până când biata victimă 
mărturisea fiecare acțiune din întreaga sa viaţă, ca fiind o posibilă 
crimă împotriva guvernului. 

Această metodă poate fi utilizată și pentru a câștiga încrederea 
oamenilor. Exprimaţi-vă despre ceva la modul personal, dar fiți 
destul de ambigui încât ascultătorul să trebuiască să completeze 
singur informațiile lipsă. 

În timp ce citiţi aceste rânduri, încleștaţi-vă unul dintre pumni. 
Gata? Bine. Ţineţi-l așa câteva secunde. 

Încă un pic. 

Acum deschideţi pumnul, foarte încet. Cam acum ar trebui să 
aveţi o senzaţie ciudată în mână, nu-i așa? 

Bun. 

Ca să fiu sincer, habar nu am ce ați simţit la mână. Poate o 
furnicătură, poate o mâncărime, poate transpirație sau poate o 
căldură neobișnuită. Sau poate cu totul altceva. Am omis sufici- 
ente informaţii și m-am exprimat destul de ambiguu („o senzaţie 
ciudată în mână“) ca să vă fac să completaţi cu ce am vrut să 
zic. Și asta aţi făcut, presupunând că mă refeream la senzaţia pe 
care chiar ați avut-o. O senzație despre care eu, de fapt, nu știam 
nimic. În felul acesta, puteţi da impresia că știți totul despre ci- 
neva, chiar și cele mai intime secrete, făcându-l pe respectivul să 
definească singur lucrurile despre care vorbiţi. Tehnica este folo- 
sită de liderii religioși, în interogatoriile poliției și de escroci care 
înșală fără scrupule încrederea oamenilor. 


REVOLTE ALE PUBLICULUI ȘI ALTE GENERALIZĂRI 


O altă modalitate de a folosi sugestia prin implicație constă în a 
utiliza generalizări. Generalizarea este o afirmaţie conform căreia 
toate elementele dintr-o anumită categorie împărtășesc o trăsă- 
tură. Dacă spuneţi că toți scoțienii sunt zgârciți, ați făcut o gene- 
ralizare largă despre toată lumea care trăiește în Scoţia. Cuvintele 


folosite de obicei în generalizări sunt: toți, nimeni, întotdeauna, 
tot timpul, niciodată, peste tot, imigranții, copiii etc. Folosind aceste 
cuvinte, ştergeţi orice diferenţe evidente sau subtile care există, 
de fapt, și relatați lucrurile într-un mod foarte simplist. 

Noi folosim adesea generalizări în discursul nostru de fiecare 
zi. De asemenea, există un anumit tip de generalizare pe care îl 
întâlnim în știri, de exemplu în ziarele noastre suedeze de seară, 
care sunt pline de expresii de genul: „În faţa criticilor tot mai nu- 
meroase“, „într-un sondaj telefonic“ sau, preferata mea, „revolta 
publicului“. Dar ce înseamnă, de fapt, acestea? Cât de numeroase 
trebuie să fie criticile ca să se poată spune că sunt tot mai nu- 
meroase? Pentru că, sincer, ca afirmaţia să fie adevărată, n-ar fi 
nevoie, de fapt, decât un e-mail furios luni și de încă unul marți. 
Câţi oameni trebuie să sunaţi ca să faceți un sondaj telefonic? 
Două sute? Douăzeci? Doi? 

Poate credeți că exagerez, dar nu este așa. Mi-a spus odată un 
jurnalist că ziarul suedez Expressen a cerut să existe trei sau patru 
oameni supăraţi ca să se poată folosi expresia „revolta publicului“ 
într-un articol. Nu pot să bag mâna în foc că este adevărat, dar nu 
cred că este prea departe de realitate. Mai ales dacă vă gândiţi că, 
atunci când expertul în propagandă Martin Borg a vizitat un alt 
ziar, Svenska Dagbladet, i s-a spus că definiția unei „revolte“ era 
pentru ei zece scrisori supărate de la cititori. 

Și atunci, care este problema? Păi, folosind astfel de cuvinte, 
dăm impresia că există un consens, dar acest lucru ar putea fi fals. 
Nu reacționăm conștient la aceste cuvinte, de fapt, aproape că nu 
le auzim. Dar tot ne lasă cu impresia că subiectul acesta a susci- 
tat o anumită părere în rândul oamenilor. Poate chiar în rândul 
majorităţii, din moment ce este o „revoltă“, și așa mai departe. 
Astfel, se poate crea o opinie publică din nimic. Nu vrem ca oa- 
menii să ne creadă proști, așa că, pentru a fi în siguranță, tindem 
să credem la fel ca restul lumii. Și dacă este adevărat ce scrie la 
ziar, că există „tot mai multe critici“ la adresa unui subiect, poate 
ar trebui să iau și eu o poziţie împotriva acelui subiect din cauza 

căruia oamenii par așa de supăraţi, nu? Aceasta este o modalitate 
bună prin care puteţi să influențați opinia publică și să-i faceți 
pe oameni să creadă ce doriți, folosind generalizări care trimit 
la faptul că mulţi oameni deja gândesc așa, când, în realitate, nu 
sunt decât câteva — poate doar zece — persoane implicate. 


ATENȚIE LA LUCRURILE ABSTRACTE 


Ultima metodă de a ascunde sugestii în implicaţii este o 
variaţie a retoricii distrate despre care am scris în secțiunea des- 
pre minciuni. Exprimându-vă într-un mod destul de specific, dar, 
în același timp, evitând să definiți termenii și cuvintele folosite, 
puteți da impresia că susțineți sau chiar dovediți o afirmaţie, 
fără, de fapt, să fi furnizat vreo informaţie. Un exemplu ar fi 
managerul aflat sub presiune care spune: „Primul lucru pe care 
trebuie să îl discutăm este această situație nouă și dificilă în care 
ne aflăm, deoarece aceasta afectează elemente importante din 
procesul nostru continuu de dezvoltare“. Sună destul de bine, 
cred. Dar n-a spus nici care era acea situaţie, nici de ce era atât de 
dificilă și mă îndoiesc că s-a simţit careva lămurit. În plus, care 
sunt acele elemente presupus importante despre care vorbim? Ce 
proces și de când durează, mă rog? 

Jurnaliștii sunt familiarizați cu trucul de a folosi abstracții în 
exces și, dacă sunt buni, au foarte puțină răbdare când vine vorba 
despre așa ceva. Specialiștii din media își avertizează clienţii că 
pot să folosească numai trei fraze abstracte consecutive, apoi își 
pierd credibilitatea. Partea cea mai grea este să descoperim toate 
acestea ca ascultători. Sună bine, de multe ori chiar foarte bine. 
Dar în scris, adesea arată absurd. Ce ziceţi de declaraţia aceasta a 
ministrului suedez al educaţiei Jan Björklund: 

„Vreau să clarific ceva de la început: nevoia pe care o are școala 
în ceea ce privește formarea ulterioară va dicta termenii pentru 
orice formare ulterioară“. 

Ce-o fi vrând să spună? 


ÎNTREAGA DUMNEAVOASTRĂ FIINŢĂ ESTE O SUGESTIE 


De fapt, nu doar cuvintele dumneavoastră sugerează lucruri 
celorlalți. Întreaga dumneavoastră prezență, ceea ce purtaţi, felul 
în care vă mișcați, în care vorbiti, toate sunt importante. Ideea de 
a conduce pe cineva spre rapport poate fi considerată un cumul 
de sugestii pe care persoana cealaltă le urmează. În cartea sa 
Propaganda, expertul suedez în lobby Martin Borgs dă ca exem- 
plu felul în care și-a folosit propriul corp pentru a influența o 
decizie când a vrut să fie externat din spital cu o zi mai devreme. 
Problema era că totul se petrecea într-o duminică, o zi în care nu 
se fac externări. 


Primul pas a fost să o rog pe asistentă să-i spună doctorului că 
voiam să vorbesc cu el. Înainte să ajungă doctorul, m-am aranjat 
un pic. Mi-am dat jos cămașa aceea imensă de spital. Am făcut un 
duș. M-am îmbrăcat cu blugii și cu un pulover. Am făcut curat în 
cameră și am pus totul la locul său. Mi-am făcut bagajul și l-am 
lăsat într-un loc vizibil, lângă televizor. Apoi m-am așezat pe 
scaun să scriu la computer, în loc să stau întins în pat și să mă 
uit la televizor. 


Implicația nerostită nici nu putea fi mai clară. Doctorul nu 
vizita un om bolnav și slăbit, ci un om sănătos, cu un nivel bun, 
ridicat de energie. Martin a fost externat chiar în ziua aceea. 

Gândiţi-vă la limbajul corpului dumneavoastră, la felul în care 
vorbiți, la hainele pe care le purtați și la modul în care acționați. 
Ce sugerați oamenilor cu privire la dumneavoastră? Și ce v-ar plă- 
cea să le sugeraţi? 


Metodele de influențare pe care le-am abordat în acest capitol 
au fost, în principal, metode de a influența opiniile altora, dar 
și emoţiile oamenilor pot fi influențate. Următorul capitol vă va 
învăța cum să folosiţi ancorele, care vă permit să activaţi rapid 

și cu mare precizie emoţiile dorite, atât în dumneavoastră, cât 
și în ceilalți. Amintiți-vă ce aţi învățat deja despre modul în care 
acțiunile noastre sunt controlate de emoții și vă veți da seama 
ce puternic este acest tip de influență. Dar rețineţi: trebuie să 
renunțațţi la toate ambițiile de a domina lumea și de a cultiva 
candidaţi manciurieni', înainte să vă las să citiţi mai departe. 


* „Candidatul manciurian“ este un roman scris de Richard Condon, publicat 
în 1959, despre fiul unei familii influente de politicieni americani, căruia 
i-a fost spălat creierul pentru a deveni asasin în slujba unei conspirații 
comuniste. (N.red.) 


Capitolu 


In care veţi sonda propriile sentimente și pe cele ale altora, 
veti evita o îmbrăţișare și veti scăpa de frica de rechini. 


idicați ancorele 
Cum să cultivați și să declanșaţi 
anumite stări emoţionale 


După cum știți, puteţi influenţa stările emoţionale ale celorlalți 
oameni prin rapport și sugestie. Însă rezultatele vor fi cam impre- 
cise (cum faci pe cineva să devină „entuziast și încrezător“, spre 
deosebire de „fericit și inventiv“?) și este posibil să întâmpinați 
dificultăți în obținerea reacțiilor emoționale puternice. Există o 
modalitate mai eficientă de a influența emoțiile, care vă permite 
să declanșaţi orice emoție doriţi, în oricine doriți, oricând doriţi, 
iar această modalitate constă în utilizarea unor ancore. 


ANCORE = AMPRENTE 


De fapt, nu există nicio diferență reală între ancoră și am- 
prentă, adică ce a lăsat Pavlov când și-a determinat câinele să 
producă salivă la sunetul clopoţelului. Diferența constă în faptul 
că noi lăsăm amprente asupra oamenilor, nu a câinilor, iar ceea 

ce imprimăm noi sunt stări emoţionale, nu salivare. Acest lucru 
înseamnă că putem transforma rapid stările emoţionale negative 
ale celorlalți oameni în stări pozitive, folosind ancore. Din mo- 
ment ce orice emoție poate fi ancorată, veți putea să produceţi 
emoții, precum înclinația de a cumpăra ceva, o stare agresivă sau 
tensiune nervoasă. 

Așa că nu uitaţi ce v-a spus Ben, unchiul Omului-Păianjen. 
Folosiţi-vă noile cunoștințe cu responsabilitate și noile puteri 
numai pentru a face bine. Numeroși oameni au încercat să o ia 
pe cealaltă cale și vă pot spune că roata se învârte. În plus, dacă 
exploataţi oamenii în viaţa aceasta, în viața următoare veți fi o 
piatră. Așa că fiți cuminţi. Este mai bine să le dați oamenilor pe 
care îi întâlniți ceva special pe care să-l țină minte, decât să-i 
ajutați să devină și mai nevrotici. 


LE AVEȚI DEJA CU PRISOSINȚĂ 


Am mai spus-o și-o repet: nimic din această carte nu este o 
noutate pentru dumneavoastră. La fel este și cu ancorele. Deja 
le folosiți tot timpul. De-a lungul vieţii, avem nenumărate 
experiențe. Multe dintre aceste experienţe sunt legate de stări 
emoționale puternice, precum bucurie, iubire, ură, trădare, fe- 
ricire, tensiune nervoasă, furie și așa mai departe. Când ni se 
amintește de o experienţă trăită de noi, ne amintim mai mult 
decât evenimentul în sine. Într-o oarecare măsură, începem și 
să ne simțim la fel ca atunci. Nici măcar nu mai avem nevoie să 
ne amintim evenimentul, putem să invocăm și emoţiile asociate 
unor evenimente pe care le-am uitat. De aceea putem să vedem 
pe cineva de la distanţă și să simțim instinctiv antipatie pentru 
persoana în cauză. Abia mai târziu ne dăm seama că seamănă cu 
cineva care obișnuia să ne agreseze la școală sau că poartă același 
pulover ca dușmanul nostru din copilărie. 

Lucrul care declanșează una dintre aceste reacții emoționale 
la o amintire, în acest caz o anumită înfățișare sau un articol de 


îmbrăcăminte, se numește ancoră. Ancora este o situație, un 
obiect sau o experienţă pe care le asociem inconștient cu o anu- 
mită emoție. Înfăţișarea sau puloverul joacă un rol în amintirea 
cu care este asociată emoția. Are logică? Ne întâlnim cu astfel de 
ancore tot timpul, de exemplu când auzim un cântec cunoscut și 
avem aceleași emoţii ca atunci când l-am auzit prima dată. „Hei, 
e cântecul nostru! Kraftwerk"! Ţi-aduci aminte?“ Sau când vă 
uitaţi prin albume pline cu fotografii vechi, trezind amintirile și 
emoțiile asociate. Și să nu uităm de coloanele sonore ale filmelor! 
În multe filme, muzica este folosită ca ancoră, pentru a introduce 
audiența în starea emoțională potrivită. 

Două dintre cele mai bune exemple sunt M al lui Fritz Lang și 
Fălci al lui Steven Spielberg. În M, ucigașul fluiera o melodie de 
fiecare dată când apărea. La sfârșit, doar auzind melodia, publi- 
cul știa că se apropia ucigașul, fără ca acesta să apară pe ecran. 
Poate că acest truc a dat fiori oamenilor în 1931, dar publicul este 
un pic mai sofisticat în zilele noastre, nu? Patruzeci și patru de 
ani mai târziu, Spielberg a folosit faimoasa temă din Fălci exact la 
fel cum o folosise și Lang, pentru a indica apropierea rechinului. 

Știu câțiva oameni care au văzut Fălci cam când aveau doi- 
sprezece ani și încă le crește pulsul, transpiră, devin anxioși și 
au ticuri nervoase de câte ori mă strecor pe la spate și fredonez 
„dam...dam... dam-dam-DAM-DAM-dam-dam-DAM-DAM!!!“. Ce 
ziceţi de așa o ancoră? 

Uneori, o ancoră este asociată cu o anumită amintire și nu 
cu o emoție puternică. Atunci spunem ceva de genul: „Asta-mi 
amintește de...“. Cele mai puternice ancore sunt adesea impresi- 
ile senzoriale la care ne gândim cel mai puţin: gustul și mirosul. 
Unul dintre cele mai faimoase exemple de ancoră din istoria 
omenirii este cea descrisă de autorul Marcel Proust în romanul 
său În căutarea timpului pierdut, în care personajul principal mă- 
nâncă o prăjitură pe care tocmai a înmuiat-o în ceașca de ceai și, 
brusc, își amintește întreaga copilărie: 


* Un grup muzical de avangardă din Germania. (N.t.) 

Locurile pot fi niște ancore foarte puternice. 0 
prietenă de-a mea a simţit acest lucru recent pe 
propria piele, când s-a despărțit de prietenul ei. 
Conversaţia a început în pat, acasă la ea, dar când 
au apărut lacrimile și furia, şi-a dat seama repede 
că trebuia să încheie conversaţia în bucătărie. După 
cum mi-a explicat ea: „Altfel, toate acele emoții 
triste, îngrozitoare ar fi rămas acolo, în patul meu. Ar 
fi revenit de fiecare dată când m-aș fi dus la culcare 
și sigur că n-am vrut așa ceva“. Din fericire, și-a 

dat seama că patul ei se transforma într-o ancoră 
negativă puternică, înainte să fie prea târziu. Dar, din 
păcate, nu suntem mereu așa de intuitivi. 


Și dintr-odată amintirea mi-a apărut. Gustul era cel al prăjiturii 
pe care duminica dimineața, la Combray ... când mă duceam să-i 
spun bună dimineaţa în camera ei, mătușa Léonie mi-o oferea după 
ce o înmuiase în infuzia ei de ceai sau de flori de tei. ...Dar când 
dintr-un trecut vechi nimic nu mai subzistă, după moartea ființelor, 
după distrugerea lucrurilor, singure... mirosul și gustul rămân... 
Și de cum am recunoscut gustul bucății de prăjitură înmuiată în 
infuzia de tei pe care mi-o dădea să o beau mătușa mea..., pe dată 
vechea casă cenușie cu vedere spre stradă, unde se afla camera ei, 
se ivi ca un decor de teatru... întregul Combray cu împrejurimile 
sale, toate acestea, căpătând formă și soliditate, au ieșit, oraș și 
grădini, din ceașca mea cu ceai.* 


Marcel Proust, În căutarea timpului pierdut, Swann, Editura Univers, 
București, 1987. (N.L.) 


ANCORE LA COMANDĂ 


Ancorele care ne interesează pe noi aici nu sunt cele despre 
care vorbea Proust, ci cele care le pot provoca oamenilor dife- 
rite stări emoționale. Sigur, ar fi foarte util dacă am ști exact ce 
ancore se află ascunse în inconştientul nostru sau al altora, pen- 
tru a le declanșa pur și simplu când dorim. Vă simțiți epuizați? 
Declanșaţi-vă ancora de energie și BUM! Deodată, v-aţi transfor- 
mat în iepurașul Energizer. În acest fel, ne-am putea influența pe 
noi înșine și pe ceilalți să ne simțim mereu cât mai fericiți posibil 
și să fim mereu într-o dispoziție creatoare și entuziastă. Dar din 
moment ce ancorele sunt ascunse în inconștient, este foarte greu 
să știm care sunt acestea. Poate vi se pare că este momentul să 
renunțaţi, dar ar fi prematur, pentru că, vedeți dumneavoastră, 
putem crea alte ancore și în noi, și în ceilalți. Oricum, facem asta 
tot timpul, de ce să nu o facem eficient? Creând ancore noi, veți 
ști mereu ce emoție este declanșată și ce să faceți exact ca să o 
declanșați. 

Iată cum funcționează: orice spuneți sau faceți când sunteți cu 
cineva care trăiește o emoție puternică va deveni legat de emoția 
respectivă în amintirea celeilalte persoane. Acea acțiune va fi an- 
cora dumneavoastră. Mai târziu, când o veţi repeta spunând sau 
făcând exact același lucru ca înainte, aceasta va stimula amintirea 
stării emoționale în care se afla persoana când a fost creată an- 
cora. Amploarea emoției și intensitatea acesteia — dacă emoția 
este la fel de intensă ca înainte sau numai o umbră palidă a unei 
amintiri — depind de abilitatea cu care ați creat ancora inițial. 

Cunoscând modul în care sunt create ancorele, veţi înțelege 
mai bine ancorele create neintenționat în oameni. Același lucru 
este valabil și pentru ancorele pe care le creați în dumneavoastră 
înșivă, ca aceea pe care prietena mea era să o creeze în dormito- 
rul propriu. Și, desigur, veți avea șanse mai mari să observați ce 
ancore creează în dumneavoastră alți oameni, intenţionat sau nu. 
Ancorele, ca sugestiile, sunt folosite greșit de cele mai multe ori. 

ANCORE NEGATIVE INCONȘTIENTE 


Jerry Richardson, coach organizaţional american, dă un 
exemplu bun despre un tată care observă că fiul său este trist și 
îl îmbrățișează. Intenţia tatălui, desigur, este să ofere alinare și 
sprijin. Problema este că această îmbrăţișare trebuie să fi fost 
folosită într-un context pozitiv înainte, adică să fie ancorată 
cu emoţii pozitive pentru a declanșa emoţii pozitive când își 
îmbrățișează băieţelul trist. Dar acest tată nu prea are contact 
fizic cu copiii săi. De fapt, acest lucru se întâmplă numai când 
trebuie să îi aline. Atunci, în loc ca această îmbrățișare să fie 
asociată cu ceva plăcut și ca tatăl să o poată folosi pentru a con- 
tracara sentimentele negative, îmbrățișarea lui va fi asociată cu 
starea emoțională negativă, deoarece atunci o primește copilul. 

Dacă experienţa se repetă de câteva ori, de fiecare dată când 
își va îmbrăţișa copilul, tatăl îi va crea o stare negativă, chiar dacă 
fiul este vesel inițial. Dacă atingerea fizică este folosită numai 
când cineva este trist, emoția va fi asociată cu atingerea, oricare 
ar fi intențiile din spatele acesteia. 

Din nefericire, avem tendința să atingem oamenii numai când 
sunt trişti sau supăraţi. Richardson se întreabă dacă nu cumva 
aceasta ar fi explicația pentru care atât de multor oameni din so- 
cietatea noastră nu le place să fie atinși; pur și simplu au învățat 
din copilărie să asocieze atingerea cu emoţiile negative. Acesta 
este un gând înspăimântător. Trebuie să devenim mai conștienți 
de comportamentul nostru, deoarece amintirea legată de com- 
portamentul cuiva va fi stocată în inconștientul nostru împreună 
cu amintirea emoţiei pe care am avut-o în acel moment. În gene- 
ral vorbind, este o idee bună să avem contact fizic cu cineva care 
este într-o dispoziţie bună. Astfel, îl puteţi ajuta când este mai 
puţin fericit, atingându-l și declanșând emoţiile pozitive. 

Sigur, nu este nevoie ca ancora emoțională să implice atin- 
gere. Am folosit atingerea în exemplul de mai sus deoarece 
contactul fizic este o modalitate obișnuită de alinare și sprijin 


și ancorele care folosesc atingerea tind să fie foarte puternice. 
Dar, așa cum am scris și mai înainte, orice percepem poate fi 
o ancoră funcțională: un cuvânt, o imagine, un ton al vocii, un 
anumit gest, un miros, o culoare sau un gust. Din motive care 
ţin de natura sa, o persoană vizuală preferă o ancoră vizuală, iar 
o persoană auditivă preferă o ancoră bazată pe sunet. Dacă nu 
sunteți siguri ce fel de ancoră să folosiți, poate fi o idee bună să 
combinaţi diverse impresii senzoriale. În loc să spuneţi un cu- 
vânt și atât, îl puteți spune cu un anumit ton al vocii, în timp ce 
faceți un gest cu o mână și atingeți brațul persoanei cu cealaltă 
mână. Cu cât includeți mai multe impresii senzoriale în ancoră, 
cu atât aceasta va fi mai clară și mai puternică. 


MODIFICAREA STĂRII PSIHICE A ALTOR OAMENI 


Știți că dispoziţia noastră și ceea ce se întâmplă în capul nos- 
tru la un moment dat ne influențează în mare măsură percepția 
despre lucrurile care ni se spun — o anumită idee ni se poate 
părea minunată sau îngrozitoare. Dacă aveţi o idee sau o propu- 
nere pe care aţi vrea să o asculte cineva și, de preferat, să fie de 
acord cu ea, aveți nevoie ca persoana în cauză să fie într-o stare 
emoțională cât mai receptivă posibil. Dacă nu este și nu aveți cum 
să-i modificaţi starea emoțională, lucrurile ar putea să iasă rău 
pentru dumneavoastră. Cel mai important instrument în acest 
sens este stabilirea rapportului. Dar și dacă o faceți să vă placă și 
să vrea să fie deschisă la ideile dumneavoastră, tot ar putea să fie 
tristă sau supărată dintr-un motiv oarecare, pe care dumneavoas- 
tră nu-l puteţi schimba. Ar putea fi ceva fără legătură cu relația 
dumneavoastră, poate ceva personal. 

Deși celălalt are intenţii bune, emoțiile pe care le duce cu 
sine tot îi vor afecta atitudinea față de ideea dumneavoastră, 
chiar dacă motivul stării sale nu are nicio legătură cu dumnea- 
voastră. Folosind o ancoră pozitivă, puteți să-i schimbaţi starea 

emoțională, astfel încât să fie mai adecvată pentru întâlnire, cel 
puţin temporar. 

De asemenea, puteți folosi o ancoră pentru a consolida răspun- 
sul cuiva la o anumită sugestie. Ca vânzătorul de mașini care își 
întreabă clientul: „Ce ziceţi să încheiem tranzacţia chiar acum?“ 
și, în același timp, declanșează o ancoră ca să-și facă clientul să 
resimtă din plin bucurie. 

Ancorele funcționează deoarece asociem lucrurile care se în- 
tâmplă în mintea noastră, ceea ce simțim sau gândim, cu niște 
evenimente din lumea exterioară. Nu contează dacă cele două 
sunt conectate între ele direct sau nu. Așa sunt create ancorele, 
dar este și unul dintre motivele pentru care este atât de important 
să știm cum să le folosim. Dacă vă întâlniți cu o persoană care se 
află într-o stare negativă și nu știți cum să o scoateţi din starea 
respectivă, riscați ca întâlnirea cu dumneavoastră să se transforme 
într-o ancoră pentru starea sa emoțională negativă! Apoi, de câte 
ori se va întâlni cu dumneavoastră, se va simți cam incomod și 
nefericită și nu va înţelege de ce. Nu asta vreţi să simtă ceilalți 
în prezența dumneavoastră, nu-i așa? De fapt, ar putea avea un 
efect devastator atât asupra vieții dumneavoastră personale, cât 
și asupra carierei. Din fericire, și reversul este adevărat: dacă 
sunteți bun la a trezi emoţii bune, minunate în alți oameni, folo- 
sind abilităţile pe care le-aţi învățat din această carte, veți deveni 
o ancoră pentru astfel de emoţii. Dacă ancora este destul de pu- 
ternică, nu va fi nevoie decât să vă rostească cineva numele pentru 
a declanșa aceste emoții pozitive sau orice alte emoții ați creat. 

Așa cum am precizat mai devreme, puteţi crea ancore și în 
dumneavoastră. Aceasta este o modalitate bună de a vă da un im- 
puls necesar când aveţi nevoie de vreo emoție. Vă puteţi insufla 
încredere înaintea unei situaţii care în mod normal v-ar da emoții, 
fericiți când vă simțiți trişti, hotărâți când vă simțţiți leneși și așa 
mai departe. 

Puteţi și să combinaţi câteva emoții diferite într-o singură an- 
coră. Eu am o ancoră proprie care declanșează o emoție mixtă 


cuprinzând elemente de bucurie, mândrie, curiozitate, ceva flu- 
turi în stomac și o doză sănătoasă de încredere în mine. Efectul 
este aproape îmbătător. O declanșez de fiecare dată când urmează 
să intru pe scenă pentru unul dintre spectacolele mele și mă face 
să intru exact în starea de spirit de care am nevoie ca să dau pe 
scenă tot ce am mai bun. 


Acum vreau să vă învăţ cum să vă creaţi propriile ancore. Vă 
sugerez să nu vă limitați la citirea acestor rânduri, ci să încercați 
pe pielea dumneavoastră. Numai așa veţi înțelege cât este de ușor, 
de fapt, și cât de bine funcționează. Poate sună a magie, dar nu 
veți găsi aici mai mult misticism decât în experimentul lui Pavlov 
cu câinele. În realitate, este exact același lucru, numai că mult mai 
amuzant și mai rapid. 


CONTACTUL UMAN 
Cum să creaţi o ancoră 


Ce ar trebui să faceți exact (gest, cuvânt, atingere sau altceva) 
depinde de ce aţi dori să folosiți și de ce permite situația. După 
cum scriam și mai devreme, atingerea este o ancoră puternică 
pentru majoritatea oamenilor, dar unele situaţii nu permit altă 
atingere în afară de strânsul mâinii de la început. Poate sunteți 
prea departe de cealaltă persoană ca să puteţi să o atingeți în mod 
natural. În astfel de situaţii, puteţi obține rezultate bune dacă 
folosiți un gest clar, accentuat și spuneți ceva. Gestul ar trebui 
să fie ceva ce nu faceţi în mod normal, de exemplu să bateţi din 
palme sau să bateți rapid cu degetele în ceva, să vă daţi o palmă 
peste frunte sau să adoptați o expresie facială aparte. 

Folosirea unui cuvânt este utilă deoarece îl puteți „ascunde“ în 
discursul dumneavoastră când doriți să declanșați ancora. De fapt, 

cuvântul pe care îl utilizaţi pentru a declanșa ancora nici măcar 
nu trebuie să fie același cuvânt pe care l-aţi folosit ca să creaţi 
ancora, cu condiţia să sune foarte similar și să-l intonați la fel. 


Iată un exemplu de folosire a cuvintelor, împreună cu lim- 
bajul trupului, pentru a crea o ancoră: 

Pentru a crea ancora, faceți un gest anume sau atingeți per- 
soana și în același timp spuneți (de exemplu pe terenul de golf): 
„Ce aruncare fantastică!“. Subliniaţi cuvântul fantastică. 

Pentru a declanșa ancora ulterior, la o ședință, faceți același 
gest sau atingeţi persoana la fel și spuneţi: „Sunt convins că 
aceasta va fi o soluţie fantastică pentru tine. Ce părere ai?“. 
Intonaţi fantastică la fel ca atunci când aţi creat ancora. 


Exemplu de utilizare a unor cuvinte similare: 

Pentru crearea ancorei: „A fost bine!“. 

Declanșarea ancorei: „Să te văd pe tine!“. 

În ambele cazuri, bine/tine sunt intonate la fel și rostite în 
același moment cu gestul sau atingerea folosită. 


Vă amintiți de vânzătorul de mașini? Când spune ceva de 
genul: „Sunt sigur că asta va fi o soluţie bună pentru dumnea- 
voastră. Ce părere aveți?“ (sau o versiune mai directă: „Haideţi 
să încheiem tranzacţia! Bun!“), în timp ce vă bate ușor cu palma 
pe umăr, de fapt vă face să simţiți ceva asemănător cu ce ați 
simţit când v-a creat ancora prin cuvântul „bun(ă)“ și gestul de 
bătaie pe umăr. A făcut asta în timp ce vă povestea o anecdotă 
și nici măcar nu ați observat. Acum că aţi revenit la starea aceea 
emoţională, vă este mai ușor să înțelegeţi toate beneficiile înche- 
ierii imediate a tranzacţiei. 

La fel, și dumneavoastră puteţi folosi ancorele pentru a asocia 
emoții pozitive cu sugestiile sau ideile proprii. Desigur, ar trebui 
să fie emoții pe care sugestia dumneavoastră să le trezească și în 
dumneavoastră. Nu ar trebui să declanșaţi niciodată în alți oa- 
meni stări emoţionale care nu sunt justificate. 


Dacă doriți să vedeți exemple cu o industrie care a căpătat 
multă experienţă în acest domeniu, uitați-vă la publicitatea de 
la televizor și din ziare. Aceasta este și o modalitate bună de a 
exersa ancorele la care nu ne gândim, dar care ne afectează cel 
mai mult. Veţi observa că reclamele folosesc mai multe sugestii. 
De asemenea, acestea exploatează adesea declanșatori culturali 
și sociali, precum simboluri, culori și sunete, pentru a trezi anu- 
mite stări emoționale în dumneavoastră, încercând să asocieze 
emoțiile pe care le simţiți cu produsul pe care îl vinde compania. 
Ancora pentru starea emoţională este chiar produsul. Poate nu 
sună chiar așa pervers să-i faci pe oameni să se simtă fericiți când 
văd logoul Coca-Cola. Dar la fel de bine puteţi crea un impuls de 
a cumpăra, care se declanșează de fiecare dată când cineva vede 
ultimii pantofi Nike. 


Uitaţi-vă la reclame. Este destul de evident că sunt oameni 
care nu au auzit niciodată de Uncle Ben. 


CLOPOȚEII LUI PAVLOV, CLOPOȚEII 
LUI PAVLOV! 
Găsirea momentului potrivit 


Cea mai ușoară metodă de a crea o ancoră în cineva este să 
așteptați până când persoana este în starea emoțională pe care 
o doriți. Să presupunem că aceasta este bucuria. Când observați 
că se întâmplă ceva care o face mai bucuroasă decât de obicei 
pentru o clipă, de exemplu hohote de râs la cinema sau o lovitură 
bună la golf, creați ancora exact când consideraţi că emoția este 
la apogeu. Este important să încercați să creați ancora pe măsură 
ce emoția crește sau când a ajuns la intensitate maximă. Nu vreţi 
o ancoră asociată cu o emoție care păleşte. 

Când folosiți această metodă, problema este că poate dura 
foarte mult să așteptați până când persoana respectivă să aibă 
emoția pentru care doriţi să creaţi o ancoră. În plus, riscaţi să 
vă comportați puţin ca un urmăritor periculos. Celălalt va în- 
cepe să se întrebe de ce sunteți mereu prezenți și există o limită 
până la care puteţi să urmăriţi pe cineva înainte să vă treziți cu 
un ordin de restricție. Dar folosirea stărilor emoţionale naturale 
rămâne o modalitate extraordinară de a crea ancore improvizate. 
Obișnuiţi-vă să creaţi ancore de fiecare dată când observați că 
cineva este foarte fericit. De ce nu, dacă tot este acolo emoția res- 
pectivă? Chiar dacă nu aţi planificat-o, nu se știe niciodată când 
poate deveni utilă. 

Deci spun, de fapt, că ar trebui să creaţi ancore în toată lumea 
cu care vă întâlniți, în momentul în care apare o emoție pozitivă 
puternică? Chiar asta spun. E foarte simplu. Odată ce ați încer- 
cat de câteva ori, veți ajunge să faceți acest lucru automat, fără 
niciun efort. 

Dar dacă nu aveţi chef să așteptați până ce ajunge persoana 
în starea emoțională pentru care doriți să creați o ancoră? Atunci 
trebuie să vă asiguraţi că declanșați chiar dumneavoastră starea 
respectivă! După cum vă amintiți din capitolul despre emoții, 
stările pot fi declanșate în feluri diferite. Ancorarea pur și simplu 
este mai greu de detectat și mai rapidă decât majoritatea celorlalte 
metode. Celelalte metode adesea declanșează emoții prin asocie- 
rea gândurilor. Ancorele și amprentele funcționează mai degrabă 
ca niște reflexe fizice. Dar dacă vreţi să creaţi o ancoră pentru 
bucurie în cineva, de ce să nu spuneți o glumă bună? Creaţi-vă 
ancora în timp ce persoana în cauză hohotește de râs. Sau poate 
vreți să provocaţi un sentiment de curaj? Sau de apartenență? 
Atunci, începeţi să vorbiți despre aceasta și puneți-o să-și amin- 
tească un moment când a simţit exact așa ceva. Asiguraţi-vă că 
folosiți cuvintele senzoriale potrivite pentru a stabili asocieri 
puternice, pe măsură ce o conduceţi spre amintirea respectivă. 
Asiguraţi-vă că simte aceeași emoție: 


Știi cum uneori ai o idee pe care pur și simplu știi că trebuie 
să o aplici, sau vezi ceva și trebuie neapărat să-l ai, oricât ar 
costa? Ştii la ce mă refer? Când senzația aia te copleșește și nu te 
gândești decât că trebuie să ai lucrul ăla? Sau să faci lucrul ăla? Îţi 
aduci aminte senzația? 


Folosiţi această percepţie pentru a determina apogeul emoţiei. 
Nu va fi greu de văzut, deoarece știți deja care sunt semnele fi- 
zice ale implicării: ochii limpezi, pupilele dilatate, schimbări în 
culoarea feței pe măsură ce se intensifică circulația sângelui și 
așa mai departe. Creați ancora în momentul în care emoția pare 
la apogeu. 

Nu vă îngrijoraţi că nu veţi ști cum să faceți persoana să re- 
trăiască o experienţă. Este o modalitate banală de a vorbi cu oa- 
menii și o folosim tot timpul. „Îţi aduci aminte...“ este o expresie 
complet obișnuită pe care o folosim în conversații. În vorbirea 
de zi cu zi, ne declanșăm constant asocieri emoționale reciproc. 
Faptul că vreţi să vă asiguraţi că celălalt știe senzația se poate 
explica prin dorința dumneavoastră ca acesta să vă înțeleagă pro- 
priile sentimente cu privire la subiectul actual, oricare ar fi acela. 


„Îţi aduci aminte senzația? Poţi să o simți acum? Exact așa 
simt eu acum.“ 


Puteţi și să folosiți expresii precum: 


„Ce preferi când vine vorba de...“ 
„Îţi aduci aminte când ai simţit ultima oară...“ 
„Imaginează-ţi că tu...“ 


Așa cum sugerează ultima expresie, nu trebuie neapărat să 
resuscitaţi o amintire reală a persoanei cu care discutați deoa- 
rece, după cum știți, emoţiile pot fi trezite la fel de bine și de 
imaginaţie: 


„N-ar fi minunat dacă... Cum te-ai simţi atunci?“ 


M) Arta de a citi gândurile 
|| HENRIK FEXEUS 


EXERCIȚIU DE ANCORARE: 


Pentru a crea o ancoră în dumneavoastră înșivă (de ce n-aţi 
face-0?), procedați la fel ca pentru a o crea în altcineva. 
Hotărâţi-vă asupra unei emoții și găsiți o amintire sau 
imaginaţi-vă o experienţă în care această emoție este puternică. 
Retrăiți acea amintire, retrăiți emoția și ancoraţi-o. Folosiţi 
următoarea metodă de formare a unei bucle pentru a face 
ancora cât mai puternică posibil: 


Pasul 1 

Hotărâți ce emoție doriți să puteți declanșa cu o ancoră. 
Găsiţi o amintire sau imaginați-vă un scenariu în care emoția 
respectivă este puternică. 


Pasul 2 

Dezvoltați amintirea sau scena imaginată cu câte un simţ, pe 
rând. Mai întâi vizualizați felul în care arată clădirile, oamenii, 
culorile sau luminile. Cu cât mai multe detalii, cu atât mai 

bine. Apoi adăugați orice sunete adecvate. Se aud valurile? 
Strigăte de bucurie? Foșnetul frunzelor în vânt? Animale 

care fac gălăgie? La sfârșit, adăugați senzațiile corporale sau 
mirosurile, precum vântul, căldura, transpirația sau algele. În 
acest timp, trăiţi amintirea sau scena imaginată din afară, ca un 
observator. 


Pasul 3 


Odată ce toate componentele sunt la locul lor, introduceți 
amintirea sau scena imaginată și trăiți-o dinăuntru. Simțiţi din 


plin întreaga senzație. 


Pasul 4 

Chiar când intensitatea emoției ajunge la maxim, creați ancora 
(încleștați-vă pumnul și spuneți „nu renunța niciodată“ sau 
orice vi se pare adecvat). Păstraţi ancora un moment, cât 
intensitatea amintirii este maximă, apoi eliberați-o înainte ca 
emoția să se disipeze. 


Pasul 5 

Odihniţi-vă câteva secunde. Apoi repetați pașii 2, 3 și 4, dar 
când adăugaţi diversele impresii senzoriale, încercați să le 
intensificați față de data trecută. Faceţi culorile mai vii, sunetele 
mai puternice, căldura mai mare etc. Astfel, veți întări și 
emoția asociată. Dacă simțiţi că amintirea nu poate deveni mai 
puternică decât atât, încercați cu o altă amintire care folosește 
aceeași emoție. Nu va fi nicio diferență. Amplificați simțurile și 
emoția de fiecare dată și ancorați-o la fel ca înainte. 


Pasul 6 

Realizați pasul 5 de trei sau patru ori, creând ancora în 
același loc de fiecare dată. Dacă ați procedat corect, acum ar 
trebui să aveți o ancoră foarte puternică plantată în mintea 
dumneavoastră. Este momentul să o testați. Mai întâi, 
odihniți-vă. Mergeţi în altă parte decât unde aţi făcut exercițiul. 
Odată ce vă simțiți relaxaţi, declanșați ancora (încleștându-vă 
pumnul la fel, de exemplu). 

Dacă ancora a fost creată corect, veți fi imediat copleșiți de 
emoție. La comandă. Nu aveți cum să evitați acest lucru, 
tocmai v-aţi creat un reflex fizic. Este o senzație incredibilă. 
Dacă emoția este slabă sau nu apare, fie ați calculat incorect 
momentul ancorei, fie nu ați reușit să simțiți emoția cum 


trebuia când ați creat ancora. În cazul acesta este necesar să o 


luați de la capăt. 

EXERSAȚI, EXERSAȚI, APOI MAI EXERSAȚI PUȚIN 


Crearea de ancore în ceilalți oameni este o abilitate care ne- 
cesită exercițiu pentru a deveni eficientă. Mai degrabă, trebuie 
să vă obișnuiți cu ea și să calculați momentul corect ca să puteţi 
crea ancorele în momentul când sentimentele sunt cel mai in- 
tense. Dar este ușor să exersați, la fel ca în cazul rapportului. 
Nu trebuie decât să faceți asta de câte ori puteți. Ideea este să 
devină o acțiune automată, la fel ca stabilirea rapportului. Și, de 
fapt, chiar este o acțiune automată. Nu accesaţi decât opţiunea 
de a crea ancore pozitive, nu negative, precum și capacitatea de a 
controla care va fi ancora. 

Crearea ancorelor ar trebui să fie simplă și amuzantă. Nu 
aveţi de ce să folosiți numeroase ancore pentru oameni diferiți. 
Folosiţi ancorele standard și utilizați mereu aceeași ancoră 
pentru bucurie, sau pentru hotărâre, de exemplu. Astfel, nu va 
trebui să rețineți mai multe decât este necesar. Obișnuiţi-vă să 
vă folosiți propria ancoră pentru bucurie (o anumită atingere, 
combinată cu un anumit cuvânt, rostit într-un anumit mod) în 
momentul în care cineva este fericit, indiferent cine. În curând, 
veţi crea aceeași ancoră de bucurie în majoritatea oamenilor din 
jur şi, din moment ce aţi folosit-o pe aceeași, veţi ști mereu cum 
să o declanșaţi. Nu va trebui să vă gândiţi ce ați făcut pentru asta. 
În plus, dacă folosiți mereu aceeași ancoră pentru aceeași emoție, 
indiferent de persoană, și aţi creat-o în mulți oameni, ce credeţi 
că se poate întâmpla dacă declanșați ancora într-o cameră în 
care sunt prezenți câțiva dintre acești oameni? Exact, tocmai ați 
declanșat emoţii multiple. O surpriză plăcută, nu-i așa? 


Poate că lucrurile astea despre ancore încă vi se par un pic 
ciudate și mistice. Dacă este adevărat, bănuiesc că ați sărit peste 
ultimul exercițiu. Pentru că, de fapt, este foarte simplu: creaţi 
o asociere reflexivă în dumneavoastră înșivă sau în altcineva, o 
asociere între un comportament (ancora) și o emoție precedentă. 


Asta e tot. Nu este nevoie de o descriere amplă. Ca să înţelegeţi 
cât de bine funcționează, trebuie să mergeţi și să încercaţi chiar 
dumneavoastră. 

Reţineţi, ca atunci când aţi exersat rapportul, că nu puteți să 
aveți un rezultat „negativ“. Cel mai rău lucru care se poate în- 
tâmpla este să nu reușiți să creați ancora foarte bine și atunci nu 
se întâmplă nimic când o declanșați. Pur și simplu trebuie să fiți 
perseverenţi până îi dați de capăt. Când veţi reuși, veţi fi fericiți 
și dumneavoastră, și ceilalți, vă veți simți plini de creativitate și 
de toate celelalte emoţii pozitive pentru care veţi fi creat ancore, 
ca un mic geniu bun și isteț manipulator de gânduri. 

Cursul de bază în citirea gândurilor este aproape de sfârșit. 
Date fiind cunoștințele dumneavoastră despre rapport, simţurile 
dominante și expresiile emoționale subtile, acum știți ce vă spun, 
de fapt, oamenii, ce gândesc în realitate și ce simt cu adevărat. 
Vă puteţi da seama când cineva încearcă să ascundă că se simte 
pus sub presiune sau când nu este sincer. Puteţi interpreta cu 
ușurință și să răspundeţi la semnele inconștiente de recunoaștere 
și interes pe care le detectaţi la ceilalți. De asemenea, aţi ajuns 
să stăpâniți tehnici de implantare a ideilor, opiniilor, valorilor 
și gândurilor în minţile celorlalți și, din acest motiv, sunteți mai 
atenţi la oamenii care vă fac același lucru dumneavoastră. Știţi 
cum să folosiți ancorele pentru a intra exact în starea emoțională 
în care doriți să fiți și puteţi face același lucru și pentru oamenii 
din jur. 


Dar ceva lipsește. 


Nu puteți spune că sunteţi cititori de gânduri până nu le puteţi 
dovedi oamenilor că sunteţi în stare să le citiți gândurile. Prin 
urmare, la final vă voi face niște demonstraţii frumoase de citire 
a gândurilor, pe care le puteţi folosi ca să impresionați oamenii. 
Așa că pregătiți-vă privirea hipnotică, porniţi muzica dramatică 
și aprindeţi luminile roșii. Scena vă aparține. 


© 


Capitolul 


În care aflati niște trucuri încântătoare de citire a gândurilor 
pe care le puteti folosi pentru a vă impresiona prietenii și a produce frică 
și panică oriunde mergeti. 


Faceti pe grozavii 
Demonstratii impresionante 
și trucuri de folosit la petreceri 


Citirea gândurilor, ca formă de divertisment, este un pic diferită 
de varianta zilnică, desigur. Dar de data aceasta nu vor fi multe 
tehnici de învăţat, deoarece toate aceste demonstraţii se bazează 
pe metodele (sau pe variaţii ale acestor metode) pe care le-aţi 
învățat din această carte. Singura diferență este că le prezentăm 
altfel decât înainte și cu rezultate mult mai spectaculoase. Cum 
se întâmplă, în general, pentru a obţine rezultate bune, tre- 
buie să exersaţi aceste trucuri. Nu vă așteptați să vă iasă toate 
demonstrațiile perfect din prima. Nu există câștig fără efort. 
Dar cu un pic de răbdare, nu vă va fi deloc greu să le stăpâniţi. 
De fapt, fără să știți, deja aţi început să exersați câteva dintre 
aceste tehnici. 

Reţineţi însă că aceste demonstraţii pot avea un impact foarte 
puternic asupra oamenilor pe care le aplicaţi. Dumneavoastră 
știți ce puteți și ce nu puteţi să faceţi, dar participanţii nu vor 


ști care este limita adevărată a „puterilor“ dumneavoastră. 
Explicaţi-le fără reţineri că nu puteţi să vedeţi în mințile lor ca-n 
palmă sau să-i manipulaţi. Aceste trucuri de petrecere vă pot face 
fie o persoană foarte populară, fie una extrem de singuratică, în 
funcție de cum gestionaţi reacțiile prietenilor și ale familiei. 


GÂNDURILE VIZIBILE 
Ştiţi ce gând trece prin mintea cuiva 


Această demonstrație constă în a face pe cineva să se gân- 
dească la o imagine, un sunet sau un sentiment. Observându-i în 
secret mișcările ochilor, puteți vedea la care opțiune se gândește. 
După cum probabil v-aţi dat seama, este vorba despre folosirea 
modelului EAC, pentru a determina ce gând are celălalt. Este ușor 
de făcut, dar poate fi chiar șocant pentru persoana pentru care 
faceți demonstrația. 


Exemplul de mai jos nu trebuie repetat cuvânt cu cuvânt. L-am 
scris pentru a putea explica diferitele etape ale demonstraţiei 
într-un mod clar. Odată ce aţi înțeles principiul, de dumneavoas- 
tră depinde să alegeţi „teme“ sau gânduri potrivite pe care să le 
folosiți. Dar deocamdată, să ne imaginăm că vă aflați într-un con- 
text social, înconjurat de câteva persoane. Sigur, și una singură 
ar fi de ajuns, dar nu strică să aveţi audienţă. Să ne imaginăm că 
cineva s-a oferit voluntar să ia parte la un experiment interesant 
de citire a gândurilor. Începeți așa: 


Vom face un experiment de citire a gândurilor. Sigur că gându- 
rile sunt ceva foarte personal, așa că o să ne limităm la gândurile 
pe care le creăm acum, împreună. Astfel putem să fim siguri că nu 
voi dezvălui gândurile dumneavoastră personale. Nu trebuie decât 

să vă relaxaţi și să urmați instrucțiunile mele... Sunteţi gata? Să 
începem atunci! Iată primul gând. Vreau să vizualizați sufrage- 
ria dumneavoastră de acasă cât de clar puteți. Acum! Vizualizaţi 
camera. Încercaţi să includeți cât de multe detalii puteţi, mobila, 
tablourile, reconstruiți imaginea întregii camere... 


În acest moment, verificați dacă ochii se mișcă evident, prefe- 
rabil în sus și spre stânga, dar orice semn este bun, cu condiția 
să fie clar și consecvent. 


Bine. Acum puteţi șterge această imagine. În loc, vreau să 
vă imaginaţi refrenul cântecului dumneavoastră preferat. Nu vă 
grăbiţi. Vreau să auziți cu adevărat muzica sau melodia în minte. 


Acum căutați un semn clar pentru sunet: ochii într-o parte, 
poate chiar și capul înclinat lateral. Dacă nu detectați semne 
clare pentru sunet, poate asistentul dumneavoastră nu are ureche 
muzicală. Continuaţi cu o întrebare chinestezică, de parcă nu s-a 
întâmplat nimic. Aduceţi-vă aminte că asistentul dumneavoastră 
și oamenii care privesc habar nu au ce urmează. 


Muzica se atenuează acum. Ultimul lucru la care vreau să vă 
gândiţi este senzaţia pe care o aveţi când faceţi duș. Simțiți apa 
caldă și plăcută cum vă cuprinde tot corpul, simțiți podeaua alu- 
necoasă sau cada sub picioare... 


Acum, că aţi observat mișcările ochilor pentru cel puțin două 
dintre cele trei simţuri, puteți să vă rugaţi asistentul să reia 
experienţele senzoriale, dacă doriţi, ca să vă asiguraţi că sem- 
nele sunt consecvente. Aceasta poate fi o idee bună dacă volun- 
tarul dumneavoastră nu urmează modelul EAC. Dacă nu primiți 
aceleași semnale a doua oară, spuneţi-i că este important să vizu- 
alizeze camera clar și să simtă apa pe piele (sau orice aţi ales), ca 
să nu-și schimbe brusc experienţa senzorială a diferitelor sugestii 


pe care i le-aţi dat. Dar dacă ați detectat mișcări clare ale ochilor, 
puteţi continua. 


Bun, acum aveți în minte niște gânduri alese la întâmplare, 
dar foarte diferite. Aș vrea să vă gândiţi la unul dintre aceste două 
lucruri: sufrageria sau dușul. 


(Sau unu din trei, dacă aţi citit bine semnele pentru toate 
trei.) 


Nu-mi spuneţi pe care l-aţi ales... gândiți-vă la unul dintre 
acestea două: dacă este camera, puteți să o vedeți din nou clar 
în faţa ochilor, iar dacă este dușul, puteţi să simțiți apa caldă 
curgându-vă pe piele... 


Tot ce trebuie să faceţi în acest punct este să fiți atenţi la 
mișcările ochilor, deoarece acestea vă indică la ce se gândește 
persoana. Lăsaţi-o să se răzgândească de câteva ori și daţi-i fiori 
oferindu-i de fiecare dată răspunsul corect. 

Ţineţi minte: pe parcursul demonstraţiei, pentru dumneavoas- 
tră va fi foarte evident ce se întâmplă, dar nu și pentru ceilalți. 
Nimeni nu știe ce intenţionaţi când întrebaţi despre diferitele 
experiențe senzoriale, iar simplii privitori doar vor fi martori la 
un proces interesant. Voluntarul din public nu va ști că își mișcă 
ochii, la fel cum nici dumneavoastră probabil nu știați înainte să 
aflați de modelul EAC. Când gândim, suntem concentrați asupra 
interiorului și nu avem idee ce face corpul nostru. Știm și mai 
puţine despre ce facem cu fața, pe care sigur că nu o putem vedea. 


Exemplul de mai sus, care se referă la camere și dușuri, va fi 
probabil un pic ciudat dacă încercaţi să-l reproduceţi cuvânt cu 
cuvânt. Eu l-am folosit doar pentru a demonstra principiul. Dat 
fiind că puteţi alege absolut orice impresii, puteți să faceți din 
citirea gândurilor o experienţă pe cât de personală și de intimă 

doriți. Secretul este să împărțiți impresiile în senzaţii vizuale, so- 
nore și senzuale/fizice. Un exemplu pentru prieteni foarte buni 
ar putea fi (pe scurt): 


Vreau să-l vizualizezi pe prietenul tău foarte clar... Acum 
vreau să auzi vocea fostului tău prieten când vorbește cu tine... 
Iar acum vreau să-ți amintești cum a fost când l-ai îmbrățișat 
prima dată pe primul tău prieten... Acum vreau să te gândești pe 
care dintre cei trei bărbaţi îl iubești cel mai mult, exact cum ai 
făcut mai devreme, dar fără să spui care... 


Posibilităţile sunt nenumărate. Cel mai important este să 
înțelegeți principiul. După aceea, dați-vă frâu liber imaginaţiei în 
ceea ce privește tipurile de gânduri pe care să le folosiţi. În multe 
situaţii, cel mai bine, probabil, este să folosiţi gânduri imperso- 
nale, precum obiecte sau muzică. Dar în cazul în care credeți că 
situația și persoanele de față se pretează la așa ceva, puteţi folosi 
ceva asemănător ultimului exemplu pentru ca tot exercițiul să fie 
mai distractiv. Lăsaţi-vă asistentul să aleagă gândul în care este 
cel mai implicat emoțional. Gândul care înseamnă cel mai mult 
pentru el, ceea ce-și dorește cel mai mult să facă, ceea ce-l sperie 
cel mai mult și așa mai departe. 

Partea cea mai bună în toată această poveste este că nu este 
nevoie să știți conținutul gândurilor. Nu este nevoie să știți care 
este cântecul său preferat sau cum arată prietenul său, pentru ca 
experimentul să aibă succes. Tot ce trebuie este să fiți atenţi la 
mișcările ochilor. Demonstrația este atât de eficientă pentru că 
voluntarul dumneavoastră se poate gândi la lucruri care nu vă 
sunt dezvăluite niciodată și totuși puteți ghici la ce se gândește. 


PASĂREA DIN MÂNĂ 
titi în ce mână a fost ascuns un obiect 


Această demonstrație constă în a ghici în mod repetat în ce 
mână a ascuns cineva un obiect mic. Vă voi învăţa trei metode 
diferite. Vă sugerez să le folosiți pe rând, câte o metodă nouă de 
câte ori repetați demonstraţia. Cu cât puteţi să o repetați de mai 
multe ori, cu atât mai impresionant va fi, deoarece aveţi cincizeci 
la sută șanse să nimeriți din prima. 

Dacă ghiciţi de trei ori la rând, un răspuns greșit n-o să fie 
mare tragedie. La urma urmei, chestia asta cu cititul gândurilor 
nu e treabă ușoară. Pe lângă faptul că veți demonstra că puteţi 
să citiți gândurile, veți demonstra și influenţă și control. Spre 
plăcerea tuturor și frustrarea proprie, asistentul dumneavoastră 
se va afla complet fără apărare în mâinile dumneavoastră. 


Cum procedaţi: rugaţi pe cineva să ascundă un obiect mic 
într-una din mâini. Ceva ce încape într-o palmă, de exemplu 
un inel, o monedă, o pietricică sau o piesă de joc. Apoi, rugaţi 
persoana să-și țină ambele mâini la spate. Explicaţi-i că poate 
schimba mâinile după cum dorește și să aleagă în ce mână va as- 
cunde obiectul până la urmă. Când s-a hotărât asupra unei mâini, 
rugați-o să strângă amândoi pumnii la spate și apoi să-i aducă în 
față. Să înceapă jocul! 


PRIMUL TEST 


Această metodă este bună pentru început, deoarece este 
aproape jenant de simplă. Nu trebuie decât să vă folosiți abilita- 
tea de a observa schimbările fizice subtile ale persoanei care vă 
asistă. Când își ține mâinile la spate, schimbând obiectul dintr-o 
mână în alta, staţi cu spatele la ea. Spuneţi-i să arate mâna goală 
și să ridice mâna cu obiectul la tâmplă. 

Poate o să ţi se pară ciudat, dar vreau să-ți umpli mintea cu 
sentimente, cu senzația mâinii. Creează-ţi o imagine mentală 
a mâinii și apoi imaginează-ţi cum tot creierul tău se umple cu 
această imagine. 


Ceea ce urmăriți, de fapt, este ca persoana să-și țină mâna la 
tâmplă cinci până la șapte secunde. Ceea ce spuneţi nu are decât 
rolul de a masca această intenție. 


Gata? Acum poţi să lași mâna jos, lângă cealaltă... Fă asta 
ACUM. 


Imediat după ce ați spus „acum“, vă întoarceţi și vă uitaţi 
repede la mâinile ei. Nu vă întoarceţi prea repede. Nu vreţi ca 
audiența să creadă că aţi tras cu ochiul când asistentul și-a cobo- 
rât braţul. Doar aruncaţi o privire la mâinile lui, asta-i tot ce vă 
trebuie. Una din mâini va fi mult mai palidă decât cealaltă. Nu a 
avut același flux sangvin, pentru că a fost ținută la tâmplă, așa că 
știți că mâna palidă este cea care ascunde obiectul. Dar nu daţi 
răspunsul imediat. Pentru a adânci misterul, așteptați până ce 
ambele mâini au din nou aceeași culoare. După ce aţi verificat 
repede care mână este, priviți persoana în ochi și păstraţi tăce- 
rea câteva momente, înainte să dezvăluiți dramatic mâna care 
ascunde obiectul. 


Văd clar, este o imagine absolut clară acolo... o imagine a... 
mâinii drepte! Deschide mâna dreaptă, te rog. 


AL DOILEA TEST 


De data aceasta, persoana care vă asistă va sta com- 
plet nemișcată, motiv pentru care trucul va fi cu atât mai 


impresionant. Însă această metodă vă solicită mai mult simţul 
observaţiei. Rugați-o să ţină brațele întinse în față și să privească 
drept înainte. Asiguraţi-vă că ţine braţele suficient de sus și de 
apropiate încât ambele să fie în câmpul ei vizual imediat. Apoi, 
spuneţi-i să se concentreze tare pe mâna în care ține moneda, 
fără să trădeze nimic, apoi așteptați câteva secunde. 

Dacă aveţi noroc, poate aţi sesizat deja o ușoară sucire a capu- 
lui sau poate chiar o privire scurtă aruncată spre mâna care ţine 
obiectul. Totuși, aceste mișcări pot fi foarte discrete. 

Vă spun un truc: uitați-vă dacă persoana începe să arate cu 
vârful nasului spre una dintre direcţii. Dacă observați o astfel de 
mișcare, puteți să vă opriți imediat și să indicaţi mâna cu obiectul 
în ea. Dacă nu, puteţi continua cerându-i persoanei respective 
să creeze în minte o imagine a mâinii și să o vizualizeze clar în 
fața sa. Nu va putea rezista tentaţiei de a arunca o privire rapidă, 
aproape nedetectabilă, spre mâna dreaptă. Se află chiar la perife- 
ria câmpului său vizual și tentaţia de a-i arunca o privire rapidă 
va fi prea mare. Va fi ori un gest inconștient, după care veți găsi 
obiectul prin citirea gândurilor, ori își va da seama că aţi făcut-o 
să privească, o reacție la fel de bună. La urma urmei, aici avem 
de-a face cu citirea gândurilor și influența. 


Spuneţi-i să-și ducă iar mâinile la spate și să plimbe obiectul 
dintr-o mână în alta de câteva ori. Când termină, la fel ca înainte, 
spuneţi-i să întindă braţele cu pumnii închiși. 


A TREIA ÎNCERCARE 


Această ultimă metodă se bazează complet pe sugestie. Dacă 
nu sunteți siguri că va funcționa, rugaţi pe cineva să încerce 
pe dumneavoastră. Veţi vedea că funcționează foarte bine. Este 
un experiment clasic atunci când vine vorba despre sugestii. 
Participantul la experiment a schimbat obiectul pentru ultima 

dată și a întins braţele din nou. În primele două încercări, un- 
ghiul format de braţe nu era așa de important, dar acum puteţi 
să-i spuneți să ţină braţele paralele cu podeaua. Apoi spuneţi-i să 
închidă ochii. Aceasta este prima etapă a sugestiei: 


O să-ți spun câteva lucruri. Nu trebuie decât să asculți. 
Încearcă să-ți imaginezi ceea ce-ţi spun cât de bine poţi, dar 
atenție să nu mişti braţele. Ţine-le absolut nemișcate. Da? Bun, 
acum relaxează-te... Așa. Aş vrea să-ți imaginezi că obiectul pe 
care îl ţii devine din ce în ce mai greu... și mai greu... și mai greu. 
Parcă ar fi făcut din plumb... devine atât de greu, încât abia mai 
poți să-l ţii... îl simți cum se îngreunează și mai mult... este de 
două ori mai greu ca adineauri... 


Ar trebui deja să se vadă rezultatul: unul dintre brațele parti- 
cipantului se va mișca spre podea. De îndată ce vedeţi o mișcare 
cât de mică a uneia dintre mâini, atât de mică încât numai dum- 
neavoastră o puteți vedea, puteţi încheia demonstraţia de citire a 
gândurilor, dacă doriţi: 


De ce nu deschizi pumnul drept, pentru ca obiectul acela atât 
de greu să cadă? 


Spectatorii, care vor fi la o distanţă de câțiva centimetri, vor 
jura că mâna nu s-a mișcat deloc. Dar dacă aceasta este ultima 
dumneavoastră demonstraţie, ați putea să o intensificați și să 
treceţi la pasul următor: 


Aș vrea să-ți imaginezi că de celălalt braț este legat un fir. La 
capătul celălalt al firului se află un balon cu heliu. Este un balon 
mare și-ți face mâna să pară atât de ușoară... atât de ușoară încât 
nu cântărește nimic, parcă zboară... balonul încearcă să te ridice 
spre tavan... dar ești ținut pe loc de bucata de plumb din cealaltă 
mână, care devine din ce în ce mai grea... De fapt, acum ţii o gă- 
leată întreagă de bucăţi de plumb... 


Continuaţi să faceți o mână mai grea și cealaltă mână mai 
ușoară. La sfârșit, participantul va sta acolo cu braţele desfă- 
cute, unul coborât, iar celălalt ridicat, formând o literă K uriașă. 
Distanţa dintre brațe variază de la o persoană la alta, dar foarte 
rar se întâmplă ca diferenţa dintre ele să fie prea mică pentru a 
fi observată. 


Ţine ochii închiși încă un pic. Ai simţit vreo mișcare în brațe? 


Răspunsul va fi „nu“. Dacă mai sunt prezenți și alți oameni, 
rugaţi-i să spună tare în ce mână cred ei că se află obiectul. 
Persoana care vă asistă va ști, desigur. 


Ţine ochii închiși și nu te mișca. (Nu vreți ca mâinile ei să se 
miște prea devreme.) Este adevărat că obiectul se află în mâna 
dreaptă? Cum nu ţi-ai mișcat braţele, înseamnă că și Matthew 
citește gândurile, nu-i așa? Deschide ochii. 


Participantul va fi foarte surprins să-și vadă braţele arătând în 
două direcții complet diferite, în loc să fie orientate spre înainte. 
Faceţi o plecăciune și nu uitaţi să-i spuneţi publicului că și asis- 
tentul dumneavoastră merită aplauze. 


ÎNAINTE ŞI ÎNAPOI 
0 situaţie supranaturală clasică, 
cu o explicaţie naturală 


A trebuit să mă gândesc bine înainte să iau hotărârea de a 
include această secţiune. Mi-a fost teamă ca va fi privită drept o 
prostie, că va distruge credibilitatea cărții și-i va face pe oameni 
să o arunce pe cea mai apropiată fereastră deschisă. Dar mi-am 

zis că dacă citiți în continuare aceste rânduri, înseamnă că aveți 
cunoștințele necesare pentru a vă da seama că nu sunt mai ciu- 
date decât alte lucruri și că funcționează după aceleași principii 
ca orice altceva din această carte. Mă refer la... pendule. 


Da, pendule. 


Acele cristale hippy puse pe o aţă, cu miros de paciuli, despre 
care oamenii cu părul vopsit cu henna pretind că pot să dezvăluie 
viitorul. Pendule. Dar, de fapt, pendulele funcționează conform 
principiului psihofiziologic conform căruia toate gândurile 
noastre au un anume efect asupra corpurilor noastre. Înainte să 
spuneţi că asta este o prostie gogonată, aș vrea să vă rog măcar să 
încercaţi și să înțelegeți empiric ceea ce refuzați acum. Dacă nu, 
sunteți doar superstițioși. Înţeleg dacă aveţi îndoieli și vă simțiți 
sceptici în acest moment, dar vă rog să aveţi încredere în mine. 


CONVINGEȚI-VĂ SINGURI 


Luaţi o aţă lungă de vreo 20 de centimetri și legaţi un inel sau 
ceva similar de un capăt al firului. Ar trebui să fie un obiect sufi- 
cient de greu. Dacă obiectul este prea ușor, pendulul nu va 
funcționa la fel de bine. Apoi desenaţi pe o foaie de hârtie un cerc 
cu un diametru de aproximativ 15 centimetri. Desenaţi o linie 
verticală prin mijlocul cercului și scrieți DA lângă aceasta. Apoi 
desenațţi o linie orizontală prin cerc și scrieți NU lângă ea. Sau 
folosiți cercul imprimat pe pagina următoare. 

Ţineţi capătul liber al firului între degetul mare și arătător. 
Lăsaţi pendulul să atârne deasupra intersecţiei dintre linii, 
în centrul cercului. Aceasta este întotdeauna poziția de start. 
Acum ridicați pendulul astfel încât să atârne direct deasu- 
pra crucii. Concentraţi-vă pe rândul cu DA. Repetaţi în gând 
„DADADADADA“, tare și clar și observați cum pendulul începe 


DA 


NU 


să se miște înainte și înapoi deasupra liniei! Faceţi un efort să 
nu mișcaţi mâna. O puteţi sprijini cu cealaltă mână ca să aibă 
mai multă stabilitate. După cum aţi observat, aceasta nu schimbă 
nimic. Pendulul continuă să se plimbe înainte și înapoi de-a lun- 
gul liniei. Acum, treceţi la linia cu NU. Concentraţi-vă și gândiţi 
„NUNUNUNU“. Fără vreo acţiune conștientă din partea dumnea- 
voastră, pendulul își va schimba brusc direcţia! Acum va urma 
linia cu NU. Asiguraţi-vă că nu vă mișcați mâna. Acum gândiți-vă 
la cerc și constataţi cum pendulul începe să facă o mișcare circu- 
lară deasupra hârtiei. Alternați DA-NU-CERC de câteva ori, până 
vă convingeți. 

Toate acestea se întâmplă din cauza reacțiilor ideomotorii. 
Când gândiţi, provocaţi în mod inconștient niște reacţii muscu- 
lare la scară mică, pe care ochiul uman nu le poate detecta. Dar 
când sunt amplificate de lungimea firului și de greutatea pendu- 
lului, deodată devin foarte evidente. 

Pendulul pare „magic“ pentru că îl vedem mișcându-se, deși 
persoana care ţine firul se jură și noi vedem că mâna sa este 
complet nemișcată. Poate de aceea pare rezonabil să ne gândim 
că mișcările pendulului au vreo cauză ascunsă. Cărţile despre 
pendule se reped să aducă în atenţie concepte pitorești precum 
„înger păzitor“ sau „forța magică a pendulului“. Ambiţia mea nu 
este să fac lumea un loc mai puţin interesant susținând că așa 
ceva nu există, ci cred că nu este necesar să căutăm explicația 
dincolo de propriile reacţii fiziologice. Cea mai bună explicaţie 
pe care am citit-o eu despre modul în care funcţionează pendulul 
a fost formulată de experţii în pendule Greg Nielsen și Joseph 
Polansky, veterani în domeniu: 


Sistemul nervos uman este sistemul de comunicare al corpu- 
lui... pendulul vă permite să interpretați semnalele pe care nervii 
dumneavoastră vor să le comunice... de la intelectul dumneavoas- 
tră superior, prin sistemul nervos. 


Bine, recunosc că nu este evident că inconștientul este un inte- 
lect superior. Dar, după cum se spune, se apropie destul de mult. 
Deci, motivul pentru care vedem doar pendulul mișcându-se, nu 
și mâna, este acela că pendulul amplifică mișcările mici, imper- 
ceptibile ale mâinii, reacții musculare care sunt prea mici pentru 
a fi observate de noi și care sunt dincolo de controlul nostru 
conștient. Ideea reacțiilor ideomotorii nu este nouă, ea a fost 
exprimată prima dată în 1852 de fiziologul William B. Carpenter, 
care a inventat și termenul de „acţiune ideomotorie“. Ideea a fost 
clarificată în 1890 de celebrul filosof și psiholog William James, 
pe care l-am mai menționat: 


Ori de câte ori ideea unei mișcări este urmată imediat și fără 
ezitare de mișcarea respectivă, se produce o acțiune ideomotorie. 
Aceasta nu este o ciudăţenie, ci un proces absolut normal. 


Se pare că nimeni nu i-a acordat atenţie. Așa-zisele puteri 
mistice ale pendulului și ignoranța oamenilor în ceea ce privește 
modul în care funcționează acesta au făcut ca pendulul să fie 
folosit incorect și cu bună știință. Este o alternativă populară 
la nuiaua cu care se căutau obiectele pierdute. Ar putea merge, 
dar numai dacă știți inconștient unde se află obiectul, chiar dacă 
pentru moment ați uitat, de exemplu, unde ați pus cheile de la 
mașină. Dar să ţineţi un pendul deasupra unei hărți pentru a în- 
cerca să găsiți persoane dispărute — ceea ce s-a propus și s-a și 
făcut în SUA — pur și simplu nu are logică. Iar dacă ar funcționa, 
acest lucru ar însemna numai că cel care a ținut pendulul știa, de 
fapt, unde se află persoana dispărută și, în cazul acesta, vă aflați 
probabil într-o companie nepotrivită. 

Iar acum că știți că, pentru a funcționa, pendulul nu are ne- 
voie să interacționeze cu lumea spiritelor sau cu liniile energetice 
ale pământului și că, de fapt, nu este mai misterios decât orice 
altă reacție corporală pe care o avem când ne gândim la ceva, 
puteți să ieşiţi în curte și să ridicați cartea aceasta de unde aţi 
aruncat-o. A venit momentul să uimiți oamenii cu descoperirile 
dumneavoastră despre pendul.* 


PRIMUL TEST 


Spunețţi-i participantului cum să țină pendulul și explicaţi-i 
că poziția de start este deasupra intersecţiei, în interiorul 


* Editorul meu ar vrea să știți că dacă, într-adevăr, ați aruncat cartea pe fe- 
reastră, nu ați putea să citiți sugestia mea de a merge afară să o recuperați. 
Sigur că are dreptate. Nu ar trebui să aruncaţi niciodată cartea aceasta, 
indiferent ce vă zic eu. 

cercului. Dacă vrea să oprească pendulul, să-l coboare în dreptul 
intersecţiei, dar în niciun caz să nu-l oprească cu mâna cealaltă. 
Folosiţi același cerc cu liniile DA și NU ca mai înainte. 

Când faceţi experimente cu pendulul, mișcarea circulară în- 
seamnă îndoială sau că nu veţi primi niciun răspuns. Începeţi 
prin a-l pune pe participant să gândească DA, NU și CERC, exact 
cum aţi făcut mai devreme, ca să vadă cum funcționează. Aceasta 
va fi și pentru dumneavoastră o ocazie să vedeţi cât de mari sunt 
reacţiile acestei persoane și cât de mult durează până își schimbă 
direcția pendulul. Aveţi grijă să-i explicaţi participantului că nu 
are voie să miște mâna deloc. 

În primul test, alegeţi o întrebare la care răspunsul este un 
număr pe care participantul îl cunoaște, dar dumneavoastră nu. 
De exemplu: 


Câte cești de cafea ai băut azi? 
Cu câţi tipi ai stat de vorbă aseară la bar? 


Spuneţi-i să ridice pendulul din cerc, să-l ţină nemișcat și 
spuneţi „zece“. (Ar trebui să începeţi cu un NU garantat. În 
funcție de întrebarea pe care o adresaţi, este posibil să trebuiască 
să folosiți un număr mai mare — vedeți exemplele de mai sus). 
Aşteptaţi până când pendulul răspunde mișcându-se deasupra 
liniei NU. Timpul de reacție depinde de persoana respectivă: 
răspunsul ar putea veni imediat și foarte clar, sau sub forma 
unei mișcări discrete și prudente. Odată ce aţi primit primul NU, 
continuaţi să numărați descrescător cu privirea ațintită asupra 
pendulului. Faceţi pauză după fiecare număr, ca să-i dați ocazia 
pendulului să schimbe direcția. 


Nouă. Opt. Șapte. Șase. Cinci. Patru. Trei. Doi. Unu. Zero. 
La unul dintre numere, pendulul își va schimba brusc direcția 


și va începe să se miște de-a lungul liniei DA. Numărul la care 
pendulul și-a schimbat direcția este răspunsul corect la întrebare. 

Întrebați-l pe asistentul dumneavoastră dacă și-a mișcat mâna 
vreun pic. Va spune că nu. Întrebaţi-l dacă numărul a fost corect. 
Va spune că da. 


INTERLUDIU 


După primul test, puteţi să explicați cum funcţionează pen- 
dulul, că este controlat de niște activități musculare minuscule 
pe care nu le percepem, că sistemul nostru nervos le controlează, 
iar pendulul le amplifică. Celălalt experiment va fi cu atât mai 
interesant, mai ales pentru subiectul testului, dacă toată lumea 
prezentă înțelege mecanismul. 


PENDULUL CA DETECTOR DE MINCIUNI 


Folosiţi pendulul ca detector de minciuni. Acesta este doar un 
exemplu vizual de semne contradictorii conștiente, precum cele 
despre care ați citit în capitolul despre minciuni. Participantul 
va încerca să spună ceva prin cuvinte, dar corpul său va indica 
altceva, iar pendulul va amplifica acest altceva. 

Să presupunem că sunteţi într-o cameră cu încă cinci per- 
soane, în afară de dumneavoastră și asistentul dumneavoastră. 
Spuneţi-i să așeze pendulul în centru și să aleagă în gând una 
dintre persoanele din cameră. Se va gândi la această persoană 
pe durata experimentului. Explicaţi-i că veţi rosti pe rând nu- 
mele tuturor celor prezenţi. Pentru fiecare dintre ei, veţi întreba 
dacă aceasta este persoana la care se gândește asistentul. Va 
trebui să răspundă NU de fiecare dată, chiar când este indicată 
persoana corectă. Când sunteţi siguri că a ales pe cineva și că 
a înţeles instrucțiunile, spuneţi-i să ridice pendulul. Exact ca în 
experimentul precedent, veți începe cu un rezultat sigur, ca să vă 
asiguraţi că „a intrat în joc“. 

Menţionaţi o persoană care nu este de față și întrebaţi dacă 
despre ea este vorba. Așteptaţi ca pendulul să indice NU. Dacă 
lucraţi cu cineva care dă răspunsuri scurte, în cazul în care aveţi 
nevoie, puteţi să întrebaţi despre o altă persoană care nu este 
prezentă. Odată ce aţi primit un răspuns bun și clar, continuaţi 
cu cei cinci oameni din cameră. 


Este Silvia? 
Este Lipton? 


Și aşa mai departe. Subiectul testului trebuie să răspundă la fi- 
ecare întrebare cu „nu“, dar una dintre întrebări — este Esther? — 
va face pendulul să se miște deasupra liniei DA, indiferent de 
ce spune persoana testată. Pendulul va da de gol minciuna, fără 
greș. (De aceea, asiguraţi-vă că minciuna se referă la un subiect 
fără însemnătate, ca să nu existe resentimente după aceea, când 
toată lumea a plecat de la petrecere din cauza celor doi care se 
ceartă în bucătărie, iar dumneavoastră ajungeţi să închiriați un 
film prost cu Ben Stiller, să mâncaţi o pungă întreagă de chipsuri 
și să beţi o sticlă imensă de cola.) 


Sper că veţi fi destul de curajoși ca să încercaţi aceste 
demonstraţii sau experimente. Cele mai multe sunt mai ușor de 
făcut decât credeți. Nu aveţi nevoie decât să folosiți abilitățile pe 
care vi le-aţi exersat deja, să aveţi încredere în dumneavoastră 
înșivă și, poate, la început, indiferent dacă sunteți bărbat sau 
femeie, veţi avea nevoie de ditamai cojones. 


Capitolul 


În care aflati că sunteti un cititor calificat de gânduri, autorul vă povestește 
despre dezamăgirile lui legate de viitor și călătoria noastră ajunge la final. 


Citirea gândurilor! 
La final, câteva gânduri 
despre ce ati învăţat 


Am ajuns, în sfârșit, la final. Dacă aţi făcut, într-adevăr, toate 
exercițiile și aţi ajuns să stăpâniţi fiecare secțiune a cărții înainte 
să treceţi la următoarea, probabil a durat câteva luni să ajungeţi 
aici. Dacă, în schimb, aţi făcut ceea ce am și eu tendinţa să fac și 
doar aţi citit cartea de la început la sfârșit, fără să vă opriți pen- 
tru exerciții, nu-i nimic. Unul dintre avantajele extraordinare ale 
cărților este că poţi să sari de la o pagină la alta după cum vrei. 
Exerciţiile și metodele nu pleacă nicăieri. Nu contează dacă ați 
început deja să vă antrenați abilitățile de citire a gândurilor sau 
urmează să o faceţi. În oricare din cazuri, sper că v-am convins 
de un lucru: 

Chiar este vorba despre citirea gândurilor. 

Citirea gândurilor nu este un mit. 

Doar că este un pic diferită de ceea ce își imaginează majori- 
tatea oamenilor. Prin definiție, cititul este ceva ce facem cu ochii 
(deși unii dintre noi citesc cu vârfurile degetelor). Apoi trebuie 

să vedem ce citim. Și vedem modurile în care procesele noastre 
de gândire ne afectează corpurile și comportamentul. Dat fiind 
că Descartes s-a înșelat, ceea ce vedem este de fapt și o parte in- 
tegrantă a procesului de gândire respectiv, iar aceasta ne permite 
să deducem restul cu destulă ușurință. 

Adesea sunt întrebat ce se va întâmpla când toată lumea va ști 
cum să procedeze, când cartea aceasta se va fi vândut în milioane 
de exemplare pe tot globul și absolut toată lumea o va fi citit. În 
afara faptului că această întrebare mi se pare aproape enervant 
de teoretică, evident cred că ar fi nemaipomenit, pentru că aș 
fi nesimţit de bogat. Sigur că ar fi ciudat dacă toți oamenii s-ar 
analiza reciproc tot timpul. „Salut, îmi pare bine de cunoștință. 
Vrei să mă urmezi tu pe mine sau invers?“ Dar așa cum v-am spus 
de nenumărate ori, nu veți finaliza învățarea decât atunci când 
veţi face toate aceste lucruri în mod inconștient. Pasul 4. Și odată 
ce vom începe toţi să facem asta? Păi, până atunci cred că vom 
deveni mai buni din simplul motiv că vom fi mai atenţi unii la 
alții și nu numai la noi înșine. Vom trece prin viață având mai 
puţine fricţiuni și ne vom distra mai mult. Vor exista în continu- 
are diferenţe de opinii, dar, în cele mai multe cazuri, conflictele 
efective vor fi rezolvate în faza incipientă, prin întâlniri plăcute 
și respectuoase. Probabil vom împiedica izbucnirea unui război 
sau două. (Pe de altă parte, cred că în viitor vom purta cu toţii 
șopârle de argint și vom trăi în colonii pe Marte. Recent am înce- 
put să mă întreb dacă nu cumva revistele acelea pe care le citeam 
când eram mic erau pline de prostii...) Însă cred că problema 
este că nimic din toate acestea nu se va întâmpla. Întotdeauna 
vor exista oameni care nu vor dori să fie în rapport cu ceilalți, 
care vor fi perfect mulțumiți să-și croiască drum în viață folosind 
tehnici ascunse de reprimare. Din fericire, putem să le opunem 
rezistență și să ne descurcăm fără ei, odată ce înțelegem la ce ne 
gândim cu adevărat și ce exprimăm când comunicăm unii cu alții. 

Cu instrumentele pe care vi le-am dat, puteţi afla foarte multe 
despre cineva necunoscut în doar câteva secunde. Veţi ști ce im- 
presii senzoriale folosește pentru a înțelege lumea. Acest lucru 
înseamnă că veţi ști ce gen de experiențe sunt semnificative pen- 
tru persoana respectivă. 

Veţi putea să trageţi concluzii despre probabilele interese 
și posibila ocupaţie ale acestei persoane. Când veţi observa lu- 
crurile care se întâmplă pe faţa sa, veţi vedea ce emoţii are sau 
cum i se schimbă starea emoţională. Dacă se produce o schim- 
bare negativă în starea ei emoţională, puteţi să o deturnaţi cu un 
singur cuvânt, probabil chiar înainte ca aceasta să-și dea seama 
ce urmează să se întâmple. Puteţi detecta imediat orice lipsă de 
onestitate sau orice minciuni. Veţi zâmbi în sinea dumneavoastră 
văzând cum colegul este atras de ea, dar niciunul dintre cei doi 
nu pare să observe. 

În câteva secunde, aflați mai multe despre felul în care 
funcționează și cum gândește decât mulți dintre prietenii per- 
soanei respective. Dacă nici asta nu mai este citire a gândurilor, 
atunci nu știu ce e. Pentru că sunteţi atenți la modul în care își 
folosește limbajul trupului și vocea când comunică, sunteţi unul 
dintre puținii oameni care chiar înțeleg exact ce încearcă să 
spună. Asiguraţi-vă că folosiți același limbaj al corpului și același 
ton al vocii, precum și toate informaţiile pe care le aveți deja 
despre aceasta, pentru ca între dumneavoastră să existe o comu- 
nicare limpede precum cristalul. Sunteţi pregătiți să creaţi o at- 
mosferă plină de entuziasm și creativitate, în care să vă discutaţi 
ideile și în care fiecare dintre dumneavoastră apreciază compania 
celuilalt. Iată! 


V-am spus eu că o să vă prindă bine. 


Henrik Fexeus 
Ianuarie 2007 

La fel sunt și sensurile expresiei „a fost odată 
ca niciodată“, cu care am început intentionat 
narațiunea (...) de mai sus: se subîntelege că 
ceea ce urmează este, în același timp, adevărat 
și neadevărat. După cum observă Bettelheim 
cu privire la povești: „Din moment ce este o 
poveste (...), copilul (...) poate să oscileze în 
mintea sa între: «Este adevărat, așa acționează și 
reacționează oamenii» și «nimic nu este adevărat, 
este doar o poveste»" (Bettelheim, 1978:31). 
Această fluiditate psihologică este o piedică pe 
care eu o consider importantă și pentru adult, 
chiar dacă adultul este mai neliniștit decât copilul 
când vine vorba să știe diferența dintre realitate și 
poveste. Această fluiditate a gândirii este necesară 
pentru a urmări tipurile de iluzie pe care le descriu. 
— Extras din //lusian. A psychodynamic interpretation 
of thinking and belief *, de Michael Jacobs 


* Iluzia: o interpretare psihodinamică a gândirii și convingerii. (N.L.) 

